
OLAF, fiul lor, în vârstă de 13 ani. 
DOMNIŞOARA BERNICK, sora consulului. 

DOMNIŞOARA HESSEL, soră vitregă cu Betty Bernick, mai în 
vârstă decât aceasta. 
HILMAR TØNNESEN, nepotul doamnei BernicK. 
RORLUND, profesor. 
RUMMEL, angrosist. 
VIGELAND, comerciant. 
SANDSTAD, comerciant. 
DINA DORF, o fată tânără care locuieşte în casa consulului. 
KRAP, procurist. 
AUNE, constructor de vase. 
SOŢIA ANGROSISTULUI RUMMEL. 
SOȚIA DIRECTORULUI POŞTELOR HOLT. 
SOŢIA DOCTORULUI LYNGE. 
DOMNIŞOARA RUMMEL. 
DOMNIŞOARA HOLT. 
Negustorime şi diverşi locuitori ai oraşului, marinari străini, 
pasageri de pe un vas cu abur etc. 
(Acțiunea se petrece în casa consulului Bernick, într-un orăşel de pe 
coasta Norvegiei.) 


Actul I 


(O încăpere spațioasă ce dă spre grădină, în casa consulului 
Bernick. În planul întâi, la stânga, o uşă duce către odaia consulului. 
Pe acelaşi perete, ceva mai în fund, o uşă asemănătoare. În mijlocul 
peretelui din dreapta, o uşă mare. Peretele din fund, care este 
aproape în întregime acoperit cu oglinzi, are o uşă deschisă care dă 
pe o verandă spațioasă, acoperită de o marchiză. De pe verandă se 
vede o parte din grădină, împrejmuită de un grilaj prevăzut cu o 
portiţă. De-a lungul grilajului se află strada, peste care se văd căsuțe 
mici de lemn, vopsite în culori deschise. 

Este o zi călduroasă de vară. Pe stradă se perindă grupuri de 
oameni; se opresc, conversează, fac cumpărături într-o prăvălie de 
coloniale situată în colţul străzii. 

În încăpere, în jurul unei mese, sunt aşezate un grup de doamne. 
La mijloc stă doamna Bernick. La stânga ei, doamna Holt cu fiica, 
lângă ele doamna Rummel şi domnişoara Rummel. La dreapta 
doamnei Bernick sunt doamna Lynge, domnişoara Bernick şi Dina 
Dorf. Toate lucrează, asamblând, după cât se vede, lenjerie etc. Pe 
masă se află mormane de rufărie croită sau pe jumătate gata, precum 
şi părţi de îmbrăcăminte în curs de confecţionare. Ceva mai departe, 
spre fund, la o măsuţă pe care se află două glastre de flori şi un 
pahar cu apă stă profesorul Rarlund. Citeşte cu glas tare dintr-o 
carte cu margini aurite, în aşa fel încât numai unele cuvinte pot fi 
auzite de către spectatori. Jos în curte aleargă de colo-colo Olaf 
Bernick şi trage cu arbaleta într-o ţintă. 

După scurt timp, pe uşa din dreapta intră fără zgomot 
constructorul Aune. Lectura este oarecum deranjată. Doamna 
Bernick salută printr-o înclinaţie a capului şi arată către uşa din 
stânga. 


Aune traversează cu băgare de seamă odaia şi bate încet la uşa 
consulului, aşteaptă puţin, apoi bate din nou. Procuristul Krap iese 
din odaie cu pălăria în mână şi cu un teanc de hârtii sub braţ.) 


KRAP A, dumneata băteai la uşă? 

AUNE Domnul consul a trimis după mine. 

KRAP Da, ştiu, dar nu vă poate primi, m-a rugat să vă... 

AUNE Pe dumneavoastră? Aş dori totuşi... 

KRAP M-a rugat să vă spun următoarele: trebuie să încetaţi 
conferințele pe care le ţineţi sâmbătă seara pentru muncitori. 

AUNE Aşa? Credeam că-mi este îngăduit să-mi întrebuinţez 
timpul liber... 

KRAP Nu vă este îngăduit să vă întrebuinţați timpul liber făcând 
oamenii inutilizabili în timpul orelor de lucru. Sâmbăta trecută le-aţi 
vorbit despre dezavantajele materiale pricinuite de noul nostru 
sistem de lucru şi de noile maşini aduse pe şantier. De ce faceţi asta? 

AUNE O fac în interesul societăţii. 

KRAP Ciudat! Consulul spunea că aceste prelegeri dăunează 
„Societăţii”. 

AUNE Domnule procurist, societatea mea nu este totuna cu 
Societatea domnului consul. Ca preşedinte al asociaţiei muncitoreşti, 
eu trebuie... 

KRAP Înainte de toate sunteţi conducătorul şantierului 
consulului Bernick. Înainte de toate aveţi îndatoriri faţă de Societate; 
şi aceasta este firma Bernick; căci de pe urma ei trăim cu toţii. Da, 
acum ştiţi ce avea să vă spună consulul. 

AUNE Consulul nu cred că mi-ar fi spus-o în felul acesta, 
domnule procurist! Dar îmi închipui de unde provine totul: de la 
epava aceea, blestematul acela de vas american. Oamenii ăia vor ca 
treaba să meargă aşa cum sunt obişnuiţi la ei şi asta... 


KRAP Da, da, da; nu pot intra în amănunte. Acum cunoaşteţi 
părerea consulului şi cu asta, basta! Acum, desigur, vă întoarceți la 
şantier! Cu siguranţă că e necesar. Eu însumi voi cobori îndată. Îmi 
cer iertare, doamnele mele. 

(Salută şi iese. Trece prin grădină, apoi pe stradă în jos spre port. Aune se 
îndepărtează încet şi iese pe uşa din dreapta. Profesorul, care în timpul 
acestei conversații cu voce scăzută îşi continuase lectura, sfârşeşte cartea şi o 
închide.) 

RORLUND lată, stimatele mele ascultătoare, cu asta povestea s-a 
sfârşit. 

DOAMNA RUMMEL Ah, ce povestire plină de învăţăminte! 

DOAMNA HOLT Şi cât de morală! 

DOAMNA BERNICK O carte ca asta îţi dă multe de gândit. 

RORLUND A, da. Şi, mai ales, constituie un contrast față de 
produsele literare pe care ni le oferă, din păcate zilnic, ziarele şi 


revistele. Toată această faţadă, aurită şi sulemenită, pe care înalta 
societate o etalează — ce ascunde ea oare? Goliciune şi putregai, dacă 
pot spune aşa. Nicio morală. Într-un cuvânt, această înaltă societate 
contemporană nu-i decât un cavou sinistru, bine spoit. 

DOAMNA HOLT Da, ăsta-i adevărul. 

DOAMNA RUMMEL N-avem decât să ne uităm la marinarii 
americani care se află acum la noi. 

RORLUND Ei, de această drojdie a societăţii nici nu vreau să mai 
vorbesc. Dar chiar şi în cercurile lor mai înalte, cum stau lucrurile? O 
stare de nesiguranţă şi de nelinişte care alterează totul; sentimente 
de nemulţumire în toate relaţiile. Şi viaţa de familie totalmente 
subminată! Şi ce porniri revoluţionare se dezlănţuie, şi cu ce 
neruşinare, până şi împotriva adevărurilor consacrate. 

DINA (fără să-şi ridice privirea) Dar oare acolo nu se petrec şi 
lucruri măreţe? 


RORLUND Lucruri măreţe? Nu înţeleg. 

DOAMNA HOLT (mirată) Doamne Dumnezeule, Dina! 

DOAMNA RUMMEL (concomitent) Dina, cum poţi să... 

RORLUND Nu cred că ar fi sănătos dacă acel gen de fapte s-ar 
încetăţeni la noi. Nu, nu; trebuie să-i mulţumim Domnului că la noi 
toate sunt aşa cum sunt. Desigur, din păcate, şi aici mai există 
neghină prin grâu, dar ne străduim s-o smulgem pe cât putem. 
Important este, doamnelor, să ne apărăm societatea, respingând 
valul de schimbări, de noutăţi, pe care epoca noastră nestatornică şi 
precipitată încearcă să ni le impună. 

DOAMNA HOLT Şi care, din păcate, au apărut şi la noi, depăşind 
orice măsură. 

DOAMNA RUMMEL Da, anul trecut puţin a lipsit să nu ne 
pomenim aici şi cu o cale ferată. 

DOAMNA BERNICK Ei, dar până la urmă Karsten a respins 
ideea asta. 


RORLUND Providența, doamnă Bernick, providența. Trebuie să 
fiți convinsă că soțul dumneavoastră a fost numai un instrument în 
mâna Celui-de-sus, atunci când a respins această născocire. 

DOAMNA BERNICK Şi cu toate astea s-au scris atâtea lucruri 
dezagreabile despre el în ziare. Dar am uitat să vă mulţumim, 
domnule profesor. Sunteţi deosebit de amabil că ne jertfiți atâta 
timp. 

RORLUND Mă rog, de altfel... în timpul vacanţelor... 

DOAMNA BERNICK Da, da, dar tot e un sacrificiu, domnule 
profesor. 

RORLUND . (apropiindu-şi scaunul) Vă rog, să nu mai vorbim 
despre asta, scumpă doamnă Bernick. Oare dumneavoastră, toate, 
nu vă devotați unei cauze superioare? Şi n-o faceţi din toată inima? 
Aceşti decăzuţi morali, pentru a căror redresare ne străduim cu toţii, 


trebuie să fie consideraţi, într-o anumită măsură, un fel de ostaşi 
răniţi pe câmpul de luptă. lar dumneavoastră, doamnele mele, 
sunteţi surorile de caritate, pline de milostivire, care destrămați 
pânză făcând pansamente pentru aceşti nenorociţi schilozi; sunteţi 
acelea care pansaţi cu blândeţe rănile celor pe care-i îngrijiţi şi-i 
vindecaţi. 

DOAMNA BERNICK Este un har divin să poţi vedea totul într-o 
lumină atât de frumoasă. 

RORLUND În această privinţă, doamnelor, multe ne sunt date 
prin naştere, dar şi multe se pot câştiga prin educaţie. E vorba numai 
să priveşti lucrurile în lumina lor reală, sub aspectul serios al vieţii. 
Ce părere aveţi, domnişoară Bernick? Nu găsiţi că până şi pământul 
pe care călcaţi vă pare mai ferm de când v-aţi dăruit cu totul 
învăţământului? 

DOMNIŞOARA BERNICK O, nu ştiu ce să vă răspund. Câteodată 
însă, când mă aflu acolo, în clasă, îmi doresc să fiu departe de aici, pe 
marea dezlănţuită. 

RORLUND Da, da. Vedeţi, domnişoară, acestea sunt dorinţi 
ascunse. Dar unor astfel de oaspeţi nepoftiţi şi tulburători trebuie să 
le închideţi uşa în nas. Marea sălbatică, dezlănţuită — desigur, e doar 
o figură de stil a dumneavoastră — reprezintă mirajul acelei societăţi 
umane de peste Ocean, în plină frământare, în care atâţia îşi găsesc 
pieirea sufletului. Puteţi acorda vreo preţuire acelei vieţi ce urlă 
sălbatic, dincolo de ţărmuri, în depărtare? E suficient să-i vedeţi 
numai pe stradă. Sub dogoarea soarelui de acolo, oamenii umblă 
clătinându-se şi transpirând sub greaua apăsare a grijilor. Nu, 
cântărind lucrurile, tot noi o ducem mai bine — noi, care trăim aici, la 
răcoare; putem întoarce spatele direcţiei de unde vin perturbările. 

DOAMNA BERNICK Dumnezeule, da, aveţi deplină dreptate. 

RORLUND lar într-o casă ca aceasta, într-un cămin fericit şi pur, 


în care viaţa de familie apare în conţinutul ei cel mai valoros, în care 
domneşte pacea şi înțelegerea... (Către doamna Bernick.) Ce ascultați? 

DOAMNA BERNICK (întorcându-se către uşa din stânga, în față) Ce 
tare se vorbeşte acolo! 

RORLUND S-o fi întâmplat ceva deosebit? 

DOAMNA BERNICK Nu ştiu. Aud pe cineva înăuntru, la soţul 
meu. 

(Hilmar Tønnesen, cu o țigară de foi în gură, intră pe uşa din dreapta, 
dar văzând atâtea doamne se opreşte.) 

HILMAR O, iertaţi-mă! (Vrea să se retragă.) 

DOAMNA BERNICK Nu, Hilmar, vino, nu deranjezi. Doreai 
ceva? 

HILMAR Nu, mulţumesc... Sunt numai în trecere. Bună 
dimineaţa, doamnele mele. (Către doamna Bernick.) Ei şi ce-o să iasă 
din chestiunea asta? 

DOAMNA BERNICK Din care chestiune? 

HILMAR Bernick a convocat o şedinţă specială. 

DOAMNA BERNICK Aşa? Dar ce s-a întâmplat? 

HILMAR A! Iarăşi şarlatania cu drumul de fier. 

DOAMNA RUMMEL E posibil? 

DOAMNA BERNICK Bietul Karsten, iar va avea neplăceri. 

RORLUND Dar mai are vreun rost, domnule Tønnesen? Consulul 


Bernick a lămurit încă de anul trecut că nu vrea să audă de niciun fel 
de cale ferată. 

HILMAR Da, aşa ştiam şi eu, dar m-am întâlnit cu procuristul 
Krap care mi-a spus că povestea cu calea ferată ar fi fost din nou 
pusă pe tapet şi că Bernick ar ţine o conferinţă cu trei dintre 
financiarii noştri. 

DOAMNA RUMMEL Mi s-a părut şi mie că aud glasul lui 
Rummel. 


HILMAR Da, evident. Domnul Rummel este de faţă, de asemenea 
Sandstad angrosistul şi Mikkel Vigeland, „Sfântul Mikkel” cum i se 
mai spune. 

RORLUND Hm! 

HILMAR Vă cer iertare, domnule profesor. 

DOAMNA BERNICK Şi era atâta linişte şi pace aici. 

HILMAR Ei, din partea mea, n-au decât să se ciondănească. Ar fi 
în tot cazul o distracţie. 

RORLUND De o distracţie ca asta cred că ne-am putea lipsi. 

HILMAR Depinde de firea fiecăruia. Unii au nevoie din când în 
când de dispute crâncene. Dar, din păcate, un orăşel ca al nostru 
oferă rareori astfel de prilejuri. (Frunzăreşte cartea profesorului.) 
„Femeia în slujba societăţii”... Ei, dar ce prostie o mai fi şi asta? 

DOAMNA BERNICK Dumnezeule, Hilmar, cum poţi vorbi aşa? 
Cu siguranţă că n-ai citit cartea. 

HILMAR Nu, şi nici n-am de gând. 

DOAMNA BERNICK Cred că nu te simţi tocmai bine azi. 

HILMAR Nu, nu mi-e bine. 

DOAMNA BERNICK Poate că n-ai dormit bine azi-noapte? 

HILMAR Da, am dormit foarte prost. Şi fiindcă nu m-am simţit 
prea bine, am ieşit să iau puţin aer, apoi am trecut pe la club, unde 
am citit descrierea unei călătorii la Polul Nord. Credeam în efectul 
înviorător al peripeţiilor oamenilor în luptă cu elementele naturii. 

DOAMNA RUMMEL Dar cu siguranţă că nu v-au făcut bine, 
domnule Tønnesen. 

HILMAR Adevărat, mi-au făcut chiar rău, doamnă Rummel. 
Toată noaptea m-am zvârcolit în aşternut, într-un fel de semi-somn; 
am visat că mă urmărea o morsă îngrozitoare. 

OLAF (care a urcat scările verandei) Ai fost urmărit de o morsă, 
unchiule? 


HILMAR Aşa am visat, prostuţule! Ce, te mai joci cu arcul ăsta 
ridicol? De ce nu-ţi faci rost de o puşcă adevărată? 

OLAF O, cum aş vrea, dar... 

HILMAR Cu o puşcă e altceva, are un rost. Ai o senzaţie deosebită 
când tragi. 

OLAF Atunci aş putea împuşca urşi, unchiule. Dar tata nu-mi dă 
voie. 

DOAMNA BERNICK Hilmar, nu-i băga în cap de-alde astea. 

HILMAR Hm, ai dreptate. Ce generaţie se formează acum?! Se 
trăncăneşte într-una despre sport şi iarăşi sport, care în definitiv nu e 
decât o joacă; de ce nu se găseşte însă un sistem de educaţie care să 
călească omul, să-i dea curajul de a înfrunta bărbăteşte pericolele? 
(Precipitat către Olaf, arătând spre arbaleta pe care acesta o ține îndreptată 
spre Hilmar.) Nu mai ţine arbaleta spre mine, nătăfleaţă, ar putea să 
se descarce. 

OLAF Nu, unchiule, n-are nicio săgeată în ea! 

HILMAR Asta n-o poţi şti, ar putea totuşi să aibă vreo săgeată! 
Dă-o în lături, când îţi spun! De ce dracu n-ai plecat niciodată cu 
unul din vapoarele tatălui tău în America? Acolo ai fi putut asista la 
vânători de bizoni sau la vreo luptă cu pieile roşii. 

DOAMNA BERNICK Nu, asta nu, Hilmar! 

OLAF Vai, grozav mi-ar plăcea, unchiule; şi atunci poate i-aş 
întâlni pe unchiul Johan şi pe mătuşa Lona. 

HILMAR Hm, asta ar mai lipsi! 

DOAMNA BERNICK Acum te poţi duce în grădină, Olaf. 

OLAF (îndrăzneț, bărbăteşte) Mamă, aş vrea să ies şi pe stradă! 

DOAMNA BERNICK Da, dar nu prea departe. 

(Olaf iese repede pe portita grilajului.) 

RORLUND Domnule Tønnesen, n-ar trebui să băgaţi în capul 
băiatului bazaconii de-astea. 


HILMAR Da, sigur. Găsiţi că e mai bine să rămână aici şi să 
devină, ca toţi ceilalţi, un sedentar. 

RORLUND Dar de ce nu plecaţi dumneavoastră în America? 

HILMAR Eu? Cu boala mea? Sigur, aici în oraş nu prea e luată în 
consideraţie. Şi în plus, mai sunt şi anumite îndatoriri faţă de 
societatea căreia îi aparţii. Şi aici trebuie să fie cineva care să ţină sus 
stindardul ideii. Hm, acum iar strigă! 

DOAMNELE Cine strigă? 

HILMAR Nu ştiu, acolo înăuntru vorbesc puţin cam tare şi asta 
mă enervează. 

DOAMNA RUMMEL Cu siguranță, trebuie să fie soţul meu, 
domnule Tønnesen. Dar am să vă explic: s-a obişnuit să vorbească în 
mari adunări publice. 

RORLUND Nici ceilalţi nu par să vorbească mai domol. 

HILMAR Nu, ferească Domnul; când este vorba să-ţi aperi punga 
cu bani... Şi aici totul se reduce la socoteli băneşti! Uf! 

DOAMNA BERNICK În tot cazul, e mult mai bine acum; înainte 
prea se luau toate în glumă. 

DOAMNA LYNGE Chiar atât de rău stăteau lucrurile pe-aici? 

DOAMNA RUMMEL Da, puteţi să mă credeţi, doamnă doctor. 
Mulţumiţi lui Dumnezeu că pe-atunci nu locuiaţi aici. 

DOAMNA HOLT Da, într-adevăr, multe s-au schimbat! Când îmi 
amintesc de timpurile când eram tânără! 

DOAMNA RUMMEL Amintiţi-vă numai ce viaţă era acum 14-15 
ani. Ferească-ne Dumnezeu! Existau, în acelaşi timp, o asociaţie 


muzicală şi o asociaţie pentru organizarea balurilor. 
DOMNIŞOARA BERNICK Plus cercul dramatic; îmi amintesc 
perfect. 
DOAMNA RUMMEL Exact, acolo s-a jucat piesa dumneavoastră, 
domnule Tønnesen. 


HILMAR (îndreptându-se spre fundul încăperii) O, lăsaţi astea, lăsaţi! 

RORLUND Piesa de teatru a studentului Tønnesen? 

DOAMNA RUMMEL Da, dar demult. Înainte de venirea 
dumneavoastră aici, domnule profesor. De altfel, nu s-a jucat decât o 
singură dată. 

DOAMNA LYNGE Nu era piesa în care, după cum mi-aţi spus, 
aţi jucat rolul îndrăgostitei, doamnă Rummel? 

DOAMNA RUMMEL (aruncând o privire fugară spre profesor) Eu? 
Nu mai ţin minte, doamnă Lynge. Dar îmi amintesc foarte bine ce 
viaţă exuberantă era în familie. 

DOAMNA HOLT Ah! Şi acum ţin minte casele unde, de câte 
două ori pe săptămână, se dădeau dineuri fastuoase. 

DOAMNA LYNGE Am auzit că era şi o trupă de actori 
ambulanți. 

DOAMNA RUMMEL Ah! A fost cel mai oribil lucru. 

DOAMNA HOLT (agitată) Hm! Hm! 

DOAMNA RUMMEL Cum, actorii? Nu. Nu-mi amintesc. 

DOAMNA LYNGE O, ba da. Am auzit că au făcut o mulţime de... 
nebunii; era ceva adevărat în toate poveştile acelea? 

DOAMNA RUMMEL În fond, absolut nimic, doamnă Lynge. 

DOAMNA HOLT Dina, dă-mi te rog pânza de acolo. 

DOAMNA BERNICK (în acelaşi moment) Dragă copilă, du-te până 
la bucătărie şi roag-o pe Katrine să vină cu cafeaua. 

DOMNIŞOARA BERNICK Mă duc şi eu cu Dina. 

(Dina şi domnişoara Bernick ies pe uşa din fund, stânga.) 

DOAMNA BERNICK (ridicându-se) Vă rog să mă scuzaţi o clipă, 
doamnele mele; propun să bem cafeaua afară. (Iese pe verandă şi aşază 
una dintre mese. Profesorul Rorlund stă în picioare în cadrul uşii şi vorbeşte 
cu ea. Hilmar stă afară, fumând.) 

DOAMNA RUMMEL (încet, către doamna Lynge) Dumnezeule, 


doamnă Lynge, cum m-aţi mai speriat! 

DOAMNA LYNGE Eu? 

DOAMNA HOLT Dar chiar dumneavoastră aţi început discuţia 
asta, doamnă Rummel. 

DOAMNA RUMMEL Eu? Cum puteţi să susţineţi aşa ceva, 
doamnă Holt? N-am spus niciun cuvânt. 

DOAMNA LYNGE Dar ce s-a întâmplat? 

DOAMNA RUMMEL Cum v-a putut da în gând să pomeniţi de 
artişti? Nu v-aţi dat seama că Dina era aici? 

DOAMNA LYNGE Dina? Doamne sfinte, dar ce legătură poate 
fi... 

DOAMNA HOLT Şi, culmea! Aici, în casa asta! Nu ştiaţi că fratele 
doamnei Bernick, a fost cel care... 

DOAMNA LYNGE Cel care ce? Dar nu ştiu absolut nimic, sunt de 
puțină vreme aici. 

DOAMNA RUMMEL Oare n-aţi auzit, că... Hm! (Către fiica ei) Ai 
putea să te plimbi puţin în grădină, Hilda. 

DOAMNA HOLT Du-te şi tu Netta. Când va veni Dina, caută să 
fii cât mai prietenoasă cu biata fată. 

(Domnişoara Rummel şi domnişoara Holt se duc în grădină.) 

DOAMNA LYNGE Ei, şi ce-a fost cu fratele doamnei Bernick? 

DOAMNA RUMMEL N-aţi ştiut că el a fost amestecat în 
chestiunea aceea oribilă? 

DOAMNA LYNGE Studentul Tønnesen a fost acela? 

DOAMNA RUMMEL Vai! Doamne Dumnezeule, nu. Hilmar este 
vărul ei, doamnă Lynge. Eu vorbeam de fratele ei. 

DOAMNA HOLT Tønnesen, decăzutul! 

DOAMNA RUMMEL Îl cheamă Johan. A fugit în America. 

DOAMNA HOLT Nici nu se putea altfel. Trebuia să fugă. 

DOAMNA LYNGE După cât înțeleg, a fost amestecat într-o 


chestiune urâtă. 

DOAMNA RUMMEL Da, cam aşa. Cum să spun, a fost ceva cu 
mama Dinei. O, îmi amintesc de parcă ar fi fost ieri. Johan Tonnesen 
lucra pe atunci în birourile bătrânei doamne Bernick. Karsten 
Bernick tocmai se întorsese de la Paris. Nu era încă logodit. 

DOAMNA LYNGE Ei, dar ce e cu povestea... urâtă? 

DOAMNA RUMMEL Da, vedeţi dumneavoastră, în iarna aceea 
tocmai se afla aici compania dramatică Møller. 

DOAMNA HOLT Şi din companie făceau parte actorul Dorf şi 
soţia lui. Toţi tinerii erau înnebuniţi după ea. 

DOAMNA RUMMEL Da, Dumnezeu ştie de ce o puteau găsi atât 
de frumoasă. Dar într-o seară, actorul Dorf s-a întors acasă la o oră 


neobişnuită. 

DOAMNA HOLT Cu totul pe neaşteptate. 

DOAMNA RUMMEL Şi găseşte... a, nu! Asta chiar că nu se mai 
poate povesti. 

DOAMNA HOLT Nu, doamnă Rummel, n-a găsit nimic, căci uşa 
era încuiată pe dinăuntru. 

DOAMNA RUMMEL Păi tocmai asta voiam să spun şi eu: a găsit 
uşa încuiată pe dinăuntru. Şi, închipuiţi-vă, cel care se afla înăuntru 


a trebuit să sară pe fereastră. 
DOAMNA HOLT Tocmai de sus, de la mansardă. 
DOAMNA LYNGE Şi acela era fratele doamnei Bernick? 
DOAMNA RUMMEL Da, el. 
DOAMNA LYNGE Deci, cel care a fugit în America! 
DOAMNA HOLT Doar vă daţi seama că trebuia să dispară. 
DOAMNA RUMMEL lar mai târziu s-a aflat încă ceva, aproape 
tot atât de grav; închipuiţi-vă şi-a însuşit conţinutul casei de bani. 
DOAMNA HOLT Dar asta nu se ştie precis, doamnă Rummel; 
poate că au fost numai zvonuri. 


DOAMNA RUMMEL Ei, nu, găsesc că trebuie să vă spun! Oare 
nu ştia tot oraşul? Şi nu din cauza asta era să dea faliment bătrâna 
doamnă Bernick? Chiar Rummel mi-a povestit. Ah, Dumnezeu să 
mă ierte, nu trebuia să vorbesc. 

DOAMNA HOLT Ei, în tot cazul, banii n-au ajuns la doamna 
Dorf, căci ea... 

DOAMNA LYNGE Da, şi ce s-a întâmplat după aceea între 
părinţii Dinei? 

DOAMNA RUMMEL Dorf şi-a părăsit nevasta şi copilul. Dar 
doamna a avut atâta tupeu încât a mai rămas încă un an aici. Pe 
scenă, desigur, n-a mai îndrăznit să apară. Îşi câştiga pâinea spălând 
şi cosând pe la oameni. 

DOAMNA HOLT Apoi a încercat să deschidă o şcoală de dans. 

DOAMNA RUMMEL Şi, natural, n-a mers. Ce părinţi şi-ar fi 
încredinţat copiii uneia ca ea? Dar n-a dus-o mult; distinsa doamnă 
nu era învățată cu munca, a căpătat o aprindere de plămâni şi a 
murit. 

DOAMNA LYNGE O, într-adevăr, urâtă poveste! 

DOAMNA RUMMEL Da, vă puteţi închipui prin ce a trecut 
familia Bernick. E singura pată întunecoasă pe soarele fericirii lor, 
precum se exprima odată Rummel. De aceea să nu vorbiţi niciodată 
despre lucrurile astea, aici în casă, doamnă Lynge! 

DOAMNA LYNGE Dar doamna Bernick nu are cumva şi o soră 
vitregă? 

DOAMNA RUMMEL Din fericire, putem spune că a avut. Acum 
s-a isprăvit cu rudenia lor. Da, şi asta e alt specimen! Închipuiţi-vă: 
îşi tăiase părul scurt, iar pe timp de ploaie umbla încălţată cu cizme 
bărbăteşti. 

DOAMNA HOLT lar când fratele ei vitreg — individul acela 
decăzut - a luat-o din loc şi tot oraşul era indignat împotriva lui, ştiţi 


ce a găsit cu cale? Să plece acolo după el! 

DOAMNA RUMMEL Da. Şi nu uitaţi scandalul pe care l-a făcut 
cu ocazia plecării, doamnă Holt! 

DOAMNA HOLT Sst, nu vorbiţi de asta! 

DOAMNA LYNGE Dumnezeule, şi ea a pricinuit un scandal? 

DOAMNA RUMMEL Da, doamnă Lynge, ascultați: Karsten 
Bernick tocmai se logodise cu Betty Tønnesen; când a venit cu ea la 
braţ la mătuşa ei, pentru a-i anunţa logodna... 

DOAMNA HOLT Trebuie să mai ştiţi că Tannesenii erau orfani... 

DOAMNA RUMMEL... Lona Hessel se ridică de pe scaunul pe 
care şedea şi-i trage o palmă lui Karsten Bernick, omul acela fin, cult, 
o palmă de i s-a făcut negru înaintea ochilor. 

DOAMNA LYNGE Eu niciodată n-am... 

DOAMNA HOLT Da, e absolut sigur. 

DOAMNA RUMMEL Pe urmă şi-a făcut bagajele şi a plecat în 
America. 

DOAMNA LYNGE Atunci, asta înseamnă că şi Lona pusese ochii 
pe Karsten... 

DOAMNA RUMMEL Vă închipuiţi. Lona spera că se vor căsători 
după întoarcerea lui de la Paris. 

DOAMNA HOLT Da, închipuiţi-vă, credea asta! Bernick, tânărul 
om de lume, plin de viaţă, desăvârşitul cavaler, favoritul tuturor 


doamnelor... 

DOAMNA RUMMEL Şi totuşi, doamnă Holt, atât de cumsecade, 
şi atât de moral. 

DOAMNA LYNGE Şi cu ce se ocupă în America această 
domnişoară Hessel? 

DOAMNA RUMMEL Vedeţi dumneavoastră, după cum s-a 
exprimat odată soţul meu, asupra acestui lucru planează un văl pe 
care nu ne e îngăduit să-l ridicăm. 


DOAMNA LYNGE Cum adică? 

DOAMNA RUMMEL Lona nu mai are legături cu familia, totuşi 
s-a aflat prin oraş că ar fi fost angajată să cânte prin localuri. 

DOAMNA HOLT Şi că ar fi ţinut conferinţe în public... 

DOAMNA RUMMEL Şi că a scris o carte cu totul dementă. 

DOAMNA LYNGE Nu-i cu putinţă! 

DOAMNA RUMMEL Ba da, Lona Hessel este şi ea un fel de pată 
pe fericirea familiei Bernick. Şi acum ştiţi totul, doamnă Lynge. 


Dumnezeu mi-e martor că am vorbit despre lucrurile acestea numai 
ca să vă atrag atenţia. 

DOAMNA LYNGE O, fiţi liniştită, voi fi atentă. Dar sărmana Dina 
Dorf. De ea îmi pare cu adevărat rău. 

DOAMNA RUMMEL Ei, pentru Dina a fost mai bine că s-a 
întâmplat aşa. Gândiţi-vă numai ce se alegea de ea dacă rămânea pe 
mâinile părinţilor! Desigur, cu toţii ne-am ocupat de ea şi am 
sfătuit-o cât am putut mai bine. Până la urmă, graţie domnişoarei 
Bernick, a ajuns aici în casă. 

DOAMNA HOLT Dina a fost întotdeauna un copil dificil. Puteţi 
să vă închipuiţi; atâtea exemple rele! O fată ca ea nu poate fi ca ale 
noastre; trebuie luată cu binişorul, doamnă Lynge. 

DOAMNA RUMMEL Ssst! Iat-o că vine! (Tare.) Da, într-adevăr, 
Dina este o fată iscusită. A, aici erai, Dina? Tocmai terminasem 
lucrul de mână. 

DOAMNA HOLT A, ce cafea aromată ai făcut, dragă Dina! O 
cafea ca asta, de dimineaţă... 

DOAMNA BERNICK (de pe verandă) Vă rog să poftiţi, doamnele 
mele! 

(Între timp, domnişoara Bernick şi Dina au ajutat servitoarei să aducă 
serviciul de cafea. Toate doamnele iau loc afară. Îi vorbesc Dinei exceptional 
de prietenos. Puțin după aceea Dina se întoarce şi-şi caută lucrul de mână.) 


DOAMNA BERNICK (afară, lângă masa pusă) Dina, nu vii şi tu? 

DINA Nu, mulţumesc, nu vin. (Se aşază şi lucrează. Doamna Bernick 
şi profesorul schimbă câteva cuvinte; o clipă mai târziu, acesta intră în 
odaie.) 

RORLUND (îşi face de lucru în apropierea mesei; cu voce scăzută) 
Dina. 

DINA Da? 

RORLUND De ce nu vrei să vii afară? 

DINA Când am sosit cu cafeaua mi-am dat seama după privirea 
doamnei celei străine că se vorbise de mine. 

RORLUND Dar n-ai văzut cât de prietenoasă s-a arătat față de 
dumneata acolo, afară? 

DINA Da, dar tocmai asta nu mai pot îndura. 

RORLUND Ai un spirit rebel, Dina. 

DINA Adevărat. 

RORLUND De ce eşti aşa? 

DINA Fiindcă nu sunt altfel. 

RORLUND N-ai încercat să te schimbi? 

DINA Nu. 

RORLUND De ce nu? 

DINA (privindu-l) Eu fac parte din categoria ființelor corupte 


moralmente. 

RORLUND Ptiu, ruşine, Dina! 

DINA Şi mama mea aparţinea aceleiaşi categorii... moralmente 
corupte. 

RORLUND Cine ţi-a spus trăsnăile astea? 

DINA Nimeni! Despre asta ei nu vorbesc niciodată. De ce nu mi 
se spune nimic? Toţi umblaţi cu atâta grijă cu mine de parcă m-aş 
sparge în bucățele dacă... O, cât urăsc compasiunea asta! 

RORLUND Dragă Dina, înţeleg destul de bine că te simţi 


deprimată aici, dar... 

DINA O, de-aş putea fi cât mai departe. M-aş putea descurca 
singură prin lume, numai de n-aş mai trăi printre oameni atât de... 

RORLUND Care sunt atât de... Cum? 

DINA Atât de cumsecade şi de morali! 

RORLUND Dar, Dina, nu crezi că sunt realmente aşa? 

DINA O, dumneavoastră înțelegeţi foarte bine ce vreau să spun. 
Hilda şi Netta sunt zilnic aici pentru a-mi servi ca modele, ca 
exemple. Atât de binecrescută ca ele n-am să fiu niciodată. Şi nici nu 
vreau să fiu! Ah, dacă aş fi departe, sunt sigură că aş deveni o fată 
cumsecade. 

RORLUND Dar eşti cumsecade, dragă Dina. 

DINA La ce bun, aici? 

RORLUND Vasăzică, vrei să pleci. Te gândeşti serios? 

DINA N-aş mai sta nicio zi, dacă n-aţi fi dumneavoastră. 

RORLUND Spune-mi, Dina, de fapt de ce-ţi place să fii împreună 
cu mine. 

DINA Pentru că dumneavoastră mă învăţaţi atât de multe lucruri 
frumoase. 

RORLUND Frumoase? Numeşti frumoase cele ce te învăţ eu? 

DINA Da. Sau, de fapt, dumneavoastră nu mă învăţaţi nimic; dar 
atunci când vă aud vorbind, ajung să văd partea frumoasă a vieţii. 

RORLUND La drept vorbind, ce înţelegi prin frumos? 

DINA Nu m-am gândit niciodată. 

RORLUND Atunci gândeşte-te acum. Ce înţelegi printr-un lucru 
frumos? 

DINA Un lucru frumos este ceva măreț şi foarte îndepărtat... 
parcă de neatins. 

RORLUND Hm! Dragă Dina, sunt adânc îngrijorat din pricina 
dumitale. 


DINA Numai atât? 

RORLUND Cred că ştii foarte bine cât de nespus de dragă îmi 
eşti. 

DINA Dacă aş fi Hilda sau Netta, nu v-ar fi teamă că se observă. 

RORLUND O, Dina, nici nu-ţi poţi închipui de câte lucruri trebuie 
să ţin seama. Când un om este sprijinitorul moralei în societatea în 
care trăieşte, niciodată nu este destul de precaut. Dacă aş fi sigur cel 
puţin că oamenii vor să înţeleagă şi să interpreteze just motivele 
mele. Dar fie, îmi e totuna; dumneata trebuie să fii ajutată să te ridici, 
Dina; asta să ne fie înțelegerea atunci când voi veni, când 
circumstanţele îmi vor îngădui, şi când voi spune: lată mâna mea, 
vrei s-o accepţi şi să fii soţia mea? Eşti de acord, Dina? 

DINA Da. 

RORLUND Mulţumesc, mulţumesc! Asta o fac pentru mine, 
Dina, fiindcă-mi eşti dragă. Sst, vine cineva. Dina, de dragul meu, 
du-te afară, la ceilalți. 

(Dina se duce la masa unde se serveşte cafeaua. În aceeaşi clipă, 
angrosistul Rummel, comerciantul Sandstad şi comerciantul Vigeland ies 
din prima odaie din stânga, urmați de consulul Bernick, care are un teanc de 
hârtii în mână.) 

CONSULUL BERNICK Aşa, atunci ne-am înţeles, afacerea e 
tranşată. 

VIGELAND Da, cu ajutorul lui Dumnezeu, aşa-i. 

RUMMEL S-a hotărât, Bernick. Cuvântul unui norvegian este 
neclintit ca stâncile de la Dover, ştii asta! 

CONSULUL BERNICK Şi nimeni nu dă înapoi: nimeni nu 
renunţă; orice opoziţie ar fi să întâmpinăm. 

RUMMEL Stăm pe poziţie şi de-om cădea, cădem împreună, 
Bernick. 

HILMAR (care a păşit în uşa verandei) Să cadă? Dacă-mi îngăduiţi, 


oare nu drumul de fier e cel care cade? 

CONSULUL BERNICK Nu, dimpotrivă; el va ajunge să fie dat în 
circulaţie. 

RUMMEL Cu abur, domnule Tønnesen. 

HILMAR (apropiindu-se) Aşa? 

RORLUND (mirat) Cum? 

DOAMNA BERNICK (în uşa ce dă spre verandă) Dar, dragă, 
Karsten, în definitiv, despre ce este vorba? 

CONSULUL BERNICK O, dragă Betty, nu cred să te poată 
interesa chestiunea asta. (Către cei trei domni.) Acum să întocmim 
lista; cu cât mai degrabă, cu-atât mai bine. Evident, noi patru 
subscriem primii. Poziţia pe care o ocupăm în societate ne-o impune 
ca pe o datorie. Noi trebuie să ne extindem cât mai mult posibil. 

SANDSTAD Se înţelege, domnule consul. 

RUMMEL Se va face, Bernick, ne-am legat doar. 

CONSULUL BERNICK Nu sunt deloc îngrijorat de rezultat. 
Trebuie numai să avem grijă ca fiecare dintre noi să acţioneze în 
cercul propriu de cunoscuţi; şi odată ce am trasat calea prin 
subscrierile noastre majoritare, urmează de la sine ca fondul 
comunal să contribuie cu restul; astfel nu vor mai putea subscrie cei 
ce nu fac parte din combinaţie. 

DOAMNA BERNICK Hai, Karsten, vino, trebuie neapărat să ne 
povesteşti. 

CONSULUL BERNICK O, dragă Betty, asta nu-i ceva care să 
intereseze doamnele. 

HILMAR Vasăzică totuşi ţii să întreprinzi afacerea cu drumul de 
fier? 

CONSULUL BERNICK Da, natural. 

RORLUND Dar anul trecut, domnule consul? 

CONSULUL BERNICK Anul trecut era cu totul altceva. Pe-atunci 


era vorba de o linie de-a lungul coastei. 

VIGELAND Şi care ar fi fost de prisos, domnule profesor, 
deoarece avem vasele cu abur. 

SANDSTAD În timp ce transportul cu trenul ar fi revenit extrem 
de scump. 

RUMMEL Da. Şi ar fi zdruncinat oarecare interese importante aici 
în oraş. 

CONSULUL BERNICK Principalul a fost că nu era spre binele 
colectivităţii. De aceea m-am opus atunci, şi de aceea acceptăm linia 
ce va trece prin interiorul ținutului. 

HILMAR De acord, totuşi linia nu va trece prin oraşele din 
apropierea noastră. 

CONSULUL BERNICK Dar va trece prin oraşul nostru, dragul 
meu Hilmar, căci vom construi o linie secundară până aici. 

HILMAR Aha, vasăzică un alt proiect. 

RUMMEL Şi nu-i o idee excelenta? Ce? 

RORLUND Hm! 

VIGELAND Nu se poate contesta că terenul este excepţional de 
potrivit pentru o linie secundară. Parcă providenţa însăşi l-a 
întocmit astfel. 

RORLUND Într-adevăr, aşa să fie, domnule Vigeland? 

CONSULUL BERNICK Da, trebuie să recunosc că şi eu consider 
ca un semn al providenţei împrejurarea de a fi făcut o călătorie de 
afaceri — chiar în primăvara aceasta — cu care ocazie am trecut 
printr-o depresiune naturala pe care nu o cunoscusem până atunci. 
Imediat mi-am dat seama că ar fi locul cel mai indicat pentru o linie 
secundară care să ducă până la noi. Am şi cerut unui inginer să 
exploreze terenul; am aici devizul estimativ; nu se poate prevedea o 
dificultate. 

DOAMNA BERNICK (stând în uşă cu celelalte doamne) Dar, dragă 


Karsten, nu ne-ai spus nimic! 

CONSULUL BERNICK O, draga mea Betty, doamnele nici nu ar fi 
înţeles adevăratul aspect al problemei. De altfel, nu am vorbit despre 
acest proiect absolut nimănui până în ziua de azi. Dar acum e 
momentul hotărâtor; acum se va acţiona deschis, la lumina zilei, şi 
cu toată energia. Da, chiar de-ar fi să-mi pun toată existența mea în 
joc, o voi duce până la capăt. 

RUMMEL Şi noi suntem alături de tine, Bernick. 

RORLUND Această întreprindere este într-adevăr atât de 
promițătoare pentru dumneavoastră, domnii mei? 

CONSULUL BERNICK Da, aşa sper. Nu va însemna oare o 
adevărată pârghie pentru ridicarea întregului oraş?! Gândiţi-vă 
numai la imensele ținuturi împădurite care vor deveni accesibile 
exploatării; gândiţi-vă la bogăţia straturilor de minereu ce vor fi 
puse şi ele în exploatare; gândiţi-vă la râu: cascade una după alta. 
Câte exploatări industriale nu se pot înfiinţa la noi?! 

RORLUND Şi dumneavoastră nu vă temeti că un contact atât de 
strâns cu străinii, cu stricăciunea lor... 

CONSULUL BERNICK Nu, fiţi fără grijă, domnule profesor, 
vrednicul nostru orăşel are, slavă Domnului, o temelie morală 
sănătoasă. Şi dacă afirm acest lucru, este pentru motivul că absolut 
cu toţii am contribuit la asta; şi-o vom face şi de aici înainte, fiecare 
continua opera, atât de valoroasă şi de lăudabilă, la şcoală şi în 
căminuri. Noi, oamenii de afaceri, vom sprijini societatea prin 
răspândirea bunăstării în cercuri cât mai largi; iar femeile noastre — 
dar veniţi mai aproape, doamnelor, trebuie să auziţi acest lucru — 
femeile noastre, soțiile şi fiicele noastre vor fi mai departe în fruntea 
operelor de binefacere, aducând sprijin şi îmbărbătare celor dragi şi 
apropiaţi lor, aşa cum pentru mine şi Olaf sunt dragile mele Betty şi 


Marta. (Uitându-se în jur.) Dar pe unde-o fi Olaf? 

DOAMNA BERNICK O, acum, în timpul vacanței, nu-l mai prinzi 
pe-acasă. 

CONSULUL BERNICK Sunt sigur că iar s-a dus la debarcader. Ai 
să vezi că n-o să se înveţe minte până n-o păţi ceva. 

HILMAR Ei! O mică luptă cu forţele naturii. 

DOAMNA RUMMEL O! Ce minunat simţământ de familie aveţi, 
domnule Bernick. 

CONSULUL BERNICK Ei, familia este doar sâmburele societăţii, 
doamnă. E un cămin fericit, cu un cerc restrâns de prieteni onorabili 
şi credincioşi, în care nimic din afară nu aruncă vreo umbră. 

(Pe uşa, din dreapta, intră Krap; în mână are scrisori şi ziare.) 

KRAP Poşta din străinătate, domnule consul; şi o telegramă din 
New York. 

CONSULUL BERNICK (/uând-o) Aha, de la armatorul lui „Indian 
Girl”. 

RUMMEL Vasăzică a venit poşta? În cazul acesta, am onoarea să 
vă salut. 

VIGELAND Da, şi eu de asemenea. 

SANDSTAD Cu bine, domnule consul. 

CONSULUL BERNICK Cu bine, cu bine, domnii mei. Şi, nu uitaţi, 
azi după-amiază la orele cinci avem întâlnire. 

CEI TREI DOMNI Da, da, desigur; se înțelege! (Ies prin dreapta.) 

CONSULUL BERNICK Ei, nu, asta-i ceva cu adevărat 
americănesc! De-a dreptul revoltător! 

DOAMNA BERNICK Vai, Doamne, dar ce este? 

CONSULUL BERNICK lată, domnule Krap, citiţi vă rog! 

KRAP (citind) „Faceţi reparaţii cât mai puţine posibil; dispuneţi 
reîntoarcerea lui «Indian Girl» de îndată ce poate pluti pe mare 
calmă; la caz de nevoie, va pluti până la linia maximă de încărcare.” 


Ei, că asta n-am mai... 

CONSULUL BERNICK Va pluti la linia de încărcare? Dar aceşti 
domni ştiu prea bine că în atare situaţie vaporul se duce la fund ca 
un pietroi dacă se loveşte de ceva. 

RORLUND Da, se demonstrează încă o dată cum stau lucrurile în 
această mare şi mult cântată „nouă societate”. 

CONSULUL BERNICK Aici aveţi dreptate; nu există nicio 
consideraţie — nici măcar pentru vieţile omeneşti — din momentul în 
care e vorba de beneficii. (Către Krap.) E posibil ca „Indian Girl” să fie 
lansat la apă în patru-cinci zile? 

KRAP Da, întrerupând însă lucrările la „Palmier”; bineînţeles, 
dacă nu se opune Vigeland. 

CONSULUL BERNICK Asta n-o va face. Examinează te rog şi 
corespondenţa. Ascultaţi! Nu cumva l-aţi văzut pe Olaf la 
debarcader? 

KRAP Nu, domnule consul. (Se duce în prima odaie din stânga.) 

CONSULUL BERNICK (citind din nou telegrama) Domnii ăştia nu 
iau în seamă că pun în joc optsprezece vieţi omeneşti. 

HILMAR Ei, asta-i chemarea marinarului, să sfideze elementele; 
trebuie să fie emoţionant să ştii că între tine şi abisurile mării ai doar 
o scândură subţire. 

CONSULUL BERNICK Da, aş dori să văd dacă la noi ar exista 
vreun armator care să consimtă la asemenea poveste! Niciunul, nici 
măcar unul! (Zărindu-l pe Olaf.) Ei, slavă ţie, Doamne, e teafăr! 

(Olaf, cu o undiţă de pescuit în mână, a venit fugind în susul străzii; apoi 
prin poarta grădinii.) 

OLAF (încă din grădină) Unchiule Hilmar, am fost la debarcader şi 
am văzut vasul cu abur... 

CONSULUL BERNICK Ai fost din nou la debarcader? 

OLAF Nu, am stat numai într-o barcă. Dar închipuie-ţi, unchiule 


Hilmar, a debarcat o trupă de călărie şi dresură artistică, au cai şi 
animale, şi erau şi mulți pasageri. 

DOAMNA RUMMEL De necrezut, ne va fi dat să vedem şi noi 
dresură artistică. 

RORLUND Noi? Nu credem că aţi vrut să spuneţi asta. 

DOAMNA RUMMEL Nu, natural, nu noi, dar... 

DINA Mie mi-ar face plăcere să văd dresură de cai. 

OLAF Da, şi mie. 

HILMAR Tu eşti cam prostuţ. Ei, şi ce-ai avea de văzut acolo? 
Numai dresură. Da, ar fi cu totul altceva să vezi pe gauchos, în 
Pampas, vânând călare pe mustangii lor focoşi. Dar, aici, în oraşele 
mici, n-ai nimic de văzut. 

OLAF (trăgând-o de mână pe domnişoara Bernick) Uită-te, mătuşă 
Marta, priveşte, iată-i că vin! 

DOAMNA HOLT Da! Dumnezeule! Sunt chiar aici! 

DOAMNA LYNGE Uf, ce figuri antipatice! 

(Un grup mare de pasageri şi de localnici vin pe stradă.) 

DOAMNA RUMMEL Da, sunt clovni autentici. la uitaţi-vă la 
aceea cu fusta cenuşie, doamnă Holt; poartă sacul de voiaj pe spate. 

DOAMNA HOLT Da, închipuiţi-vă, ba încă şi l-a atârnat de 
mânerul umbrelei de soare! Pare a fi soţia directorului. 

DOAMNA RUMMEL Şi ăla trebuie să fie directorul, cel cu barbă. 
Ei, da, arată ca un bandit. Nu te uita la el, Hilda! 

DOAMNA HOLT Nici tu, Netta! 

OLAF Mamă, directorul ne salută. 

CONSULUL BERNICK Ce face? 

DOAMNA BERNICK Ce spui, copile? 

DOAMNA RUMMEL Da, Dumnezeule, uite acum salută şi 
femeia! 

CONSULUL BERNICK Ei, nu! Asta-i curată neruşinare!! 


DOMNIŞOARA BERNICK (cu un strigăt involuntar) Ah! 

DOAMNA BERNICK Ce-i, Marta? 

DOMNIŞOARA BERNICK O, nu. Mi s-a părut numai. 

OLAF (strigând de bucurie) Priviţi, priviţi, uite că vin şi ceilalţi, cu 
caii şi cu animalele! lată-i şi pe americani! Toţi marinarii de pe 
„Indian Girl” (Se aude cântând „Yankee Doodle”! cu acompaniament de 
clarinet şi tobă.) 

HILMAR (astupându-şi urechile) Uf, uf, uf. 

RØRLUND Cred că ar trebui să ne retragem puţin, doamnele 
mele, asta nu-i pentru noi. Haideţi să ne reluăm lucrul. 

DOAMNA BERNICK N-ar fi bine să tragem perdelele? 

RORLUND Da, da, la asta mă gândeam şi eu. 

(Doamnele îşi reiau locurile la masă; profesorul închide uşa ce dă spre 
grădină şi trage perdelele din faţa uşii, apoi a ferestrelor; în salon se face 
semiîntuneric.) 

OLAF (care trage cu ochiul afară) Mamă, nevasta directorului se 
spală pe faţă la fântână. 

DOAMNA BERNICK Cum? În mijlocul pieţii? 

DOAMNA RUMMEL Şi asta ziua namiaza mare! 

HILMAR Ei, dacă m-aş găsi prin deşert şi aş da de o cisternă, nici 
eu n-aş ţine cont... Uf, clarinetul acela afurisit! 

RORLUND Într-adevăr, poliţia ar avea toate motivele să 
intervină. 

CONSULUL BERNICK Ah! Nu! Cu străinii nu trebuie să fii atât 
de riguros. Aceşti oameni nu au bună-cuviinţa înnăscută, care 
pentru noi este măsura a ceea ce se face sau nu se face. Lăsaţi-i să 
ajungă rău. Ce ne priveşte pe noi? Din fericire, toate aceste 
manifestări împotriva bunei-cuviinţe şi tradiţiilor nu au nicio 


1 Cunoscut cântec popular american. 


contingenţă cu societatea noastră, dacă pot îndrăzni să spun aşa. Ce 
mai e şi asta? 

(Doamna străină intră repede pe uşa din dreapta.) 

FEMEILE  (speriate, dar cu voce scăzută) Călăreaţa! Soţia 
directorului! 

DOAMNA BERNICK Doamne, ce să însemne asta? 

DOMNIŞOARA BERNICK (fresărind) Ah! 

DOAMNA Bună ziua, dragă Betty! Bună ziua, Marta! Bună ziua 
cumnate! 

DOAMNA BERNICK (cu un strigăt) Lona! 

CONSULUL BERNICK (dându-se înapoi un pas; Zăpăcit) Pe viaţa 
mea! Nu mă înşel! 

DOAMNA HOLT Milostiveşte-ne, Doamne! 

DOAMNA RUMMEL Asta nu e posibil! 

HILMAR Eh! Uff! 

DOAMNA BERNICK Lona! Adevărat? 

DOMNIŞOARA HESSEL Dacă eu sunt aceea? Da, pe viaţa mea, 
eu sunt! Ei, mai bine îmbrăţişați-mă cu ocazia asta. 

HILMAR Uff! Uff! 

DOAMNA BERNICK Şi ai venit aici ca... 

CONSULUL BERNICK Şi vrei într-adevăr să apari? 

DOMNIŞOARA HESSEL Să apar? Cum aşa, să apar? 

CONSULUL BERNICK Da, vreau să zic, cu... dresorii? 

DOMNIŞOARA HESSEL Ha, ha, ha! Eşti nebun, cumnate? Ce, tu 
crezi că aparţin trupei de circ? Nu! E adevărat că am încercat multe şi 
felurite meserii şi că m-am făcut ridicolă în fel şi chip... 

DOAMNA RUMMEL Hm! 

DOMNIŞOARA HESSEL ...Dar exhibiţii artistice pe crupa cailor 
n-am făcut niciodată. 

CONSULUL BERNICK Vasăzică: nu! 


DOAMNA BERNICK Ah! Slavă ţie, Doamne! 

DOMNIŞOARA HESSEL Nu, am venit cu toţi ceilalţi oameni 
cumsecade — e adevărat, în clasa a doua, dar noi suntem obişnuiţi cu 
asta. 

DOAMNA BERNICK Noi? Ai spus, noi? 

CONSULUL BERNICK (apropiindu-se cu un pas) Care noi? 

DOMNIŞOARA HESSEL Natural, eu şi copilul. 

DOAMNELE (întru-un glas) Cu copilul! 

HILMAR Cum? 

RORLUND Ei, văd că trebuie să intervin. 

DOMNIŞOARA BERNICK Dar ce vrei să spui, Lona? 

DOMNIŞOARA HESSEL Prin „copil” îl înțeleg, evident, pe Johan, 
doar nu am după cât ştiu alt copil decât pe John - sau Johan, după 
cum ziceţi voi. 

DOAMNA BERNICK Johan! 

DOAMNA RUMMEL (încet, către doamna Lynge) Fratele fugit. 

CONSULUL BERNICK (ezitân4) E şi Johan cu tine? 

DOMNIŞOARA HESSEL Da, sigur, sigur; doar n-oi călători fără 
el. Dar arătaţi grozav de îndureraţi. Şi staţi şi în semiobscuritate şi 
coaseţi la ceva alb. Nu cumva e un deces în familie? 

RORLUND Domnişoară, vă aflaţi în mijlocul Societăţii pentru 
salvarea celor corupți moralmente. 

DOMNIŞOARA HESSEL (cam tare) Ce spuneţi dumneavoastră? 
Aceste liniştite şi drăgălaşe doamne ar fi... 

DOAMNA RUMMEL Ei nu, acum trebuie să spun şi eu... 

DOMNIŞOARA HESSEL A, înţeleg, înţeleg! Dar la dracu, asta-i 
doamna Rummel! Şi acolo, doamna şi domnişoara Holt! Ei, noi trei 
n-am putea spune că am mai întinerit de când nu ne-am văzut. Dar 
ia ascultați, oameni buni! la mai lăsaţi-le pe cele decăzute 
moralmente să mai aştepte o zi, doar n-or ajunge mai rău din cauza 


asta. Un prilej de bucurie ca acesta... 

RORLUND O reîntoarcere printre ai săi nu este întotdeauna un 
prilej de bucurie. 

DOMNIŞOARA HESSEL Aşa? În ce fel înţelegeţi dumneavoastră 
Biblia, domnule pastor? 

RORLUND Eu nu sunt pastor. 

DOMNIŞOARA HESSEL Ei, atunci cu siguranţă că veţi deveni. 
Dar ptiu, lenjeria asta „morală” îmi cam duhneşte a putreziciune de 
parcă ar fi un giulgiu. Eu, să vă spun drept, sunt obişnuită cu aerul 
preriilor. Da, v-o repet, cu aerul curat. 

CONSULUL BERNICK (ştergându-şi fruntea) Da, într-adevăr, aici 
e aerul cam greu. 

DOMNIŞOARA HESSEL Aşteaptă, aşteaptă puţin; ieşim îndată 
din acest cavou. (Dând perdelele în lături.) Aici trebuie să intre lumina 
zilei când va sosi băiatul. Da, veţi vedea aici un băiat care s-a spălat. 

HILMAR Uff! 

DOMNIŞOARA HESSEL (deschizând fereastra şi uşa) Da, adică se 
va fi spălat la hotel, căci pe vapor s-a murdărit ca un porc. 

HILMAR Uf, uf! 

DOMNIŞOARA HESSEL Uf? Da, nu-i chiar aşa! (Arătând spre 
Hilmar, întreabă pe ceilalți.) Ăsta tot mai umblă fără niciun rost şi face: 
uf? 

HILMAR Eu nu umblu fără niciun rost şi mă aflu aici din cauza 
sănătăţii. 

RORLUND Hm, doamnelor, nu cred că... 

DOMNIŞOARA HESSEL (care l-a zărit pe Olaf) Asta-i al tău, Betty? 
Întinde-mi laba, băiete! Sau ţi-e frică de mătuşă-ta cea bătrână şi 
urâtă? 

RORLUND (luându-și cartea sub braț) Doamnele mele, nu cred că 
azi mai există condițiuni favorabile pentru lucru. Mâine ne vom 


aduna din nou. 


DOMNIŞOARA HESSEL (în timp ce doamnele străine se ridică să-şi ia 
rămas bun) Da, aşa vom face. Voi fi la datorie. 

RORLUND Dumneavoastră? Dacă-mi îngăduiţi, domnişoară, ce 
vreţi dumneavoastră să faceţi în instituţia noastră? 

DOMNIŞOARA HESSEL Aerisire, domnule pastor. 


Actul II 


(Acelaşi decor. Doamna Bernick stă singură la masă, cu un lucru 


de mână. Puțin după aceea vine din dreapta consulul Bernick cu 
pălăria pe cap, cu mănuşi în mână şi baston.) 


DOAMNA BERNICK Te-ai şi întors, Karsten? 

CONSULUL BERNICK Da, am aici o întâlnire cu cineva. 

DOAMNA BERNICK (cu un suspin) O, da, bănuiam; iarăşi va veni 
John pe aici. 

CONSULUL BERNICK Nu, nu. De data asta aştept un „om”. 


(Atârnându-şi pălăria.) Dar doamnele din Societate n-au venit? 
DOAMNA BERNICK Nu, azi n-au putut să vină. 


CONSULUL BERNICK Aha! S-au decomandat! 
DOAMNA BERNICK Da, aveau cam multe treburi pe-acasă. 


CONSULUL BERNICK Înţeleg. Iar celelalte nu vor veni, desigur, 
nici ele. 


DOAMNA BERNICK Nu; şi ele au câte un motiv care le 
împiedică. 


CONSULUL BERNICK Nu era greu de prevăzut. Dar Olaf 
unde-i? 


DOAMNA BERNICK L-am lăsat să iasă puţin cu Dina. 
CONSULUL BERNICK Hm, Dina, o fire cam uşuratică. Nu-i 


permis ca... atât de repede... şi atât de mult... să se ocupe de John. 

DOAMNA BERNICK Dar, dragă Karsten, Dina nu ştie absolut 
NIMIC. 

CONSULUL BERNICK În situaţia asta, Johan ar fi trebuit să aibă 
tact şi să nu-i dea niciun fel de atenţie. L-am văzut foarte bine pe 
Vigeland cum îi urmărea cu ochii holbaţi. 

DOAMNA BERNICK (cu lucrul de mână în poală) Karsten, nu 
bănuieşti ce caută ei aici? 

CONSULUL BERNICK Hm, el are acolo o fermă care probabil că 
nu merge prea bine, iar ea, chiar ieri, a lăsat să se înţeleagă că au 
trebuit să călătorească în clasa a doua. 

DOAMNA BERNICK Da, din păcate cam asta trebuie să fie 
realitatea. Dar să vină şi ea! Tocmai ea! După ce te-a jignit atât de 
grav! 

CONSULUL BERNICK O, nu te mai gândi la poveştile acelea. Au 
trecut! 

DOAMNA BERNICK Cum să nu mă gândesc? Mai ales acum. 
Johan este totuşi fratele meu; dar nu el mă preocupă, ci toate 
neplăcerile pe care le vei îndura din cauza lor, prin venirea lor aici. 
Karsten, mi-e îngrozitor de frică... 

CONSULUL BERNICK De ce ţi-e frică? 

DOAMNA BERNICK S-ar putea oare să fie arestat acum, pentru 
banii care i-au dispărut mamei tale? 

CONSULUL BERNICK O, ce prostie! Cine poate dovedi că banii 
au dispărut? 

DOAMNA BERNICK Doamne, din păcate tot oraşul ştie; chiar tu 
spuneai. 

CONSULUL BERNICK Eu n-am spus nimic. Oraşul nu ştie nimic 
precis despre chestiunea asta. N-au fost decât zvonuri. 

DOAMNA BERNICK Cât de mărinimos eşti, Karsten! 


CONSULUL BERNICK Ascultă ce-ţi spun! Nu mai răscoli 
chestiunile astea! Nici nu-ţi închipui cât mă  îndurerezi 
scormonindu-le. (Se plimbă încolo şi încoace prin odaie; apoi aruncă 
bastonul). Şi ei, să se întoarcă în ţară tocmai acum -— acum, când am 
atâta nevoie de o atmosferă cât mai favorabilă, pe care nimic să n-o 
tulbure, nici clevetirile din oraş, nici, mai ales, nici presa. Nu m-ar 
mira să se trimită articole şi ziarelor din celelalte oraşe. Totul se va 
interpreta şi se va cântări, fie că-i primesc bine, fie că-i primesc rău. 
Vor răscoli trecutul; cum faci şi tu de altfel. Şi tocmai într-o societate 
ca a noastră! (Aruncă mânuşile pe masă.) Şi n-am un singur om căruia 
să-i pot vorbi, la care să găsesc sprijin. 

DOAMNA BERNICK Chiar pe nimeni, Karsten? 

CONSULUL BERNICK Nu! Cine-ar putea fi? Oh, să-mi cadă pe 
cap tocmai acum. Nu mai există nicio îndoială, vor scandal; într-un 
fel sau altul — mai ales ea. Ce noroc să ai o familie ca asta! 

DOAMNA BERNICK Da, dar eu nu am nicio vină dacă... 

CONSULUL BERNICK Cum nicio vină? A, pentru că le eşti rudă? 
Într-adevăr, pentru asta sigur, nu. 

DOAMNA BERNICK Şi nici nu i-am poftit să se întoarcă în ţară. 

CONSULUL BERNICK la te uită, am ajuns şi aici! Eu nu i-am 
poftit să se reîntoarcă acasă, eu nu le-am scris, eu nu i-am tras de 
mânecă să vie în ţară! O, cunosc toată litania pe dinafară. 

DOAMNA BERNICK (izbucnind în plâns) Dar şi tu eşti atât de 
puţin îngăduitor. 

CONSULUL BERNICK Ei, asta-i bună. Pune-te pe bocete acum, 
ca să mai aibă oraşul încă ceva de bârfit. Termină cu prostiile, Betty. 
Mai bine du-te în verandă, aici poate intra oricine. Sau vrei să fii 
văzută cu ochii roşii? Asta ar mai lipsi, ca oamenii să afle că... Aud 
pe cineva în coridor. (Se aude bătând.) Intră! 

(Doamna Bernick iese cu lucrul de mână pe verandă. 


Constructorul Aune intră prin dreapta.) 

CONSTRUCTORUL AUNE Bună ziua, domnule consul. 

CONSULUL BERNICK Bună ziua. Ei, ai ghicit probabil pentru ce 
am vrut să te văd? 

AUNE Procuristul spunea ieri că domnul consul nu ar fi mulţumit 
de... 

CONSULUL BERNICK Sunt nemulțumit de întreaga situaţie de 
pe şantier, Aune. Nu aţi ajuns la niciun rezultat cu reparaţiile la 


vasele avariate. „Palmier” ar fi trebuit să navigheze de mult. 
Vigeland vine aici în fiecare zi şi mă cicăleşte. Este un om greu de 
suportat, mai ales în calitate de coarmator. 

AUNE „Palmier” poate fi lansat la apă poimâine. 

CONSULUL BERNICK În sfârşit. Dar „Indian Girl” zace aici de 
cinci săptămâni. 

AUNE Vasul american? Credeam că înainte de toate trebuie să 
depunem toate sforțările pentru propriul dumneavoastră vas. 

CONSULUL BERNICK Nu v-am dat niciun motiv ca să credeţi 
asta. Trebuiau depuse aceleaşi diligente şi pentru americani, dar văd 
că nu s-a întâmplat aşa. 

AUNE Vasul are bordurile, până la chilă, complet putrezite, 
domnule consul. Cu cât le peticim mai mult, cu atât e mai rău. 

CONSULUL BERNICK Nu asta e cauza. Procuristul Krap mi-a 
spus realitatea. Nu vă pricepeţi să lucraţi cu noile maşini pe care 
le-am procurat, sau, mai bine zis, dumneavoastră nu vreţi să lucraţi 
cu ele. 

AUNE Domnule consul, am acum cincizeci de ani, şi din copilărie 
sunt deprins cu metodele vechi de lucru... 

CONSULUL BERNICK Acum nu le mai putem aplica, Aune; şi să 
nu-ți închipui că susțin asta de dragul profitului, fiindcă din fericire 
nu am nevoie de el, ci pentru faptul că trebuie să ţin pasul cu timpul 


şi cu lumea în care trăim, şi de asemenea, să ţin seama şi de 
Societatea pe care o conduc. Progresul va veni, adus de mine, sau nu 
va veni niciodată. 

AUNE Şi eu doresc progresul, domnule consul. 

CONSULUL BERNICK Ştiu, pentru cercul vostru limitat, pentru 
muncitorime. O, cunosc foarte bine agitaţiile dumitale: ţii cuvântări, 
instigi oamenii la răscoală; dar atunci când vi se oferă, ca în cazul 
nostru, maşini noi — adică un progres real, palpabil — atunci daţi 
înapoi; atunci vi se face frică. 

AUNE Da, mi se face într-adevăr frică, domnule consul; mi se face 
frică în numele celor mulţi, cărora maşinile le iau pâinea de la gură. 
Domnul consul vorbeşte atât de des despre deosebita consideraţie ce 
trebuie acordată intereselor Societăţii, dar gândesc că şi Societatea 
are îndatoririle ei. Cum îndrăznesc capitalul şi ştiinţa să dea în 
producţie noile descoperiri înainte ca Societatea să fi pregătit o 
generație care să le poată folosi? 

CONSULUL BERNICK Dumneata, Aune, citeşti şi meditezi prea 
mult. Nu-ţi prieşte; asta nu te face decât să fii şi mai nemulțumit de 
situaţia dumitale. 

AUNE Nu acesta este motivul, domnule consul, ci acela că nu mă 
rabdă inima să văd concediindu-se muncitorii buni, unii după alţii, 
şi cum sunt lăsaţi fără pâine, din cauza maşinilor. 

CONSULUL BERNICK Hm, atunci când s-a descoperit tiparul, 
mulţi scribi au rămas pe drumuri, au fost reduşi la foamete. 

AUNE Dacă domnul consul ar fi fost pe atunci unul dintre acei 
scribi, ar fi fost tot atât de încântat de descoperire? 

CONSULUL BERNICK Nu te-am chemat pentru a avea o discuţie 
în contradictoriu cu dumneata. Te-am chemat pentru a-ţi spune că 
„Indian Girl” trebuie să fie gata poimâine. 

AUNE Dar, domnule consul... 


CONSULUL BERNICK Mă auzi? Poimâine; odată cu vasul 
nostru. Niciun ceas mai târziu; am motive întemeiate pentru a 
pretinde asta. Dumneata ai citit ziarele de azi-dimineaţă? Ei, atunci 
ştii că americanii au provocat din nou scandaluri. Aceşti derbedei au 
întors oraşul pe dos. Nu trece nicio noapte fără bătăi în cabarete, în 
birturi şi pe străzi; fără să mai vorbesc de celelalte infamii. 

AUNE Da, asta e adevărat, sunt oameni de soi rău. 

CONSULUL BERNICK Şi ştii asupra cui cade vina? Asupra mea. 
Da, asupra mea se răsfrânge totul. Ziariştii mă iau la rost, 
deocamdată cu mănuşi, acuzându-ne că ne ocupăm numai de 
„Palmier”. Tocmai asupra mea, care trebuie să fiu un exemplu 
pentru concetăţenii mei! Nu trebuie şi nu pot lăsa să mi se arunce în 
faţă de-alde astea. Nu am niciun interes să mi se păteze numele. 

AUNE O, numele domnului consul are o reputaţie prea bună 
pentru a putea fi zdruncinat de atâta lucru, şi nici de altele măcar. 

CONSULUL BERNICK Nu acum însă. Tocmai în momentul de 
faţă am nevoie de toată stima şi toată încrederea concetăţenilor mei. 
Proiectez o mare întreprindere, despre care desigur ai auzit; dar dacă 
oameni rău intenţionaţi vor reuşi să clintească încrederea absolută în 
persoana mea, atunci îmi vor pricinui cele mai mari neplăceri. De 
aceea vreau cu orice preţ să evit articolele echivoce şi calomnioase 
din ziare; de aceea am fixat termenul pentru poimâine. 

AUNE Domnul consul ar fi putut tot atât de bine să-l fixeze şi 
pentru azi după-amiază. 

CONSULUL BERNICK Vrei să zici că cer imposibilul? 

AUNE Cu numărul de muncitori de care dispunem acum, da!... 

CONSULUL BERNICK Bine; atunci ne vom vedea obligaţi să ne 
adresăm în altă parte. 

AUNE Vreti realmente să mai concediaţi şi alți muncitori dintre 
cei vechi? 


CONSULUL BERNICK Nu, nu la asta mă gândesc. 

AUNE Dacă aţi face aşa, cred că aţi supăra şi oraşul şi ziarele. 

CONSULUL BERNICK E foarte posibil, de aceea mai aştept... 
deocamdată. Dar dacă „Indian Girl” nu pleacă poimâine, atunci te 
concediez pe dumneata. 

AUNE (tresărind) Pe mine? (Râzând.) Ei, domnul consul glumeşte! 

CONSULUL BERNICK Nu te bizui pe asta. 

AUNE V-aţi putea gândi să mă concediaţi pe mine? Pe mine, al 
cărui tată şi bunic au fost în serviciul şantierului cât au trăit, iar eu de 
asemenea... 

CONSULUL BERNICK Cine mă va împiedica? 

AUNE Dar cereţi un lucru imposibil, domnule consul. 

CONSULUL BERNICK Bunăvoinţa nu cunoaşte imposibilul. Da 
sau nu? Răspunde-mi precis, sau eşti concediat pe loc. 

AUNE Domnul consul s-a gândit cu adevărat ce înseamnă să 
concediezi un vechi lucrător? Vă închipuiţi că el îşi va căuta un loc 
altundeva? Nu? Desigur că ar putea, dar cu asta ce rezolvă? Ar 
trebui să fiţi de faţă în casa unui muncitor concediat, în seara când se 
întoarce acasă şi-şi aşază în spatele uşii lădiţa cu uneltele de lucru. 

CONSULUL BERNICK Dumneata crezi că te concediez cu inima 
uşoară? N-am fost oare, întotdeauna, un patron înțelegător? 

AUNE Cu-atât mai mult, domnule consul. Tocmai de aceea cei de 
acasă nu vor da vina pe dumneavoastră; evident, nu-mi vor spune 
nimic, pentru că nu vor îndrăzni; dar atunci când eu nu-i voi observa 
se vor uita la mine şi vor gândi cam aşa: „Probabil că ceva tot o fi 
făcut el”. Vedeţi, asta n-aş putea îndura. Cât de neînsemnat oi fi eu 
ca om, am fost totuşi obişnuit să fiu socotit ca primul printre ai mei. 
Căminul meu, cât de modest ar fi, este la rândul său o mică societate 
omenească, domnule consul. lar dacă am reuşit să consolidez şi să 
menţin această mică societate, s-a datorat faptului că soţia mea a 


crezut în mine, copiii meu au crezut în mine. lar acum totul se va 
prăbuşi. 

CONSULUL BERNICK Exact. Dacă nu se va găsi altă soluţie, 
atunci cel mai mic va trebui să cadă făcând loc celui mai mare. 
Interesul particular va fi jertfit interesului general, aşa a lăsat 
Dumnezeu. Altceva nu văd ce-aş mai putea spune; asta este aşezarea 
lumii. Dar dumneata eşti doar un încăpățânat, Aune! Dumneata nu 
mi te împotriveşti fiindcă nu se poate face lucrarea, ci pentru că nu 
vrei să se vădească superioritatea maşinilor asupra muncii manuale. 

AUNE lar dumneavoastră, domnule consul, ţineţi la asta fiindcă 
ştiţi că prin concedierea mea dovediţi presei că sunteţi pentru 
progres. 

CONSULUL BERNICK Ei, şi dacă ar fi aşa? Cunoşti, probabil, ce 
importanţă prezintă pentru mine opinia presei, acum, când lucrez la 
realizarea unei afaceri deosebit de importante pentru binele social, 
pentru progres. În atare situaţie, trebuie să aleg. Sau mi-o fac ostilă, 
sau o atrag de partea mea. Atunci, te întreb: pot acţiona într-altfel? 
Problema se pune aşa: sau să susţin căminul dumitale, după cum 
spui, sau să frânez întemeierea a noi cămine, sute de cămine, care nu 
se vor mai putea întemeia în caz că nu realizez afacerea la care lucrez 
acum. De aceea ţi-am dat să alegi. 

AUNE Da, dacă-i aşa, nu mai am nimic de spus. 

CONSULUL BERNICK Hm, dragul meu Aune, sincer îmi pare 
rău că trebuie să ne despărţim. 

AUNE Nu ne despărțim, domnule consul. 

CONSULUL BERNICK Cum adică? 

AUNE Un om simplu are şi el ceva de apărat în lumea asta. 

CONSULUL BERNICK Da, desigur, desigur; vasăzică, ai curajul 
să-mi garantezi... 

AUNE „Indian Girl” va fi gata poimâine. (Salută şi iese prin 


dreapta.) 

CONSULUL BERNICK Aha, tot i-am venit de hac încăpăţânatului 
ăstuia. E semn bun... 

(Hilmar Tønnesen intră pe poarta grădinii, cu o țigară de foi în gură.) 

HILMAR (de pe treptele verandei) Bună ziua, Betty! Bună ziua, 
Bernick! 

DOAMNA BERNICK (din verandă) Bună ziua. 

HILMAR Ei, dar văd că ai plâns. Vasăzică ai aflat? 

DOAMNA BERNICK Ce să aflu? 

HILMAR Că scandalul a ajuns la culme. Uf! 

CONSULUL BERNICK Ce vrei să spui? 

HILMAR (intrând în odaie) Ei bine, cei doi americani se afişează pe 
străzile oraşului în tovărăşia Dinei Dorf. 

DOAMNA BERNICK (urmându-l în odaie) Dar, Hilmar, este cu 
putinţă?... 

HILMAR Ei, din păcate, e purul adevăr. Lona a avut atâta lipsă de 
tact, încât m-a strigat în gura mare; bineînţeles, m-am făcut că n-aud. 

CONSULUL BERNICK Şi, desigur, faptul n-a trecut neobservat. 

HILMAR Evident. Oamenii se opreau în loc şi se uitau după ei. 
Vestea s-a lăţit ca focul, în tot oraşul — ca un incendiu în preriile din 
Vest. La toate casele oamenii aşteptau la ferestre să vadă cortegiul 
trecând: capete lângă capete în dosul perdelelor — uf! Da, scuză-mă, 
Betty, oftez pentru că toate astea mă fac mai nervos; dacă lucrurile o 
să continue tot aşa, voi fi silit să plec într-o călătorie mai lungă. 

DOAMNA BERNICK Ar fi trebuit, totuşi, să-i vorbeşti şi să-i 
explici. 

HILMAR În plină stradă? Ei, nu; să am iertare! Ce îndrăzneală, să 
se arate aici în oraş! Acum vom vedea dacă nu-l va astâmpăra presa. 
Da, scuză-mă Betty, dar... 

CONSULUL BERNICK Presa, spui? Ai auzit vreo aluzie în 


legătură cu asta? 

HILMAR Nu-i exclus. Când am plecat aseară, am trecut pe la 
club, ştiţi, din cauza bolii. Am remarcat foarte bine, după tăcerea 
care s-a lăsat în momentul intrării mele, că se vorbise până atunci 
despre cei doi americani. Şi tocmai atunci vine şi Hammer, 
redactorul acela obraznic, să mă felicite ostentativ, în gura mare, 
pentru reîntoarcerea bogatului meu văr. 

CONSULUL BERNICK Bogat?... 

HILMAR Da, aşa s-a exprimat. Natural, l-am măsurat cu o 
privire... binemeritată şi l-am făcut să înţeleagă că nu ştiu nimic 
despre pretinsa lui bogăţie. „Aşa, a zis el, atunci e ciudat. De obicei, 
în America, toţi se ridică atunci când au cu ce începe, iar vărul 
dumneavoastră doar n-a plecat acolo cu mâna goală”. 

CONSULUL BERNICK Dar, spune-mi, te rog... 

DOAMNA BERNICK (îngrijorată) Ei, vezi, Karsten?... 

HILMAR În orice caz, am avut o noapte de insomnie din cauza 
acestei persoane. Se mai şi plimbă pe străzi cu o expresie de parcă 
nimic nu s-ar fi întâmplat. De ce n-a rămas acolo pentru totdeauna? 
E de-a dreptul enervant cum răzbat astfel de oameni! 

DOAMNA BERNICK Doamne, Hilmar, ce vrei să spui? 

HILMAR O, nimic. Dar uite-l; scapă teafăr din nu ştiu câte 
catastrofe de cale ferată, din nu ştiu câte atacuri ale urşilor din 
California, din nu ştiu câte atacuri — prin surprindere - ale pieilor 
roşii; nici scalpat măcar. Uf, şi acum uite-i; vin încoace. 

CONSULUL BERNICK (privind spre stradă) Şi Olaf era cu ei? 

HILMAR Natural. Ţin să amintească oamenilor că fac parte din 
familia cea mai de vază din oraş. Priveşte, priveşte cum ies din 
farmacie toţi derbedeii, holbându-se după ei şi făcând tot felul de 
aprecieri. Nervii mei nu mai pot suporta. Cum să mai poată un om 
ridica stindardul moralei, în asemenea condiţii?... 


CONSULUL BERNICK Parcă s-ar îndrepta incoace... ascultă, 
Betty, doresc foarte mult să te arăţi cât mai prietenoasă cu ei. 

DOAMNA BERNICK Îngădui, Karsten, îngădui tu asta? 

CONSULUL BERNICK Da, sigur, şi tu, Hilmar. Sper că nu vor sta 
prea mult şi cât timp ne aflăm numai între noi, nicio aluzie; nu 
trebuie să-i jignim în niciun fel. 

DOAMNA BERNICK O, Karsten, cât eşti de mărinimos! 

CONSULUL BERNICK Ei, lasă asta acum. 

DOAMNA BERNICK Nu, lasă-mă să-ţi mulţumesc şi iartă-mă că 
am putut fi atât de nervoasă adineauri; ai avea destule motive să 
priveşti... 

CONSULUL BERNICK Lasă, lasă acum! 

HILMAR Uf! 

(Intră Johan Tønnesen cu Dina, apoi domnişoara Hessel şi Olaf, venind 
prin grădină.) 

DOMNIŞOARA HESSEL Bună ziua, bună ziua, dragilor! 

JOHAN Am fost prin împrejurimi, în căutarea vechilor imagini, 
Karsten. 

CONSULUL BERNICK Da, am aflat. Multe schimbări, nu-i aşa? 

DOMNIŞOARA HESSEL Pretutindeni, marile şi frumoasele 
realizări ale consulului Bernick. Am fost şi sus, în grădina publică pe 
care ai dăruit-o oraşului. 

CONSULUL BERNICK A, acolo? 

DOMNIŞOARA HESSEL „Donat de Karsten Bernick” — aşa scrie 
deasupra intrării. Da, tu eşti omul căruia i se datorează totul. 

JOHAN Ai şi nişte nave minunate. M-am întâlnit cu vechiul meu 
camarad de şcoală, căpitanul „Palmier”-ului... 

DOMNIŞOARA HESSEL Da, şi-ai construit şi o şcoală nouă. 
Conductele de gaz şi instalaţia de apă, aud că tot ţie ţi se datorează. 

CONSULUL BERNICK Ei, nimic nu-i prea mult pentru binele 


societăţii în care trăieşti. 

DOMNIŞOARA HESSEL Da, asta-i foarte frumos, cumnate, dar 
ceea ce-i mai îmbucurător, e felul în care eşti apreciat de oameni. Eu 
nu sunt încrezută, cel puţin aşa sper, totuşi nu m-am putut abţine să 
amintesc celor cu care am stat de vorbă că noi aparţinem familiei. 

HILMAR Uf! 

DOMNIŞOARA HESSEL La asta găseşti de răspuns: uf? 

HILMAR Nu, am făcut: hm! 

DOMNIŞOARA HESSEL Ei, asta ţi-e îngăduit. Dar astăzi sunteţi 
singuri? 

DOAMNA BERNICK Da, azi suntem singuri. 

DOMNIŞOARA HESSEL În piaţă, am întâlnit câteva dintre acele 
specimene morale. Făceau impresia că sunt foarte grăbite. Dar, la 
drept vorbind, n-am reuşit încă să stăm de vorbă pe îndelete. Ieri 
erau aici cei trei pionieri ai progresului şi în plus acel pastor... 

HILMAR Profesor. 

DOMNIŞOARA HESSEL Eu îi zic pastor. (Arătând spre Johan.) Dar 
ia spuneţi, cum vi se pare opera mea, înfăptuită în timpul celor 
cincisprezece ani? Nu s-a făcut un flăcău straşnic de voinic? Cine-ar 
mai putea recunoaşte în el pe nebunul care a fugit de acasă? 

HILMAR Hm! 

JOHAN O, Lona, nu prea ai cu ce să te lauzi. 

DOMNIŞOARA HESSEL Ba da, sunt într-adevăr mândră. 
Doamne, Dumnezeule, este singurul lucru pe care l-am înfăptuit în 
lume. lar asta îmi justifică existenţa. Da, Johan, când mă gândesc 
cum am început noi acolo; doar cu cele patru labe ale noastre... 

HILMAR Mâini. 

DOMNIŞOARA HESSEL Eu spun labe, fiindcă erau murdare... 

HILMAR Uf! 

DOMNIŞOARA HESSEL... Şi erau şi goale. 


HILMAR Goale? Nu, că trebuie să spun... 

DOMNIŞOARA HESSEL Ce trebuie să spui? 

CONSULUL BERNICK Hm! 

HILMAR Acum trebuie să zic — uf! (lese pe verandă.) 

DOMNIŞOARA HESSEL Ce l-a apucat pe ăsta? 

CONSULUL BERNICK Nu te sinchisi de el; e cam nervos în 
ultima vreme. Dar nu vrei să vizitezi grădina? N-ai fost încă acolo, şi 
eu am o oră liberă. 

DOMNIŞOARA HESSEL Da, cu plăcere. Credeţi-mă, adeseori am 
fost cu gândul aici, în grădină, lângă voi. 

DOAMNA BERNICK Vei vedea, şi acolo am făcut schimbări 
mari. 

(Consulul, soția şi domnişoara Hessel coboară în grădină, unde, în 
timpul celor ce vor urma sunt văzuți din când în când.) 

OLAF (în poarta grădinii) Unchiule Hilmar, ştii ce m-a întrebat 
unchiul Johan? M-a întrebat dacă aş vrea să plec cu el în America. 

HILMAR Tu, nătăfleţule? Tu, care umbli tot timpul atârnat de 
fustele mamei?... 

OLAF Da, dar de-acum încolo nu mai vreau. Ai să vezi când oi fi 
mare... (Coboară împreună în grădină.) 

HILMAR Trăncăneşti şi flecăreşti! Nu-i nimic de capul tău. N-ai 
stofă de bărbat oţelit! 

JOHAN (către Dina, care şi-a scos pălăria şi stă în uşa din dreapta, 
scuturându-şi praful de pe fustă) Plimbarea asta, cam lungă, v-a încălzit 
grozav. 

DINA A fost minunată. Niciodată până acum nu mi-a fost dat să 
fac o plimbare atât de încântătoare. 

JOHAN Nu obişnuiţi să faceţi plimbări dimineaţa? 

DINA Da, dar numai cu Olaf. 

JOHAN Aşa? Poate v-ar face mai multă plăcere să coborâţi în 


grădină decât să rămâneţi aici? 

DINA Nu, prefer să stau aici. 

JOHAN Şi eu. Atunci rămâne stabilit să facem în fiecare 
dimineaţă o plimbare ca asta. 

DINA Nu, domnule Tønnesen, nu trebuie. 

JOHAN Ce nu trebuie? Mi-aţi promis doar. 

DINA Da, am promis, dar gândindu-mă mai bine... Nu trebuie să 
mai ieşiţi cu mine. 

JOHAN De ce nu? 

DINA Dumneavoastră sunteţi străin; dumneavoastră nu aveţi de 
unde să ştiţi, dar eu am să vă spun. 

JOHAN Ei? 

DINA Nu, prefer să nu mai vorbesc. 

JOHAN O, ba da. Puteţi să-mi spuneţi orice. 

DINA Vedeţi? Trebuie să ştiţi că eu nu sunt ca celelalte fete tinere; 
cu mine e altceva. De aceea nu trebuie să mai ieşim împreună. 

JOHAN Dar nu înţeleg nimic. Doar n-aţi făcut ceva rău? 

DINA Nu, eu nu, dar... nu... acum nu mai vreau să vorbesc 
despre asta. O veţi afla, desigur, de la ceilalţi. 

JOHAN Hm! 

DINA Dar e altceva despre care grozav aş vrea să vă întreb. 

JOHAN Ce anume? 

DINA S-ar părea că acolo, în America, ar fi mult mai uşor să devii 
alt om, poate chiar... capabil. 

JOHAN Ei, nu-i întotdeauna chiar atât de uşor; în mod obişnuit, e 
nevoie să trudeşti din greu la început. 

DINA Da, aş face-o bucuros. 

JOHAN Dumneavoastră? 

DINA Pot munci. Sunt voinică şi sănătoasă, iar mătuşa Marta m-a 
învăţat multe. 


JOHAN Atunci, la dracu, veniţi cu noi. 

DINA O, acum glumiti; i-aţi spus la fel şi lui Olaf. Dar eu voiam să 
ştiu numai dacă oamenii de acolo sunt tot ca aici, adică, ei, cum să 
spun... tot aşa de... foarte, foarte, morali? 

JOHAN Morali? 

DINA Da, vreau să zic dacă sunt tot aşa... cumsecade şi 
respectabili ca la noi. 

JOHAN Ei, în tot cazul nu sunt atât de stricaţi cum se crede 
pe-aici. De asta nu trebuie să vă temeti. 

DINA Nu mă înţelegeţi. Eu aş vrea să nu fie chiar atât de 
cumsecade şi de morali. 

JOHAN Să nu fier? Şi cum aţi vrea să fie atunci? 

DINA Aş dori să fie naturali. 

JOHAN Da, da, iată poate tocmai ceea ce sunt. 

DINA Atunci m-aş simţi bine, dacă aş ajunge acolo. 

JOHAN Da, desigur, de aceea ar trebui să plecaţi cu noi. 

DINA Nu, cu dumneavoastră nu vreau să plec; ar fi mai bine să 
călătoresc singură. O, voi răzbate odată ajunsă acolo; va fi spre 
binele meu. 

CONSULUL BERNICK (în josul scării, către cele două doamne) 
Rămâi, rămâi, mă duc să ţi-l aduc, dragă Betty, ai putea să răceşti. 
(Intră în sală şi caută şalul soției.) 

DOAMNA BERNICK (de afară, din grădină) Vino cu noi, Johan, 
coborâm la grotă. 

CONSULUL BERNICK Nu, Johan, rămâi aici. Ține, Dina; ia şalul 
soţiei mele şi du-te şi tu cu ele. Johan rămâne cu mine, dragă Betty. 
Trebuie să aflu şi eu câte ceva despre situaţia de acolo. 

DOAMNA BERNICK Bine, bine; dar vino şi tu după aceea, ştii 
unde ne găseşti. 

(Doamna Bernick, domnişoara Hessel şi Dina coboară prin grădină, spre 


stânga.) 

CONSULUL BERNICK (se uită o clipă după ele, apoi se duce şi închide 
uşa din fund stânga, după care se îndreaptă către Johan, îi apucă ambele 
mâini, i le scutură şi i le strânge) Johan, acum suntem singuri; dă-mi 
voie să-ţi mulțumesc. 

JOHAN De ce? 

CONSULUL BERNICK Casa şi căminul meu, fericirea mea, 
familia, întreaga mea situaţie în societate — toate ţi le datorez ţie. 

JOHAN Ei, mă bucură, dragă Karsten; vasăzică tot a folosit la 
ceva povestea aceea nebunească. 

CONSULUL BERNICK (strângându-i din nou mâinile) Mulţumesc, 
orişicum, mulţumesc! Niciunul dintr-o mie n-ar fi făcut atunci ceea 
ce ai făcut tu pentru mine. 

JOHAN Ce vorbe mari pentru atâta lucru! Eram amândoi tineri şi 
luam viaţa uşor! Unul dintre noi trebuia să ia vina asupra lui. 

CONSULUL BERNICK Dar cine ar fi fost mai indicat?... Nu cel 
vinovat? 

JOHAN Stop! Pe atunci, nevinovatul era cel mai indicat. Eram 
orfan, liber şi nelegat de nimeni şi de nimic. lar faptul că am scăpat 
de munca aceea stupidă de birou, am considerat că este un adevărat 
noroc. Tu, în schimb, aveai în viaţă pe bătrâna ta mamă şi pe 
deasupra tocmai atunci te logodiseşi în secret cu Betty, care ţinea atât 
de mult la tine. Ce s-ar fi întâmplat cu ea dacă ar fi aflat? 

CONSULUL BERNICK Adevărat, adevărat, adevărat, dar... 

JOHAN Şi oare nu de dragul lui Betty rupseseşi legătura cu 
doamna Dorf? lar în seara de-atunci nu te aflai la ea tocmai ca să rupi 
definitiv? 

CONSULUL BERNICK Da, tocmai în seara aceea nenorocită în 
care Dorf s-a întors acasă beat! Da, Johan, am făcut-o de dragul lui 
Betty; dar, oricum, ca tu să dai dovadă de atâta mărinimie, să iei 


totul asupra ta şi să fugi de aici ca un adevărat vinovat... 

JOHAN Lasă scrupulele astea, dragă Karsten, am fost amândoi de 
acord şi altă soluţie nu era: tu trebuia să scapi şi erai doar prietenul 
meu, nu? Ei, da, de această prietenie sunt într-adevăr mândru! Aici 
nu aş fi făcut altceva decât să trudesc ca oricare biet localnic. Îmi 
amintesc, parcă ar fi fost ieri; te-ai întors din îndelungata ta călătorie 
în străinătate, un om elegant şi distins: fuseseşi la Londra şi la Paris. 
Atunci m-ai ales să-ţi fiu prieten intim, cu toate că eram cu patru ani 
mai mic decât tine; da, acum înțeleg, fiindcă-i făceai curte lui Betty. 
Acum se explică foarte bine. Dar cât de mândru eram! Şi cine n-ar fi 
fost mândru? Cine nu s-ar fi jertfit bucuros pentru tine, mai ales că 
nu era vorba decât de câteva luni de vâlvă, fără să mai pui la 
socoteală prilejul de a o şterge în lumea largă. 

CONSULUL BERNICK Hm, dragul meu Johan, trebuie să-ți 
mărturisesc cinstit că povestea nu este încă dată uitării. 

JOHAN Nu încă? Ei, şi ce-mi pasă mie, din moment ce eu voi 
pleca din nou acolo, la ferma mea... 

CONSULUL BERNICK Vasăzică te întorci în America? 

JOHAN Se-nţelege. 

CONSULUL BERNICK Dar nu chiar atât de curând, sper? 

JOHAN Cât de curând posibil. Am venit încoace numai ca să-i fac 
pe plac Lonei. 

CONSULUL BERNICK Aşa? Cum adică? 

JOHAN Vezi tu, Lona nu mai este tânără şi în ultimul timp o 
chinuia dorul de casă, dar ea nu voia s-o recunoască. (Surâde.) Nu 
avea curajul să mă lase singur acolo, pe mine, fire uşuratică, pe mine, 
care încă de la nouăsprezece ani mă dedasem la... 

CONSULUL BERNICK Şi atunci? 

JOHAN Da, Karsten, uite, îţi fac o destăinuire de care mă ruşinez. 

CONSULUL BERNICK Nu cumva i-ai spus cum stau lucrurile? 


JOHAN Ba da. N-a fost frumos din partea mea, dar n-am avut 
încotro. Nu-ţi poţi închipui ce a însemnat Lona pentru mine. Tu n-ai 
putut-o suferi niciodată, dar pentru mine a fost ca o mamă. Acolo, în 
primii ani, când eram atât de strâmtoraţi, ce n-a făcut ea? Apoi, când 
am zăcut bolnav o bună bucată de vreme şi n-am putut câştiga 
niciun ban, şi nu mai aveam nicio ieşire din impas, s-a apucat să 
cânte prin cafenele; a ţinut conferinţe de care oamenii îşi băteau joc; a 
scris o carte de care se râdea şi se plângea deopotrivă; şi toate astea 
numai ca să mă ţină în viaţă. Puteam oare s-o văd cum se consuma, 
ea, care trudise atâta pentru mine? Nu, asta n-o puteam face, 
Karsten. Şi atunci i-am spus: pleacă tu, Lona; nu trebuie să-ţi fie frică 
pentru mine; nu sunt atât de uşuratic precum crezi. Ei, şi atunci... 
atunci... a aflat. 

CONSULUL BERNICK Şi cum a luat lucrurile? 

JOHAN Ei, a fost de părere, şi consider că avea dreptate, că din 
moment ce mă ştiam nevinovat, nimic nu mă oprea să fac şi eu 
călătoria încoace. Dar, fii liniştit, Lona nu trădează, iar eu, eu îmi voi 
ţine gura şi de-acum încolo. 

CONSULUL BERNICK Da, da. Mă pot bizui pe voi. 

JOHAN Dă-mi mâna! Să nu mai vorbim de povestea asta veche; 
din fericire, sper că este singura poznă de care vreunul dintre noi s-a 
făcut vinovat. Acum vreau să mă bucur din plin de cele câteva zile 
pe care le voi petrece aici. Nu-ţi poţi închipui ce extraordinară 
plimbare am făcut azi-dimineaţă. Cine-ar fi crezut că fetița aceea 
micuță care alerga pe-aici şi juca roluri de îngeraşi la teatru... Dar ia 
spune-mi, ce s-a mai întâmplat după aceea cu părinții ei? 

CONSULUL BERNICK O, dragul meu, nu ştiu nimic mai mult 
decât ceea ce ţi-am scris îndată după plecarea ta. Ai primit, sper, cele 
două scrisori? 

JOHAN Da, sigur, le am pe amândouă. Beţivanul ei de soţ a 


părăsit-o, nu-i aşa? 

CONSULUL BERNICK Şi şi-a găsit mai târziu moartea, beat turtă. 

JOHAN Da, şi ea a murit puţin după aceea. Desigur c-ai făcut tot 
ce se putea face, cu discreţie, pentru ea. 

CONSULUL BERNICK Era mândră, n-a divulgat nimic şi n-a vrut 
să primească nimic. 

JOHAN În tot cazul, ai procedat bine luând-o pe Dina în casă. 

CONSULUL BERNICK Da, sigur. De altfel, Marta a fost cea care a 
dus la capăt chestiunea asta. 

JOHAN Vasăzică Marta? Dar Marta pe unde se află azi? 

CONSULUL BERNICK O, ea când nu-i la şcoală, unde predă, este 
la bolnavii ei. 

JOHAN Vasăzică Marta s-a ocupat de ea. 

CONSULUL BERNICK Da, Marta a avut întotdeauna o înclinaţie 
spre pedagogie. De aceea şi-a luat un post la şcoala primară. Asta a 
fost greşeala capitală a vieţii ei. 

JOHAN Da, ieri arăta foarte surmenată; mi-e teamă că nu-i destul 
de rezistentă pentru o asemenea ocupaţie. 

CONSULUL BERNICK În ceea ce priveşte sănătatea, ar putea face 
față. Dar pentru mine este dezagreabil; dă impresia că eu, fratele ei, 
n-aş fi dispus s-o întreţin. 

JOHAN S-o întreţii? Credeam că are averea ei personală. 

CONSULUL BERNICK Niciun ban. Îţi aminteşti ce strâmtorată 
era mama atunci când ai plecat. Cu ajutorul meu, a mai încercat un 
timp să ţie piept, dar natural că nu-mi putea fi de folos multă vreme. 
Aşa că m-am lăsat cooptat în firmă în asociaţie cu mama. Dar nici aşa 
n-a mers. De aceea am preluat eu tot fondul comercial şi când am 
încheiat bilanţul s-a constatat că partea mamei se cifra aproape la 
zero. Ei, şi cum mama a murit curând după aceea, natural că Marta 
s-a aflat într-o situaţie precară. 


JOHAN Biata Marta! 

CONSULUL BERNICK Biata? De ce? Îţi închipui poate c-o las să-i 
lipsească ceva? O, nu, îndrăznesc să spun că sunt un frate bun. 
Natural, locuieşte cu noi şi mănâncă la masa noastră. lar salariul ei 
de profesoară îi este suficient ca să se îmbrace; ei, şi o femeie singură 
ce să facă în definitiv cu mai mulţi bani? 

JOHAN Hm, noi în America nu gândim aşa. 

CONSULUL BERNICK Da, cred; nici nu ar fi posibil într-o 
societate atât de agitată ca cea americană. Dar aici, în cercul nostru 
restrâns unde, slavă ţie, Doamne, depravarea, cel puţin până în 
prezent, nu şi-a obţinut drept de azil, aici femeile se mulţumesc cu o 
situaţie onorabilă, chiar dacă e modestă. De altfel, chiar Marta are o 
vină; s-ar fi putut căpătui de mult, dacă ar fi vrut. 

JOHAN Vrei să spui că avea posibilitatea să se mărite? 

CONSULUL BERNICK Da, putea să se mărite chiar foarte 
convenabil; de câteva ori a fost cerută în căsătorie. Dar e de-a dreptul 
ciudată! O fată fără avere, care nu mai este tânără, şi pe deasupra 
destul de oarecare, şi totuşi... 

JOHAN Destul de oarecare? 

CONSULUL BERNICK De asta nu e vinovată. Eu, unul, nici nu 
doresc să fie altfel. Cred că-ţi dai seama că într-o casă mare, ca a 
noastră, e bine să ai un astfel de om, ceva mai simplu, pe care să-l 
întrebuinţezi în caz de nevoie la tot ce se nimereşte. 

JOHAN Da, dar ea? 

CONSULUL BERNICK Ea? Cum adică? Ei da, are, evident, 
destule preocupări. Mă are pe mine, pe Betty şi pe Olaf. În orice caz, 
oamenii nu trebuie să se gândească numai la ei înşişi, mai cu seamă 
femeile. În definitiv, cu toţii avem un cerc, o colectivitate socială la 
scară redusă, căreia ne dăruim. Cel puţin aşa procedez eu. (Arătând 
spre procuristul Krap, care vine din dreapta.) Vei avea imediat o dovadă. 


Crezi că mă preocup de afacerile mele personale? Nicidecum. 
(Repede, către Krap.) Ei? 

KRAP (cu glas scăzut, arătând un teanc de hârtii) Loate contractele de 
cumpărare sunt în ordine. 

CONSULUL BERNICK Splendid! Excelent! Acum, cumnate, da, 
cu adevărat trebuie să mă ierţi... pentru câteva clipe. (Șoptit şi cu o 
strângere de mână.) Mulţumesc, mulţumesc, Johan, şi fii convins că 
oricând aş putea să-ţi fiu de folos — ei, mă înţelegi, nu? Vino, 
domnule Krap. (Intră amândoi în odaia consulului.) 

JOHAN (privind o clipă după el). Hm! (Vrea să coboare în grădină. În 
aceeaşi clipă soseşte din dreapta domnişoara Bernick, cu un coşuleț pe braț.) 
Ei nu, ia te uită, Marta! 

DOMNIŞOARA BERNICK Ah, Johan, tu eşti? 

JOHAN Te-ai sculat şi tu atât de devreme! 

DOMNIŞOARA BERNICK Da. Aşteaptă puţin, acum trebuie să 
vină şi ceilalţi. (Vrea să iasă prin stânga.) 

JOHAN Ascultă, Marta, totdeauna eşti atât de grăbită? 

DOMNIŞOARA BERNICK Eu? 

JOHAN leri, parcă dinadins dispăreai din calea mea; n-am reuşit 
să schimb un cuvânt cu tine, iar azi... 

DOMNIŞOARA BERNICK Da, dar... 

JOHAN Înainte eram nedespărţiţi, noi, doi vechi prieteni de joacă. 

DOMNIŞOARA BERNICK Vai, Johan, au trecut mulţi, mulți ani 
de-atunci. 

JOHAN Ei, Doamne Dumnezeule, sunt cincisprezece ani de 
atunci, nici mai mult nici mai puţin. [i se pare cumva că m-am 
schimbat prea mult? 

DOMNIŞOARA BERNICK Tu? O da, şi tu, cu toate că... 

JOHAN Ce vrei să spui? 

DOMNIŞOARA BERNICK O nu, nimic. 


JOHAN Nu pari încântată de revederea cu mine. 

DOMNIŞOARA BERNICK Am aşteptat atât de mult timp, Johan, 
prea mult. 

JOHAN Ai aşteptat? Să mă întorc? 

DOMNIŞOARA BERNICK Da. 

JOHAN Şi ce te făcea să crezi că aş dori să mă întorc? 

DOMNIŞOARA BERNICK Pentru a-ţi ispăşi greşeala. 

JOHAN Eu? 

DOMNIŞOARA BERNICK Ai uitat că din pricina ta o femeie a 
murit în mizerie şi ruşine? Ai uitat că din pricina ta cei mai frumoşi 
ani din viaţa unui copil au fost nespus de amărâţi? 

JOHAN Şi asta trebuie s-o aflu de la tine? Marta, vasăzică fratele 
tău niciodată... 

DOMNIŞOARA BERNICK Ce-i cu el? 

JOHAN Cum? Niciodată n-a... Adică nu! Vream doar să întreb: el 
n-a găsit niciodată cel puţin o scuză pentru mine? 

DOMNIŞOARA BERNICK Vai, Johan, cunoşti doar severitatea 
principiilor lui Karsten. 

JOHAN Hm, desigur, cunosc destul de bine principiile vechiului 
meu prieten Karsten. Dar asta e doar... În fine. Am vorbit de curând 
cu el şi am impresia că între timp s-a schimbat cu totul. 

DOMNIŞOARA BERNICK Cum poţi spune asta? Karsten a fost 
întotdeauna un om eminent. 

JOHAN Da, ştiu. Altceva voiam să spun. Dar să lăsăm. Hm, abia 
acum înțeleg în ce lumină m-ai văzut; da, aşteptai întoarcerea şi 
îndreptarea păcătosului. 

DOMNIŞOARA BERNICK (arătând în jos, către grădină) O vezi pe 
fata care se joacă în iarbă, cu Olaf? E Dina. Îţi mai aduci aminte de 
scrisoarea aceea confuză pe care mi-ai scris-o atunci, când ai plecat? 
Îmi cereai să am încredere în tine. Am crezut în tine, Johan. Dar 


toate... lucrurile urâte ce trebuie să se fi întâmplat... atunci, în 
clipele de rătăcire... despre care au circulat atâtea zvonuri... 

JOHAN Ce vrei să spui? 

DOMNIŞOARA BERNICK O, mă înţelegi prea bine; să nu mai 
vorbim despre asta. Dar de plecat, trebuia să pleci; să începi o viaţă 
nouă. Vezi tu, Johan, aici, acasă, eu, vechea ta prietenă de joacă, am 
fost locţiitoarea ta. Eu am îndeplinit toate îndatoririle de care tu nu-ţi 
mai aminteai sau, poate, pe care nu le puteai îndeplini. Ti-am spus-o 
ca să-ţi reproşezi şi acest lucru... Am fost ca o mamă pentru copilul 
acesta nedreptăţit, crescându-l cât am putut mai bine. 

JOHAN Dar irosindu-ţi întreaga viaţă din cauza... 

DOMNIŞOARA BERNICK Nu, nu mi-am irosit-o. Dar... ai venit 
târziu, Johan. 

JOHAN Marta, mai întâi — ah, dacă ţi-aş putea spune! — lasă-mă 
să-ți mulţumesc pentru prietenia ta neclintită. 

DOMNIŞOARA BERNICK (cu un surâs deznădăjduit) Da, acum 
ne-am spus tot ce aveam să ne spunem, Johan. Sst, vine cineva. Cu 
bine, nu mai pot... (Iese pe uşa din stânga, din fund. Domnişoara Hessel 
vine din grădină, urmată de doamna Bernick.) 

DOAMNA BERNICK (încă în grădină) Dar, pentru Dumnezeu, 
Lona, ce-ţi trece prin minte! 

DOMNIŞOARA HESSEL Lasă-mă-n pace, îţi spun; vreau şi 
trebuie să vorbesc cu el. 

DOAMNA BERNICK Dar nu-ţi dai seama că asta ar provoca un 
adevărat scandal? Ah, Johan, eşti aici? 

DOMNIŞOARA HESSEL Afară, afară, băiatule. Nu mai sta în 
aerul ăsta închis, du-te în grădină şi stai cu Dina. 

JOHAN Da, da, chiar aveam de gând. 

DOAMNA BERNICK Dar... 

DOMNIŞOARA HESSEL Ascultă, Johan, te-ai uitat bine la Dina? 


JOHAN Da, aşa cred. 

DOMNIŞOARA HESSEL Da, băiete, trebuie să te uiţi bine la ea. 
Ar fi ceva pentru tine! 

DOAMNA BERNICK Dar, Lona... 

JOHAN Ceva pentru mine? 

DOMNIŞOARA HESSEL Da, voiam ca ea să fie aceea la care să te 
uiţi. Du-te acum! 

JOHAN Da, da, mă duc mai mult decât bucuros. (Coboară în 
grădină.) 

DOAMNA BERNICK Lona, sunt consternată de purtările tale. Nu 
poate fi serios ceea ce îţi dă prin minte. 

DOMNIŞOARA HESSEL Ba da, pe onoarea mea că e serios. Ce, 
nu-i plină de prospeţime, sănătoasă şi sinceră? E cea mai potrivită 
soţie pentru Johan. Da, de una ca ea are nevoie acolo. Ar fi cu totul 
altceva... decât o soră vitregă şi bătrână. 

DOAMNA BERNICK E Dina! E Dina Dorf! Gândeşte-te puţin... 

DOMNIŞOARA HESSEL Mă gândesc mai întâi la fericirea 
băiatului; în chestii de-astea tot eu trebuie să-l ajut, singur nu-i 
capabil. Niciodată nu s-a priceput la femei. 

DOAMNA BERNICK EI? Johan? Mi se pare totuşi că a dat o 
dovadă... destul de nefericită că... 

DOMNIŞOARA HESSEL Mai dă-o dracului povestea aia stupidă. 
Unde-i Bernick? Vreau să vorbesc cu el. 

DOAMNA BERNICK Lona, eu ştiu ce spun: nu vorbi nimic cu 
Bernick! 

DOMNIŞOARA HESSEL Ba da. Dacă băiatul o place — şi ea îl 
place pe Johan - atunci îşi vor aparţine unul altuia. Bernick e un om 
inteligent, va găsi o soluţie. 

DOAMNA BERNICK Şi tu crezi că aceste... concepţii americane 
pot fi tolerate la noi... 


DOMNIŞOARA HESSEL Nerozii, Betty... 

DOAMNA BERNICK ...că un om ca Bernick, cu severitatea lui, cu 
stricteţea lui morală... 

DOMNIŞOARA HESSEL Ei, aş! Nu-i el chiar atât de strict. 

DOAMNA BERNICK Ce îndrăzneşti să insinuezi? 

DOMNIŞOARA HESSEL Că Bernick nu-i cu mult mai moral 
decât ceilalţi bărbaţi. 

DOAMNA BERNICK Vasăzică tot atât de profund îl urăşti! 
Atunci ce mai cauţi aici, din moment ce n-ai putut uita niciodată 
că... Nu înțeleg cum ai îndrăznit să i te înfățişezi, după jignirea pe 
care i-ai adus-o. 

DOMNIŞOARA HESSEL Da, Betty, ai dreptate, atunci m-am lăsat 
în voia unei regretabile izbucniri. 

DOAMNA BERNICK Şi cât de mărinimos ţi le-a iertat, cu toate că 
nu-ți dăduse niciun motiv de supărare. Ce vină avea el dacă îţi 
făuriseşi speranţe? De atunci mă urăşti şi pe mine. (Izbucnind în 
lacrimi.) Niciodată nu mi-ai putut ierta fericirea. lar acum, te-ai întors 
aici ca să loveşti în mine, arătând lumii în ce familie l-am introdus pe 
Karsten. Da, tot asupra mea se răsfrânge şi ceea ce ţi-ai pus acum în 
gând. O, e oribil din partea ta! (Iese plângând pe uşa din stânga, din 
primul plan.) 

DOMNIŞOARA HESSEL (uitându-se după ea) Biata Betty! 

(Consulul Bernick iese din odaia lui.) 

CONSULUL BERNICK (încă din pragul uşii) Da, da, e bine, 
domnule Krap, e splendid. Trimite patru sute de coroane pentru 
cantina săracilor. (Întorcându-se.) Lona! (Apropiindu-se.) Eşti singură? 
Betty nu vine pe-aici? 

DOMNIŞOARA HESSEL Nu. Să mă duc s-o chem? 

CONSULUL BERNICK Nu, nu, lasă! Lona, nici nu ştii cât de mult 
căutam ocazia să vorbesc deschis cu tine, pentru a încerca să-ţi obţin 


iertarea. 

DOMNIŞOARA HESSEL Ascultă, Karsten, hai să nu devenim 
sentimentali. Nu ne şade bine. 

CONSULUL BERNICK Trebuie să mă asculţi, Lona. Acum, că ai 
aflat povestea cu mama Dinei, ştiu în ce lumină îți apar. Dar îţi jur, 
n-a fost decât o rătăcire de scurtă durată. Cândva însă, am ţinut mult 
la tine, sincer şi adevărat. 

DOMNIŞOARA HESSEL Tu ce crezi? De ce am venit aici, acasă? 

CONSULUL BERNICK Orice gând ai avea, te implor să nu faci 
nimic înainte de a-mi da prilejul să mă justific. Există explicaţii, 
Lona; în orice caz, am dreptul să mă dezvinovăţesc. 

DOMNIŞOARA HESSEL Aha, acum ţi-e frică. Zici că m-ai iubit, 
cândva. Da, în scrisorile tale îmi dădeai mereu asigurări; poate că era 
şi adevărat într-o anumită măsură, cel puţin cât timp ai trăit în 
străinătate, într-o lume mare şi liberă, care-ţi dădea curajul să 
gândeşti singur, liber şi demn. Ai găsit poate la mine ceva mai mult 
caracter, mai multă voinţă şi mai multă independenţă decât la toate 
femeile de-aici, de la voi. Şi în plus, fiind numai un secret al nostru, 
nimeni nu putea râde de prostul tău gust. 

CONSULUL BERNICK Lona, cum poţi gândi aşa? 

DOMNIŞOARA HESSEL Dar când te-ai întors, când ai auzit 
zeflemelile care plouau pe socoteala mea, când ai aflat ironiile ce se 
făceau pe seama pretinselor mele ciudăţenii... 

CONSULUL BERNICK Nu li se dădea nicio importanţă, pe 
atunci. 

DOMNIŞOARA HESSEL ...Ciudăţenii ce nu aveau alt scop decât 
de a-i necăji pe acei fandosiţi, fie îmbrăcaţi în fuste, fie în pantaloni, 
care se vânzoleau pe-aici. După aceea, ai întâlnit-o pe tânăra şi 
atrăgătoarea actriţă... 

CONSULUL BERNICK Asta a fost ceva cu totul trecător, fără 


importanţă. Îți jur, nici a zecea parte n-a fost adevărat din toate 
zvonurile şi bârfelile care s-au vânturat. 

DOMNIŞOARA HESSEL Fie şi aşa. Dar când Betty s-a întors 
acasă, frumoasă, primăvăratică, adorată de toţi — şi mai ales, când s-a 
aflat că va moşteni toţi banii mătuşii, în timp ce eu nu voi căpăta 
nimic... 

CONSULUL BERNICK Lona, ai pomenit fapte precise, dureroase 
poate. De aceea îţi voi spune fără înconjur: pe atunci n-o iubeam pe 
Betty; nu am rupt cu tine pentru vreo nouă dragoste, ci numai 
pentru bani. Am fost nevoit să procedez astfel. Trebuia să-i obțin. 

DOMNIŞOARA HESSEL Şi asta mi-o spui aşa, de la obraz. 

CONSULUL BERNICK Da, aşa. Ascultă-mă, Lona... 

DOMNIŞOARA HESSEL Şi totuşi, mi-ai scris că o dragoste de 
neînvins — pentru Betty — a pus stăpânire pe tine; făceai apel la 
mărinimia mea, implorându-mă să nu divulg ceea ce fusese între 
noi; de dragul lui Betty, fiindcă ştiai cât ţin la ea. 

CONSULUL BERNICK Trebuia s-o fac, îţi jur... 

DOMNIŞOARA HESSEL Jur că astăzi nu mai regret violenţa mea 
de atunci. 

CONSULUL BERNICK Ascultă la rece şi liniştit care era situaţia: 
după cum îţi aminteşti, mama conducea întreprinderea, dar nu avea 
absolut deloc simţul afacerilor. Am fost rechemat în grabă de la 
Paris. Timpurile erau critice. Trebuia să pun întreprinderea pe 
picioare. Şi ce-am găsit? Am găsit exact ceea ce aici trebuia ţinut în 
cel mai mare secret, adică o firmă ca şi ruinată. Da. Vechea şi 
respectabila firmă, veche de trei generaţii, era falimentară. Eu, fiul, 
unicul fiu, ce alta aveam de făcut decât să găsesc o salvare? 

DOMNIŞOARA HESSEL Şi astfel ai salvat casa Bernick; pe punga 
unei femei. 

CONSULUL BERNICK Ştii bine că Betty mă iubea. 


DOMNIŞOARA HESSEL Dar eu? 

CONSULUL BERNICK Crede-mă, Lona, tu nu ai fi fost niciodată 
fericită cu mine... 

DOMNIŞOARA HESSEL ...Şi atunci? M-ai părăsit din grija de a 
nu-mi rata fericirea? 

CONSULUL BERNICK Crezi că am procedat astfel din interese 
exclusiv personale? De-aş fi fost de capul meu, aş fi luat-o bucuros 
de la început. Dar nici nu poţi să-ţi dai seama în ce măsură se 
identifică un om de afaceri cu întreprinderea pe care a moştenit-o; 
răspunderi şi obligaţii incomensurabile îl domină, i se impun ca o 
poruncă. Ştii că bunăstarea sau nenorocirea a sute, a mii de oameni 
depinde de el? Nu te gândeşti ce zdruncinată ar fi fost această 
colectivitate, această societate, oraşul nostru de baştină, prin 


prăbuşirea firmei Bernick? 

DOMNIŞOARA HESSEL Desigur, din cauza „colectivităţii” ai 
trăit în minciună aceşti cincisprezece ani! 

CONSULUL BERNICK În minciună? 

DOMNIŞOARA HESSEL Da. Ai putea să-mi spui ce ştie Betty 
despre toate astea? 

CONSULUL BERNICK Ascultă-mă, Lona! Crezi că ar fi folosit la 
ceva s-o rănesc mărturisindu-i totul? 

DOMNIŞOARA HESSEL Să fi folosit la ceva? Asta ai spus, nu? 
Da, da, tu doar eşti un om de afaceri; te pricepi la ceea ce-i de folos 
sau nu. Dar ascultă, Karsten, acum vreau şi eu să-ţi vorbesc la rece şi 
liniştit. Spune-mi, eşti cu adevărat fericit? 

CONSULUL BERNICK În familie, vrei să zici? 

DOMNIŞOARA HESSEL Da, desigur. 

CONSULUL BERNICK Da, sunt fericit, Lona; să ştii că nu te-ai 
jertfit inutil. Aş îndrăzni să spun că an de an am fost din ce în ce mai 


fericit. Betty este deopotrivă bună şi docilă. Şi în decursul anilor şi-a 


adaptat total felul de a fi după particularităţile mele... 

DOMNIŞOARA HESSEL Hm! 

CONSULUL BERNICK La început îşi făurise o imagine de-a 
dreptul exaltată despre dragoste; nu se putea împăca la gândul că 
încetul cu încetul dragostea se transformă în căldura blândă a 
prieteniei. 

DOMNIŞOARA HESSEL Şi acum s-a împăcat cu ideea asta? 

CONSULUL BERNICK Întru totul iar contactul permanent cu 
felul meu de a fi nu a rămas fără rezultat. A, maturizat-o. Oamenii 
trebuie să-şi armonizeze reciproc caracterele, dacă vor să-şi 
împlinească menirea în societatea din care fac parte. Acest lucru l-a 
învăţat şi Betty, încetul cu încetul; de aceea casa noastră este un 
model pentru concetăţeni. 

DOMNIŞOARA HESSEL Dar concetăţenii nu cunosc minciuna? 

CONSULUL BERNICK Minciuna? 

DOMNIŞOARA HESSEL Da, minciuna în care te-ai complăcut 
timp de cincisprezece ani. 

CONSULUL BERNICK Şi asta numeşti tu... 

DOMNIŞOARA HESSEL Exact, minciună! O întreită minciună! 
Mai întâi, minciuna faţă de mine, apoi minciuna faţă de Betty, apoi 


minciuna faţă de Johan. 

CONSULUL BERNICK Betty nu mi-a cerut niciodată sa vorbesc. 

DOMNIŞOARA HESSEL Fiindcă nu ştia nimic. 

CONSULUL BERNICK Iar tu nu-mi vei pretinde să vorbesc; dacă 
nu pentru mine, măcar pentru ea — n-ai să mi-o ceri. 

DOMNIŞOARA HESSEL O, sigur că nu; va trebui să car în 
spinare ridicolul şi de acum încolo. Eu am un spate lat. 

CONSULUL BERNICK Şi nici Johan nu mi-o va pretinde; mi-a 
promis. 

DOMNIŞOARA HESSEL Dar tu însuţi nu ţi-o pretinzi, Karsten? 


Nu există nimic în tine care să-ţi pretindă să ieşi din minciună? 

CONSULUL BERNICK Adică să jertfesc de bunăvoie fericirea 
mea familială şi poziţia mea în societate! 

DOMNIŞOARA HESSEL Cu ce drept te afli acolo unde eşti? 

CONSULUL BERNICK Timp de cincisprezece ani mi-am plătit, 
zilnic, un pic de drept, prin conduita mea şi prin ceea ce am înfăptuit 
şi am ajutat să se înfăptuiască. 

DOMNIŞOARA HESSEL Da, într-adevăr, ai înfăptuit şi ai ajutat 
mult, atât pentru tine cât şi pentru alţii. Eşti omul cel mai bogat şi 
mai puternic din oraş. Nimeni nu cutează nimic; cu toţii nu fac 
altceva decât să se plece voinţei tale, fiindcă treci drept un om 
ireproşabil. Căminul tău trece drept un cămin model, purtările tale 
drept purtări model. Dar toată această splendoare, şi tu împreună cu 
ea, sunteţi aşezaţi pe un teren şubred, care se clatină. Într-o clipă, 
doar un cuvânt şi te duci de râpă, tu şi întreaga splendoare, în caz că 
nu te pui, din timp, la adăpost. 

CONSULUL BERNICK Lona, ce vrei de la mine? 

DOMNIŞOARA HESSEL Vreau să te ajut să stai pe un teren solid, 
Karsten. 

CONSULUL BERNICK Răzbunare! Vrei să te răzbuni? Bănuiam 
eu. Dar nu vei izbuti. Aici nu-i decât un singur om care poate vorbi şi 
care poate fi crezut; acela însă este mut. 

DOMNIŞOARA HESSEL Johan? 

CONSULUL BERNICK Da, Johan. Oricine altul ar încerca să mă 
învinuiască, neg totul. De va vrea cineva să mă distrugă, voi lupta pe 
viaţă şi pe moarte; şi asta nu-ţi va reuşi niciodată, ţi-o spun eu! lar 
Johan, singurul care ar putea să mă doboare, tace şi pleacă din nou. 

(Angrosistul Rummel şi comerciantul Vigeland vin din dreapta.) 

RUMMEL Bună ziua, bună ziua, dragă Bernick, trebuia să vii la 
Camera de Comerţ. Avem consfătuirea cu privire la drumul de fier. 


CONSULUL BERNICK Nu pot. Imposibil acum. 

VIGELAND Dar, domnule consul, realmente ar trebui... 

RUMMEL Trebuie, Bernick. Sunt unii care lucrează împotriva 
noastră. Redactorul Hammer şi ceilalţi, care susțineau linia de 
coastă, pretind că în spatele noii întreprinderi s-ar ascunde interese 
personale. 

CONSULUL BERNICK Ei, atunci explică-le... 

VIGELAND Explicaţiile noastre nu ajută, domnule consul. 

RUMMEL Nu, nu, trebuie să vii chiar tu; pe tine, natural, nu va 
îndrăzni nimeni să te suspecteze. 

DOMNIŞOARA HESSEL Nu, îmi închipui şi eu că nu... 

CONSULUL BERNICK Îţi spun, nu pot. Nu mă simt bine; sau, în 
orice caz, aşteaptă, lasă-mă să mă reculeg. 

(Profesorul Rorlund vine din dreapta.) 

RORLUND Scuzaţi-mă, domnule consul, că sunt în culmea 
agitaţiei, dar... 

CONSULUL BERNICK Dar ce-i cu dumneavoastră? 

RORLUND Trebuie să vă pun o întrebare, domnule consul. Oare 
cu învoirea dumneavoastră se afişează în public acea tânără fată care 
şi-a găsit azil în casa dumneavoastră, cu un om pe care... 

DOMNIŞOARA HESSEL Care om, domnule pastor? 

RORLUND Cu acel om pe care ea, mai mult decât oricine pe 
lume, e datoare să-l evite. 

DOMNIŞOARA HESSEL Oho! 

RORLUND Cu învoirea dumneavoastră, domnule consul? 

CONSULUL BERNICK (căutându-şi pălăria şi mânuşile) Nu ştiu 
nimic. Scuzaţi-mă, sunt grăbit, trebuie să mă duc la Camera de 
Comerţ. 

HILMAR (vine din grădină şi se dace spre uşa din față, din stânga) 
Betty, Betty, ascultă! 


DOAMNA BERNICK (apărând în prag) Ce-i? 

HILMAR Ar trebui să te duci în grădină şi să pui capăt flirtului 
dintre o anumită persoană şi Dina Dorf. Am devenit foarte nervos 
auzind ce-i spunea. 

DOMNIŞOARA HESSEL Aşa? Şi ce-i spunea persoana? 

HILMAR O, nimic altceva decât că ar dori ca ea să-l urmeze în 
America. Uf! 

RORLUND E posibil asemenea lucru? 

DOAMNA BERNICK (către Lona) Tu ce spui? 

DOMNIŞOARA HESSEL Că ar fi minunat. 

CONSULUL BERNICK Imposibil! Trebuie să fi auzit greşit. 

HILMAR Atunci întreabă-l chiar pe el. lată, soseşte perechea. Dar 
pe mine nu mă băga în povestea asta. 

CONSULUL BERNICK (către Rummel şi Vigeland) Vă urmez 
imediat. 

(Comerciantul Vigeland şi angrosistul Rummel ies prin dreapta. Johan 
Tønnesen şi Dina vin din grădină.) 

JOHAN Uraa, Lona, Dina a acceptat să plece cu noi! 

DOAMNA BERNICK Bine, Johan! Nechibzuitule! 

RORLUND Cum? Adevărat? Dar e un scandal nemaipomenit! 
Prin ce mijloace de seducţie aţi... 

JOHAN Ei, ei... ce vrei să spui? 

RORLUND Răspunde-mi, Dina: asta-i hotărârea dumitale liber 
consimţită? 

DINA Da. Trebuie să plec de-aici. 

RORLUND Dar cu el, cu el? 

DINA Numeşte-mi dumneata pe cineva de aici care ar avea 
curajul să mă ia cu el. 

RORLUND Ei, atunci va trebui să afli cine este dumnealui. 

JOHAN Taci din gură! 


CONSULUL BERNICK Niciun cuvânt, Rarlund! 

RORLUND Ar însemna să fac un prost serviciu societăţii, a cărei 
morală şi obiceiuri sunt pus să le păzesc şi, în plus, aş dovedi lipsă 
de răspundere faţă de această tânără, la a cărei educaţie am şi eu o 
contribuţie substanţială şi care mi-este... 

JOHAN Luaţi seama la ce faceţi. 

RORLUND Ba o va afla acum. Dina, acesta este omul care a 
pricinuit nenorocirea şi ruşinea mamei dumitale. 

CONSULUL BERNICK Domnule profesor! 

DINA EI? (Către Johan Tønnesen.) E adevărat? 

JOHAN Răspunde tu, Karsten. 

CONSULUL BERNICK Niciun cuvânt mai mult! Azi, aici se va 
tăcea. 

DINA Vasăzică-i adevărat. 

RORLUND E adevărat, e adevărat. Şi mai mult încă. Acest om, în 
care ai atâta încredere, nu a fugit de-aici cu mâinile goale; a devalizat 
casa de bani a văduvei Bernick; domnul consul poate confirma! 

DOMNIŞOARA HESSEL Minciuni! 

CONSULUL BERNICK O, Doamne, o, Doamne! 

JOHAN (mergând înspre Rorlund, cu brațul ridicat) Îndrăzneşti... 

DOMNIŞOARA HESSEL (apărându-l) Nu-l lovi, Johan! 

RORLUND Da, poţi ridica mâna împotriva mea. Dar adevărul va 
ieşi la suprafaţă, şi acesta este adevărul. Însuşi consulul Bernick l-a 
povestit şi întreg oraşul îl ştie. Acum, Dina, acum îl cunoşti. 

(Scurtă pauză.) 

JOHAN (cu voce scăzută, apucându-l pe Bernick de braț) Karsten, 
Karsten, ce-ai făcut? 

DOAMNA BERNICK (înăbuşit şi plângând) O, Karsten, tocmai eu 
să te vâr în toată povestea asta compromiţătoare! 

SANDSTAD (vine repede din dreapta şi strigă, cu mâna pe sonerie) 


Trebuie neapărat să veniţi, domnule consul. Afacerea cu drumul de 
fier atârnă de un fir de păr. 

CONSULUL BERNICK (dus pe gânduri, distrat) Ce este? Ce trebuie 
ca eu... 

DOMNIŞOARA HESSEL (gravă şi energică) Te vei duce şi vei 
sprijini Societatea, cumnate. 

SANDSTAD Da, veniţi, avem nevoie de întreaga dumneavoastră 
superioritate morală. 

JOHAN (foarte aproape de el) Bernick, noi doi... vorbim mâine. 

(Johan iese prin grădină, consulul Bernick pleacă parcă lipsit de voință 
prin dreapta, cu comerciantul Sandstad.) 


Actul III 


(Sera casei Bernick. Consulul Bernick, cu un baston de trestie în 
mână, iese extrem de agitat din odaia din fund, în stânga, lăsând uşa 
pe jumătate deschisă în urma lui.) 


CONSULUL BERNICK lacă aşa, de data asta n-o va mai lua în 
glumă. Cred că bătaia asta o s-o ţină minte! (Către cineva din odaie.) Ce 
spui? Şi eu spun că eşti o mamă nesăbuită! Îl aperi şi-i aprobi toate 
poznele astea ştrengăreşti. Niciodată nu eşti de acord cu mine. Nu 
sunt pozne de ştrengar? Dar atunci cum le numeşti? Auzi! Să fugă 
noaptea de-acasă, să iasă în larg cu o barcă pescărească, să lipsească 
până târziu, namiaza mare şi să-mi tragă o spaimă de moarte, mie, 
care am atâtea pe cap. Şi-apoi mai îndrăzneşte băiețandrul ăsta să 
mai şi amenințe că vrea s-o şteargă! Da, să încerce numai! Tu? Da, de 
asta te cred în stare; nu te sinchiseşti prea mult de soarta lui. Îmi 
închipui că dacă şi-ar pierde viaţa... Aşa? Da, dar pe urma mea 
trebuie să rămână ceea ce am realizat aici; eu n-am interes să rămân 


fără copil. Fără obiecţii, Betty; rămâne aşa cum am spus: va sta la 
arest în casă. (Ascultând.) Sst, să nu se afle ceva!! 

(Procuristul Krap vine din dreapta.) 

KRAP Aveţi timp o clipă, domnule consul? 

CONSULUL BERNICK (aruncând bătul de trestie) Da, cum nu, cum 
nu. Veniţi de pe şantier? 

KRAP Acum am sosit. Hm! 

CONSULUL BERNICK Ei? Nu cumva s-a întâmplat ceva cu 
„Palmier”? 

KRAP „Palmier” poate naviga şi mâine, dar... 

CONSULUL BERNICK Vasăzică iarăşi „Indian Girl”. Bănuiam eu 
că încăpăţânatul acela... 

KRAP Şi „Indian Girl” poate naviga mâine; dar cu siguranţă că nu 
va ajunge departe. 

CONSULUL BERNICK Ce vreţi să spuneţi? 

KRAP Scuzaţi-mă, domnule consul; uşa aceea este întredeschisă. 
Am impresia că e cineva înăuntru. 

CONSULUL BERNICK (închide uşa) Poftim! Am închis-o. Dar ce 
poate fi, că nu trebuie să audă nimeni? 

KRAP Aune are de gând să lase ca „Indian Girl” să se scufunde. 
Cu oameni şi încărcătură; cu totul. 

CONSULUL BERNICK Dar, Doamne iartă-mă, cum puteţi crede 
asemenea lucru? 

KRAP Nu există altă explicaţie, domnule consul. 

CONSULUL BERNICK Hai, spuneţi-mi imediat. 

KRAP Vă spun îndată. Ştiţi şi dumneavoastră cât se tărăgăneau 
lucrările pe şantier de când am adus maşinile cele noi, şi am mai 
angajat şi muncitorii aceia fără experienţă. 

CONSULUL BERNICK Da, ştiu. 

KRAP Ei bine, azi-dimineaţă când am coborât, mi-au atras atenţia 


reparaţiile vasului american. Înaintaseră în mod de-a dreptul 
uluitor. Spărtura de la fund, ştiţi dumneavoastră, partea complet 
putrezită... 

CONSULUL BERNICK Da, da, ce-i cu ea? 

KRAP Complet reparată; la prima vedere arată ca nouă. Am auzit 
că Aune personal a lucrat acolo toată noaptea. 

CONSULUL BERNICK Bine, bine, ei şi? 

KRAP Am stat şi m-am gândit: cum a fost posibil? Oamenii 
tocmai se odihneau, aşa că am profitat de ocazie şi am cercetat 
neobservat cum se prezintă situaţia, şi la exterior şi la interior. Mi-a 
fost destul de greu să ajung; jos, în cabotierul încărcat. Am obţinut 
însă dovada palpabilă. Acolo se petrec lucruri stranii, domnule 
consul. 

CONSULUL BERNICK Nu pot crede, domnule Krap. Nu, nu pot, 
nu vreau să cred asemenea lucruri despre Aune. 

KRAP Îmi pare rău, dar e adevărul gol-goluţ; vă spun, se petrec 
lucruri stranii. Pe cât mi-am putut da seama, nu s-a pus cherestea 
nouă, numai s-a călăfătuit, s-a astupat, s-a înfundat şi s-a cârpit cu 
tot felul de resturi. Curat treabă de mântuială. „Indian Girl” nu va 
ajunge niciodată la New York; pică la fund ca un pietroi. 

CONSULUL BERNICK Dar e înfiorător! Şi cum vă explicaţi asta? 
Ce poate să aibă de gând? 

KRAP Cred că vrea să discrediteze maşinile; vrea să se răzbune; 
vrea să dovedească superioritatea vechilor muncitori şi a vechilor 
metode. 

CONSULUL BERNICK Şi pentru acest motiv acceptă jertfa atâtor 
vieţi?... 

KRAP Spunea mai zilele trecute că pe bordul lui „Indian Girl”, nu 
se află oameni, ci bestii. 

CONSULUL BERNICK Da, da, se poate, dar nu ţine seama nici de 


pierderea unui capital atât de mare? 

KRAP Aune nu vede cu ochi prea buni marele capital, domnule 
consul. 

CONSULUL BERNICK Foarte adevărat. E un agitator şi un 
instigator la dezordine; dar nu e de conceput o acţiune atât de lipsită 
de scrupule. Ascultaţi, domnule Krap: cele ce mi-aţi adus la 
cunoştinţă trebuie cercetate de două ori. Nimănui, niciun cuvânt 
despre asta. Şantierul nostru ar fi discreditat dacă s-ar afla. 

KRAP Se înţelege, dar... 

CONSULUL BERNICK În timpul pauzei de prânz trebuie să 
faceţi în aşa fel încât să ajungeţi din nou acolo, jos. Trebuie să am 
certitudinea absolută. 

KRAP O veţi avea, domnule consul, dar îngăduiţi-mi: atunci ce 
veţi face? 

CONSULUL BERNICK Natural, denunţ imediat totul. Nu putem 
fi părtaşii unei astfel de crime. Nu vreau să am conştiinţa încărcată; 
în afară de asta, denunţul meu va face o impresie bună în presă; 
toată lumea îşi va da seama că-mi sacrific interesele personale, 
lăsând ca justiţia să-şi urmeze cursul. 

KRAP Foarte adevărat, domnule consul. 

CONSULUL BERNICK Dar mai întâi de toate, certitudine 
deplină. lar până atunci, tăcere. 

KRAP Nicio grijă, domnule consul. Iar certitudinea o veţi avea. 

(Pleacă prin grădină, şi apoi pe stradă, la vale.) 

CONSULUL BERNICK (cu jumătate voce) Revoltător! Adică nu, e 
doar imposibil, inimaginabil! 

(În timp ce vrea să intre în odaia lui, Hilmar Tønnesen vine din dreapta.) 

HILMAR Bună ziua, Bernick! Te felicit pentru victoria pe care ai 
obținut-o ieri la Camera de Comerţ. 

CONSULUL BERNICK O, mulţumesc. 


HILMAR Am auzit că a fost o victorie strălucită, victoria spiritului 
burghez, inteligent, asupra egoismului şi a prejudecăţilor. Ceva 
asemănător cu incursiunea francezilor împotriva algerienilor. De 
mirare, după scena dezagreabilă de aici. 

CONSULUL BERNICK Să lăsăm asta. 

HILMAR Dar bătălia cea mare nu s-a dat încă. 

CONSULUL BERNICK Privitor la afacerea cu drumul de fier, vrei 
să zici? 

HILMAR Da. Ai aflat ce pune la cale redactorul Hammer? 

CONSULUL BERNICK (cu încordare) Nu, ce? 

HILMAR S-a agăţat de zvonul care circulă şi vrea să scrie un 
articol. 

CONSULUL BERNICK Ce zvon? 

HILMAR Natural, cel în legătură cu achiziţionarea terenurilor din 
lungul viitoarei căi ferate. 

CONSULUL BERNICK Ce spui? Circulă zvonul ăsta? 

HILMAR Da, în tot oraşul. Eu l-am auzit la club. Se pare că unul 
dintre avocaţii noştri ar fi cumpărat în secret, prin intermediari, toate 
pădurile, toate zăcămintele de minereu, toate căderile de apă. 

CONSULUL BERNICK Şi nu se spune şi pentru cine anume? 

HILMAR La club se pretindea că pentru o societate străină, din alt 
oraş, şi care, aflând de proiectul tău, s-a grăbit cu achiziţiile înainte 
de a se urca preţurile. Nu-i josnic? Uf! 

CONSULUL BERNICK Josnic? 

HILMAR Desigur. Ca nişte străini să se vâre, în felul acesta, pe 
pământul nostru? Şi tocmai unul dintre avocaţii oraşului să se 
preteze la asta! Vasăzică acum străinii vor pune mâna pe beneficii! 

CONSULUL BERNICK Totuşi nu-i decât un zvon lipsit de orice 
temei. 

HILMAR Căruia însă între timp i se dă crezare, iar mâine sau 


poimâine, redactorul Hammer îl va publica, desigur, ca un fapt cert. 
La club era o deziluzie generală. Mulţi spuneau că dacă zvonul se va 
adeveri, se vor retrage. 

CONSULUL BERNICK Imposibil! 

HILMAR Aşa? De ce crezi tu că aceşti oameni, în stare să se vândă 
oricui, adevăraţi mercenari, au fost gata să se asocieze cu tine în 
afacerea pe care ai organizat-o? Crezi oare că n-ar fi preferat să se 
înfrupte singuri? 

CONSULUL BERNICK Imposibil, îţi spun; atâta spirit civic va 
mai exista doar şi în mica noastră societate. 

HILMAR Aici? Da, eşti un optimist; îi vezi şi pe ceilalţi după 
chipul şi asemănarea ta. Dar eu, eu sunt un observator cu suficientă 
experienţă... Aici nu-i niciunul — natural, cu excepţia noastră — 
niciunul, îți spun, care să lupte pentru o idee. (Îndreptându-se spre 
fund.) Uf, iar vin ăştia! 

CONSULUL BERNICK Cine? 

HILMAR Cei doi americani. (Se uită afară, spre dreapta.) Şi cine-o 
mai fi cel care-i cu ei? Da, pe Dumnezeul meu, nu-i cumva căpitanul 
de pe „Indian Girl”? Uf! 

CONSULUL BERNICK Ce-or fi vrând cu el? 

HILMAR O, e o tovărăşie cu adevărat potrivită pentru ei. Se pare 
că este un negustor de sclavi, sau un pirat; iar ceilalţi, cine ştie ce-or 
fi învârtit în toți anii ăştia. 

CONSULUL BERNICK Îţi repet, eşti nedrept dacă gândeşti astfel 
despre ei. 

HILMAR Şi tu eşti un optimist. Dar iată-i din nou pe capul nostru; 
de aceea plec cât mai e timp... (Pleacă spre uşa din stânga.) 

DOMNIŞOARA HESSEL (intrând prin dreapta) Ei, Hilmar, eu te 
gonesc din odaie? 

HILMAR Nicidecum; mă grăbeam; am de spus câteva cuvinte lui 


Betty. 
(Intră în odaia din fund, la stânga.) 
CONSULUL BERNICK (după o scurtă tăcere) Şi acum, Lona? 
DOMNIŞOARA HESSEL Da? 
CONSULUL BERNICK Ce gândeşti despre mine, astăzi? 
DOMNIŞOARA HESSEL Ce-am gândit şi ieri. O minciună în plus 
sau în minus, nu mai prezintă importantă. 
CONSULUL BERNICK Trebuie să-ţi explic, Lona! Unde a rămas 
Johan? 
DOMNIŞOARA HESSEL Vine şi el. Avea de vorbit cu cineva. 
CONSULUL BERNICK După cele ce-ai auzit ieri, sper că ai înțeles 
de ce toată existența mea va fi literalmente distrusă în cazul în care 


adevărul ar ieşi la lumină. 

DOMNIŞOARA HESSEL Da, am înţeles foarte bine. 

CONSULUL BERNICK Este clar că nu eu am făcut spargerea 
despre care au circulat atâtea zvonuri. 

DOMNIŞOARA HESSEL Asta se înţelege de la sine. Dar cine a 
fost hoţul? 

CONSULUL BERNICK Nimeni. Nu a existat niciun hoţ. Nu s-a 
furat niciun ban. N-a lipsit niciun bănuţ. 

DOMNIŞOARA HESSEL Adică... cum? 

CONSULUL BERNICK Niciun bănuţ, am spus. 

DOMNIŞOARA HESSEL Dar zvonul? Cum a apărut acest zvon 
infamant despre Johan? 

CONSULUL BERNICK Lona, am impresia că ţie îţi pot vorbi 
deschis, ca nimănui altuia. Nu vreau să-ţi ascund nimic. Eu am 
contribuit la răspândirea acestui zvon. 

DOMNIŞOARA HESSEL Tu? Ai putut face asta, împotriva lui?... 
El doar pentru tine a... 

CONSULUL BERNICK Nu mă judeca încă. Întâi trebuie să-ți 


amintesc cum stăteau lucrurile pe-atunci. Ţi-am povestit chiar ieri. 
M-am întors acasă şi am găsit-o pe mama încurcată într-o serie de 
afaceri dezastruoase; pe deasupra ne-au lovit tot felul de nenorociri; 
parcă toate nenorocirile din lume se năpustiseră asupra noastră. 
Firma Bernick era ca şi ruinată; iar eu eram un tânăr, pe jumătate 
uşuratic, pe jumătate desperat. Lona, cred că mai ales pentru a uita 
totul m-am lăsat prins în acea legătură care a pricinuit... călătoria lui 
Johan. 

DOMNIŞOARA HESSEL Hm!... 

CONSULUL BERNICK Vezi? Acum cred că-ţi dai seama cum 
s-au putut răspândi fel de fel de zvonuri după ce aţi plecat. Se 
povestea că nu fusese prima lui faptă uşuratică. Se zicea că Dorf ar fi 
primit de la el o mare sumă de bani ca să tacă şi să plece. Alţii 
susțineau că ea primise bani. În acelaşi timp, erau binecunoscute 
greutăţile firmei Bernick în ceea ce priveşte respectarea scadenţelor 
şi angajamentelor. Ca urmare, nu era natural ca bârfitorii să facă 
legătura între aceste două zvonuri? Şi cum ea rămăsese aici, trăind 
atât de greu, s-a tras concluzia că Johan plecase cu banii în America, 
şi zvonul amplifica suma la cifre din ce în ce mai mari. 

DOMNIŞOARA HESSEL lar tu, Karsten? 

CONSULUL BERNICK Eu, eu m-am agăţat de acest zvon ca de 
un colac de salvare. 

DOMNIŞOARA HESSEL Şi l-ai răspândit mai departe? 

CONSULUL BERNICK Nu. Dar nici nu l-am dezminţit. Creditorii 
începuseră să ne dea asalt. Important pentru mine era să-i liniştesc; 
nu trebuia, în niciun caz, să devină bănuitori în ce priveşte 
soliditatea firmei; ne lovise o nenorocire de moment. Trebuia doar să 
nu fim presaţi cu cereri de plată; trebuia să câştigăm timp şi astfel 
fiecare avea să-şi capete dreptul lui. 

DOMNIŞOARA HESSEL Şi şi-a căpătat fiecare dreptul lui? 


CONSULUL BERNICK Da, Lona, acest zvon ne-a salvat casa şi 
m-a făcut omul care sunt azi. 

DOMNIŞOARA HESSEL Vasăzică o minciună te-a făcut omul 
care eşti acum. 

CONSULUL BERNICK Cui îi dăuna, pe atunci? Lui Johan, nu. El 
nu mai intenţiona să se mai întoarcă vreodată. 

DOMNIŞOARA HESSEL Întrebi cui i-ar fi dăunat? Caută în 
conştiinţa ta şi spune-mi dacă ţie nu ţi-a dăunat. 

CONSULUL BERNICK Priveşte înlăuntrul oricărui om vrei; vei 
găsi la fiecare cel puţin un punct negru pe care încearcă să-l ascundă. 

DOMNIŞOARA HESSEL Şi voi vă numiţi stâlpii societăţii! 

CONSULUL BERNICK Societatea nu are alţii mai buni. 

DOMNIŞOARA HESSEL Şi ce contează dacă o societate ca asta se 
bucură de sprijin sau nu? Ce este valoros în ea? Doar spoială şi 


minciună! În această societate trăieşti tu, căpetenia oraşului, în 
bucurii şi lux, având putere şi bucurându-te de stimă, tu, care ai 
înfierat cu stigmatul crimei pe un nevinovat. 

CONSULUL BERNICK Crezi că nu regret adeseori nedreptatea 
pe care i-am pricinuit-o? Şi nu crezi că aş fi gata să îndrept ceea ce 
am făcut? 

DOMNIŞOARA HESSEL În ce fel? Mărturisind? 

CONSULUL BERNICK Ai putea să-mi pretinzi asta? 

DOMNIŞOARA HESSEL Dar cu ce altceva s-ar putea repara o 
astfel de nedreptate? 

CONSULUL BERNICK Sunt bogat, Lona; Johan poate să-şi 
formuleze orice pretenţie. 

DOMNIŞOARA HESSEL Da, oferă-i bani, şi... să nu te mire ce îţi 
va răspunde. 

CONSULUL BERNICK Îi cunoşti intenţiile? 

DOMNIŞOARA HESSEL Nu. De ieri e foarte tăcut, ca şi cum toate 


acestea l-ar fi maturizat brusc. 

CONSULUL BERNICK Trebuie să vorbesc cu el. 

DOMNIŞOARA HESSEL Iată-l. 

(Johan Tønnesen intră prin dreapta.) 

CONSULUL BERNICK (mergând către el) Johan! 

JOHAN (respingându-l) Eu am de vorbit mai întâi! Ieri dimineaţă 
îți dădusem cuvântul că voi tăcea. 

CONSULUL BERNICK Da, aşa ai făcut. 

JOHAN Dar pe atunci nu ştiam încă... 

CONSULUL BERNICK Johan, lasă-mă să-ţi explic numai în două 
cuvinte cum s-au petrecut lucrurile. 

JOHAN Nu-i nevoie; îmi dau perfect seama de ceea ce s-a 
întâmplat. Firma era pe-atunci într-o situaţie mai mult decât grea şi 
cum eu tot eram plecat... iar tu aveai un nume şi o reputaţie 
nepătată... Dar nu te învinuiesc prea mult din cauza asta; eram tineri 
şi fără minte pe-atunci. Dar acum mi-e necesar adevărul şi acum 
trebuie să vorbeşti. 

CONSULUL BERNICK Şi tocmai acum am mai multă nevoie de 
toată platforma mea morală, şi de aceea acum nu pot vorbi. 

JOHAN Nu mă sinchisesc prea mult de ultimele scorneli pe care 
le-ai pus în circulaţie despre mine; dar despre celălalt lucru, cel 
dintâi, trebuie să-ţi recunoşti vina. Dina va fi soţia mea şi vreau să 
mă stabilesc cu ea aici, aici în oraş. 

DOMNIŞOARA HESSEL Asta-i ceea ce vrei? 

CONSULUL BERNICK Cu Dina? Ca soţie? Aici, în oraş? 

JOHAN Da, chiar aici; rămân ca să-i bravez pe toţi aceşti 
mincinoşi şi calomniatori. Dar pentru a o putea câştiga pe Dina, 
trebuie ca tu să mă descarci de ceea ce mi s-a aruncat în spinare. 

CONSULUL BERNICK Te-ai gândit că dacă recunosc prima 
faptă, implicit o preiau asupra mea şi pe-a doua? Ştiu, îţi spui că voi 


dovedi cu registrele că nu a existat niciun fel de lipsă. Dar n-o pot 
face; pe atunci registrele noastre nu erau ţinute suficient de riguros. 
Şi chiar de-aş putea-o face, ce s-ar realiza prin asta? N-aş apărea, în 
tot cazul, în postura aceluia care — salvându-se pe atunci printr-o 
minciună - a lăsat ca timp de cincisprezece ani acest neadevăr şi 
toate urmările lui să se consolideze, fără să facă vreun gest? Ai uitat 
mentalitatea societăţii noastre. Altfel ţi-ai da seama că m-ar strivi 
complet. 

JOHAN Îţi răspund numai atât: vreau s-o iau de soţie pe fiica 
doamnei Dorf şi să trăiesc cu ea aici, în oraş. 

CONSULUL BERNICK  (ştergându-şi sudoarea de pe frunte) 
Ascultă-mă, Johan — şi tu, Lona! Situaţia în care mă aflu în aceste zile 
este cu totul specială. Dacă-mi daţi lovitura asta, mă distrugeţi. Şi nu 
numai pe mine, dar şi viitorul acestui oraş, care este totuşi leagănul 
copilăriei voastre. 

JOHAN Şi dacă nu-ţi dau lovitura, atunci îmi distrug; eu însumi 
fericirea viitoare. 

DOMNIŞOARA HESSEL Continuă, Karsten. 

CONSULUL BERNICK Da. Ascultaţi-mă. Este vorba de realizarea 
căii ferate şi chestiunea nu-i atât de simplă cum credeţi voi. Aţi auzit, 
desigur, că anul trecut s-au dus tratative pentru un drum de fier în 
lungul coastei. Proiectul întrunise destule voturi — şi aici, şi în oraşele 
din apropiere; iar presa îl susţinea în mod special. Eu însă am reuşit 
să împiedic proiectul, deoarece ar fi dăunat navigaţiei noastre de-a 
lungul coastei. 

DOMNIŞOARA HESSEL Dar tu personal eşti cointeresat în 
această linie de navigaţie? 

CONSULUL BERNICK Da. Dar nimeni n-a îndrăznit, să mă 
bănuiască pentru această opoziţie. Numele meu respectat mi-a fost 
pavăză şi adăpost. De altfel, eu unul aş fi putut suporta pierderea, 


dar nu şi oraşul. Ca urmare, s-a luat în discuţie ipoteza unei linii 
secundare. Când am aflat despre aceasta, m-am informat în secret 
despre toate posibilităţile de realizare. 

DOMNIŞOARA HESSEL De ce în secret, Karsten? 

CONSULUL BERNICK N-aţi auzit vorbindu-se de marile achiziţii 
de terenuri, păduri, mine şi căderi de apă? 

JOHAN Da, de către o societate străină. 

CONSULUL BERNICK Prin poziţia actuală, aceste terenuri sunt 
fără valoare pentru proprietarii lor, răsfiraţi la distanțe mari unul de 
altul, de aceea au şi fost vândute relativ ieftin. Dacă s-ar fi întârziat, 
s-ar fi aflat şi despre proiect şi ca atare proprietarii ar fi dublat 
preţurile. 

JOHAN Desigur, desigur, şi mai departe? 

CONSULUL BERNICK Acum urmează un fapt care ar putea fi 
interpretat în fel şi chip — un fapt pe care un om din societatea 
noastră îl poate mărturisi numai dacă are un nume nepătat şi onorat, 
pe care să se sprijine. 

DOMNIŞOARA HESSEL Ei? 

CONSULUL BERNICK Eu sunt acela care le-am cumpărat pe 
toate. 

DOMNIŞOARA HESSEL Tu? 

JOHAN Pe cont propriu? 

CONSULUL BERNICK Pe cont propriu. Dacă se adoptă proiectul 
liniei ferate, sunt milionar; dacă nu... sunt ruinat. 

DOMNIŞOARA HESSEL E foarte riscant, Karsten. 

CONSULUL BERNICK Mi-am riscat toată averea în treaba asta. 

DOMNIŞOARA HESSEL Nu la avere mă gândeam, ci la 
momentul în care va ieşi la iveală că... 

CONSULUL BERNICK Da, acela e momentul crucial; însă cu 
numele nepătat pe care l-am purtat până acum -— îl pot înfrunta. Pot 


să spun concetăţenilor mei: lată, am cutezat spre binele societăţii. 

DOMNIŞOARA HESSEL Al societăţii? 

CONSULUL BERNICK Şi niciunul nu se va îndoi de intenţiile 
mele. 

DOMNIŞOARA HESSEL Totuşi, aici mai sunt oameni care s-au 
asociat fără a avea intenţiile tale ascunse, mai dezinteresaţi decât 
tine. 

CONSULUL BERNICK Cine? 

DOMNIŞOARA HESSEL Cine? Rummel, Sandstad şi Vigeland. 

CONSULUL BERNICK Pentru a-i convinge, am fost nevoit să-i 
pun la curent cu treaba asta. 

DOMNIŞOARA HESSEL Şi atunci? 

CONSULUL BERNICK Şi atunci... şi-au rezervat douăzeci la sută 
din beneficiul net. 

DOMNIŞOARA HESSEL O, ce stâlpi ai societăţii! 

CONSULUL BERNICK Dar nu însăşi această societate, ne sileşte 
să păşim pe căi lăturalnice? Ce s-ar fi întâmplat aici, dacă n-aş fi 


acţionat pe tăcute? Să vă spun eu: toţi s-ar fi repezit la împărțeală, la 
profituri; irosind, stricând, producând o anarhie care ar fi distrus 
totul. Nu există în oraş niciun om, în afară de mine, capabil să 
conducă o afacere de amploarea acesteia. Mai cu seamă aici, numai 
familiile imigrate au aptitudini comerciale pentru afaceri de mare 
anvergură. lată de ce, în privința asta am conştiinţa împăcată. Aceste 
proprietăți numai în mâinile mele vor putea asigura pâinea de mâine 
a celor mulți. 

DOMNIŞOARA HESSEL Aici cred că ai dreptate, Karsten. 

JOHAN Dar ce mă interesează aceşti mulţi, din moment ce 
propria mea fericire este în joc? 

CONSULUL BERNICK Prosperitatea oraşului tău natal este şi ea 
în joc. Dacă se vor da la iveală lucruri ce mi-ar umbri trecutul, atunci 


toţi cei ce-mi sunt potrivnici se vor uni şi se vor arunca asupra mea. 
În mentalitatea societăţii noastre o faptă nesăbuită din tinereţe nu se 
şterge niciodată. Se va scormoni întreaga mea viaţă din acest interval 
de timp, se vor descoperi mii de mici fapte sau gesturi şi se vor 
interpreta în lumina celor ce-au ieşit la iveală. Voi fi zdrobit sub 
greutatea zvonurilor şi a calomniilor. Va trebui să mă retrag din 
afacerea căii ferate — şi de-o las eu din mână, cade. Voi cădea şi eu, în 
acelaşi timp şi ruinat şi compromis ca cetăţean. 

DOMNIŞOARA HESSEL Johan, după cele auzite acum, trebuie să 
pleci şi să taci. 

CONSULUL BERNICK Da, da, Johan, aşa trebuie să faci. 

JOHAN Da, plec şi tac; dar mă voi întoarce şi atunci... voi vorbi. 

CONSULUL BERNICK Rămâi acolo, Johan; taci şi sunt gata să 
împart cu tine. 

JOHAN Păstrează-ţi banii, dar redă-mi cinstea numelui meu. 

CONSULUL BERNICK Jertfind pe al meu! 

JOHAN Da... tu şi societatea ta o să vă descurcaţi. Eu trebuie, 
vreau, şi o voi câştiga pe Dina mea. De aceea plec cu „Indian Girl”... 
chiar mâine dimineaţă. 

CONSULUL BERNICK Cu „Indian Girl”? 

JOHAN Da. Căpitanul mi-a făgăduit să mă ia cu el. Mă duc, îmi 
vând ferma şi-mi pun ordine în treburi. Peste două luni sunt aici. 

CONSULUL BERNICK Şi atunci... vei vorbi? 

JOHAN Atunci vinovatul va vorbi singur. 

CONSULUL BERNICK Uiţi că trebuie să iau asupra mea şi acele 
lucruri de care nu sunt vinovat? 

JOHAN Dar cine a tras foloase de pe urma lor? 

CONSULUL BERNICK Mă împingi la desperare! Dacă vorbeşti, 
neg totul! Voi spune că este un complot împotriva mea; o răzbunare; 
că ai venit aici ca să storci bani de la mine! 


DOMNIŞOARA HESSEL Să-ţi fie ruşine, Karsten! 

CONSULUL BERNICK Îţi spun, sunt desperat şi lupt pe viaţă şi 
pe moarte. Neg totul, totul! 

JOHAN Am cele două scrisori ale tale. Le-am găsit în cufărul 
meu, printre celelalte hârtii. Le-am recitit azi-dimineaţă; sunt 
suficient de clare. 

CONSULUL BERNICK Şi vrei să le arăţi? 

JOHAN Dacă va fi nevoie. 

CONSULUL BERNICK Şi peste două luni, eşti din nou aici? 

JOHAN Sper. Vântul e bun. Peste trei săptămâni sunt la New 
York — dacă „Indian Girl”... nu se scufundă. 

CONSULUL BERNICK (mirându-se) Să se scufunde? De ce să se 
scufunde „Indian Girl”? 

JOHAN Nu, o simplă vorbă. 

CONSULUL BERNICK (abia audibil) Să se scufunde? 

JOHAN Da, Bernick, acum ştii deci la ce să te aştepţi; vezi, poate 
te răzgândeşti între timp. Cu bine! Poţi s-o saluţi pe Betty din partea 
mea, cu toate că nu m-a primit ca o soră; dar pe Marta vreau totuşi 
s-o văd. Îi va vorbi Dinei... sunt sigur (Iese pe uşa din stânga, fund.) 

CONSULUL BERNICK (aparte) „Indian Girl”? (Precipitat) Lona, 
trebuie să împiedici asta! 

DOMNIŞOARA HESSEL Ai văzut singur, Karsten, nu mai am 
nicio putere asupra lui. (Se duce după Johan în odaia din fund, stânga.) 

CONSULUL BERNICK (pe gânduri, neliniştit) Să se scufunde? 

(Aune vine din dreapta.) 

AUNE Cu voia dumneavoastră, domnul consul permite? 

CONSULUL BERNICK (întorcându-se brusc) Dumneata ce vrei? 

AUNE Să cer permisiunea de a pune o întrebare domnului consul. 

CONSULUL BERNICK Hai, fie; grăbeşte-te. Ce vrei să întrebi? 

AUNE Voiam să întreb dacă... dacă a rămas hotărât... ca să fiu 


concediat mâine, în cazul când „Indian Girl” nu ar putea ieşi la larg. 
CONSULUL BERNICK Ce mai e şi asta acum? Vaporul e doar 
gata de plecare. 
AUNE Da, aşa-i. Dar dacă nu ar fi gata, eu aş fi concediat? 
CONSULUL BERNICK La ce bun întrebările astea fără rost? 
AUNE Aş dori foarte mult să ştiu, domnule consul. 
Răspundeţi-mi: atunci voi fi concediat? 
CONSULUL BERNICK Obişnuiesc sau nu, să mă ţin de cuvânt? 
AUNE Vasăzică mâine îmi voi pierde prestigiul în casa mea şi în 


fața celor ce-mi sunt mai apropiaţi; îmi voi pierde influenţa în faţa 
muncitorilor; voi pierde orice posibilitate de a sluji celor mulţi şi 
slabi, celor de jos. 

CONSULUL BERNICK Aune, cu această chestiune am lichidat. 

AUNE Da, atunci „Indian Girl” va trebui... să fie gata... 

(Scurtă tăcere.) 

CONSULUL BERNICK Ascultă-mă. Nu pot să supraveghez totul, 
nu pot răspunde pentru toate. Dumneata mă asiguri că reparaţiile au 
fost efectuate ireproşabil? 

AUNE Mi-aţi impus un termen foarte scurt, domnule consul. 

CONSULUL  BERNICK Dar susţii că sunt făcute cu 
conştiinciozitate? 

AUNE Avem doar vreme bună şi e vară. 

(Din nou tăcere.) 

CONSULUL BERNICK Mai ai şi altceva să-mi spui? 

AUNE Nu, altceva nu, domnule consul. 

CONSULUL BERNICK Vasăzică „Indian Girl” iese în larg... 

AUNE Mâine? 

CONSULUL BERNICK Da. 

AUNE Bine. (Salută şi pleacă. Consulul Bernick stă o clipă în cumpănă; 
apoi se duce repede către uşa de ieşire, ca şi cum ar vrea să-l recheme pe 


Aune, dar se opreşte tulburat, cu mâna pe clanta uşii. În aceeaşi clipă, uşa 
este deschisă dinafară şi procuristul Krap intră în odaie.) 

KRAP Aha, a fost aici. A mărturisit? 

CONSULUL BERNICK Hm, aţi descoperit ceva? 

KRAP Mai e nevoie? N-aţi descoperit vinovăția în ochii lui? 

CONSULUL BERNICK Aşa ceva nu se vede. Eu vă întreb: aţi 
descoperit ceva? 

KRAP N-am reuşit; era prea târziu; vasul era tras la chei. Însă şi 
această grabă dovedeşte limpede că... 

CONSULUL BERNICK Nu dovedeşte nimic. Vasăzică recepţia a 
avut loc? 

KRAP Se înţelege, dar... 

CONSULUL BERNICK Vedeţi bine. Şi, natural, nu s-a găsit nicio 
defecţiune. 

KRAP Domnule consul, dumneavoastră ştiţi foarte bine cum se 
fac recepţiile, mai ales pe un şantier cu un renume ca al nostru. 

CONSULUL BERNICK Indiferent; vasăzică, suntem descărcaţi de 
răspundere. 

KRAP Domnule consul, cu adevărat nu aţi remarcat la Aune că... 

CONSULUL BERNICK Aune m-a liniştit pe deplin. 

KRAP Şi eu vă spun, sunt moralmente convins că... 

CONSULUL BERNICK Ce vrea să însemne asta, domnule Krap? 
Îmi dau seama că aveţi un dinte împotriva lui. Dacă doriţi să-i 
căutaţi pricină, alegeţi-vă altă ocazie. Dumneavoastră ştiţi cât de 
important este pentru mine, sau mai exact pentru şantierul nostru, 
ca „Indian Girl” să ia largul mâine. 

KRAP Bine, bine; fie şi aşa, dar peste câtva timp vom mai auzi 
despre acest vas, hm! 

(Comerciantul Vigeland vine din dreapta.) 

VIGELAND Vă salut cât se poate de respectuos, domnule consul. 


Aveţi timp o clipă? 

CONSULUL BERNICK La dispoziția dumneavoastră, domnule 
Vigeland. 

VIGELAND Voiam numai să aflu dacă nici dumneavoastră nu 
sunteţi de acord ca „Palmier” să ridice mâine ancora. 

CONSULUL BERNICK Ba da, e lucru hotărât. 

VIGELAND Pentru că a venit căpitanul la mine şi m-a înștiințat că 
se semnalează o furtună. 

KRAP Barometrul a coborât mult de azi-dimineaţă. 

CONSULUL BERNICK Aşa? Ne putem aştepta la o furtună? 

VIGELAND În tot cazul, un vânt zdravăn; dar niciun fel de ciclon, 
dimpotrivă. 

CONSULUL  BERNICK Hm, şi atunci ce propuneţi 
dumneavoastră? 

VIGELAND Eu spun ceea ce am spus şi căpitanului, că „Palmier” 
se află în mâna providenţei. Şi afară de asta, nu face decât o 
traversare a Mării Nordului, iar în Anglia navlul se află acum la un 
preţ atât de favorabil încât... 

CONSULUL BERNICK Da, după toate aparențele, am suferi o 
pierdere dacă am mai aştepta. 

VIGELAND Şi doar vasul este solid şi pe deasupra complet 
asigurat. De fapt, este riscant doar pentru „Indian Girl”. 

CONSULUL BERNICK Ce înțelegețţi prin asta? 

VIGELAND Şi „Indian Girl” tot mâine pleacă. 

CONSULUL BERNICK Armatorii ei s-au grăbit atât de mult şi de 
altfel... 

VIGELAND Ei, când hardughia aceea bătrână îndrăzneşte să se 
aventureze în larg — şi pe deasupra cu un astfel de echipaj, ar fi o 
ruşine pentru noi dacă n-am... 

CONSULUL BERNICK Bine, bine. Aveţi la dumneavoastră 


hârtiile vasului? 

VIGELAND Da, aici. 

CONSULUL BERNICK Bine. Poftiţi vă rog în birou cu domnul 
Krap. 

KRAP Da, vă rog; îndată va fi totul gata. 

VIGELAND Mulţumesc. lar rezultatul final, domnule consul, îl 
lăsăm în mâinile celui atotputernic. (Intră în prima odaie din față, în 
stânga, cu procuristul Krap.) 

(Profesorul Rorlund vine prin grădină.) 

RORLUND Ah, sunteţi acasă la această oră, domnule consul? 

CONSULUL BERNICK (pe gânduri) După cum vedeţi. 

RORLUND De fapt, o căutam pe soţia dumneavoastră, îmi 
închipui că are nevoie de un cuvânt de îmbărbătare. 

CONSULUL BERNICK Desigur, s-ar putea să aibă nevoie. Dar şi 
eu aş dori să vorbesc ceva cu dumneavoastră. 

RORLUND Cu plăcere, domnule consul. Dar... nu vă simţiţi 
bine? Sunteţi foarte palid şi păreţi tulburat. 

CONSULUL BERNICK Aşa? Arăt rău? Dar nu sunt destule 
motive... câte s-au îngrămădit pe capul meu în ultimul timp? 
Răspunderea întregii întreprinderi, şi apoi problema căii ferate. 
Daţi-mi voie să vă pun o întrebare. 

RORLUND Foarte bucuros, domnule consul. 

CONSULUL BERNICK O îndoială îmi frământă conştiinţa: atunci 
când te afli în faţa unei lucrări de vaste proporţii pe care vrei s-o 
realizezi, şi care vizează bunăstarea a mii de oameni... dacă s-ar 
pretinde o jertfă... imensă... 

RORLUND Ce înțelegeți prin... jertfă? 

CONSULUL BERNICK De exemplu, un om se gândeşte să 
fondeze o mare fabrică. Ştie cu siguranţă - bazat pe experienţa 
acumulată — că mai devreme sau mai târziu, în timpul exploatării, se 


vor pierde vieţi omeneşti. 

RORLUND Da, asta este foarte probabil. 

CONSULUL BERNICK Sau un altul deschide o mare exploatare 
minieră. Angajează deopotrivă capi de familie şi tineri, la începutul 
vieții lor. Oare nu se ştia cu certitudine că nu toţi vor scăpa cu viaţă? 

RORLUND Ba da, din păcate aşa-i, cu siguranţă. 

CONSULUL BERNICK Deci, un astfel de om ştie dinainte că ceea 
ce vrea să realizeze va costa, fără îndoială, vieţi omeneşti. Dar 
această realizare este spre folosul general; fiecare viaţă sacrificată va 
fi tot atât de neîndoielnic premisa bunăstării altor multe sute de 
vieţi. 

RORLUND Aha, vă gândiţi la calea ferată; la toate acele săpături 
primejdioase şi dinamitări de stânci şi... toate astea... 

CONSULUL BERNICK Da, da, sigur; mă gândesc la calea ferată, 
dar afară de asta, calea ferată va genera construirea de fabrici şi de 
exploatări miniere. Dar... nu sunteţi de părere că oricum... 

RORLUND Dragă domnule consul, dumneavoastră sunteţi... 
exagerat de scrupulos. Vreau să vă spun: dacă aţi lăsa totul pe seama 
providenţei... 

CONSULUL BERNICK Da, da, desigur, providenta... 

RORLUND ...Atunci aţi fi scutit de multe frământări. Construiţi 
cu toată încrederea calea ferată. 

CONSULUL BERNICK Da, dar eu presupun şi un caz mai aparte. 
Presupun că o gură de foraj ar trebui dinamitată dintr-un punct 
primejdios; fără dinamitarea ei, calea ferată nu s-ar putea realiza. 
Presupun, în continuare, că inginerii ştiu din primul moment că 
dinamitarea ei va costa viaţa muncitorului care va aprinde fitilul; dar 
e absolut necesar să se dea foc, iar datoria inginerului este să trimită 
acolo un muncitor care s-o facă. 

RORLUND Hm!... 


CONSULUL BERNICK Ştiu ce vreţi să spuneţi. Ar fi sublim dacă 
însuşi inginerul ar aprinde fitilul. Dar asta este absurd; deci, trebuie 
să jertfească un muncitor. 

RORLUND La noi însă, niciodată, niciun inginer n-ar face asta. 

CONSULUL BERNICK În ţările mari, niciun inginer n-ar sta la 
îndoială. 

RORLUND În ţările mari? Da, cred. În acele societăţi lipsite de 
conştiinţă. 

CONSULUL BERNICK O, acele societăţi au şi unele lucruri bune. 

RORLUND Şi dumneavoastră spuneţi asta, dumneavoastră, care 
singur... 

CONSULUL BERNICK Numai în ţările mai mari există condițiuni 
favorabile rentabilităţii marilor întreprinderi; acolo există curajul de 
a jertfi câţiva pentru o cauză mare. Dar aici eşti îngrădit de tot felul 
de scrupule şi de consideraţii mărunte. 

RORLUND Oare o viaţă omenească este o consideraţie măruntă? 

CONSULUL BERNICK Da, din moment ce este o piedică pentru 
bunăstarea miilor de oameni. 

RORLUND Dar dumneavoastră, domnule consul, aţi sugerat 
numai cazuri inimaginabile. Pur şi simplu, nu vă mai înțeleg azi. 
Apoi aţi adus vorba de ţările mari, de societăţile mari. Da... acolo? 
Ce contează acolo o viaţă omenească? Acolo se socotesc vieţile 
omeneşti după valoarea lor materială. Dar noi, îmi închipui cel 
puţin, avem cu totul altă concepţie morală. Priviţi la onorabilii 
armatori pe care dumneavoastră îi prezidaţi. Numiţi-mi un singur 
armator care pentru un infam câştig ar accepta să jertfească o viaţă 
omenească! Şi gândiţi-vă acum la acei escroci din „marile societăți” 
care de dragul câştigurilor trimit în larg, unul după celălalt, vase 
inapte de navigaţie... 

CONSULUL BERNICK Nu, nu vorbeam despre vase inapte să 


navigheze! 

RORLUND Dar eu despre ele vorbesc, domnule consul! 

CONSULUL BERNICK Da, dar de ce? Nu au nicio legătură cu 
povestea mea. O, aceste mărunte preocupări, urmări ale fricii! Dacă 
la noi un general ar trebui să-şi conducă oamenii în foc şi să-i piardă, 
ar avea nopţi de insomnie. În alte părţi e altfel! Ar trebui să auziţi ce 
povesteşte el alături, chiar el... 

RORLUND EI? Cine? Americanul?... 

CONSULUL BERNICK Da, sigur. Ar trebui să auziţi în ce fel... în 
America se... 

RORLUND Se află alături, înăuntru? Şi asta nu mi-aţi spus-o mai 
curând. Chiar acum vreau să... 

CONSULUL BERNICK Nu vă va folosi la nimic; cu el n-o veți 
scoate la capăt în niciun fel. 

RORLUND Asta o vom vedea. Ei, iată-l că vine. 

(Johan Tønnesen intră din odaia de pe stânga.) 

JOHAN (vorbeşte în urma lui prin uşa deschisă) Da, da, Dina, fie şi 
aşa. Dar, oricum, eu nu renunţ la tine. Voi reveni şi atunci toate vor fi 
luminoase între noi. 

RORLUND Îmi daţi voie, în ce scop vorbele astea? Ce voiţi 
dumneavoastră? 

JOHAN Doresc ca acea tânără fată, în faţa căreia m-aţi ponegrit 
ieri, să devină soţia mea. 

RORLUND A dumneavoastră? Şi vă închipuiţi că... 

JOHAN O vreau de soţie. 

RORLUND Ei bine, atunci să aflaţi şi dumneavoastră. (Se duce 
către uşa pe jumătate deschisă.) Doamnă Bernick, aveţi bunătatea să fiţi 
martoră. Şi dumneavoastră, domnişoară Marta. Şi chemaţi-o şi pe 
Dina. (O zăreşte pe domnişoara Hessel.) A, sunteţi şi dumneavoastră 
aici? 


DOMNIŞOARA HESSEL (în prag) Să vin şi eu? 

RORLUND Să vină toţi cei care vor; cu cât mai mulţi, cu-atât mai 
bine. 

CONSULUL BERNICK Ce aveţi de gând? 

(Domnişoara Hessel, doamna Bernick, domnişoara Bernick, Dina şi 
Hilmar Tønnesen vin din odaia alăturată.) 

DOAMNA BERNICK Domnule profesor, cu toate eforturile mele 
nu l-am putut împiedica... 

RORLUND ÎI voi împiedica eu... Dina, eşti o fată nechibzuită. 
Dar nu te dojenesc într-atât pe dumneata. Ai fost prea mult timp fără 
un sprijin moral. Mă dojenesc pe mine însumi că nu ţi-am oferit eu 
acel sprijin. 

DINA Dumneavoastră să nu spuneţi nimic! 

DOAMNA BERNICK Dar ce-i asta? 

RORLUND Tocmai acum trebuie să spun, Dina, cu toate că 
atitudinea dumitale de ieri şi de azi mi-a îngreuiat înzecit sarcina. 
Dar pentru că e vorba de salvarea dumitale, toate celelalte 
considerente trebuie să dispară. Îţi aminteşti cuvântul pe care ţi l-am 
dat? Îţi aminteşti ce mi-ai promis să răspunzi atunci când voi socoti 
că a sosit momentul? Acum nu mai este cazul să mai chibzuiesc şi de 
aceea spun: (către Johan Tønnesen) Această fată, la mâna căreia 
aspiraţi, este logodnica mea. 

DOMNIŞOARA BERNICK Ce spuneţi? 

CONSULUL BERNICK Dina! 

JOHAN Ea? A dumneavoastră? 

DOMNIŞOARA BERNICK Nu, nu, Dina! 

DOMNIŞOARA HESSEL Minciună! 

JOHAN Dina, omul acesta spune adevărul? 

DINA (după o scurtă pauză) Da! 

RORLUND lată toată arta de seducţie redusă la neputinţă. Pasul 


pe care m-am decis să-l fac spre binele Dinei, trebuie să fie cunoscut 
de întreaga noastră societate. Hrănesc speranța că nu va fi 
interpretat greşit. lar acum, doamnă, cred că cel mai bun lucru ar fi 
s-o luăm de aici şi să căutăm să aducem din nou liniştea şi echilibrul 
în sufletul ei. 

DOAMNA BERNICK Da, vino. O, Dina, ce fericire pentru tine! (O 
conduce pe Dina spre stângaşi iese cu ea. Profesorul Rorlund le urmează.) 

DOMNIŞOARA BERNICK Drum bun, Johan! (lese.) 

HILMAR (din pragul uşii ce duce spre grădină) Hm!... Într-adevăr, 
trebuie să spun... 

DOMNIŞOARA HESSEL (care a urmărit-o cu privirea pe Dina) Nu-ţi 
pierde curajul, băiete! Eu rămân aici, să-l supraveghez pe pastor. 
(Iese prin dreapta.) 

CONSULUL BERNICK Johan, rămâi. Acum nu mai trebuie să 
pleci cu „Indian Girl”. 

JOHAN Ba da, tocmai acum plec. 

CONSULUL BERNICK Şi... nu te mai întorci? 

JOHAN Mă voi întoarce. 

CONSULUL BERNICK După povestea asta? Ce să mai cauţi aici? 

JOHAN Să mă răzbun pe voi toţi; să strivesc cât pot mai mulţi 
dintre voi. (Iese prin dreapta. Comerciantul Vigeland şi procuristul Krap 
vin din odaia consulului.) 

VIGELAND Aşa, acum hârtiile sunt în ordine, domnule consul. 

CONSULUL BERNICK Bine, bine... 

KRAP (cu voce scăzută) Şi vasăzică rămâne stabilit: „Indian Girl” 
pleacă mâine. 

CONSULUL BERNICK Da, pleacă. (Intră în odaia lui. Comerciantul 
Vigeland şi procuristul Krap ies prin dreapta, Hilmar Tonnesen vrea să-i 
urmeze, dar în clipa aceea Olaf scoate cu băgare de seamă capul pe uşa din 
stânga.) 


OLAF Unchiule! Unchiule Hilmar! 

HILMAR Uf, tu erai? De ce nu rămâi sus? Doar eşti la arest. 

OLAF (înaintează cu câțiva paşi) Sst! Unchiule Hilmar, ai aflat 
vestea? 

HILMAR Da, ştiu c-ai mâncat bătaie azi. 

OLAF (privind amenințător spre odaia tatălui) Nu va mai avea multe 
ocazii să mă bată. Dar ştii că unchiul Johan pleacă mâine cu 
americanii? 

HILMAR Şi ce te priveşte pe tine? Vezi să nu ajungi iar la arest. 

OLAF Poate c-o să iau parte şi eu o dată la o vânătoare de bizoni, 
unchiule. 

HILMAR Prostii, un fricos ca tine!... 

OLAF Da, aşteaptă numai, mâine o să afli şi tu ceva! 

HILMAR Nepricopsitule. (Iese prin grădină. Olaf fuge din nou şi 
închide uşa când îl vede venind din dreapta pe procuristul Krap.) 

KRAP (se duce către uşa odăii consulului şi o întredeschide) Scuzaţi-mă 
că vin din nou, dar... izbucnește o furtună violentă... (aşteaptă o clipă; 
niciun răspuns)... „Indian Girl” ridică totuşi ancora? 

(O lungă pauză.) 

CONSULUL BERNICK (din odaie) În orice caz, „Indian Girl” 
ridică ancora. 

(Procuristul Krap închide uşa şi iese din nou prin dreapta.) 


Actul IV 


(Acelaşi decor ca în actul I. Masa de lucru a fost scoasă. Este o 
după-amiază furtunoasă şi domneşte o semiobscuritate care se 
întețeşte în timpul celor ce vor urma. Un servitor aprinde 
candelabrul; câteva fete în casă aduc glastre cu flori, lămpi şi 
lumânări pe care le pun pe mese şi pe etajerele aşezate de-a lungul 


pereţilor. Angrosistul Rummel, în frac, cu mănuși şi cravată albă, dă 
ordine.) 


RUMMEL (către servitori) Aprindeţi lumânările numai din două în 
două. Nu trebuie să pară ceva pregătit, trebuie să lase impresia de 
surpriză. Şi atâtea flori? O, ba da, lăsaţi-le; să se creadă că se află aici 
în mod obişnuit. 

(Consulul Bernick iese din odaia lui.) 

CONSULUL BERNICK (în pragul uşii) Ce înseamnă asta? 

RUMMEL O, o, aici erai? (Către servitori). Da, puteţi pleca 
deocamdată. 

(Servitorul şi fetele în casă ies prin odaia din fund, stânga.) 

CONSULUL BERNICK (apropiindu-se) Bine, Rummel, dar ce 
înseamnă toate astea? 

RUMMEL Înseamnă că a sosit cea mai glorioasă zi a ta. Astă-seară 
oraşul vine în alai la primul lui cetăţean. 

CONSULUL BERNICK Ce tot spui? 

RUMMEL Alai, drapele şi muzică. Erau programate şi torţe, dar 


n-am vrut să riscăm pe vremea asta de furtună. Ei, aici va fi o 
manifestaţie şi va face o foarte bună impresie când va apărea în 
ziare. 

CONSULUL BERNICK Ascultă, Rummel, nu vreau să ştiu nimic 
despre toate astea. 

RUMMEL Da, dar acum e prea târziu. Peste o jumătate de ceas, 
vor fi aici. 

CONSULUL BERNICK De ce nu mi-ai spus până acum? 

RUMMEL Tocmai fiindcă mi-era teamă că te vei împotrivi. Dar 
am vorbit cu soţia ta, care mi-a îngăduit să aranjez un pic în timp ce 
ea va îngriji de bufet. 

CONSULUL BERNICK (ascultând) Ce-i asta? Au şi venit? Mi se 


pare că aud cântece. 

RUMMEL (din uşa ce dă spre grădină) Cântece? O, nu. Sunt 
americanii. „Indian Girl” a tras la chei. 

CONSULUL BERNICK Aşa, a tras la chei? Nu, astă-seară nu pot. 
Sunt bolnav. 

RUMMEL Da, într-adevăr, arăţi rău. Dar acum trebuie să-ţi vii în 
fire. La toţi dracii, sus capul. Atât eu cât şi Sandstad şi Vigeland 
punem cel mai mare preț pe reuşita acestei manifestații. Opozanţii 
noştri trebuie să fie striviţi sub greutatea opiniei publice. În oraş se 
vântură tot felul de zvonuri. Ştirea despre cumpărarea de terenuri 
nu mai poate fi ascunsă. Ar trebui ca chiar în seara asta, odată cu 
osanalele şi discursurile, în clinchet de pahare, pe scurt, în mijlocul 
entuziasmului general, să-i informezi despre... ce ai riscat tu pentru 
binele obştesc. Sub influenţa unei dispoziţii entuziaste, după cum 
mă exprimam adineauri, se pot obţine extraordinar de multe, aici la 
noi. De aceea trebuie să organizăm şi asta, altfel nu merge. 

CONSULUL BERNICK Da, da, da... 

RUMMEL Şi mai ales atunci când un punct atât de delicat şi de 
spinos trebuie dat în vileag. Şi, slavă ţie, Doamne, numele tău, 
Bernick, îţi poate permite asta. Dar ascultă, ar trebui să ne punem 
puţin de acord. Hilmar Tønnesen a compus un cântec în cinstea ta. 
Începe foarte frumos, cu cuvintele: „Înalţă sus stindardul ideii”. lar 
profesorul Rorlund are însărcinarea să ţie discursul festiv, căruia va 
trebui, natural, să-i răspunzi. 

CONSULUL BERNICK Nu pot în seara asta, Rummel. N-ai putea 

RUMMEL Imposibil, chiar dacă aş vrea. După cum s-a aranjat, 
cuvântarea ţi se adresează ţie, în mod special. Chestiunea asta am 
stabilit-o cu Vigeland şi cu Sandstad. Ne-am gândit că ai putea 
răspunde printr-o urare pentru prosperitatea oraşului. Sandstad 


vrea să spună câteva cuvinte despre armonia dintre clasele societăţii. 
Vigeland va arăta pe scurt cât este de dorit ca noua întreprindere să 
nu zdruncine principiile morale ce stau la temelia societăţii noastre 
şi cred că ar trebui, în câteva cuvinte potrivite, să reamintească de 
femei, a căror acțiune mai modestă nu este totuşi lipsită de 
importanţă în societate. Dar văd că nu mă asculţi... 

CONSULUL BERNICK Ba da, ba da, te ascult. Dar ia spune-mi, 
crezi că în larg marea este furioasă? 

RUMMEL O, te temi pentru „Palmier”? Este doar asigurat la tarif 
maxim. 

CONSULUL BERNICK Asigurat, da, dar... 

RUMMEL Şi în bună stare, şi asta-i cel mai important. 

CONSULUL BERNICK Hm! Dacă unui vapor i se întâmplă ceva, 
încă nu e sigur că vor fi şi victime omeneşti. Se poate pierde 
încărcătura, chiar şi vasul, pot dispărea actele şi bagajele... 

RUMMEL La dracu, cuferele şi hârtiile nu contează cine ştie ce. 

CONSULUL BERNICK Nu, nu contează! Nu! Îmi ziceam 
numai... Sst, iată, se cântă din nou. 

RUMMEL La bordul „Palmier”-ului. 

VIGELAND (intrând din dreapta) Da, acum iese „Palmier”-ul. Bună 
seara, domnule consul. 

CONSULUL BERNICK Şi dumneavoastră, care sunteţi un 
cunoscător al mării, mai susţineţi cu tărie că... 


VIGELAND Cred cu tărie în providenţă, domnule consul, în afară 
de asta, am fost eu însumi la bord şi am împărțit câteva cărţi de 
rugăciuni; sper că vor avea un efect salutar. 

(Sandstad şi Krap vin din dreapta.) 

SANDSTAD (încă din prag) Aşa, de-o merge şi asta bine, toate vor 
merge bine. O, ia te uită, bună seara, bună seara. 

CONSULUL BERNICK S-a întâmplat ceva, domnule Krap? 


KRAP Nu mai spun nimic, domnule consul. 

SANDSTAD Întregul echipaj de pe „Indian Girl” este beat. Să 
nu-mi mai spuneţi pe nume dacă aceste bestii ajung vii la destinaţie. 

DOMNIŞOARA HESSEL (intrând din dreapta) Da, acum vă pot 
saluta din partea lui. 

CONSULUL BERNICK S-a şi îmbarcat? 

DOMNIŞOARA HESSEL Curând, în orice caz. Ne-am despărţit în 
faţa hotelului. 

CONSULUL BERNICK Şi hotărârea lui a rămas definitivă? 

DOMNIŞOARA HESSEL Da, neclintită ca stânca. 

RUMMEL (în fund, lângă fereastră) La naiba cu aceste inovaţii după 
ultima modă; nu reuşesc să trag perdelele! 

DOMNIŞOARA HESSEL Vreţi să le lăsaţi? Credeam că 
dimpotrivă! 

RUMMEL Mai întâi am să le las, domnişoară. Dar... 
dumneavoastră ştiţi ce se pregăteşte? 

DOMNIŞOARA HESSEL Sigur. Îngăduiţi-mi să vă ajut. (Pune 
mâna pe şnururi). Voi lăsa perdelele în jos pentru cumnatul meu, cu 


toate că mai degrabă le-aş ridica. 

RUMMEL Puteţi s-o şi faceţi, mai pe urmă. Atunci când grădina 
va fi plină de oameni, storurile se vor ridica şi ei vor vedea o familie 
fericită; un cămin burghez trebuie să fie transparent ca o cutie de 
sticlă. 

(Consulul Bernick pare că ar vrea să spună ceva, dar se întoarce repede şi 
se duce în odaia lui.) 

RUMMEL Hai să ţinem ultima noastră consfătuire. Domnule 
Krap, trebuie să ne veniţi în ajutor cu unele lămuriri. 

(Cei cinci se duc în odaia consulului. Domnişoara Hessel a tras perdelele 
şi tocmai vrea să facă acelaşi lucru cu draperiile din fata glasvandului 
deschis, când Olaf, de sus, sare jos, direct pe treptele ce dau spre grădină. 


Are un pled peste umeri şi o legăturică în mână.) 

DOMNIŞOARA HESSEL Ah! Doamne fereşte! Vai, cum m-ai 
speriat! 

OLAF (ascunzând legăturica) Sst, mătuşico! 

DOMNIŞOARA HESSEL Ai sărit pe fereastră? Unde vrei să te 
duci? 

OLAF Sst, să nu mă spui nimănui. Mă duc la unchiul Johan, 
numai până la debarcader, să-mi iau rămas bun de la el. Noapte 
bună, mătuşă! (Fuge prin grădină). 

DOMNIŞOARA HESSEL Nu, Olaf! Olaf! Rămâi aici! 

(Johan Tønnesen îmbrăcat în haine de călătorie, cu o taşcă peste umăr, 
intră cu băgare de seamă pe uşa din dreapta.) 

JOHAN Lona! 

DOMNIŞOARA HESSEL Cum? Te-ai întors? 

JOHAN Mai am câteva minute. Trebuie s-o mai văd o dată. Nu 
putem să ne despărţim în felul acesta. 

(Domnişoara Bernick şi Dina, amândouă cu mantalele pe ele, iar cea din 
urmă purtând o valiză mică, intră pe uşa din fund, stânga.) 

DINA Mă duc la el; la el! 

DOMNIŞOARA BERNICK Da, Dina, vei ajunge la el! 

DINA Uite-l! 

JOHAN Dina! 

DINA la-mă cu tine! 

JOHAN Cum?... 

DOMNIŞOARA HESSEL Dina... vrei tu? 

DINA Da, ia-mă cu tine! Celălalt mi-a scris, spunând că astă-seară 
va anunţa oficial logodna, faţă de toată lumea. 

JOHAN Dina... nu-l iubeşti? 

DINA Nu l-am iubit niciodată. Prefer să mă arunc în adâncul 
fiordului decât să fiu logodnica lui. O, ce umilită am fost ieri; cum 


m-a îngenuncheat apăsându-mă sub trufia lui! A arătat că-mi face 
cinstea de a mă ridica până la el, pe mine, o ființă demnă de dispreț. 
Nu mai vreau să fiu dispreţuită. Vreau să plec. Îmi dai voie să te 
urmez? 

JOHAN Da, da, de o mie de ori da! 

DINA N-am să-ţi fiu mult timp povară. Ajută-mă doar să ajung 
acolo, ajută-mă doar să mă descurc la început... 

JOHAN Uraa, se aranjează, Dina! 

DOMNIŞOARA HESSEL (arătând spre odaia consulului) Sst, încet, 
încet! 

JOHAN Dina, am să te port pe brațe. 

DINA Asta nu-ţi voi îngădui. Vreau să mă descurc singură; acolo 
voi reuşi foarte bine. Numai să plec de-aici cât mai repede. O, 
femeile astea, tu nu ştii încă, mi-au şi scris azi. M-au sfătuit să-mi 
binecuvântez norocul, explicându-mi cât de generos s-a arătat cu 
mine, şi că în toate zilele mă vor supraveghea, să vadă dacă mă arăt 
demnă de el. Mi-e groază de atâta cumsecădenie. 

JOHAN Spune-mi, Dina, numai de aceea pleci? Eu nu însemn 
nimic pentru tine? 

DINA Ba da, Johan, îmi eşti... mai mult decât toţi ceilalţi oameni. 

JOHAN O, Dina!... 

DINA Toţi îmi spuneau că trebuie să te urăsc. Să am oroare de 
tine. Îmi spuneau că e o datorie pentru mine; dar eu nu înţeleg 
povestea asta cu datoria; niciodată nu voi fi în stare s-o înţeleg. 

DOMNIŞOARA HESSEL Nici să nu fii în stare, Dina! 

DOMNIŞOARA BERNICK Nu, să nu fii în stare; şi de aceea să-l 
urmezi ca soţie. 

JOHAN Da, da! 

DOMNIŞOARA HESSEL Ce-ai spus? Ei, acum trebuie să te sărut, 
Marta! La asta nu m-aş fi aşteptat niciodată din partea ta. 


DOMNIŞOARA BERNICK Da, te cred; eu însămi nu m-am 
aşteptat la asta. Dar o dată trebuia să izbucnesc şi eu. O, cât de mult 
suferim aici. Ne martirizează principiile şi obiceiurile! Revoltă-te 
împotriva lor, Dina. Fii soţia lui. Bine că cineva sfarmă, în sfârşit, 
toate aceste convenţii şi obiceiuri 

JOHAN Tu ce răspunzi, Dina? 

DINA Da, vreau să fiu soţia ta. 

JOHAN Dina! 

DINA Dar mai întâi vreau să muncesc. Vreau să devin eu însămi 
cineva, aşa cum eşti tu. Nu vreau să fiu un obiect pe care-l iei cu tine. 

DOMNIŞOARA HESSEL Da, adevărat, aşa să fie. 

JOHAN Bine, voi aştepta şi voi spera. 

DOMNIŞOARA HESSEL ...Şi vei câştiga, băiete! Acum însă, la 
bord! 

JOHAN Da, la bord! Ah, Lona, sora mea dragă, vreau să-ţi spun 
ceva. (O conduce spre fundul odăii vorbindu-i precipitat.) 

DOMNIŞOARA BERNICK Dina, fericito; lasă-mă să te sărut încă 
o dată — ultima oară. 

DINA Nu pentru ultima oară, nu, dragă şi scumpă mătuşă; ne 
vom revedea. 

DOMNIŞOARA BERNICK Niciodată! Promite-mi, Dina, că nu te 
vei întoarce niciodată. (Îi apucă amândouă mâinile şi se uită la ea.) Acum 
tu, copilă iubită, mergi către fericire, peste Ocean. O, de câte ori, în 
clasă, nu mi-am dorit să fiu şi eu acolo! Acolo trebuie să fie frumos; 
sub un cer mai vast, norii se înalță mai sus decât aici, un aer mai 
proaspăt răcoreşte frunţile oamenilor. 

DINA O, mătuşă Marta, într-o zi vei veni şi tu după noi. 

DOMNIŞOARA BERNICK Eu? Niciodată, aici am de îndeplinit 
măruntele mele îndatoriri zilnice, iar de-acum încolo nu cred că voi 
mai putea deveni ceea ce ar fi trebuit să fiu. 


DINA Nu-mi vine a crede că trebuie să mă despart de tine. 

DOMNIŞOARA BERNICK Vai, Dina, omul se poate despărţi de 
multe. (Sărutând-o). Dar asta să nu-ţi fie dat niciodată, dulce copilă. 
Promite-mi că-l vei face fericit. 

DINA Nu vreau să promit nimic. Nu-mi place să promit. Totul 
trebuie să vie aşa, de la sine. 

DOMNIŞOARA BERNICK Da, aşa trebuie, rămâi aşa cum eşti: 
cinstită şi credincioasă ţie însăţi. 

DINA Aşa voi rămâne, mătuşă. 

DOMNIŞOARA HESSEL (ascunzând în buzunar câteva hârtii pe care 
Johan i le dăduse) Bine, bine, dragul meu băiat. Acum luaţi-o din loc. 

JOHAN Da, nu mai avem timp de pierdut. Rămâi cu bine, Lona! 
Îți mulţumesc pentru toată dragostea ta. Rămâi cu bine, Marta, şi-ţi 
mulţumesc şi ţie pentru prietenia ta credincioasă. 

DOMNIŞOARA BERNICK Cu bine, Johan! Cu bine, Dina! Şi 
fericirea să se aştearnă peste toate zilele vieţii voastre. 

(Marta şi Lona îi împing către uşa din fund. Johan şi Dina ies grăbiți 
prin grădină. Domnişoara Hessel închide uşa şi trage perdelele.) 

DOMNIŞOARA HESSEL Acum suntem singure, Marta. Tu ai 
pierdut-o pe Dina iar eu pe Johan. 

DOMNIŞOARA BERNICK Tu... pe Johan? 

DOMNIŞOARA HESSEL O, îl pierdusem pe jumătate încă acolo. 
Băiatul dorea să stea pe propriile-i picioare; de aceea l-am lăsat să 
creadă că sufeream de dorul de casă. 

DOMNIŞOARA BERNICK De aceea? Da, atunci înţeleg; de ce ai 
venit. Dar nu-ţi va cere să te întorci, Lona? 

DOMNIŞOARA HESSEL O soră vitregă bătrână; ce nevoie să aibă 
de ea? Bărbaţii sfâşie mult şi multe în bucăţi, ca să ajungă la fericire. 

DOMNIŞOARA BERNICK Se întâmplă câteodată. 

DOMNIŞOARA HESSEL Dar ne vom susţine una pe alta, Marta. 


DOMNIŞOARA BERNICK Pot eu să însemn ceva pentru tine? 

DOMNIŞOARA HESSEL Cine, mai mult decât tine? Noi, două 
mame vitrege... Nu ne-am pierdut amândouă copiii? Acum suntem 
singure. 

DOMNIŞOARA BERNICK Da, singure. Şi de aceea trebuie să ştii: 
pe el l-am iubit mai mult decât orice pe lume. 

DOMNIŞOARA HESSEL Marta! (Apucând-o de braț.) Adevărat? 

DOMNIŞOARA BERNICK Toată viaţa mea este cuprinsă în 
aceste cuvinte. L-am iubit şi l-am aşteptat. În fiecare vară îl aşteptam 
să vie. Şi iată, a venit, dar nu m-a văzut. 

DOMNIŞOARA HESSEL L-ai iubit! Pe el! Şi tu singură i-ai dat 
altă fericire în braţe. 

DOMNIŞOARA BERNICK Cum să nu-i fi dat fericirea în braţe, 
când îl iubeam? Da, l-am iubit. Întreaga mea viaţă i-am dăruit-o lui, 
de atunci, de când a plecat. Nu-i aşa că n-aveam niciun temei să 
sper? O, şi totuşi cred că am avut un temei. Dar când s-a întors, parcă 
totul pierise din amintirea lui. El... nu m-a văzut. 

DOMNIŞOARA HESSEL Te-a umbrit Dina. 

DOMNIŞOARA BERNICK Bine-a făcut. Atunci când a plecat, 
eram de aceeaşi vârstă; când l-am revăzut — o, clipa aceea cumplită! — 
mi-am dat seama că eram cu zece ani mai în vârstă decât el. Acolo, 
afară, a umblat în lumina tremurătoare a unui soare strălucitor şi a 
inhalat tinereţe şi sănătate cu fiecare gură de aer inspirată, iar eu, în 
timpul acesta, am stat aici înăuntru şi am tors, am tors... 

DOMNIŞOARA HESSEL ...firul fericirii lui, Marta. 

DOMNIŞOARA BERNICK Da, am tors fir de aur. Nu simt nicio 
amărăciune! Nu-i aşa, Lona, că i-am fost două surori bune? 

DOMNIŞOARA HESSEL (cuprinzând-o în brațe) Marta! 

(Consulul Bernick iese din odaia lui.) 

CONSULUL BERNICK (către cei dinăuntru) Da, da, aranjaţi totul 


cum doriţi. Când va sosi timpul, voi... (Închide uşa.) A, aici eraţi? 
Ascultă, Marta, trebuie să te aranjezi puţin şi spune-i şi lui Betty. 
Evident, nu doresc niciun fel de lux, doar o toaletă de casă drăguță. 
Dar să vă grăbiţi. 

DOMNIŞOARA HESSEL Şi o mină fericită şi veselă, Marta; 
trebuie să te arăţi cu ochii strălucitori de veselie. 

CONSULUL BERNICK Să coboare şi Olaf, vreau să-l am lângă 
mine. 

DOMNIŞOARA HESSEL Hm, Olaf... 

DOMNIŞOARA BERNICK O s-o anunţ pe Betty. (Iese prin odaia 
din fund, stânga.) 

DOMNIŞOARA HESSEL Da, vasăzică a sosit clipa cea mare. 

CONSULUL BERNICK (mergând neliniştit de colo-colo prin odaie) 
Da, aşa-i. 

DOMNIŞOARA HESSEL Într-un astfel de moment, îmi închipui 
că un om trebuie să se simtă fericit şi mândru. 

CONSULUL BERNICK (privind-o) Hm! 

DOMNIŞOARA HESSEL Aud că întreg oraşul va fi iluminat. 

CONSULUL BERNICK Da, le-a dat prin gând să facă aşa ceva. 

DOMNIŞOARA HESSEL Toate asociaţiile vor veni cu drapelele. 
Numelui tău îi va fi dat să strălucească în litere de foc. În noaptea 
asta, telegraful va anunţa în toată ţara: „Înconjurat de fericita lui 


familie, consulul Bernick a primit omagiul concetăţenilor, ca unul 
dintre stâlpii societăţii”. 

CONSULUL BERNICK Exact aşa va fi. Şi afară se va striga ura, iar 
mulţimea îşi va manifesta entuziasmul chemându-mă să apar în uşa 
de colo, şi eu voi fi nevoit să mă înclin şi să mulţumesc. 

DOMNIŞOARA HESSEL O, nevoit? 

CONSULUL BERNICK Crezi că mă simt fericit în ceasul ăsta? 

DOMNIŞOARA HESSEL Nu, eu una, nu cred că te poţi simţi 


chiar atât de fericit. 

CONSULUL BERNICK Lona, mă disprețuieşti. 

DOMNIŞOARA HESSEL Nu încă. 

CONSULUL BERNICK N-ai dreptul să mă dispreţuieşti! Lona, nu 
ai putea înțelege cu adevărat cât de nespus de singur mă aflu în 
societatea asta închistată şi diformată; în ce fel, an de an, a trebuit să 
renunţ la visurile mele de a realiza ceva măreț, care să-mi 
încununeze viaţa. Oricât de variat s-ar prezenta domeniul activităţii 
mele, în esenţă ce am înfăptuit? Fleacuri! Dar altceva, ceva mare, aici 
nici nu s-ar concepe măcar. Dacă aş fi încercat să depăşesc — măcar 
cu un pas — obiceiurile şi principiile care formau mentalitatea acestei 
societăţi, sau măcar problemele aflate la ordinea zilei, atunci s-ar fi 
sfârşit cu puterea mea. Ştii tu ce suntem noi, noi, care suntem socotiți 
stâlpii societăţii? Suntem instrumentele societăţii, atât şi nimic mai 
mult. 

DOMNIŞOARA HESSEL De ce vezi abia acum lucrurile astea? 

CONSULUL BERNICK Pentru că abia de când te-ai întors tu am 
început să mă gândesc la ele şi mai ales în seara asta. Ah. Lona, de ce 
nu te-am cunoscut mai bine atunci, demult? 

DOMNIŞOARA HESSEL Şi ce s-ar fi întâmplat... atunci? 

CONSULUL BERNICK Nu te-aş fi pierdut; şi dacă te-aş fi avut pe 
tine, nu aş fi... aşa cum sunt acum. 

DOMNIŞOARA HESSEL De ce nu te gândeşti la ce ar fi putut 
însemna ea pentru tine, ea cea pe care ai ales-o în locul meu? 

CONSULUL BERNICK În tot cazul, nu a fost pentru mine aceea 
de care aveam nevoie. 

DOMNIŞOARA HESSEL Fiindcă niciodată nu ai împărţit cu ea 
greutăţile vieţii tale, fiindcă niciodată nu ai considerat-o, în relaţiile 
dintre voi, ca pe un om egal cu tine; fiindcă ai lăsat-o să se 
prăbuşească sub povara reproşurilor ce-şi făcea inutil, deşi în 


realitate, tu şi nu ea ai adus ruşinea în familia ei. 

CONSULUL BERNICK Da, da, da, toate astea sunt consecința 
minciunii şi a tăcerii mele. 

DOMNIŞOARA HESSEL Şi atunci de ce nu rupi cu această 
minciună şi cu tot ce-i putred? 

CONSULUL BERNICK Acum? Acum e prea târziu, Lona. 

DOMNIŞOARA HESSEL Spune-mi, Karsten, ce satisfacţie îți dă 
ţie înşelătoria asta? 

CONSULUL BERNICK Mie? Niciuna! Eu trebuie să dispar, odată 
cu toată societatea asta ticăloasă. Dar după noi va veni altă generaţie; 


pentru fiul meu muncesc. Pentru el pregătesc opera vieţii mele. Va 
veni un timp când - în sfârşit — adevărul va domni în societate şi pe 
el îşi va întemeia fiul meu o existență mai fericită decât aceea a 
tatălui său. 

DOMNIŞOARA HESSEL Întemeiată pe o minciună? Gândeşte-te 
ce moştenire laşi fiului tău. 

CONSULUL BERNICK (cu o desperare stăpânită) Îi las o moştenire 
de o mie de ori mai urâtă decât ştii tu. Dar o dată trebuie să înceteze 
şi blestemul. Şi totuşi, indiferent de ce trebuie... (Izbucnind) Cum aţi 
putut să mă aduceţi în situaţii atât de îngrozitoare! Dar acum, dacă 
s-a întâmplat, sunt nevoit să merg înainte. Nu veţi reuşi să mă 
zdrobiţi. 

(Hilmar Tønnesen, cu un bilețel în mână, vine repede şi tulburat din 
dreapta.) 

HILMAR Dar asta-i doar... Betty, Betty! 

CONSULUL BERNICK Ce mai e? Au venit? 

HILMAR Nu, nu, dar trebuie neapărat să vorbesc cu cineva. (lese 
pe uşa din fund, stânga.) 

DOMNIŞOARA HESSEL Karsten, vorbeşti ca şi cum am fi venit 
să te distrugem. Atunci lasă-mă să-ţi spun ce fel de om este acel fiu 


rătăcitor de care societatea şi morala voastră se îngrozea ca de un 
ciumat. Acum se poate lipsi de voi; a plecat. 

CONSULUL BERNICK Dar se va întoarce. 

DOMNIŞOARA HESSEL Johan nu se va mai întoarce. A plecat 
pentru totdeauna... cu Dina. 

CONSULUL BERNICK Nu se mai întoarce? Şi Dina a plecat cu el? 

DOMNIŞOARA HESSEL Da, ca să-i fie soţie. În felul acesta 
pălmuiesc ei doi societatea voastră rătăcită; ca şi mine, de altfel... 
atunci, demult. 

CONSULUL BERNICK Au plecat!... Şi ea!... Cu „Indian Girl”! 

DOMNIŞOARA HESSEL Nu, o marfă atât de scumpă n-a 
îndrăznit s-o încredinţeze bandei aceleia de nelegiuiţi. Johan şi Dina 
au plecat cu „Palmier”. 

CONSULUL BERNICK Ah! Atunci vasăzică... totul e zadarnic... 
(Se duce repede către odaia lui, smulge în lături uşa şi strigă înăuntru.) 
Krap, opriţi „Indian Girl”-ul. Nu trebuie să mai plece astă seară. 

KRAP (dinăuntru) „Indian Girl”... este în larg, domnule consul. 

CONSULUL BERNICK (închide uşa şi spune tare) Prea târziu şi 
zadarnic. 

DOMNIŞOARA HESSEL Ce vrei să spui? 

CONSULUL BERNICK Nimic, nimic. Pleacă, lasă-mă singur! 

DOMNIŞOARA HESSEL Hm! Ascultă, Karsten! Johan îţi trimite 
vorbă că mi-a încredințat soarta numelui său, pe care ţi l-a 
împrumutat cu dragă inimă... atunci, şi pe care, pe deasupra, l-ai şi 
furat în timp ce era plecat. Johan tace... În această chestiune pot 
acţiona, sau pot rămâne pasivă. Deci, totul depinde de mine. 
Priveşte, sunt deținătoarea ambelor scrisori. 

CONSULUL BERNICK Le ai? Şi vrei ca în seara asta... poate chiar 
când alaiul... 

DOMNIŞOARA HESSEL N-am venit aici ca să te denunţ, ci ca să 


te scutur în aşa fel încât să te convingi singur că trebuie să vorbeşti. 
N-am reuşit. Rămâi mai departe cufundat în mocirla minciunii. Uite, 
rup scrisorile tale în bucățele. Ţine resturile, iată-le aici! Acum nu 
mai există nicio mărturie împotriva ta, Karsten. Acum eşti liniştit, fii 
şi fericit — dacă poţi. 

CONSULUL BERNICK (cutremurat) Lona, de ce n-ai făcut asta 
mai înainte! Acum e prea târziu; acum... viaţa mi-a devenit 
insuportabilă. Din clipa asta nu mai pot trăi. 

DOMNIŞOARA HESSEL Dar ce s-a întâmplat? 

CONSULUL BERNICK Nu mă întreba. Dar trebuie să trăiesc! 
Vreau să trăiesc — de dragul lui Olaf. El va îndrepta totul, el îmi va 
răscumpăra păcatele. 

DOMNIŞOARA HESSEL Karsten!... 

HILMAR (venind repede înapoi) Nimeni nu-i de găsit; toţi sunt 
plecaţi, nici Betty. 

CONSULUL BERNICK Ce vrei? 

HILMAR N-am curajul să-ţi spun. 

CONSULUL BERNICK Ce s-a întâmplat? Spune îndată! Trebuie 
să-mi spui! 

HILMAR Atunci... fie! Olaf a plecat cu „Indian Girl”. 

CONSULUL BERNICK (se dă, împleticindu-se, înapoi) Olaf... cu 
„Indian Girl”! Nu! Nu! 

DOMNIŞOARA HESSEL Da, da, sigur! Acum înţeleg, l-am văzut 
sărind pe fereastră. 

CONSULUL BERNICK (din pragul odăii lui strigă desperat) Krap, 
opreşte cu orice preţ pe „Indian Girl”! 

KRAP (ieşind) Imposibil, domnule consul. Cum vă puteţi închipui 
dumneavoastră... 

CONSULUL BERNICK Trebuie să-l oprim; Olaf e la bord! 

KRAP Ce spuneţi?... 


RUMMEL (ieşind) Olaf a fugit? Nu-i posibil! 

SANDSTAD (venind de afară) Va fi trimis înapoi cu vasul pilot, 
domnule consul. 

HILMAR Nu, imposibil, mi-a scris (arătând biletul) că va sta ascuns 
în cală până vor ajunge în largul mării. 

CONSULUL BERNICK Nu-l voi mai vedea niciodată! 

RUMMEL A, ce prostie. E un vas bun, rezistent, reparat chiar 
acum... 

VIGELAND (care a intrat între timp)... În propriul dumneavoastră 
şantier, domnule consul! 

CONSULUL BERNICK Vă spun, nu-l voi mai vedea niciodată. 
L-am pierdut, Lona, şi acum îmi dau seama că nu l-am avut 
niciodată. (Ascultând.) Asta ce-i? 

RUMMEL Muzică. Se apropie manifestaţia. 

CONSULII. BERNICK Nu vreau, nu pot primi pe nimeni! 

RUMMEL Cum îţi închipui? Imposibil să mai schimbăm ceva. 

SANDSTAD Imposibil, gândiţi-vă ce aţi mizat, domnule consul! 

CONSULUL BERNICK Ce mai contează acum pentru mine? Mai 
am pentru cine munci? 


RUMMEL Cum poţi pune o întrebare ca asta? Doar ne ai pe noi... 
şi societatea. 

VIGELAND Da, iată o vorbă înțeleaptă. 

SANDSTAD Dar, domnule consul, nu uitaţi că noi... 

(Domnişoara Bernick intră pe uşa din stânga, fund. 

Se aude înăbuşit muzica, venind de departe, din josul străzii.) 

DOMNIŞOARA BERNICK Îndată soseşte alaiul şi Betty nu-i 
acasă, nu înţeleg unde e... 

CONSULUL BERNICK Nu-i acasă? Vezi tu, Lona; nu am niciun 
sprijin, nici la bucurie, nici la durere. 

RUMMEL Daţi la o parte perdelele! Ajutaţi-mi, domnule Krap. Şi 


dumneavoastră, domnule Sandstad. Ce păcat că tocmai acum 
familia nu e la un loc; e împotriva programului. 

(Perdelele sunt date în lături, atât la ferestre cât şi la uşi. Se vede strada 
iluminată. Pe casa de vizavi, un panou mare purtând inscripția „Trăiască 
domnul consul Bernick, stâlpul societății noastre!”) 

CONSULUL BERNICK (dându-se intimidat înapoi) Terminati cu 
toate astea. Nu vreau să văd nimic! Stingeţi! Stingeţi! 

RUMMEL Te întreb cu tot respectul, nu ţi-e bine? 

DOMNIŞOARA BERNICK Ce-i cu el, Lona? 

DOMNIŞOARA HESSEL Sst! (Vorbeşte în şoaptă cu ea.) 

CONSULUL BERNICK Daţi jos această inscripţie batjocoritoare! 
Nu vedeţi că toate făcliile astea scot limba la noi? 

RUMMEL Ei, nu, acum îmi vine să cred că... 

CONSULUL BERNICK O, ce ştiţi voi!... Toate acestea îmi par 
lumânări la căpătâiul unui mort! 

KRAP Hm!... 

RUMMEL Ei nu, prea ţi le pui toate la inimă. 

SANDSTAD Băiatul face o plimbare peste Ocean şi după aceea îl 
veţi avea iarăşi înapoi. 

VIGELAND Aveţi încredere în Atotputernicul, domnule consul. 

RUMMEL Şi vasul, după câte ştiu, nu e în pericol să se scufunde. 

KRAP Hm!... 

RUMMEL Aş înţelege dacă ar fi vorba de unul dintre acele 
coşciuge plutitoare, pe care am auzit că le-ar folosi marile societăţi 


de navigaţie. 
CONSULUL BERNICK Simt cum încărunțesc. 
(Doamna Bernick, cu un şal mare pe cap, intră pe uşa de la grădină.) 
DOAMNA BERNICK Karsten, Karsten, ştii? 
CONSULUL BERNICK Da, ştiu, dar tu, tu, care nu vezi nimic, tu 
care nu veghezi asupra lui... 


DOAMNA BERNICK O, ascultă numai!... 

CONSULUL BERNICK De ce nu l-ai păzit? Acum l-am pierdut. 
Dă-mi-l înapoi dacă poţi! 

DOAMNA BERNICK Da, pot, îl am! 

CONSULUL BERNICK Îl ai? 

HILMAR, RUMMEL, VIGELAND, SANDSTAD, KRAP (cu un 
suspin de uşurare) Ah! 

HILMAR Ei, mi-am închipuit eu. 

DOMNIŞOARA BERNICK L-ai recăpătat, Karsten! 

DOMNIŞOARA HESSEL Dar acum, recâştigă-l! 

CONSULUL BERNICK Îl ai? E adevărat ceea ce spui? Unde-i? 

DOAMNA BERNICK Nu-ţi spun până nu-l ierți. 

CONSULUL BERNICK O, te mai îndoieşti?... ÎI iert! Dar cum ai 
aflat? 

DOAMNA BERNICK Crezi că o mamă nu vede? Eram îngrozită 
să nu afli tu. Câteva cuvinte care-i scăpaseră ieri, şi apoi... odaia 
goală şi hainele şi sacul dispărute... 

CONSULUL BERNICK Da, da, înțeleg. 

DOAMNA BERNICK Am alergat, am reuşit să pun mâna pe 
Aune. Am ieşit la larg cu barca lui cu vele; vasul era gata să plece. 
Domnul fie lăudat, am ajuns totuşi la timp, ne-am urcat la bord, am 
pus să se cerceteze peste tot, l-am găsit. Karsten, nu trebuie să-l 
pedepseşti. 

CONSULUL BERNICK Betty! 

DOAMNA BERNICK Şi nici pe Aune! 

CONSULUL BERNICK Aune? Ce ştii despre el? „Indian Girl” n-a 
pornit mai departe? 

DOAMNA BERNICK Nu, tocmai asta-i. 

CONSULUL BERNICK Vorbeşte, vorbeşte odată! 

DOAMNA BERNICK Aune era tot atât de zguduit ca şi mine; 


cercetările ne-au răpit timp, se lăsase noaptea; pilotul făcea 
dificultăţi, aşa că Aune s-a încumetat, în numele tău... 

CONSULUL BERNICK Ei? 

DOAMNA BERNICK Să-l oprească până mâine. 

KRAP Hm! 

CONSULUL BERNICK O, ce fericire! 

DOAMNA BERNICK Nu eşti furios? 

CONSULUL BERNICK O, Betty, ce fericire! 

RUMMEL Şi tu, eşti prea conştiincios. 

HILMAR Adevărat, din moment ce era vorba doar de o mică 
răfuială cu natura, atunci — uf! 

KRAP (în fund, lângă fereastră) Alaiul a pătruns pe poarta grădinii, 
domnule consul. 

CONSULUL BERNICK Da, acum poate veni. 

RUMMEL Toată grădina se umple de oameni. 

SANDSTAD Toată strada e plină. 

RUMMEL Tot oraşul e în picioare, Bernick. E cu adevărat o clipă 
înălţătoare. 

VIGELAND Să primim această clipă cu sufletul plin de modestie, 
domnule Rummel. 

RUMMEL Toate drapelele au fost scoase. Ce alai! lată şi comitetul 
serbării, în frunte cu profesorul Rarlund. 

CONSULUL BERNICK Lăsaţi-i să vină! 

RUMMEL Ascultă, în gradul de emotie în care te afli... 

CONSULUL BERNICK Ei, ce? 

RUMMEL Aş înclina să iau eu cuvântul în locul tău. 

CONSULUL BERNICK Nu, mulţumesc. În seara asta vreau să 
vorbesc chiar eu. 

RUMMEL Dar mai ştii ce ai de spus? 

CONSULUL BERNICK Da, fii liniştit, Rummel, acum ştiu ce am 


de spus. 

(Între timp, muzica s-a oprit. Uşa dinspre grădină se deschide. Profesorul 
Rorlund, în fruntea comitetului de organizare, intră, condus de câţiva 
servitori care poartă un coş acoperit. În urma lor vin cetățeni ai oraşului din 
toate clasele, atâți câți poate cuprinde holul. O mulţime imensă cu drapele se 
zăreşte afară, în grădină şi pe stradă.) 

RORLUND Mult stimate domnule consul! Văd, din surpriza 
întipărită pe chipul dumneavoastră, că am pătruns ca oaspeţi 
neaşteptaţi în fericitul dumneavoastră cămin, în care sunteţi 
înconjurat de familia şi de prietenii dumneavoastră — onorabili şi 
activi concetăţeni ai noştri. Dar îndemnul inimilor ne-a îmboldit să 
vă aducem omagiul nostru. Aceasta nu vi se întâmplă pentru prima 
oară; totuşi, pentru prima oară ia o asemenea amploare. V-am adus 
adeseori mulţumirile noastre pentru solida temelie morală pe care, 
ca să spunem aşa, aţi construit societatea noastră. De această dată 
însă, vă aducem omagii în special pentru calitatea dumneavoastră 
de cetățean clarvăzător, neobosit, dezinteresat, gata să se jertfească 
pe sine şi a cărui iniţiativă, după părerea tuturor specialiştilor, va da 
un puternic avânt prosperității şi bunăstării societăţii noastre. 

VOCI DIN MULTIME Bravo, bravo! 

RORLUND Domnule consul, ani de-a rândul aţi fost un luminos 
exemplu pentru oraşul nostru. Nu vorbesc de exemplara 
dumneavoastră viaţă de familie, şi nici despre trecutul 
dumneavoastră fără pată. Astfel de calităţi sunt rezervate elogiilor 
familiale, nu celor publice. Eu mă refer la activitatea dumneavoastră 
cetățenească, aşa cum s-a prezentat întotdeauna: desfăşurată în 
văzul întregii lumi. Vapoare bine echipate ies de pe şantierele 
dumneavoastră şi îşi fâlfâie pavilionul pe oceanele cele mai 
îndepărtate. Numeroşi şi fericiţi muncitori vă privesc ca pe un 
părinte al lor. Prin faptul că aţi creat noi ramuri de activitate, aţi pus 


temelia bunăstării a sute de familii. Cu alte cuvinte, dumneavoastră 
sunteţi — în înţelesul cel mai direct al cuvântului — sunteţi stâlpul de 
bază al acestei societăți. 

VOCI Aşa-i, aşa-i, bravo! 

RORLUND Şi tocmai într-o astfel de dezinteresare, care inspiră 
toate acţiunile dumneavoastră, trebuie să căutăm factorul ce are un 
efect atât de pozitiv, în special în această epocă. Dumneavoastră 
sunteţi pe cale de a ne înzestra acum cu — şi nu preget să rostesc acest 
cuvânt prozaic şi simplu — o cale ferată. 

MULTE VOCI Bravo! Bravo! 

RORLUND Dar această înfăptuire pare că s-ar lovi de greutăţi 
dictate esențialmente de consideraţiuni meschine, egoiste. 

VOCI Să auzim, să auzim! 

RORLUND Şi anume, e lucru cunoscut că anumiţi indivizi, care 
nu aparţin societăţii noastre, au luat-o înainte cetăţenilor activi de 
aici şi au intrat în posesia anumitor avantaje, care de drept ar fi 
trebuit să ne revină nouă. 

VOCI Da, da! Să auzim! 

RORLUND Această regretabilă situaţie de fapt a ajuns desigur şi 
la cunoştinţa dumneavoastră, domnule consul. Cu toate acestea, 
dumneavoastră rămâneţi de neclintit în hotărârea luată, deşi ştiţi 
foarte bine că un cetăţean al statului nu trebuie să aibă în vedere 
decât interesul oraşului său. 

DIFERITE VOCI Hm! Nu, nu! Ba da, ba da! 

RORLUND Iată, iată omul şi cetăţeanul căruia îi aducem în seara 
aceasta omagiile noastre. Să dea Domnul ca întreprinderea 
dumneavoastră să fie o adevărată şi durabilă binefacere pentru 
societate! Drumul de fier poate constitui desigur, calea ce ne-ar 
expune pătrunderii - în mijlocul nostru - a unor specimene 
dăunătoare din afară; dar va fi şi o cale la fel de rapidă ca să ne 


descotorosim de ele. Astfel de elemente din afară, chiar fără 
existenţa căii ferate, au pătruns de curând la noi, şi n-am putut să le 
împiedicăm. Socotesc ca o prevestire fericită pentru izbânda 
întreprinderii faptul că tocmai în această seară de sărbătoare ne-am 
descotorosit — mai degrabă decât ne-am fi aşteptat — de anumite 
specimene de acest fel... 

VOCI Sst! Sst! 

RORLUND Faptul că am atins acest punct aici, în acest loc, 
demonstrează că ne aflăm într-o casă în care exigenţele etice sunt 
aşezate mai presus decât legăturile de familie. 

VOCE Auziţi! Bravo! 

CONSULUL BERNICK (concomitent) Daţi-mi voie... 

RORLUND Numai câteva cuvinte încă, domnule consul. Ceea ce 
aţi înfăptuit pentru oraşul nostru, desigur că nu a avut la bază vreo 
dorinţă ascunsă de a realiza foloase materiale. Dar nu aveţi dreptul, 
acum mai puţin ca oricând, de a refuza un modest semn de preţuire 
din partea concetățenilor dumneavoastră recunoscători, tocmai în 
momentul solemn în care — după cum au spus-o oamenii de afaceri — 
ne aflăm în faţa unei ere noi. 

MULTE VOCI Bravo! Auziţi, auziţi! 

(Se face un semn servitorilor, aceştia se apropie aducând coşul; membrii 
din comitetul festiv îl preiau şi îi prezintă obiectele despre care se va vorbi în 
continuare.) 

RORLUND lată, avem aici, domnule consul, un serviciu de cafea 
din argint. Fie ca el să vă împodobească masa, atunci când în viitor, 
ca şi de atâtea ori în trecut, vom avea bucuria să ne adunăm în 
această casă primitoare. lar pe dumneavoastră, domnii mei, care 
sunteți gata să fiți alături de primul stâlp al societăţii noastre, vă 
rugăm să primiţi ca amintire un mic dar. Acest pocal de argint este 
pentru dumneavoastră, domnule angrosist Rummel. 


Dumneavoastră aţi fost acela care atât de des, în clinchetul vesel al 
cupelor, aţi apărat cu elocvenţă interesele cetăţeneşti. Fie-vă dat ca 
ocazii fericite să prilejuiască închinarea şi golirea acestui pocal. 
Dumneavoastră, domnule comerciant Sandstad, vă înmânez acest 
album cu fotografiile  concetățenilor noştri.  Umanitatea 
dumneavoastră cunoscută şi recunoscută v-a pus în situaţia fericită 
de a avea prieteni în toate păturile societăţii. lar dumneavoastră, 
domnule comerciant Vigeland, vă ofer această carte de rugăciuni 
tipărită pe hârtie velină şi cu legătură de lux, spre a împodobi 
camera dumneavoastră personală. Sub influenţa maturizantă a 
anilor, aţi dobândit o concepţie de viaţă plină de austeritate. 
Comportarea dumneavoastră în toate problemele zilnice, a fost 
purificată şi înnobilată, în decursul anilor, de gândul la Cel-de-sus şi 
la viaţa de apoi. (Adresându-se mulțimii.) Şi cu acestea, prieteni, un 
„Mulţi ani trăiască” pentru consulul Bernick şi pentru cei care luptă 
alături de el! Un „ura” pentru stâlpii societăţii noastre! 

ÎNTREAGA MULTIME Trăiască domnul consul Bernick! Trăiască 
stâlpii societăţii! Uraa! Uraa! Uraa! 

DOMNIŞOARA HESSEL Noroc, cumnate! 

(Tăcere plină de aşteptare.) 

CONSULUL BERNICK (începe grav şi rar) Concetăţenii mei! S-a 
spus de către purtătorul vostru de cuvânt că în astă-seară ne aflăm în 
pragul unei epoci noi; şi sper că aşa va fi. Dar pentru ca asta să se 
poată realiza, trebuie să cultivăm adevărul. Adevărul, căci până în 
această seară el nu era cultivat în societate. Nici în lucrurile mari, nici 
în cele mărunte. (Stupefacție printre cei de față.) Trebuie deci să încep 
prin a respinge cuvintele de laudă pe care dumneavoastră, domnule 
profesor, mi le-aţi adresat după cum este uzanţa în circumstanţe 
asemănătoare. Nu le merit, deoarece până în ziua de azi n-am fost 
un om dezinteresat. Chiar dacă n-am urmărit întotdeauna avantaje 


materiale, în tot cazul, acum sunt conştient că cele mai multe dintre 
acţiunile mele s-au datorat unei dorinţi de putere, de influenţă şi de 
consideraţie. 

RUMMEL. (cu jumătate glas) Ce-o mai fi şi asta? 

CONSULUL BERNICK Faţă de concetățenii mei nu-mi fac însă 
niciun reproş în legătură cu asta; căci mai cred încă şi acum că pot să 
mă aşez în primele rânduri, printre cei mai capabili oameni ai 
oraşului nostru. 

MULIE VOCI Da, da, da. 

CONSULUL BERNICK Dar, de ceea ce mă acuz eu însumi, este că 
am fost de multe ori atât de slab, încât m-am pretat s-o iau pe căi 
lăturalnice. Şi aceasta deoarece cunoşteam şi mă temeam de tendinţa 
societăţii noastre de a presupune motive necurate în tot ce se 
întreprindea la noi. Acum ajung la un fapt care exemplifică acest 
lucru. 

RUMMEL (neliniştit) Hm, hm! 

CONSULUL BERNICK Pe-aici circulă tot felul de zvonuri despre 
mari cumpărări de terenuri pe tot întinsul ținutului. Aceste terenuri 
le-am cumpărat eu, pe toate, de unul singur. 

VOCI ÎNĂBUŞITE Ce spune? Consulul? Consulul Bernick? 

CONSULUL BERNICK Deocamdată, ele sunt în mâinile mele. 
Natural, m-am destăinuit colaboratorilor mei, domnilor Rummel, 
Vigeland şi Sandstad şi am căzut de acord să... 

RUMMEL Nu-i adevărat! Dovezi, dovezi! 

VIGELAND Noi n-am căzut de acord asupra nici unui lucru! 

HILMAR Nu, că acum trebuie să spun... 

CONSULUL BERNICK E foarte adevărat, n-am căzut de acord 
asupra a ceea ce vreau să spun acum. Dar, sper, aceşti trei domni vor 
fi fără îndoială de acord cu mine când voi declara că astă-seară m-am 
înţeles cu mine însumi ca aceste terenuri să fie preschimbate în 


acţiuni la îndemâna tuturor, încât oricine doreşte să poată avea acces 
la ele. 

MULTE VOCI Uraa! Trăiască consulul Bernick! 

RUMMEL (încet, consulului Bernick) E o trădare josnică! 

SANDSTAD (încet, aparte) Vasăzică ne-a tras pe sfoară! 

VIGELAND Să-l ia dracu! Vai, Dumnezeule, ce-am spus? 

MULȚIMEA (afară) Uraa! Uraa! Uraa! 

CONSULUL BERNICK Tăcere, domnii mei. N-am niciun drept la 
aceste urale, pentru că ceea ce am hotărât acum nu a fost şi intenţia 
mea iniţială. Intenţia mea a fost de a păstra totul pentru mine. Şi sunt 
şi acum de părere că aceste proprietăţi pot fi la maximum fructificate 
numai dacă rămân concentrate într-o singură mână. Rămâne să 
alegeţi. Dacă doriţi, sunt gata să le administrez cu cea mai mare 
pricepere... 

VOCI Da! Da! Da! 

CONSULUL BERNICK ...Dar mai întâi concetăţenii mei trebuie 
să mă cunoască temeinic. Propun ca de acum înainte fiecare să se 
cunoască pe sine însuşi şi haideţi să hotărâm ca din seara aceasta să 
începem o nouă eră. lar pe cea veche cu sulimanurile ei, cu făţărnicia 
ei, cu goliciunea ei, cu acea cumsecădenie mincinoasă, s-o expunem 
într-un muzeu permanent deschis, pentru a ne fi de învăţătură; iar 
acestui muzeu, îi vom dărui — nu-i aşa, domnii mei? — deopotrivă 
serviciul de cafea, şi pocalul, şi albumul, şi cartea de rugăciuni pe 
hârtie velină, cu legătură de lux. 

RUMMEL Da, natural. 

VIGELAND (mormăie) Din moment ce ne-aţi luat totul, atunci... 

SANDSTAD Vă rog... 

CONSULUL BERNICK Şi acum, voi lichida cea mai importantă 
socoteală pe care o am cu societatea. S-a spus aici că anumite 
elemente detracate ne-au părăsit chiar în seara asta. Mai pot adăuga, 


ceea ce încă nu se ştie: cel vizat nu a părăsit ţara singur; el este urmat, 
pentru a-i deveni soţie, de... 

DOMNIŞOARA HESSEL (tare) Dina Dorf! 

RORLUND Cum? 

DOAMNA BERNICK Ce spui? 

(Mare agitație.) 

RORLUND S-a dus? A fugit... cu el! Imposibil! 

CONSULUL BERNICK Spre a-i deveni soţie, domnule profesor. 
Şi mai am ceva de adăugat (Încet.) Betty, stăpâneşte-te şi suportă 
ceea ce va urma. (Iare.) Spun: jos pălăria în faţa acestui om, căci el, 
cu mărinimie a luat asupra lui vina altuia. Concetăţeni ai mei, vreau 
să se termine cu minciuna, care otrăveşte fiecare fibră din mine. 
Trebuie să aflaţi totul: eu am fost, acum cincisprezece ani, vinovatul. 

DOAMNA BERNICK (încet şi tremurând) Karsten! 

DOMNIŞOARA BERNICK (acelaşi joc) O, Johan!... 

DOMNIŞOARA HESSEL În sfârşit, abia acum eşti tu însuţi! 

(Nesfârşită stupoare printre cei de fată.) 

CONSULUL BERNICK Da, concetățeni ai mei, eu am fost 
vinovatul şi el a fost cel care a ispăşit. Nicio putere umană nu ar fi 
reuşit să dovedească falsitatea atâtor zvonuri, urâte şi mincinoase, 
câte s-au răspândit după aceea. Dar nici nu îndrăznesc să mă plâng. 
Graţie acestor zvonuri, m-am ridicat acum cincisprezece ani; dacă 
acum va trebui să mă prăbuşesc din cauza lor, asta o veţi hotărî voi, 
dar numai după ce veţi chibzui bine. 

RORLUND Ce lovitură de trăsnet! Primul cetățean al oraşului! 
(Cu glas înăbuşit, către doamna Bernick.) Vai, cât vă deplâng, doamnă. 

HILMAR O, ce mărturisire! Ei nu, că trebuie să... Hm! 

CONSULUL BERNICK Dar niciun fel de hotărâre în seara asta. 
Rog pe fiecare să se ducă la ale lui, să se concentreze, să privească 
înlăuntrul său. Atunci când spiritele se vor fi liniştit, se va vedea 


dacă am pierdut sau dacă am câştigat prin faptul că v-am mărturisit 
totul. Cu bine! Eu mai am încă multe, multe de care să mă căiesc; dar 
acestea nu mă privesc decât pe mine. Noapte bună. Să renunţăm la 
fast. Sunteţi de acord cu mine că nu-şi are rostul acum? 

RORLUND Certamente, nu. (Încet către doamna Bernick.) A fugit. 
Vasăzică, totuşi, era totalmente nedemnă de mine. (Încet, către 
comitetul manifestației.) Da, domnii mei, acum cred că cel mai bun 
lucru este să ne împrăştiem în tăcere. 

HILMAR Cum se va mai putea ţine sus stindardul principiilor? 
Uf! 

(Între timp, comunicarea a mers pe şoptite din gură în gură. Toți 
participanții la alai se îndepărtează, plecând prin grădină. Rummel, 
Sandstad şi Vigeland pleacă certându-se violent, însă cu voce înăbușită. 
Hilmar se strecoară afară prin dreapta. În tăcerea care s-a lăsat în urmă, 
rămân în hol consulul Bernick, doamna Bernick, domnişoara Bernick, 
domnişoara Hessel şi procuristul Krap.) 

CONSULUL BERNICK Betty, mă vei putea ierta? 

DOAMNA BERNICK (privindu-l surâzătoare) Ştii, Karsten, acum 
mi-ai deschis cea mai frumoasă perspectivă din câte am avut în toţi 
aceşti ani. 

CONSULUL BERNICK Cum adică? 

DOAMNA BERNICK Ani de zile am crezut că odinioară ai fost al 
meu şi te-am pierdut după aceea. Acum ştiu că n-ai fost al meu 
niciodată, dar te voi câştiga. 

CONSULUL BERNICK (cuprinzând-o în brațe) O, Betty, m-ai 
câştigat! Prin Lona, am învăţat să te cunosc cu adevărat. Acum, 
spune-i lui Olaf să vină. 

DOAMNA BERNICK Da, acum îl vei avea. Domnule Krap! 

(Se retrage şi vorbeşte încet cu el, în fund. Krap iese pe uşa ce dă în 
grădină. În timpul celor ce urmează, încetul cu încetul toate luminile de la 


case se sting.) 

CONSULUL BERNICK (înăbuşit) Mulţumesc, Lona, ai salvat tot 
ce mai era bun în mine şi mi-ai salvat şi fericirea. 

DOMNIŞOARA HESSEL Am vrut eu altceva? 

CONSULUL BERNICK Da, oare asta ai vrut, sau altceva? Nu mă 
pot dumiri ce-i cu tine. 

DOMNIŞOARA HESSEL Hm!... 

CONSULUL BERNICK Vasăzică: ură, nu; răzbunare, nu! Atunci 
de ce ai venit încoace? 

DOMNIŞOARA HESSEL O veche prietenie nu rugineşte. 

CONSULUL BERNICK Lona! 

DOMNIŞOARA HESSEL Când Johan mi-a povestit ce s-a 
întâmplat... atunci mi-am jurat: eroul tinereţii mele trebuie să fie 


descătuşat şi autentic erou. 

CONSULUL BERNICK O, şi cât de puţin am meritat asta din 
partea ta! Eu doar nu mai reprezint nimic! 

DOMNIŞOARA HESSEL Da, Karsten, aşa ar fi dacă pe noi, 
femeile, ne-ar călăuzi numai interesul. 

(Aune vine din grădină cu Olaf.) 

CONSULUL BERNICK (întâmpinându-l) Olaf! 

OLAF Tată, îţi promit că niciodată nu voi mai... 

CONSULUL BERNICK... Fugi de aici? 

OLAF Da, da, ţi-o promit, tată. 

CONSULUL BERNICK Şi eu îţi promit că nu vei mai avea de ce 
s-o faci. De acum încolo îţi este îngăduit să creşti nu ca moştenitorul 
operei vieţii mele, ci ca acel care-şi va făuri singur opera. 

OLAF Şi voi avea voie să fac ceea ce vreau eu? 

CONSULUL BERNICK Da, vei avea voie. 

OLAF Mulţumesc. Atunci nu vreau să devin un stâlp al societăţii. 

CONSULUL BERNICK Aşa? De ce nu? 


OLAF Cred că trebuie să fie plicticos. 

CONSULUL BERNICK Să devii tu însuţi, Olaf, iar restul va merge 
de la sine. lar dumneata, Aune... 

ALUNE Ştiu, domnule consul, sunt concediat. 

CONSULUL BERNICK Rămânem împreună, Aune, şi iartă-mă... 

AUNE Cum adică? Vasul nu trebuie să plece astă-seară? 

CONSULUL BERNICK Şi nici mâine. Ti-am dat un termen prea 
scurt. Trebuie controlat cât mai temeinic. 

AUNE Aşa se va face, domnule consul; şi asta, cu noile maşini! 

CONSULUL BERNICK Aşa, Aune. Dar temeinic şi cinstit. Aici, la 
noi, multe au nevoie de reparaţii temeinice şi cinstite. Ei, noapte 


bună, Aune. 

AUNE Noapte bună, domnule consul şi mulţumesc, mulţumesc, 
mulţumesc! (Iese prin dreapta.) 

DOAMNA BERNICK Acum au plecat cu toţii. 

CONSULUL BERNICK lar noi suntem singuri. Numele meu nu 
mai străluceşte cu litere de foc. Pe la ferestre, s-au stins toate 
luminile. 

DOMNIŞOARA HESSEL Ţi-ai dori să se aprindă din nou? 

CONSULUL BERNICK Pentru nimic în lume. Dar ce spuneam? 
Aţi rămâne îngrozite dacă aţi şti. Acum, parcă mi-aş fi revenit în 
simţiri după o boală lungă. Dar simt că pot redeveni tânăr şi sănătos. 
O, veniţi mai aproape, mai strâns împrejurul meu. Vino, Betty! Vino, 
Olaf, băiatul meu! Şi tu, Marta; îmi pare că nici nu te-am văzut în toţi 
aceşti ani. 

DOMNIŞOARA HESSEL Într-adevăr, nu. Societatea voastră are o 
mentalitate de celibatari; voi nu vedeţi femeile. 

CONSULUL BERNICK Adevărat, adevărat şi tocmai de aceea — 
da, asta rămâne hotărât, Lona -— tu nu mai pleci de lângă Betty şi de 
lângă mine 


DOAMNA BERNICK Da, Lona, nu mai pleci. 

DOMNIŞOARA HESSEL Da, nu mai plec. De altfel, cum aş putea 
să vă părăsesc pe voi — doi tineri care abia vă întemeiaţi un cămin? 
Nu sunt eu mama adoptivă? Eu şi cu tine Marta, noi două, bătrânele 
mătuşi. La ce te uiţi? 

DOMNIŞOARA BERNICK Mă uit cum se limpezeşte cerul, cum 
se înseninează deasupra mării. „Palmier” are norocul de partea lui. 

DOMNIŞOARA HESSEL Şi fericirea la bord. 

CONSULUL BERNICK lar noi — noi avem în faţă o zi serioasă de 
muncă, eu mai ales. Dar — să vină! Fiţi doar cât mai aproape de mine, 
voi, credincioase şi sincere femei. Abia acum am învăţat: voi, 
femeile, sunteţi stâlpii societăţii. 

DOMNIŞOARA HESSEL Atunci n-ai învăţat mare lucru. (Punând 
apăsat mâna pe umărul lui.) Nu, adevărul şi libertatea, iată stâlpii 
societăţii. 

Personajele 


AVOCATUL HELMER. 

NORA, soţia lui. 

DOCTORUL RANK. 

DOAMNA LINDE. 

AVOCATUL KROGSTAD. 

CEI TREI COPII Al LUI HELMER. ANNE-MARIE, bonă la soţii 
Helmer. 

SERVITOAREA. 

UN COMISIONAR. 

(Acțiunea se desfăşoară în locuinţa familiei Helmer.) 


Actul | 


(Un interior confortabil, mobilat cu gust, fără însă a fi luxos. În 
dreapta, în fund, o uşă dă în antreu; o altă uşă în fund, la stânga, dă 
în biroul lui Helmer. Între aceste două uşi, un pian. În mijlocul 
peretelui din stânga, o uşă şi mult mai în faţă, spre scenă, o fereastră. 
Lângă fereastră, o masă rotundă cu fotolii şi o canapeluţă. Pe 
peretele din dreapta, ceva mai spre fund, o uşă şi, pe acelaşi perete, 
mai spre primul plan, un şemineu cu două fotolii şi un balansoar în 
faţă. Între şemineu şi uşa laterală, o măsuţă. Pe pereţi, gravuri de 
aramă. O etajeră cu obiecte de porțelan şi alte bibelouri; o bibliotecă 
micuță cu cărţi legate luxos. Covoare pe podea; foc în sobă. Zi de 
iarnă. 

Se aude soneria în antreu; apoi cum se deschide uşa. Nora intră în 
cameră, fredonând voioasă; e îmbrăcată cu pălărie şi palton; duce 
multe pachete, pe care le aşază pe masa din dreapta. Lasă după ea 
uşa de la antreu deschisă. Se vede prin uşa deschisă un comisionar 
aducând un pom de Crăciun şi dând un coş servitoarei care a 
deschis.) 


NORA Helene, ascunde pomul de Crăciun. În niciun caz să nu-l 
vadă copii până deseară, când va fi împodobit. (Către comisionar, 
scoțându-şi portmoneul.) Cât face? 

COMISIONARUL Cincizeci de ore. 

NORA Poftim o coroană. Nu, păstrează restul. 

(Comisionarul mulţumeşte şi pleacă. Nora închide uşa. Continuă să 
zâmbească plină de multumire în timp ce-şi scoate paltonul şi pălăria. 
Scoate din buzunar o pungă cu praline şi mănâncă vreo două; pe urmă, se 
apropie cu precauție şi ascultă la uşa biroului lui Helmer.) 

A, e acasă. 


(Fredonează din nou, îndreptându-se spre masa din dreapta.) 
HELMER (din camera lui) Cine ciripeşte acolo? Ciocârlia mea? 
NORA (pe cale să deschidă un pachet) Da. Ea e. 

HELMER Şi cine zburdă pe-acolo? Veveriţa mea? 

NORA Da. 

HELMER Când s-a întors veverița mea? 

NORA Chiar acuma. (Bagă punga de praline în buzunar şi se şterge la 
gură.) Torvald, vino să vezi ce cumpărături am făcut. 

HELMER Nu mă deranja. (Îndată apoi deschide uşa şi priveşte, având 
încă tocul în mână.) Cumpărături? Asta numeşti tu cumpărături? 
Atâtea? Rândunica mea, cum scapă în oraş iarăşi aruncă banii pe 
fereastră. 

NORA Dar, Torvald, anul acesta putem şi noi să facem un pic de 
lux. Este primul nostru Crăciun fără economii. 

HELMER Bine, bine, dar nici risipă nu putem face. 

NORA Sigur, Torvald, însă un pic tot putem risipi, nu-i aşa? 
Numai un pic. Tu o să ai acum un salariu mare, o să ai mulți, mulţi 
bani. 

HELMER Da, dar numai după Anul Nou. Şi-apoi, am de aşteptat 
trei luni până la primul salariu. 

NORA Ei! Până atunci o să ne împrumutăm. 

HELMER Nora! (Se apropie de ea şi o trage de ureche în glumă.) Veşnic 
nechibzuită! Presupune că astăzi mă împrumut cu o mie de coroane, 
pe care tu o să le risipeşti în săptămâna Crăciunului, iar eu... de 
Anul Nou, mă pomenesc cu o cărămidă-n cap şi... gata. 

NORA (astupându-i gura) Ei! Nu fi atât de sinistru. 

HELMER Bine, dar să presupunem că aşa s-ar întâmpla; atunci? 

NORA Dacă s-ar întâmpla aşa, mi-ar fi perfect indiferent dacă am 
sau nu datorii. 

HELMER Dar oamenii de la care m-am împrumutat? 


NORA Aia? Cine şi-ar mai bate capul cu ei? Nişte străini! 

HELMER Nora, Nora, gândeşti ca o femeie! Să fim serioşi, Nora, 
tu îmi cunoşti părerile în privinţa asta! Niciun împrumut. Înrobit, ba 
chiar şi mai rău, e căminul clădit pe datorii. Până astăzi ne-am ţinut 
bine; tot aşa trebuie să ne ţinem şi în puţinul timp ce mai avem de 
rezistat. 

NORA (se duce lângă sobă, cu fata spre aceasta) Da, da, cum vrei tu, 
Torvald. 

HELMER (apropiindu-se de ea) Dar ce văd? Micuța ciocârlie nu 
trebuie să-şi lase aripioarele în jos. Veverita mea s-a îmbufnat? 
(Scoate portofelul.) Nora, ce crezi că am aici? 

NORA (întorcându-se repede) Bani! 

HELMER la-i! (Îi dă câteva bancnote.) Doamne, doar înţeleg şi eu că 
de Crăciun sunt destule cheltuieli într-o casă. 

NORA (numărând) Zece... douăzeci... treizeci... patruzeci. O, 
mulțumesc, mulţumesc Torvald; o să-mi ajungă mult timp. 

HELMER Da, aşa şi trebuie să faci. 

NORA Da, da, aşa am să fac. Vino acum să-ţi arăt tot ce-am 
cumpărat. Şi cât de ieftin! Uite, aici sunt haine noi pentru Ivar — şi o 
sabie. Aici, un cal şi o trompetă pentru Bob. Şi aici e păpuşa cu 
pătuţul ei, pentru Emmy; le-am luat de la solduri; ea, oricum, tot le 
face bucățele. Şi aici am stofă de rochie şi lenjerie pentru bonă; 
bătrâna Anne-Marie ar merita mult mai mult. 

HELMER Dar în pachetul acela ce e? 

NORA (precipitat) Torvald, nu! Nu trebuie să vezi până deseară! 

HELMER Aha! Dar spune-mi acuma, tu, risipitoare mică, pentru 
tine te-ai gândit să cumperi ceva? 

NORA O, asta-i! Pentru mine? Nu m-am gândit deloc. 

HELMER Eram sigur. Spune-mi însă cam ce ţi-ai dori, iar dacă 
este ceva rezonabil şi care ar putea să-ţi facă plăcere... 


NORA Nu ştiu ce mi-aş dori. Dar, stai, ştii ce?... 

HELMER Ei? 

NORA (jucându-se cu nasturii hainei lui, fără să-l privească) Dacă ai 
vrea să-mi dai ceva, ai putea să... ai putea... 

HELMER Ei, hai, spune odată. 

NORA (precipitat) Ai putea să-mi dai bani, Torvald. Doar atât cât 
nu te-ar stânjeni deloc; i-aş păstra şi voi vedea pe urmă ce-mi 
cumpăr. 

HELMER Dar bine, Nora, totuşi... 

NORA Ba da, fă cum te rog, dragă Torvald; te rog mult de tot. Aş 
putea să pun banii într-un plic frumos de hârtie poleită şi să-i atârn 
în pomul de Crăciun. N-ar fi drăguţ? 

HELMER Cum se cheamă păsărica aia nesocotită? 

NORA Da. Ştiu, sticlete. Dar fă cum te rog eu, Torvald; aşa o să 
am tot timpul să mă gândesc cum i-aş putea folosi mai bine. Vezi ce 
cuminte sunt? Nu? 

HELMER (zâmbind) Da! Sigur, dar asta numai dacă realmente ai fi 
în stare să-i păstrezi, şi-apoi dacă în adevăr ţi-ai cumpăra ceva 
pentru tine. Numai că banii se vor irosi în casă pe tot felul de 
fleacuri, şi până la urmă tot eu va trebui să-i scot din buzunar. 

NORA Nu-i aşa, Torvald. 

HELMER Măcar de-ar fi aşa, unica şi draga mea Nora. 
(Cuprinzând-o de talie.) Sticleţelului meu scump îi trebuie mulți, mulți 
bani. E de necrezut cât de costisitor este pentru un bărbat un sticleţel 
ca tine. 

NORA Cum poţi să spui asta? Eu economisesc cât pot. 

HELMER (râzând) Da, ai spus foarte bine: cât poţi. Numai că nu 
poți deloc. 

NORA (fredonând şi zâmbind cu aer satisfăcut) Hm, ar trebui să ştii 
cât de multe cheltuieli avem noi, ciocârliile şi veverițele, Torvald. 


HELMER Eşti o micuță bizară. Exact ca tatăl tău. Te zbaţi în fel şi 
chip să pui mâna pe bani; dar îndată ce-i ai, îți şi alunecă printre 
degete; niciodată nu ştii ce-ai făcut cu ei. Ce să-i faci? Trebuie să te ia 
omul aşa cum eşti. Asta ai moştenit-o prin sânge, Nora. Da, da. 
Ereditatea. 

NORA Ah, aş dori să fi moştenit multe din calităţile tatii. 

HELMER Eu însă nu te-aş dori niciodată altfel. Fii cum eşti 
acuma, dulcea şi mica mea ciocârlie. Dar ascultă, am impresia că e 
ceva suspect, bizar cu tine. 

NORA Aşa par? 

HELMER Desigur. Uită-te drept în ochii mei. 

NORA (privindu-l) Ei? 

HELMER (amenințând cu degetul) Nu cumva mica mea gurmandă 
a făcut azi ravagii prin magazine? 

NORA Vai, cum poate să-ţi treacă asta prin minte? 

HELMER Spune drept: gurmanda mea n-a dat o raită pe la 
cofetărie? 

NORA Nu, crede-mă, Torvald. 

HELMER Nici măcar câteva dulciuri? 

NORA Nu, absolut deloc. 

HELMER Nici ceva praline? 

NORA Nu, Torvald, zău, te asigur. 

HELMER Lasă, lasă, bineînţeles, am glumit. 

NORA (ducându-se spre masa din dreapta) Dar nici nu mi-ar trece 


prin minte să fac ceva împotriva voinței tale. 

HELMER O, asta o ştiu prea bine; de altfel, mi-ai şi promis. 
(Apropiindu-se de ea.) Hai, păstrează-ţi micile tale secrete, scumpă 
Nora. Deseară, când se va aprinde pomul, ştiu că o să le scoţi tu la 
iveală. 

NORA N-ai uitat, sper, să-l inviţi pe doctorul Rank? 


HELMER Mai era nevoie să-l invit? Bineînţeles, ia masa la noi. În 
orice caz, îi voi spune. El tot vine pe aici în cursul dimineţii. Am 
comandat un vin bun. Nora, n-ai idee ce mult mă bucur pentru 
deseară. 

NORA Şi eu la fel. Ce veseli şi fericiţi au să fie copiii. 

HELMER Ah, ce minunat e să te ştii stăpân pe o situaţie sigură, să 
ai venituri mai mult decât suficiente. Nu-i aşa că aceste gânduri îţi 
dau o mare satisfacţie? 

NORA Într-adevăr, e minunat! 

HELMER Îţi aminteşti Crăciunul trecut? Cu trei săptămâni 
înainte, te închideai în fiecare seară şi până după miezul nopţii lucrai 
flori şi surprize pentru pom. Uf, a fost cea mai urâtă perioadă din 
viaţa mea. 

NORA Mie nu mi s-a părut deloc urâtă. 

HELMER (zâmbind) Dar rezultatul nu prea a fost faimos, Nora. 

NORA Uf, iar mă necăjeşti cu povestea asta. De unde era să ştiu că 
pisica intrase înăuntru şi făcuse totul fărâme? 

HELMER Sigur că n-aveai de unde să ştii, micuța mea Nora. 
Principalul e că ţi-ai dat osteneala să ne înveseleşti pe toţi. E totuşi 
foarte bine că vremurile acelea de strâmtorare au trecut. 

NORA Da, în adevăr, e minunat. 

HELMER Acum nu mai trebuie să stau singur şi să mă plictisesc; 
şi nici tu nu mai trebuie să-ţi oboseşti frumoşii tăi ochi şi mânuţele 
tale fine şi albe. 

NORA (bătând din palme) O, nu-i aşa. Torvald, de cum înainte n-o 
să mai fie nevoie? O! Ce minunat e să auzi asta! (Luându-l de braț.) 
Ascultă, Torvald, am să-ți spun ce-am plănuit pentru viitor. Îndată 
după Crăciun... (Se aude soneria în antreu.) Ah, sună! (Aranjează un pic 
prin cameră.) Sigur că vine cineva. Ce plictisitor! 

HELMER Nu uita! Pentru vizite nu-s acasă. 


SERVITOAREA (din uşa de la intrare) Coniţă, a venit o doamnă. 

NORA Bine, să intre. 

SERVITOAREA (către Helmer) A venit şi domnul doctor. 

HELMER A intrat la mine? 

SERVITOAREA Da. 

(Helmer întră în camera lui. Servitoarea o introduce în cameră pe 
doamna Linde, care poartă un costum de voiaj şi închide uşa în urma ei.) 

DOAMNA LINDE: (timidă şi ezitând un pic) Bună ziua, Nora. 

NORA (nesigură) Bună ziua. 

DOAMNA LINDE: Nu mă mai cunoşti? 

NORA Nu! Nu ştiu... O, de fapt, mi se pare... (Izbucnind veselă.) 
Cum? Kristine! Tu eşti? 

DOAMNA LINDE Eu sunt. 

NORA Kristine! Şi eu care nu te mai cunoşteam! Dar cum aş fi 
putut... (În şoaptă.) Cât te-ai schimbat, Kristine! 

DOAMNA UNDE Da, da, fără îndoială. Nouă, zece ani... atâta 
vreme... 

NORA Atât de mult e de când nu ne-am văzut? Da, într-adevăr. 
O, ultimii opt ani au fost fericiţi, poţi să mă crezi. Şi acum ai venit la 
oraş? O călătorie atât de lungă pe vreme de iarnă? E o adevărată 
vitejie. 

DOAMNA UNDE Am sosit cu vaporul chiar în dimineaţa asta. 

NORA Ca să petreci Crăciunul, fără îndoială. O, ce drăguţ! Da, să 
petrecem, asta avem de făcut. Dar scoate-ţi mantoul. Nu mai ţi-e frig, 
nu-i aşa? (O ajută.) Uite, să ne aşezăm mai bine aici, lângă sobă. Sau 
nu, tu în fotoliul acela, eu am să şed în balansoar. (O ia de mâini.) Da, 
eşti neschimbată; dar la prima vedere... Pari ceva mai palidă, 
Kristine, şi poate ceva mai slabă. 

DOAMNA LINDE Şi mult, mult mai îmbătrânită. Nora. 

NORA Da, poate, un pic, puţin, putintel de tot; aproape deloc. (Se 


reține brusc, cu seriozitate.) O, ce zăpăcită sunt, stau şi pălăvrăgesc! 
Dulce şi dragă Kristine, iartă-mă te rog... 

DOAMNA LINDE De ce, Nora? 

NORA (în şoaptă) Biată Kristine, eşti văduvă! 

DOAMNA LINDE De trei ani. 

NORA O, ştiam, citisem în ziare. O, Kristine, crede-mă, m-am 
gândit deseori să-ţi scriu încă de-atunci, însă mereu amânam şi 
mereu intervenea câte ceva. 

DOAMNA LINDE Dragă Nora, astea le-nţeleg foarte bine. 

NORA Nu, Kristine, n-a fost frumos din partea mea! Vai, biata de 
tine, prin câte trebuie să fi trecut. Şi nu ţi-a lăsat nimic din ce să 
trăieşti? 

DOAMNA LINDE Nimic. 

NORA Şi niciun copil? 

DOAMNA LINDE Nu. 

NORA Şi nimic altceva? 

DOAMNA LINDE Nici măcar o amintire sau vreun regret. 

NORA (privind-o neîncrezător) Dar bine, Kristine, cum e posibil 
asta? 

DOAMNA LINDE (surâde amar şi o mângâie pe cap) Ei, se mai 
întâmplă, Nora. 

NORA Atât de singură! Ce apăsare înspăimântătoare. Eu am trei 
copii delicioşi. Pentru moment nu poţi să-i vezi, fiindcă au ieşit cu 
bona. Dar acum povesteşte-mi totul. 

DOAMNA LINDE A, nu! Nu! Spune-mi mai bine tu ce faci? 

NORA Nu, tu trebuie să începi. Astăzi nu vreau să fiu egoistă. Azi 
vreau să mă gândesc numai la greutăţile tale. Îţi spun doar un singur 
lucru. Nu ştii ce mare bucurie am avut zilele astea. 

DOAMNA LINDE Nu. Care? 

NORA Nici nu-ţi închipui. Soţul meu a fost numit director al 


băncii. 

DOAMNA LINDE Soţul tău? O, ce şansă... 

NORA Da, enormă! Ca avocat e greu să trăieşti din profesie, mai 
ales când nu vrei să te ocupi de alte cauze în afară de cele cinstite şi 
frumoase. Şi, bineînţeles, aşa a făcut Torvald totdeauna. În privinţa 
asta am fost fără greş de părerea lui. O, nici nu ştii ce bucurie e 
pentru noi. Îşi va ocupa funcţia chiar după Anul Nou şi va avea un 
salariu mare şi multe tantieme. De azi încolo o să ducem cu totul altă 
viaţă, nu ca până acum... o să facem tot ce-om dori. O, Kristine, cât 
mă simt de uşurată, de fericită! Da, e minunat să ai bani mulţi, să 
scapi de toate grijile. Nu-i aşa? 

DOAMNA LINDE Sigur! În orice caz, trebuie să fie în adevăr 
minunat să ai strictul necesar. 

NORA Dar nu numai necesarul, ci mulţi, mulți bani! 

DOAMNA LINDE (zâmbind) Nora, Nora, tot n-ai ajuns 
rezonabilă? Încă din şcoală te vădeai o mare risipitoare. 

NORA (râzând liniştit) Da, Torvald şi acuma spune tot aşa. 
(Amenintând cu degetul.) Dar Nora, Nora nu-i chiar atât de nebună 
cum o crezi. De fapt, nici n-am avut ce risipi. A trebuit să muncim 
amândoi. 

DOAMNA LINDE Şi tu? 

NORA Da, mărunţişuri, lucru de mână, croşetaj, broderii, 
etcaetera... (repede) şi... mai e ceva. Tu ştii că Torvald a demisionat 
din postul de la minister când ne-am căsătorit? Nu erau perspective 
de avansare şi el avea nevoie să câştige mai mult decât înainte. Dar 
în primul an s-a surmenat îngrozitor. Îţi imaginezi că trebuia să 
caute tot felul de retribuţii suplimentare muncind pentru asta din 
zori până în miez de noapte. N-a putut rezista însă, s-a îmbolnăvit 
grav. Doctorii i-au prescris atunci să plece în Sud. 

DOAMNA LINDE Da, aţi stat un an întreg în Italia, nu-i aşa? 


NORA Da. Crede-mă însă că n-a fost uşor să plecăm. Tocmai 
atunci se născuse Ivar. Dar de plecat, trebuia să plecăm. O, a fost o 
călătorie minunată. Şi asta i-a salvat viaţa lui Torvald. Dar a costat 
bani mulţi şi greu de obţinut, Kristine. 

DOAMNA LINDE Îmi închipui. 

NORA Ne-a costat patru mii opt sute de coroane. Sunt bani, nu 
glumă. 

DOAMNA LINDE Da, e o fericire că i-ai avut. 

NORA Ni i-a dat tata. 

DOAMNA LINDE A, da. Era pe timpul când a murit tatăl tău, 
după câte-mi amintesc. 

NORA Da, chiar atunci. Şi când te gândeşti că nici măcar n-am 
putut să plec la el ca să-l îngrijesc. Stăteam aici şi aşteptam să-l nasc 
pe Ivar. Mai aveam să-i port de grijă şi bietului meu Torvald, bolnav 
de moarte. Dragul şi bunul meu tată! Nu l-am mai găsit în viaţă, 
Kristine. A fost lovitura cea mai grea de când m-am măritat. 

DOAMNA LINDE Ştiu, ţineai mult la el. Aşadar, după aceea aţi 
plecat în Italia? 

NORA Da, obținusem banii şi doctorii ne zoreau. Într-o lună, am 
plecat. 

DOAMNA LINDE Şi soţul tău s-a restabilit complet? 

NORA Mai tare ca piatra. 

DOAMNA LINDE Dar... doctorul? 

NORA Care doctor? 

DOAMNA LINDE Mi s-a părut că femeia a anunţat venirea 
doctorului. Domnul care a venit odată cu mine. 

NORA A, da! Doctorul Rank. Dar nu vine ca medic; e prietenul 
nostru cel mai bun. Vine să ne vadă cel puţin o dată pe zi. Nu, 
Torvald n-a mai avut absolut nimic de atunci. Şi copiii sunt vioi şi 
sănătoşi, şi eu de asemeni (Sare în picioare şi bate din palme.) O, 


Doamne, Doamne, Kristine, ce minunat e să trăieşti şi să fii 
fericită!... Ah, dar sunt îngrozitoare... vorbesc numai despre mine. 
(Se aşază pe un scăunel foarte aproape de ea şi-i pune mâinile pe genunchi.) 
Nu fi supărată pe mine!... Spune-mi, e chiar adevărat că nu ţineai la 
soțul tău? Atunci... de ce l-ai luat? 

DOAMNA LINDE Mama mai trăia, imobilizată în pat şi fără 
niciun sprijin. Şi mai trebuia să îngrijesc de cei doi fraţi mai mici. 
N-aş fi avut nicio scuză să-l refuz. 

NORA Da, da, ai dreptate. Deci, era bogat? 

DOAMNA LINDE Nu, dar stătea foarte bine. Făcea însă afaceri 
nesigure, Nora. Când a murit, n-a mai rămas nimic. 

NORA Şi atunci? 

DOAMNA LINDE A trebuit să mă descurc singură. Un mic 
comerţ, meditații şi ce mai puteam găsi. Ultimii trei ani au fost ani de 
muncă neîntreruptă. Fără pic de odihnă. Acum totul s-a terminat, 
Nora. Biata mea mamă nu mai are nevoie de mine, pentru că s-a 
prăpădit. lar băieţii sunt acum în situaţia să-şi poată purta singuri de 
grijă. 

NORA Cât de uşurată trebuie să te simți. 

DOAMNA LINDE Nu, dragă; trăiesc într-un gol de nedescris. Să 
nu ai pe nimeni, să nu ai pentru cine trăi. (Ridicându-se neliniştită.) De 
asta n-am putut să mai stau acolo, în colţul acela pierdut. Aici 
poate va fi mai uşor să găsesc ceva care să mă absoarbă sau măcar 
să-mi ocupe gândurile. Aş fi fericită să am un post stabil, o muncă de 
birou. 

NORA Dar, Kristine, asta-i foarte obositor; şi tu eşti de pe acum 
epuizată. Ar fi mult mai bine dacă te-ai duce undeva la odihnă, 
poate la băi. 

DOAMNA LINDE Eu n-am un tată bogat, care să-mi dea bani 
pentru călătorii. 


NORA De ce eşti rea? 

DOAMNA LINDE (apropiindu-se de fereastră) Nora dragă, nu te 
supăra. Cel mai grav lucru la mine este că mi-am schimbat 
caracterul, revărs numai amărăciune împrejur. N-ai pe nimeni 
pentru care să munceşti, şi totuşi trebuie să munceşti necontenit. 
Trebuie, totuşi, să trăieşti. Când îmi spuneai odinioară despre 
fericita schimbare a situaţiei voastre — ai să mă crezi? — m-am bucurat 
nu atât pentru tine, cât pentru mine. 

NORA Cum asta? A, da, înţeleg. Te-ai gândit că Torvald ar putea 
să facă ceva pentru tine. 

DOAMNA UNDE Da, la asta mă gândeam. 

NORA Sigur, Kristine, va face. Ai încredere în mine; am să-i 
vorbesc atât de drăguţ. O, ţin din toată inima să-ţi pot face acest 
serviciu. 

DOAMNA LINDE E frumos din partea ta. Nora, să pui atâta zel 
pentru mine. E cu-atât mai frumos, cu cât tu personal nu cunoşti 
nimic din greutăţile vieții. 

NORA Eu?... Eu nu cunosc nimic? 

DOAMNA LINDE (zâmbind) O, Doamne, un lucru de mână sau 
ceva în genul ăsta... Eşti un copil, Nora. 

NORA (?nălțând brusc capul, începe sa umble prin cameră) N-ar trebui 
să vorbeşti cu atâta superioritate. 

DOAMNA UNDE Adică?... 

NORA Eşti la fel cu ceilalți. Toţi credeţi că eu nu sunt capabilă de 
ceva serios... 

DOAMNA LINDE Cum adică? 

NORA ...Că n-am trecut niciodată prin greutăţile vieţii. 

DOAMNA LINDE Dragă Nora, dar chiar adineauri mi-ai vorbit 
despre greutăţile tale. 

NORA O, acelea sunt fleacuri. (Încet.) Nu ţi-am spus lucrul cel mai 


important. 

DOAMNA LINDE Ce fel, important? Ce vrei să spui? 

NORA Mă priveşti de sus, Kristine; dar n-ai motive s-o faci. Tu 
eşti mândră pentru că ai muncit atât de mult şi din greu pentru 
mama ta. 

DOAMNA LINDE Să ştii că nu privesc pe nimeni de sus. Însă 
asta-i drept: sunt mândră şi fericită să-mi amintesc cel puţin că 
ultimele zile ale mamei au fost ferite de griji. 

NORA Şi de asemeni eşti mândră când te gândeşti la tot ce ai 
făcut pentru fraţii tăi. 

DOAMNA LINDE Mi se pare că am şi dreptul. 

NORA Aşa socotesc şi eu. Ascultă-mă, însă, Kristine. Şi eu am 
motive, poate la fel, să fiu mândră şi bucuroasă. 

DOAMNA LINDE Nici nu mă îndoiesc. Dar la ce te referi? 

NORA Vorbeşte mai încet. Nu trebuie să audă Torvald. Pentru 
nimic în lume. Nimeni nu trebuie să ştie, Kristine; nimeni, în afară de 
tine. 

DOAMNA LINDE Dar ce s-a întâmplat? 

NORA Vino mai aproape. (O aşază lângă ea, pe sofa.) Ştii... şi eu am 
de ce să fiu mândră şi bucuroasă. Eu i-am salvat viaţa lui Torvald. 

DOAMNA LINDE Salvat?... Cum? 

NORA Ştii doar, ţi-am spus despre călătoria în Italia. Torvald n-ar 
fi supravieţuit dacă nu ar fi plecat acolo. 

DOAMNA LINDE Da! Mi-ai spus, şi tatăl tău v-a dat banii 
necesari. 

NORA (zâmbind) Aşa crede Torvald şi tot aşa cred toţi ceilalţi; 
însă... 

DOAMNA LINDE Însă?... 

NORA Tata nu ne-a dat niciun ban. Nici n-ar fi avut de unde. Eu 
am făcut rost de banii pentru călătorie. 


DOAMNA LINDE Tu? O sumă atât de mare? 

NORA Patru mii opt sute de coroane. Ce zici? 

DOAMNA LINDE Dar bine, Nora, cum ai reuşit? I-ai câştigat la 
loterie? 

NORA (cu dispreţ) La loterie? (Dispretuitor.) Ce merit aş mai avea? 

DOAMNA LINDE Atunci cum ai putut să-i procuri? 

NORA (fredonând şi zâmbind misterios) Hm! Tra-la-la-la! 

DOAMNA LINDE De împrumutat, nu aveai cum. 

NORA Da? Şi de ce, mă rog? 

DOAMNA LINDE Pentru că o femeie măritată nu poate 
împrumuta fără consimțământul soţului. 

NORA (ridicând brusc capul) O, când e vorba de o femeie care are 
un pic de pricepere şi îndrăzneală în afaceri... o femeie care ştie să 
întrebuințeze puţină şiretenie, atunci... 

DOAMNA LINDE Dar, Nora, nu mai înţeleg nimic... 

NORA Nici nu trebuie să înţelegi ceva. Nici n-am spus măcar că 
am împrumutat banii. Poate i-am obţinut în alt mod. (Trântindu-se 
din nou pe sofa.) L-am primit poate de la un admirator. Când eşti atât 
de atrăgătoare, ca mine... 

DOAMNA LINDE Nebună mai eşti! 

NORA Nu-i aşa că te-am făcut curioasă, Kristine? 

DOAMNA LINDE Stai un pic, dragă Nora, sper că n-ai făcut vreo 
prostie? 

NORA (cu o ținută semeață) E cumva prostie să salvezi viaţa 
soțului tău? 

DOAMNA LINDE Nu de asta e vorba. E vorba dacă a ştiut sau 
nu. 

NORA Dar tocmai asta era cel mai important. Să nu ştie. Doamne 
sfinte, nu înţelegi? În niciun caz nu trebuia să ştie cât de gravă îi era 
starea. La mine au venit doctorii, nu la el, mie mi-au spus că viaţa îi e 


în primejdie, că numai o plecare în Sud îl poate salva. Am făcut totul 
ca să nu bănuiască nimic. Îi spuneam cât de minunat ar fi pentru 
mine să călătoresc în străinătate, ca alte tinere femei; plângeam şi-l 
rugam; îi spuneam că ar trebui să ţină seama de starea în care eram, 
să fie drăguţ cu mine şi să accepte; i-am sugerat ideea să facă un 
împrumut. Atunci, Kristine, a fost cât pe ce să-l apuce furiile. Mi-a 
spus că-s o uşuratică şi că-i datoria lui de soţ să nu cedeze „toanelor 
şi nazurilor” mele — exact aşa mi-a spus. Da, bine, mi-am zis. 
Important e numai să-l salvez. Astfel am ajuns să recurg la un 
expedient. 

DOAMNA LINDE Şi nu i-a spus tatăl tău că banii nu veneau de la 
el? 

NORA Nu, niciodată. Tata a murit chiar în zilele acelea. Mă 
gândisem să-l pun la curent cu toate şi să-l rog să nu-i dezvăluie 
nimic lui Torvald. Era însă atât de grav bolnav... De altfel, după 
aceea n-a mai fost necesar. 

DOAMNA LINDE Şi de-atunci, nu i-ai spus nimic soţului tău? 
Niciodată? 

NORA Nu, pentru Dumnezeu. Cum te-ai putut gândi la asta? El, 
care-i atât de sever în astfel de chestiuni! Şi-apoi, pentru Torvald, cu 
orgoliul lui de bărbat, ar fi fost prea umilitor sa ştie că-mi datorează 
ceva. Asta ar dăuna mult relaţiilor dintre noi; căsnicia noastră atât de 
frumoasă şi de fericită n-ar mai fi cum este. 

DOAMNA LINDE N-ai să-i spui niciodată? 

NORA (reflectând, aproape zâmbind) Ba da, poate, odată; peste 
mulţi ani, când n-am să mai fiu atât de drăguță cum sunt acuma. 
Degeaba râzi! Adică atunci când Torvald n-o să mă mai placă; atunci 
când nu-l va mai distra numai să dansez, să mă travestesc şi să 
declam pentru el. Atunci i-ar prinde bine să aibă ceva care să ne lege. 
(Întrerupându-se.) Ah, dar ce tot spun? Niciodată n-o să vină timpul 


acela... Ei, ce zici de marea mea taină, Kristine? Nu-i aşa că-s şi eu 
bună la ceva? Poţi să mă crezi că problema asta mi-a dat destule griji. 
A fost îngrozitor de greu pentru mine să-mi respect obligaţiile la 
termene. Trebuie să-ţi spun că în afaceri există ceva care se cheamă 
rată trimestrială şi ceva care se cheamă scadenţă, şi totdeauna e 
teribil de dificil s-o scoţi la capăt. De aceea a trebuit să economisesc 
de oriunde omeneşte a fost posibil. Din cheltuielile casei n-am putut 
să pun prea mult deoparte pentru că Torvald trebuia să se hrănească 
bine. Pe copii nu puteam să-i ţin prost îmbrăcaţi. Tot ce-mi dădea 
pentru ei nu concepeam să folosesc decât numai pentru ei. Dragii 
mei micuţi! 

DOAMNA LINDE Atunci n-a mai rămas să iei decât din strictul 
tău necesar, biată Nora. 

NORA Bineînţeles. De altfel, eu eram cea mai direct interesată în 
chestiunea asta. De câte ori Torvald îmi dădea bani pentru o rochie 
sau altceva, reduceam imediat la jumătate; cumpăram totdeauna 
lucrurile cele mai simple şi mai ieftine, chiar solduri. E o mare 
fericire că orice îmi vine bine şi deci Torvald nu observă nimic. 
Câteodată îmi vine foarte greu, Kristine; pentru că e atât de plăcut să 
fii bine îmbrăcată! Nu-i aşa? 

DOAMNA LINDE Cred şi eu. 

NORA Ei, şi am mai găsit şi altă sursă de venituri. larna trecută 
am avut norocul să am o mulţime de texte de copiat. Mă închideam 
la mine în cameră şi scriam până noaptea târziu. Ah, de multe ori 
eram atât de istovită, atât de istovită. Dar prindeam forţe la gândul 
că lucrez şi câştig bani. Uneori mă amuzam, aveam impresia că am 
devenit bărbat. 

DOAMNA LINDE Şi cât ai putut să achiţi în felul acesta? 

NORA Vezi, asta n-aş putea să-ţi spun exact. În astfel de afaceri, 
vezi tu, e foarte greu să ţii o socoteală exactă. Ştiu doar că am dat 


mereu tot ceea ce am putut să adun. De multe ori nu mai ştiam unde 
mi-e capul. (Zâmbind.) Câteodată-mi închipuiam că un domn bătrân 
şi bogat s-ar fi îndrăgostit de mine. 

DOAMNA LINDE Cum? Ce domn? 

NORA Fleacuri!... şi că ar fi murit, iar când i s-a deschis 
testamentul, scria cu litere mari: „Toți banii mei sunt lăsaţi moştenire 
doamnei Nora Helmer şi trebuie plătiţi imediat, bani gheaţă”. 

DOAMNA LINDE Nora dragă, despre ce domn e vorba? 

NORA Ce Dumnezeu, nu pricepi? Domnul cel bătrân nici nu 
exista; era o creaţie a fanteziei mele, preocupată cum eram tot timpul 
de problema procurării banilor. Acum însă nu mă mai interesează 
nici el, nici testamentul lui. Acum am scăpat de griji. (Sărind în 
picioare.) O, Doamne, ce minunat e să ştii că ai scăpat de griji, 
Kristine! Fără preocupări! Eliberată definitiv de toate grijile! Să poţi 
avea o casă drăguță şi aranjată aşa cum îi place lui Torvald! Şi 
gândeşte-te, acuşi vine primăvara cu atâta cer albastru. Atunci, 
poate, vom călători. Poate voi vedea din nou oceanul. Da, da, e 
minunat să trăieşti şi să fii fericită! 

(Se aude soneria în antreu.) 

DOAMNA LINDE (ridicându-se) Sună, cred c-ar fi bine să plec. 

NORA Nu, rămâi, sigur nu-i pentru mine; trebuie să fie pentru 
Torvald. 

SERVITOAREA (în uşa antreului) Scuzaţi, doamnă, e cineva care 
vrea să-l vadă pe domnul avocat. 

NORA Pe domnul director al băncii, să spui. 

SERVITOAREA Da, pe domnul director al băncii, dar nu ştiu ce să 
fac... domnul doctor e tot acolo... 

NORA Cine-i domnul? 

KROGSTAD (în pragul antreului) Eu sunt, doamnă. 

(Doamna Linde tresare uimită şi se întoarce cu fața spre fereastră.) 


NORA (făcând un pas spre el, încordată, vorbind cu glas slab) 
Dumneavoastră? Ce înseamnă asta? Ce vreţi să vorbiţi cu soţul meu? 

KROGSTAD Chestiuni de serviciu, într-un anumit sens. Am o 
mică slujbă la bancă şi soţul dumneavoastră va fi directorul nostru, 
după câte se pare. 

NORA Pentru asta aţi venit? 

KROGSTAD Nişte afaceri aride, doamnă, nimic altceva. 

NORA Atunci, fiţi bun şi intraţi în birou. (ÎI salută indiferent, în 
timp ce închide uşa de la antreu, pe urmă se îndreaptă spre sobă.) 

DOAMNA LINDE Nora, cine-i omul ăsta? 

NORA Avocatul Krogstad. 

DOAMNA LINDE Deci, el era. 

NORA ÎI cunoşti? 

DOAMNA LINDE L-am cunoscut cu mulţi ani în urmă. A fost 
într-o vreme reprezentantul procuristului din regiunea noastră. 

NORA Da, aşa-i. 

DOAMNA LINDE Ce mult s-a schimbat. 

NORA A fost foarte nefericit în căsnicie. 

DOAMNA LINDE Acuma-i văduv? 

NORA Cu mai mulţi copii. Ah, era să mă frig. (Închide uşita de la 
sobă şi împinge balansoarul ceva mai la o parte.) 

DOAMNA LINDE Se spune că se ocupă cu tot felul de afaceri. 

NORA Da? Poate. Nu ştiu nimic. Hai să nu mai vorbim de afaceri; 
e plicticos. 

(Intră doctorul Rank, venind din camera lui Helmer.) 

DOCTORUL RANK (încă în prag) Nu, nu; nu vreau să te deranjez; 
am să trec puţin la soţia ta. (Închizând uşa şi observând prezența doamnei 
Linde.) O, iertaţi-mă, văd că şi aici deranjez. 

NORA Nu, deloc. (Făcând prezentările.) Doctorul Rank. Doamna 
Linde. 


DOCTORUL RANK A, doamna Linde. Numele dumneavoastră 
l-am auzit foarte des aici, în casă. Cred că eram pe scări, înaintea 
doamnei, când a sosit. 

DOAMNA LINDE Da, urc greu; nu pot să suport scările. 

DOCTORUL RANK Sunteţi suferindă? 

DOAMNA LINDE Nu, mai degrabă surmenată. 

DOCTORUL RANK Nimic altceva? Atunci aţi venit desigur în 
oraş să vă relaxaţi petrecând de sărbători? 

DOAMNA LINDE Nu. Am venit aici să caut de lucru. 

DOCTORUL RANK Credeţi că ăsta e un remediu împotriva 
surmenajului? 

DOAMNA LINDE Dar trebuie să trăiesc, domnule doctor. 

DOCTORUL RANK Da, e o părere generală că asta ar fi necesar. 

NORA Dar doctore... şi dumneata ţii la viaţă. 

DOCTORUL RANK Da. În orice caz, vreau să trăiesc. Chiar 
ruinat, prefer să trăiesc, oricât aş suferi. De altfel, toți pacienţii mei 
sunt de aceeaşi părere. Chiar şi-aceia care au psihicul bolnav. În 
momentul de faţă se află dincolo un astfel de specimen, bun de 
internare. 

DOAMNA LINDE (reținut) A! 

NORA Despre cine vorbeşti? 

DOCTORUL RANK Un oarecare avocat Krogstad. Nu cred că-l 
cunoşti. E putred până în fundul sufletului, doamnă. Până şi el 
spunea că ţine la viaţă ca la bunul cel mai de preț. 

NORA Da? Şi ce avea de vorbit cu Helmer? 

DOCTORUL RANK Nu ştiu bine; parcă ceva despre bancă. 

NORA Nu ştiam că Krog... avocatul ăsta Krogstad are ceva cu 
banca. 

DOCTORUL RANK Da, avea un fel de slujbă acolo. (Către doamna 
Linde.) Nu cumva există şi pe la dumneavoastră specimene umane 


care se strecoară hoţeşte peste tot, adulmecând putreziciuni morale, 
pe care le păstrează în rezervă aşteptând ocazia pentru a le specula? 
Cei sănătoşi moralmente, vreau să spun oamenii cu trecut imaculat, 
evident că nu riscă nimic. 

DOAMNA LINDE Atunci, pentru a continua comparaţia 
dumneavoastră, înseamnă că bolnavii, adică oamenii cu trecutul 
pătat, nu ar putea fi puşi la adăpost decât prin internare? 

DOCTORUL RANK (ridicând din umeri) Da, aşa stau lucrurile. 
Acest punct de vedere însă ar transforma întreaga societate într-un 
spital. (Nora, cufundată în propriile-i gânduri, izbucneşte într-un râs 
aproape zgomotos şi bate din palme.) De ce râdeţi? Ştiţi bine ce înseamnă 
societatea? 

NORA Dar ce-mi pasă mie de societatea asta plicticoasă? Râdeam 
de cu totul altceva, enorm de amuzant. Spune-mi, doctore, toţi 
angajaţii băncii depind acum de Torvald? 

DOCTORUL RANK Şi ce găseşti enorm de amuzant în asta? 

NORA  (zâmbeşte  fredonând)  Lasă-mă! Nu  mă-ntrerupe. 
(Învârtindu-se prin cameră.) Mi-e atât de plăcut gândul că noi, adică 
Torvald, are o putere atât de mare asupra atâtor oameni. (Scotând 
punga din buzunar.) Doctore, ce zici de o pralină? 

DOCTORUL RANK la te uită, praline. Credeam că sunt interzise 
aici. 

NORA Da, dar astea mi le-a adus Kristine. 

DOAMNA LINDE Cum? Eu?... 

NORA Ne, ne, ne, nu te speria. Tu nu puteai să ştii că Torvald 
mi-a interzis dulciurile. Îi e teribil de frică să nu-mi stric dinţii. Ei, o 
dată nu-i nimic. Nu-i aşa, doctore? Ia, te rog. (Îi vâră o pralină în gură.) 
Şi tu, Kristine. lau şi eu una; una mică — sau cel mult două. 
(Plimbându-se prin cameră.) Ei, acum mă simt într-adevăr nespus de 
fericită. Un singur lucru mi-ar mai face plăcere nespusă. 


DOCTORUL RANK Ei? Şi ce anume? 

NORA Ceva ce mi-ar face o plăcere nebună dacă ar auzi şi 
Torvald. 

DOCTORUL RANK Şi de ce nu spui? 

NORA Nu, nu îndrăznesc. E ceva prea urât. 

DOAMNA LINDE Urât? 

DOCTORUL RANK Atunci nu te sfătuiesc. Nouă însă poţi să ne 
spui ceea ce... grozav ţi-ar plăcea să audă şi Helmer. 

NORA Am o poftă teribilă să înjur. 

DOCTORUL RANK Eşti cam nebună! 

DOAMNA LINDE Vai, Nora! 

DOCTORUL RANK Hai, dă-i drumul. Uite-l... 
NORA (ascunzând punga cu praline) Sst! Ssst! Ssst! 
(Helmer, cu paltonul pe brat şi pălăria în mână, vine din camera lui.) 
NORA (întâmpinându-l) Ei, dragă Torvald, ai scăpat de el? 
HELMER Da, a plecat. 
NORA Dă-mi voie să te prezint; e Kristine, care a venit astăzi. 
HELMER Kristine?... lertaţi-mă, dar nu-mi amintesc... 
NORA Doamna Linde, Torvald dragă, doamna Kristine Linde. 
HELMER A, da. Probabil, o prietenă din copilărie a soţiei mele. 
DOAMNA LINDE Ne-am cunoscut de mult de tot. 
NORA Şi a făcut călătoria asta lungă până aici, ca să stea de vorbă 


cu tine. 

HELMER Cum aşa? 

DOAMNA LINDE Nu numai pentru asta... 

NORA Kristine este pricepută la lucrări de birou şi ar dori să se 
perfecţioneze sub conducerea unui om deosebit de capabil. 

HELMER Foarte bine v-aţi gândit, doamnă. 

NORA Şi când a auzit că ai fost numit director de bancă - s-a aflat 
şi acolo despre asta — a venit imediat încoace. Nu-i aşa, Torvald, tu 


poţi, te rog mult, să faci ceva pentru Kristine? Ce zici? 

HELMER Cred că nu-i imposibil. Doamna e văduvă? 

DOAMNA LINDE Da. 

HELMER Şi aveţi practică de birou? 

DOAMNA LINDE Da, suficientă. 

HELMER Ei, în cazul acesta e foarte probabil să vă pot oferi un 
post. 

NORA (bătând din palme) Ai văzut? Ai văzut? 

HELMER Aţi nimerit un moment potrivit, doamnă. 

DOAMNA LINDE O, cum să vă mulțumesc? 

HELMER Dar nu-i nevoie. (Punându-şi paltonul.) Şi acum, vă rog 
să mă scuzati. 

DOCTORUL RANK Aşteaptă-mă, vin şi eu cu tine. (Îşi ia blana din 
antreu şi o încălzeşte la sobă.) 

NORA Să nu-ntârzii mult, dragă Torvald. 

HELMER O oră, maximum. 

NORA Cum, pleci şi tu, Kristine? 

DOAMNA LINDE (luându-și paltonul) Da, trebuie să ies. Vreau 
să-mi caut o cameră. 

HELMER Atunci facem o parte din drum împreună. 

NORA Ce păcat că locuim atât de înghesuiți; ar fi imposibil să... 

DOAMNA LINDE O, nici nu te gândi! La revedere, Nora dragă, şi 
îți mulțumesc pentru toate. 

NORA La revedere. Deseară te întorci aici, bineînţeles. Şi 
dumneata, doctore. Poftim? Dacă ai să te simţi bine? O, dacă te 
înfofoleşti cum trebuie... (Toţi trec, conversând, în antreu. Se aud vocile 
copiilor pe scări, afară.) Ei sunt! Au venit, au venit. (Aleargă să le 
deschidă. Bona, Anne-Marie, intră cu copiii.) Intraţi, intraţi! (Se apleacă 
şi-i sărută.) O, dragii mei!... Uite-i, Kristine, nu-i aşa că-s drăgălaşi? 

DOCTORUL RANK Nu staţi în curent! 


HELMER Veniţi, doamnă Linde, aici nu mai e loc decât pentru 
mame. 

(Doctorul Rank, Helmer şi doamna Linde ies. Bona intră în cameră cu 
copiii. Nora face acelaşi lucru, după ce închide uşa de la antreu.) 

NORA Ce vioi şi ce bine arătaţi! Ce obraji rumeni! Ca merele şi ca 
trandafirii! (În cele ce urmează copiii vorbesc toți odată cu ea.) V-aţi 
distrat bine? Minunat! Aşa, i-ai tras cu săniuţa pe Emmy şi pe Bob? 
Ia te uită, pe amândoi deodată? Da, eşti un băiat de ispravă, Ivar. O, 
dă-mi-o s-o ţin puţin, Anne-Marie. Păpuşică mică şi dulce! (Ia fetita 
mai mică de la bonă şi dansează cu ea.) Da, da, o să danseze mama şi cu 
Bob. Cum? V-aţi bătut cu zăpadă? Ce păcat că n-am fost şi eu cu voi! 
Nu, nu; lasă să-i dezbrac singură, Anne-Marie. Lasă-mă pe mine, îmi 
face atâta plăcere. Intră înăuntru până atunci; pari îngheţată. E cafea 
caldă pentru tine, pe sobă. (Bona intră în cameră, se aşază lângă 
fereastră. Nora scoate paltoanele copiilor şi le aruncă în jur, în timp ce ei 
vorbesc toți odată.) Aşa? V-a fugărit un câine mare? Dar nu v-a 
muşcat? Nu, câinii nu muşcă păpuşici mici ca voi. Nu umbla la 
pachete, Ivar. Ce-i acolo? A, trebuie neapărat să scotoceşti? Nu, nu; e 
ceva tare urât înăuntru. Da? Vreţi să ne jucăm? De-a ce să ne jucăm? 
De-a ascunselea? Bine, să ne jucăm de-a ascunselea. Bob să se 
ascundă primul. Eu? Bine, mă ascund eu întâi. 

(Nora şi copiii se joacă, râzând şi bucurându-ne, în scenă şi în odaia din 
dreapta. Către sfârşit, Nora se ascunde sub masă; copiii năvălesc în cameră, 
o caută însă n-o găsesc, o aud râzând înfundat, se reped spre masă, ridică 
fața de masă şi o zăresc. Bucurie tumultoasă. Nora înaintează târându-se, ca 
şi cum i-ar speria. Haz, veselie. Între timp, a bătut cineva la uşa de intrare; 
nimeni însă nu a auzit. Acum uşa se deschide pe jumătate şi avocatul 
Krogstad apare şi stă un moment nemişcat; jocul continuă.) 

KROGSTAD lertaţi-mă, doamnă Helmer. 

NORA (scoțând un strigăt înfundat, se întoarce spre el ridicându-se pe 


jumătate) A, dumneavoastră? Ce doriţi? 

KROGSTAD  lertaţi-mă; uşa de la intrare era întredeschisă; 
probabil a lăsat-o cineva aşa. 

NORA (ridicându-se) Soţul meu nu-i acasă, domnule Krogstad. 

KROGSTAD Ştiam. 

NORA Atunci... ce doriţi? 

KROGSTAD Două cuvinte cu dumneavoastră. 

NORA Cu mine? (Către copii, încet.) Duceţi-vă la Anne-Marie. Ce? 
Nu, domnul străin nu vrea să-i facă niciun rău mamei. După ce 
pleacă, ne jucăm din nou. (Duce copiii în camera din stânga şi închide 
uşa după ei. Apoi neliniştită, agitată.) Aveţi de vorbit ceva cu mine? 

KROGSTAD Desigur. 

NORA Azi?... Doar nu e încă zi-ntâi! 

KROGSTAD Nu, e ajun de Crăciun. Depinde de dumneavoastră 
ce bucurii vă va aduce Crăciunul. 

NORA Ce doriţi? Astăzi n-am nicio posibilitate. 

KROGSTAD Deocamdată nu de asta e vorba. E vorba de cu totul 
altceva. Îmi acordati câteva minute? 

NORA A, da; da, desigur, cu toate că... 

KROGSTAD Bun. Eram în restaurantul lui Olsen şi l-am zărit pe 
soțul dumneavoastră trecând strada... 

NORA Aha! 

KROGSTAD ...cu o doamnă. 

NORA Şi? 

KROGSTAD Pot să-mi permit o întrebare? Nu era oare doamna 
Linde? 

NORA Da. 

KROGSTAD A venit de curând aici? 

NORA Da, astăzi. 

KROGSTAD E o prietenă a dumneavoastră, desigur. 


NORA Da, este. Nu pricep însă... 

KROGSTAD Şi eu am cunoscut-o, odată. 

NORA Ştiu. 

KROGSTAD Da? Ştiaţi? V-a spus, deci. Trebuia să-mi închipui. 
Atunci permiteţi-mi să vă întreb, scurt şi cuprinzător: doamna Linde 
va fi angajată la bancă? 

NORA Cum vă permiteţi să-mi luaţi acest interogator? 
Dumneavoastră, un subaltern al soţului meu? Însă pentru că m-aţi 
întrebat, atunci aflaţi că da, doamna Linde va avea un post la bancă. 
Chiar eu am intervenit, domnule Krogstad. Acum sunteţi satisfăcut? 

KROGSTAD Aşadar, nu m-am înşelat. 

NORA (plimbându-se agitată prin cameră) O, poate am şi eu un pic 
de influenţă. Asta o poate avea şi o femeie... Când eşti un subaltern, 
domnule Krogstad, ar trebui să fii mai atent, să nu-i superi pe cei 
care... hm... 

KROGSTAD ...care au influenţă? 

NORA Exact! 

KROGSTAD (schimbând tonul) Doamnă Helmer, n-aţi avea 
bunăvoința să folosiţi influenţa dumneavoastră şi în favoarea mea? 

NORA Cum? Ce vreţi să spuneţi? 

KROGSTAD Adică să fiţi atât de bună şi să mă ajutaţi să-mi 
păstrez postul subaltern pe care-l ocup la bancă. 

NORA Cine se gândeşte să vă ia postul? 

KROGSTAD O, nu-i nevoie să faceţi pe neştiutoarea cu mine. 
Înţeleg şi prudenta prietenei dumneavoastră de a evita să dea ochii 
cu mine la bancă. Şi înţeleg prea bine cui trebuie să-i mulţumesc 
pentru concedierea mea. 

NORA Dar vă asigur că... 

KROGSTAD Acum, pe scurt, doamnă Helmer, vă sfătuiesc să 
folosiţi influenţa dumneavoastră ca să împiedicaţi concedierea mea, 


cât mai e încă timp. 

NORA Domnule Krogstad, n-am absolut nicio putere. 

KROGSTAD Deloc? Doar adineauri chiar dumneavoastră 
spuneaţi că... 

NORA Dar aţi interpretat cu totul greşit. Credeţi că am atâta 
influenţă asupra soțului meu? 

KROGSTAD O, îl cunosc pe soţul dumneavoastră din vremea 
studenţiei. Sper că domnul director de bancă nu-i mai intransigent 
decât alţi soți. 

NORA Dacă-mi vorbiţi cu dispreţ despre soţul meu, vă arăt uşa. 

KROGSTAD Sunteţi foarte îndrăzneață, doamnă. 

NORA Nu mă mai tem de dumneavoastră. Îndată după Anul 
Nou, vă voi achita integral. 

KROGSTAD (cu stăpânire de sine) Vă rog, fiţi atentă, doamnă. Dacă 
va fi nevoie, voi lupta pe viaţă şi pe moarte pentru a-mi păstra micul 
meu post la bancă. 

NORA Da, asta se vede. 

KROGSTAD Lupt nu numai pentru salariul meu; pentru mine, 
salariul are mai mică importanţă. E vorba de altceva... Văd că 
trebuie să vă spun totul. lată care-i povestea: Şi dumneavoastră ştiţi, 
cum ştie toată lumea de altfel, că mai demult, cu ani în urmă, am 
comis o greşeală. 

NORA Parcă am auzit ceva. 

KROGSTAD Lucrurile n-au ajuns în faţa justiţiei; dar de-atunci mi 
s-au închis toate uşile. Atunci am început să mă ocup de genul de 
afaceri care au prilejuit cunoştinţa noastră. Ce vreţi? Trebuia să mă 
apuc de ceva, şi pretind totuşi că n-am fost dintre cei mai câinosi. 
Acum însă, a trebuit să termin cu astea. Copiii mei cresc; pentru ei 
trebuie să-mi făuresc o platformă de respectabilitate şi onorabilitate 
burgheză, cât mai ridicată posibil. Acest post la bancă este doar o 


primă treaptă pentru mine. Şi acum, soțul dumneavoastră vrea 
să-mi dea cu piciorul. Mă zvârle de pe această biată treaptă, direct în 
vechea-mi mocirlă morală. 

NORA Dar, pentru Dumnezeu, domnule Krogstad, nu am nicio 
posibilitate să vă ajut. 

KROGSTAD Pentru că nu vreţi; nu vă gândiţi că aş putea să vă 
silesc? 

NORA Doar n-o să-i spuneți soțului meu că vă datorez bani. 

KROGSTAD Hm! Şi de ce nu? 

NORA Ar fi ruşinos din partea dumneavoastră. (Cu lacrimi în 
glas.) Acest secret numai al meu, această bucurie, această mândrie 
numai a mea, să-i fie dezvăluită într-un mod atât de josnic? Şi tocmai 
prin dumneata? O, nu. Pe mine m-ai expune la mari neplăceri. 

KROGSTAD Numai neplăceri? 

NORA (cu vehemență) Dar mai bine fă-o; răutatea s-ar întoarce 
împotriva dumitale însuți; cu-atât mai bine ar vedea soţul meu ce fel 
de om eşti. Atunci cu siguranță îţi vei pierde postul. 

KROGSTAD Voiam să întreb dacă vă temeţi numai de neplăceri 
familiale? 

NORA Dacă soţul meu ar afla, atunci, bineînţeles, ar plăti imediat 
toți banii. Astfel nu vom mai avea a face cu dumneata. 

KROGSTAD (înaintând un pas) Ascultaţi, doamnă Helmer; sau nu 
aveţi deloc memorie, sau nu vă pricepeţi deloc în afaceri. Trebuie să 
vă introduc în miezul problemei. 

NORA Nu-nţeleg. 

KROGSTAD Când soţul dumneavoastră era bolnav, aţi venit la 
mine să vă împrumut patru mii opt sute de coroane. 

NORA Nu cunoşteam pe altcineva. 

KROGSTAD Eu v-am promis să vă procur banii... 

NORA Şi mi i-aţi procurat. 


KROGSTAD Am promis să vă procur suma în anumite condiţii. 
Frați pe atunci atât de preocupată de boala soțului dumneavoastră şi 
atât de grăbită să primiţi banii pentru călătorie, încât cred că nu v-aţi 
mai gândit la toate amănuntele împrumutului. De aceea e nevoie să 
vi le reamintesc. Aşadar: v-am promis să vă procur banii contra unei 
chitante redactate de mine. 

NORA Da, şi pe care am semnat-o. 

KROGSTAD Exact. Vă reamintiţi de asemenea că la sfârşit am 
adăugat câteva rânduri prin care tatăl dumneavoastră garanta 
pentru bani. Aceste rânduri, ce garantau restituirea sumei, trebuiau 
să fie semnate de tatăl dumneavoastră. Aşa-i? 

NORA Trebuiau semnate?... Le-a semnat doar! 

KROGSTAD Lăsasem data în alb; adică, tatăl dumneavoastră 
trebuia să pună personal data la care semnase hârtia. Vă reamintiţi, 
doamnă? 

NORA Da, cred că da... 

KROGSTAD Apoi v-am înmânat chitanta, urmând s-o expediaţi 
prin poştă tatălui dumneavoastră, pentru a o semna. Nu-i aşa? 

NORA Ba da. 

KROGSTAD Ceea ce aţi făcut probabil imediat, întrucât la 
patru-cinci zile după aceea mi-aţi şi adus chitanţa ce purta 
semnătura tatălui dumneavoastră. Drept pentru care v-am înmânat 
suma solicitată, imediat. 

NORA Ei, da; şi n-am plătit ratele cu exactitate, la fiecare termen? 

KROGSTAD Da, cu destulă exactitate. Dar — să revenim la ceea ce 
spuneam — pe atunci treceaţi prin nişte situaţii mai mult decât grele, 
nu-i aşa? 

NORA Da, aşa-i. 

KROGSTAD Tatăl dumneavoastră era grav bolnav, după câte 
ştiu. 


NORA Îşi trăia ultimele zile. 

KROGSTAD Curând după aceea a şi murit, nu? 

NORA Da. 

KROGSTAD Spuneti-mi, doamnă Helmer, nu cumva vă amintiţi 
data morţii tatălui dumneavoastră? Vreau să spun, în ce zi a lunii. 

NORA Evident. La 29 septembrie. 

KROGSTAD Exact; ştiam încă de-atunci. Mă interesasem de altfel. 
De aceea, e ceva... ciudat... (scoțând o hârtie din buzunar) un lucru pe 
care nu reuşesc să-l pricep cu niciun chip. 

NORA Ce e ciudat? Nu vă înţeleg... 

KROGSTAD Este ciudat, doamnă, că tatăl dumneavoastră a 
semnat chitanţa trei zile după ce murise. 

NORA Cum asta? 

KROGSTAD Părintele dumneavoastră a murit la 29 septembrie. 
Acum - priviţi aici. Tot dânsul îşi datează semnătura pe această 
chitanţă, la 2 octombrie. Dumneavoastră nu vi se pare ciudat, 
doamnă? 

(Nora tace.) 

KROGSTAD Puteţi să mă lămuriţi? 

(Nora tace în continuare.) 

KROGSTAD De asemenea, se vede foarte clar că aceste două 
menţiuni, adică „2 octombrie” şi anul, nu seamănă deloc cu scrisul 
tatălui dumneavoastră, ci cu un scris pe care parcă l-aş cunoaşte. În 
fine, asta încă s-ar putea explica în vreun fel; tatăl dumneavoastră, 
uitând să-şi dateze semnătura, poate că altcineva a făcut-o la 
întâmplare, fiindcă nu aflase încă de moartea lui. Nu-i nimic rău în 
asta. Esenţială este semnătura. Ea contează. Dar semnătura asta e 
autentică, doamnă Helmer? Realmente tatăl dumneavoastră, 
personal, şi-a pus semnătura aici? 

NORA (după o scurtă tăcere, ridică brusc capul, înfruntându-l cu 


privirea) Nu, nu el. Eu l-am semnat pe tata. 

KROGSTAD Fiţi atentă, doamnă. Vă daţi seama că faceţi o 
mărturisire... de-a dreptul periculoasă? 

NORA De ce? Foarte curând vă veţi primi toţi banii. 

KROGSTAD Îmi permit să vă pun o întrebare: de ce n-aţi trimis 
hârtia tatălui dumneavoastră? 

NORA Era imposibil. Atunci tata era foarte greu bolnav. Dacă-i 
ceream semnătura, trebuia să-i explic şi pentru ce aveam nevoie de 
bani. În starea în care se afla, era imposibil să-i spun că viaţa soţului 
meu e în primejdie. 

KROGSTAD Atunci ar fi fost mai bine pentru dumneavoastră să fi 
renunţat la călătoria în străinătate. 

NORA Era exclus. Numai o plecare putea salva viaţa soţului meu. 
La asta nu aveam dreptul să renunţ. 

KROGSTAD Dar nu v-aţi gândit că vă faceţi vinovată de 
înşelăciune faţă de mine? 

NORA În niciun caz aşa ceva nu mă preocupa pe atunci. De altfel, 
puţin îmi păsa de dumneavoastră. Vă detestam pentru toate 
dificultăţile ce-mi făceaţi cu atâta sânge rece, cu atâta nepăsare, deşi 
ştiaţi prea bine în ce pericol se afla soţul meu. Alt mod de a proceda 
nu exista. Nu aveam încotro. 

KROGSTAD Doamnă Helmer, văd că dumneavoastră nu aveţi o 
idee clară asupra gravităţii acestei fapte. Nici a gradului 
dumneavoastră de vinovăţie, faţă de societate, faţă de legi. Pot însă 
să vă spun că fapta aceasta nu e cu nimic nici mai gravă, nici mai 
uşoară decât aceea comisă de mine odinioară şi care totuşi mi-a 
distrus întreaga situaţie socială. 

NORA Dumneavoastră? Vreţi să cred că dumneavoastră aţi făcut 
un gest eroic ca să salvaţi viaţa soţiei? 

KROGSTAD Legile nu vor să ştie de mobilul unui fapt. Scuzabil 


sau nu, faptul se pedepseşte. 

NORA Dar sunt nişte legi foarte rele. 

KROGSTAD Rele sau nu, dacă depun hârtia asta justiţiei, veţi fi 
judecată după lege. 

NORA Nu pot să cred. Cum? O fiică nu are dreptul să-şi cruţe 
tatăl bolnav de moarte? O soţie n-are dreptul să salveze viața soţului 
ei? Nu cunosc legile; sunt însă sigură că trebuie să fie scris undeva 
că, în astfel de situaţii, asemenea lucruri sunt permise. 
Dumneavoastră nu ştiţi nimic despre asta, dumneavoastră care 
sunteți avocat? Trebuie să fiţi un slab jurist, domnule Krogstad. 

KROGSTAD S-ar putea. Dar în afaceri de felul acelor pe care le 
discutăm acuma - nu credeţi că mă pricep mai bine? Dumneavoastră 
faceţi ce credeţi. Eu atâta vă spun: dacă mai sunt o dată dat afară, îmi 
veţi ține tovărăşie. (Salută şi iese prin antreu.) 

NORA (rămâne puțin pe gânduri, apoi ridicându-şi capul) Nu se 
poate!... Am înţeles... vrea să mă sperie! (Începe să adune lucrurile 
copiilor; după puțin timp, se opreşte.) Dar dacă?... Nu, e imposibil. Am 
făcut-o doar din dragoste. 

COPIII (Ja uşa din stânga) Mamă, domnul a ieşit pe poartă. 

NORA Da, da, da, ştiu. Să nu spuneţi nimănui despre domnul 
ăsta. Aţi auzit? Nici lui tăticu. 

COPIII Bine, mamă; dar acum vii să ne jucăm? 

NORA Nu, nu; nu acuma. 

COPIII Bine, mamă, dar ne-ai promis. 

NORA Da, însă acum nu pot. Duceţi-vă la voi, am o mulţime de 
lucruri de făcut. Duceţi-vă, duceţi-vă, copilaşii mei. (Îi împinge cu 
binişorul în camera lor şi încuie uşa după ei. Apoi se aşază pe sofa, ia o 
broderie, face câteva împunsături dar se întrerupe curând.) Nu! (Aruncă 
broderia, se ridică, merge spre uşa vestibulului şi strigă.) Helene! Adă 
bradul, te rog! (Se duce la masa din stânga, deschide sertarul; din nou se 


opreşte.) Nu, e absolut imposibil! 

SLUJNICA (cu bradul) Unde să-l pun, doamnă? 

NORA Aici, la mijloc. 

SLUJNICA Mai aveţi nevoie de ceva? 

NORA Nu, mulţumesc; am tot ce-mi trebuie. 

(Slujnica, după ce a aşezat bradul în fața ei, iese.) 

NORA (în timp ce împodobeşte pomul) Aici lumânări. Aici, 
ghirlande. Ce om înspăimântător! Ah! Prostii! Vorbe goale! Nu e în 
stare de aşa ceva. Pomul trebuie să fie frumos. Vreau să fac tot ce-ţi 
va face plăcere, Torvald; voi cânta pentru tine, voi dansa pentru tine. 

(Helmer, cu un teanc de acte sub brat, vine de afară.) 

NORA Ah, te-ai şi întors? 

HELMER Da. M-a căutat cineva? 

NORA Aici? Nu. 

HELMER Curios. L-am văzut pe Krogstad ieşind de la noi. 

NORA Da? A, da, adevărat, Krogstad a trecut un moment pe aici. 

HELMER Nora, ţi se citeşte pe faţă; te-a rugat să pui o vorbă bună 
pentru el. 

NORA Da. 

HELMER Şi tu trebuie s-o faci ca venind de la tine. Mai trebuie să 
nu ştiu că a fost aici. Nu-i aşa că te-a rugat şi asta? 

NORA Da, Torvald, însă... 

HELMER Nora, Nora, şi te-ai pretat la asta? Să stai de vorbă cu un 
astfel de individ, poate promiţându-i şi sprijin! Şi culmea, să mai 
spui şi minciuni! 

NORA Minciuni? 

HELMER N-ai spus tu că n-a fost nimeni aici? (Ameninţând cu 
degetul.) Să nu mai facă niciodată aşa, păsăreaua mea. O păsărea 
cântătoare nu emite note false. (Luând-o de talie.) Nu crezi şi tu că aşa 
trebuie să fie? Da, da, ştiam eu bine. (Dându-i drumul.) Dar să nu mai 


vorbim despre asta. (Aşezându-se în fața sobei.) Ah, cât de liniştitor şi 
de confortabil e aici. (Răsfoieşte puțin hârtiile.) 

NORA (ocupându-se de brad, după o mică pauză) Torvald! 

HELMER Da, Nora. 

NORA Nici nu-ţi închipui cât mă bucur de pe acum gândindu-mă 
la balul costumat de la familia Stenborg. E poimâine, nu-i aşa? 

HELMER Da, poimâine. Şi eu sunt curios să văd ce surpriză ai să 
ne faci. 

NORA Într-adevăr, asta a devenit o problemă pentru mine. 

HELMER De ce? 

NORA Pentru că nu am nicio idee mai originală; toate îmi par 
banale sau fără haz. Aş vrea să găsesc ceva mai deosebit. 

HELMER Ah? A ajuns micuța mea Nora să recunoască asta? 

NORA (în spatele scaunului lui Helmer, sprijinindu-se cu brațele pe 
spetează) Eşti foarte ocupat, Torvald. 

HELMER Ohl!... 

NORA Ce hârtii sunt astea? 

HELMER De-ale băncii. 

NORA De pe acum? 

HELMER Am cerut împuternicirea fostului director să fac o serie 
de schimbări în organizarea bancară şi, implicit, a personalului 
băncii. Trebuie să profit de săptămâna Crăciunului ca să fiu gata la 
întâi ianuarie. 

NORA De aceea venise bietul Krogstad... 

HELMER Hm! 

NORA (se apleacă mai mult pe speteaza scaunului şi-l mângâie pe cap) 
Dacă n-ai fi atât de ocupat, aş putea să te rog să-mi faci un mare 
serviciu, Torvald? 

HELMER Să auzim! Despre ce e vorba? 

NORA Tare-aş dori să arăt cât mai bine la balul costumat. Şi 


nimeni nu are atâta gust ca tine. Torvald, n-ai vrea să te gândeşti 
puţin şi să decizi tu cum să mă costumez şi cum să mă aranjez? 

HELMER Aha, suntem la strâmtoare şi căutăm un salvator? 

NORA Da, Torvald, nu pot să mă descurc fără ajutorul tău. 

HELMER Bine, bine, am să mă gândesc, găsim noi ceva. 

NORA E drăguţ din partea ta! (Se duce din nou la brad; pauză.) Ce 
frumos arată florile astea roşii. la spune-mi, e cu adevărat atât de 
gravă fapta lui Krogstad? 

HELMER A iscălit pe cineva în fals. Îţi dai seama ce înseamnă 
asta? 

NORA Poate că a făcut-o din necesitate?! 

HELMER Poate, sau, ca cei mai mulţi, din nechibzuinţă. Dar eu 
nu sunt atât de lipsit de inimă încât să condamn un om pentru o 
singură acţiune culpabilă. 

NORA O, nu-i aşa, Torvald? 

HELMER Oricine se poate reabilita dacă-şi recunoaşte deschis 
vina şi-şi ispăşeşte pedeapsa. 

NORA Pedeapsa?... 

HELMER Dar Krogstad n-a mers pe calea asta; a căutat să scape 
de urmări prin minciuni, tertipuri, abilităţi. Astea l-au prăbuşit 
moralmente. De aceea a decăzut. 

NORA Crezi că asta duce... 

HELMER Gândeşte-te că un om, având mereu prezentă conştiinţa 
culpabilităţii, trebuie să mintă, să simuleze în fiece moment. Trebuie 
să poarte o adevărată mască, pretutindeni şi faţă de oricine; e silit s-o 
facă, fiindcă clipă de clipă trebuie să-şi ascundă fapta. Va face la fel, 
chiar în faţa soţiei lui. Şi această prefăcătorie zilnică devine ticăloşie 
atunci când are copii. 

NORA De ce? 

HELMER Pentru că practica asta continuă a minciunii 


contaminează întreaga viaţă de familie. Într-o astfel de casă, cu 
fiecare suflare copiii aspiră germenii putrefacţiei morale. 

NORA (apropiindu-se pe la spatele lui) Eşti foarte sigur de asta? 

HELMER O, draga mea, am constatat-o suficient de frecvent în 
cariera mea de avocat. Aproape toţi delincvenţii minori au avut 
mame mincinoase. 

NORA De ce tocmai... mame? 

HELMER Statistic, majoritatea proveneau din mame mincinoase; 
evident, şi tatăl are aceeaşi influenţă dăunătoare, asta o ştie bine 
orice avocat. Krogstad ani de-a rândul şi-a otrăvit propriii copii cu 
minciuni şi prefăcătorii; de aceea îl socot un om pierdut moraliceşte. 
(ntinzându-i mâinile.) lată de ce micuța şi dulcea mea Nora trebuie 
să-mi promită că nu se va mai ocupa niciodată de omul ăsta. Ne-am 
înțeles, nu? Bate mâna. la te uită... dar, ce mai este? Dă-mi mâna. 
Aşa! Deci, s-a făcut! Te asigur, mi-ar fi imposibil să lucrez cu el; simt 
literalmente un rău fizic în vecinătatea unor astfel de oameni. 

NORA (retrăgându-şi mâna, se duce de cealaltă parte a bradului) Ce 
cald e aici. Şi am atâtea de făcut. 

HELMER (se ridică şi-şi strânge hârtiile) Da, şi eu trebuie să studiez 
astea înainte de masă. Am să mă gândesc şi la costumul tău. Şi... 
poate că mai am de pregătit ceva ce trebuie atârnat în pom, în 
poleială... (Punându-i mâna pe cap.) O, mica mea păsărică! (Se duce în 
camera lui, închizând uşa după el.) 

NORA (încet, după o scurtă pauză) Ah! Nu poate fi aşa! E imposibil. 
Nu se poate! 

BONA (în uşa din stânga) Copiii se roagă atât de frumos să fie 
lăsaţi la mămica. 

NORA Nu, nu, nu; nu-i lăsa la mine. Stai cu ei, Anne-Marie. 

BONA Bine, doamnă. (Închide uşa.) 

NORA (palidă de spaimă) Să-mi corup copiii!... Să-mi otrăvesc 


căminul? (O scurtă pauză; ridicând capul.) Nu-i adevărat. Niciodată, în 
veci nu poate fi adevărat. 


Actul II 


(Aceeaşi cameră. Într-un colţ, lângă pian, este aşezat bradul de 
Crăciun, în neorânduială şi cu bucăţi de lumânări arse. Paltonul 
Norei şi celelalte sunt pe sofa. Nora, singură în cameră, se plimbă de 
colo până colo, neliniştită; până la urmă, se opreşte lângă sofa şi-şi ia 
paltonul.) 


NORA (dând drumul paltonului) Vine cineva! (Lângă uşă; ascultă.) 
Nu, nu-i nimeni. Natural — nu vine nimeni azi, prima zi de Crăciun; 
şi nici mâine. Dar poate... (Deschide uşa şi priveşte afară.) Nu; nu-i 
nimic în cutia de scrisori; complet goală. (Plimbându-se iar prin 
cameră.) Ah, prostii! Nu va face nimic. Nu se poate întâmpla aşa 
ceva. E imposibil. Am doar trei copii mici. 

(Bona, cu o cutie mare de carton, vine din camera din stânga.) 

BONA Am găsit cutia cu costumul de bal. 

NORA Mulţumesc; pune-o pe masă. 

BONA (o pune) Dar costumul trebuie să fie cam zdrenţuit. 

NORA O, de-aş putea să-l rup într-o sută de mii de bucăți. 

BONA Doamne fereşte; poate fi uşor aranjat; doar un pic de 
răbdare. 

NORA Da, vreau să mă duc s-o rog pe doamna Linde să-mi ajute. 

BONA lar ieşiţi? Pe-o vreme ca asta? O să răciţi, o să vă 
îmbolnăviţi. 

NORA N-ar fi o nenorocire... Ce fac copiii? 

BONA Micuţii se joacă acum cu darurile de la pom, dar... 

NORA Întreabă des de mine? 


BONA Dacă sunt deprinşi să fie cu mămica lor! 

NORA Ştiu, Anne-Marie, de-acum înainte însă nu voi mai putea 
sta atât de mult cu ei. 

BONA Ei, copiii mici se obişnuiesc uşor cu toate. 

NORA Crezi? Crezi că vor uita de mămica lor dacă ar pleca de 
tot? 

BONA Doamne fereşte; cum de tot? 

NORA Stai, spune-mi, Anne-Marie, m-am gândit deseori la asta — 
cum te-a lăsat inima să-ţi dai copilul pe mâini străine? 

BONA A trebuit s-o fac; şi-apoi... altfel nu eram doica micuţei 
Nora. 

NORA Da, dar cum te-ai îndurat? 

BONA Ce puteam face? Şi-apoi unde mai puteam găsi un loc atât 
de bun? Când o fată săracă păţeşte o ruşine, trebuie să fie încântată 
să găsească un loc ca ăsta. Ticălosul acela nici nu s-a interesat de 
mine. 

NORA Dar fata ta? Te-a uitat, desigur. 

BONA Nu m-a uitat deloc. Mi-a scris o dată, la prima 
împărtăşanie şi încă o dată când s-a măritat. 

NORA (o îmbrățişează) Bătrâna mea Anne-Marie, tu mi-ai fost ca o 
mamă când eram mică. 

BONA Biata şi micuța Nora n-a avut altă mamă. 

NORA Şi dacă şi micuţii mei n-ar mai avea mamă, ştiu că tu vei 
rămâne pentru ei... Ah! Prostii, prostii! (Deschizând cutia.) Hai! du-te 
la ei. Eu trebuie... Să vezi ce drăguță voi fi mâine. 

BONA Nici vorbă, nimeni n-are să fie atât de drăguță ca doamna 
Nora. 

(Pleacă în camera din stânga.) 

NORA (începe să desfacă cutia, însă, curând o aruncă la o parte) Ah, 
dacă aş avea curajul să ies. Numai de n-ar veni. De nu s-ar întâmpla 


ceva cât lipsesc. Vorbesc fără şir; nu vine nimeni. Să periem 
manşonul. Ce mănuşi frumoase, ce mănuşi frumoase. N-are 
importanță, n-are importanţă! Unu, doi, trei, patru, cinci, şase (Tipă.) 
Ah, au venit... (Vrea să se îndrepte spre uşă, dar se opreşte nedecisă. 
Doamna Linde vine din vestibul unde şi-a lăsat paltonul etc.) 

NORA O, tu erai, Kristine. Mai e cineva? Ce bine că ai venit! 

DOAMNA LINDE Am auzit că m-ai căutat. 

NORA Da, am trecut pe la tine. Vreau să te rog să-mi ajuţi la ceva. 
Să şedem pe sofa. lată despre ce-i vorba: mâine seară va fi un bal 
costumat la consulul Stenborg, acela care stă sus, şi Torvald vrea să 
mă costumez ca napolitană şi să dansez tarantela; am învăţat-o la 
Capri. 

DOAMNA LINDE Ia te uită, dai un adevărat spectacol. 

NORA Da. Torvald găseşte că e foarte nimerit. Uite costumul; 
Torvald mi l-a comandat în Italia; acuma-i atât de zdrenţuit, încât nu 
mai ştiu dacă... 

DOAMNA LINDE O, îl punem noi repede la punct; dar broderia 
s-a descusut pe alocuri. Ai ac şi aţă? Perfect, avem tot ce ne trebuie. 

NORA Ce drăguţ din partea ta. 

DOAMNA LINDE (cosând) Aşadar, mâine te costumezi? Ştii ce, 
am să trec şi eu să te văd gătită. Nora, am uitat să-ți mulțumesc 
pentru invitaţia de ieri. A fost o seară foarte plăcută. 

NORA (se ridică şi umblă prin cameră) O, şi nici n-a fost ca de obicei. 
Să fi venit mai demult la noi, Kristine. Adevărul e că Torvald are 
talentul de a face pe oricine să se simtă bine. E o gazdă pricepută. 

DOAMNA LINDE După părerea mea, eşti tot atât de talentată; nu 
degeaba eşti fiica tatălui tău. Spune-mi, Nora, doctorul Rank e 
întotdeauna atât de abătut ca ieri? 

NORA Nu, era mai deprimat ca de obicei. De altfel, suferea de o 
boală foarte gravă. Sărmanul, are tuberculoză la şira spinării. E 


explicabil, tatăl său a dus o viaţă foarte dezordonată. Vin, nopţi 
pierdute, femei... desigur că ăsta-i motivul pentru care fiul e 
suferind din copilărie, înţelegi. 

DOAMNA LINDE (lăsând să-i pice lucrul) Dar, draga mea Nora, de 
unde-ai aflat astea? 

NORA (plimbându-se prin cameră) Ei, dacă ai trei copii, mai eşti din 
când în când în relaţii cu unele... cu unele doamne care se pricep 
oarecum la medicină, şi care-ţi povestesc câte şi mai câte. 

DOAMNA LINDE (coase în continuare; scurtă pauză) Doctorul Rank 
vine în fiecare zi pe la voi? 

NORA În fiecare zi. E cel mai bun prieten al lui Torvald, încă din 
copilărie. Şi al meu. Doctorul Rank este de-al casei. 

DOAMNA LINDE Spune-mi: e un om sincer? Vreau să spun, nu-i 
place doar să spună amabilităţi? 

NORA Dimpotrivă. De unde ţi-a venit ideea? 

DOAMNA LINDE Când mi l-ai prezentat ieri, m-a asigurat că 
auzise deseori numele meu la voi în casă; am remarcat apoi că soţul 
tău habar n-avea cine sunt eu. Atunci cum putea să audă doctorul 
Rank?... 

NORA Da, adevărat, Kristine. Torvald ţine enorm la mine şi de 
aceea vrea, aşa spune el, să-i aparţin în întregime. La început 
devenea gelos de-a binelea doar dacă pomeneam de vreunul dintre 
oamenii ce-mi erau dragi, de acasă. Fireşte, i-am făcut pe plac. În 
schimb, cu doctorul Rank puteam vorbi despre oricine; vezi tu, lui îi 
place să mă asculte. 

DOAMNA LINDE Să-ţi spun ceva, Nora, în multe privinţe eşti 
încă un copil; eu sunt mult mai în vârstă decât tine, deci am şi mai 
multă experienţă. Vreau să-ţi dau un sfat: ar trebui să termini 
intimităţile acestea cu doctorul Rank. 

NORA Ce intimităţi ar trebui să termin? 


DOAMNA LINDE Şi cu una şi cu alta. leri îmi vorbeai de un 
admirator bogat care urma să-ţi procure bani. 
NORA Da, care însă nu există... din păcate. Şi ce-i cu asta? 
DOAMNA LINDE Doctorul Rank are avere? 
NORA Da, are. 
DOAMNA LINDE Şi n-are pe nimeni de cine să se ocupe? 
NORA Nu, pe nimeni; dar... 
DOAMNA LINDE Şi vine zilnic la voi în casă? 
NORA (cu ton iritat) Ti-am mai spus o dată. 
DOAMNA LINDE De ce eşti agresivă, Nora? 
NORA Nu sunt agresivă, dar nu înţeleg. 

DOAMNA LINDE Nu te mai preface, Nora. Crezi că n-am înţeles 
de la cine ai împrumutat cele patru mii opt sute de coroane? 


NORA Ţi-ai pierdut minţile? Cum ai putut să-ţi închipui una ca 
asta? E un prieten al nostru, care vine aici zi de zi! S-ar fi creat o 
situaţie de-a dreptul insuportabilă. 

DOAMNA LINDE Atunci, nu-i el? 

NORA Nu, te asigur. Nici nu mi-a trecut prin minte asemenea 
idee. De altfel, nici n-ar fi avut bani; i-a moştenit mult mai târziu. 

DOAMNA LINDE Ei, cred că a fost spre norocul tău, draga mea 
Nora. 

NORA Nu, niciodată nu mi-a trecut prin minte să-l rog pe 
doctorul Rank. De altfel, sunt sigură că dacă l-aş ruga... 

DOAMNA LINDE Însă, natural, n-ai s-o faci. 

NORA Nu, bineînţeles. Nu pot să cred, nici nu pot cel puţin să-mi 
închipui că ar putea fi necesar. Dar sunt sigură că dacă i-aş spune 
doctorului... 

DOAMNA LINDE Fără ştirea soţului tău? 

NORA Da. Tot fără ştirea lui, trebuie să ies din încurcătură. 
Trebuie să termin odată. 


DOAMNA LINDE Da, da, aşa spuneam şi eu ieri, dar... 

NORA (umblând încoace şi încolo) Un bărbat se descurcă mult mai 
uşor decât o femeie în afaceri de-astea. 

DOAMNA LINDE Propriul tău bărbat, da. 

NORA Prostii! (Se opreşte.) Când plăteşti tot ce datorezi, îţi 
recapeți chitanța? 

DOAMNA LINDE Se înțelege de la sine. 

NORA (aparte) Să poţi rupe în mii de bucăţi, şi să dai foc acestei 
hârtii dezgustătoare şi murdare! 

DOAMNA LINDE (0 priveşte fix, lasă lucrul şi se ridică încet în 
picioare) Nora, îmi ascunzi ceva. 

NORA Vezi asta pe chipul meu? 

DOAMNA LINDE Ti s-a întâmplat ceva, de ieri dimineaţă 
încoace. Nora, ce s-a întâmplat? 

NORA (apropiindu-se de ea) Kristine! (Ascultând atentă.) Sst! A venit 
Torvald. Du-te în camera copiilor. Torvald nu poate suferi croitoria. 
Roag-o pe Anne-Marie să te ajute. 

DOAMNA LINDE (adunându-şi lucrurile) Bine, mă duc, dar nu 
plec de aici până nu vorbim amândouă, deschis. 

(Trece în camera din stânga; în acelaşi timp intră Helmer din vestibul.) 

NORA (ieşindu-i înainte) O, cât te-am aşteptat, dragă Torvald. 

TORVALD Era croitoreasa? 

NORA Nu, era Kristine; mă ajută să-mi pun la punct costumul. Să 
vezi ce bine am să arăt. 

HELMER N-a fost bună ideea mea? 

NORA Minunată! Dar eu... n-am fost drăguță că te-am ascultat? 

HELMER (luând-o de bărbie) Drăguţă? Pentru că îţi asculţi 
bărbatul? Ei, ei, nechibzuită mică, ştiu bine că n-ai gândit aşa. Dar nu 
vreau să te deranjez, trebuie să probezi, pe câte văd. 

NORA Tu ai să lucrezi? 


HELMER Da. (Arătând un teanc de hârtii.) Uite, le-am adus de la 
bancă. (Porneşte spre camera sa.) 

NORA Torvald! 

HELMER (oprindu-se) Da. 

NORA Dacă mica veveriţă te-ar ruga frumos, din toată inima... 
ceva? 

HELMER Ce anume? 

NORA Ai vrea să faci? 

HELMER Bineînţeles că mai întâi ar trebui să ştiu despre ce-i 
vorba. 

NORA Veveriţa ar alerga împrejur şi ar face tot felul de nebunii, 
dacă ai fi drăguţ şi i-ai satisface dorinţa. 

HELMER Hai, spune odată, Nora! 

NORA Ciocârlia mică ar ciripi în toată casa. 

HELMER Ei, oricum ai ciripi. 

NORA Ţi-aş dansa ca o fiică a ielelor sub clar de lună. Pentru tine, 
Torvald. 

HELMER Nora... cred că nu e în legătură cu ce mi-ai spus 
azi-dimineaţă! 

NORA (apropiindu-se de el) Ba da, Torvald, te rog, te implor! 

HELMER Şi tu, realmente, ai curajul să mai îmi vorbeşti de 
chestiunea asta? 

NORA Da, da, trebuie să cedezi, trebuie să-l menţii pe Krogstad 
în postul de la bancă. 

HELMER Draga mea Nora, postul lui l-am dat doamnei Linde. 

NORA Da, asta-i foarte frumos din partea ta; însă ai putea 
concedia alt funcţionar în locul lui Krogstad. 

HELMER Asta-i o încăpățânare de necrezut! Pentru că tu i-ai făcut 
ieri promisiunea necugetată să pui o vorbă bună, să fiu obligat eu... 

NORA Nu de asta, Torvald. E însă în interesul tău. Omul ăsta 


colaborează la cele mai detestabile ziare; chiar tu mi-ai spus. Poate 
să-ţi facă enorm de mult rău. Mi-e o frică de moarte din cauza asta. 

HELMER Aha, înţeleg. Te înspăimântă vechile amintiri. 

NORA Ce vrei să spui? Nu pricep. 

HELMER Că te gândeşti, bineînțeles, la tatăl tău. 

NORA Ei, da. Aminteşte-ţi numai câţi ticăloşi l-au terfelit 
groaznic în astfel de ziare. Eu cred că s-ar fi ajuns chiar la destituirea 
lui dacă ministerul nu te-ar fi delegat pe tine să anchetezi şi dacă tu 
n-ai fi fost atât de binevoitor. 

HELMER Micuţă Nora, e o deosebire considerabilă între tatăl tău 
şi mine. Tatăl tău nu era un funcţionar ireproşabil. Eu însă sunt; şi 
sper că voi rămâne astfel. 

NORA O, nimeni nu-şi închipuie ce poate născoci răutatea 
omenească. Am putea fi atât de liniștiți şi de fericiţi aici, în căminul 
nostru tihnit şi fără griji; tu, eu şi copiii, Torvald! De aceea te rog atât 
de mult. 

HELMER Tocmai fiindcă tu intervii pentru el, mă pui în 
imposibilitate să-l menţin. La bancă se ştie de concedierea lui. Atât ar 
mai trebui, să se răspândească zvonul că noul director a fost convins 
de cineva — probabil de soţia lui — să-şi schimbe hotărârea. 

NORA Ei şi? 

HELMER Bineînţeles, când e vorba de un capriciu, micuța 
încăpăţânată răspunde doar: Ei şi! M-aş face de râs în faţa întregului 
personal, lăsându-l să-şi închipuie că mă pot lăsa influenţat... din 
afară. Crede-mă, foarte curând aş simţi efectele. Şi în plus, mai este o 
împrejurare care face total imposibilă menţinerea lui Krogstad la 
bancă cât timp sunt eu director. 

NORA Ce anume? 

HELMER La nevoie aş putea trece cu vederea tarele lui morale. 

NORA Nu-i aşa, Torvald? 


HELMER Am auzit că este şi foarte capabil. Vezi, însă, Krogstad e 
o cunoştinţă de-a mea, din tinerețe. Una dintre acele cunoştinţe care 
te incomodează tot restul vieţii. Da, pot să-ţi mai spun: în plus ne şi 
tutuim. Şi cum e total lipsit de tact, o face şi în prezenţa altora. Ba, 
mai mult, tocmai atunci crede că este mai îndreptăţit să adopte un 
ton familiar faţă de mine şi să facă paradă: tu, tu, Helmer. Te asigur 
că îmi este mai mult decât neplăcut. M-ar pune într-o poziţie 
imposibilă la bancă. 

NORA Torvald, tu nu crezi nimic din ceea ce spui. 

HELMER Aşa? De ce, mă rog? 

NORA Pentru că e un punct de vedere meschin. 

HELMER Ce spui? Meschin? Îti par, eu, meschin? 

NORA Dimpotrivă, dragă Torvald; şi tocmai de aceea... 

HELMER E unul şi acelaşi lucru, Nora! Tu consideri argumentele 
mele meschine; în consecinţă, înseamnă că şi eu sunt meschin. Aşa! 
Meschin, deci! Ei, asta trebuie să se sfârşească odată. (Se duce la uşa 
vestibulului şi strigă.) Helene! 

NORA De ce o chemi? 

HELMER (căutând prin hârtiile aduse) Să termin odată. (Slujnica 
intră în cameră. Către ea.) la scrisoarea asta şi dă-o imediat unui 
comisionar. S-o ducă îndată la destinaţie. Repede însă. Adresa e pe 
plic. Uite, ia şi banii pentru comisionar. 

SLUJNICA Am înţeles. (Iese cu scrisoarea.) 

HELMER  (strângându-şi hârtiile) Aşa, micuța mea doamnă 
încăpăţânată. 

NORA (cu răsuflarea tăiată) Torvald, ce scrisoare era aceea? 

HELMER Concedierea lui Krogstad. 

NORA Opreşte-o, Torvald! Mai e încă timp. O, Torvald, 
opreşte-o! Fă asta pentru mine, pentru tine chiar, pentru copii! 
Ascultă-mă, Torvald, fă-o! Tu nu ştii ce ne poate aduce, tuturor, 


intransigenţa ta. 

HELMER Prea târziu. 

NORA Da... prea târziu. 

HELMER Dragă Nora, îţi iert agitația asta exagerată, deşi în fond 
este de-a dreptul o ofensă la adresa mea. Cel puţin aşa o consider. 
Nu-i oare o insultă să-ţi închipui că mă voi înspăimânta de 
răzbunarea unui funcţionăraş ratat? Te iert, totuşi, pentru că asta 
demonstrează marea ta dragoste pentru mine. (Luând-o în brațe.) Aşa 
trebuia să fac, scumpa mea Nora. Fie ce-o fi. La nevoie, crede-mă, am 
şi curaj şi putere. Vei vedea că ştiu să iau totul asupra mea. 

NORA (înspăimântată) Ce vrei să spui cu asta? 

HELMER Totul... 

NORA (calmă) Asta n-ai s-o faci niciodată! 

HELMER Bine, Nora; atunci să ne împărțim răspunderile, ca soţ şi 
soţie. De altfel, aşa este şi normal. (Mângâind-o pe cap.) Eşti 
mulţumită acum? Ei, ei, lasă ochişorii ăştia de porumbiţă speriată. 
Toate nu-s altceva decât de-ale tale. Mai bine ai repeta tarantela şi 
te-ai exersa la tamburină. Eu mă duc în biroul din fund, închid şi 
uşile de la mijloc, aşa că n-am să mai aud nimic; poţi face oricâtă 
gălăgie. (Se îndreaptă spre uşă.) Şi când vine Rank, spune-i unde mă 
găseşte. (O salută cu capul, îşi ia hârtiile şi pleacă în camera sa, închizând 
uşa după el.) 

NORA (înlemnită de spaimă, stă ca pironită, abia şoptind) Acum ar fi 
în stare s-o facă. O face, indiferent ce ar putea să urmeze. Nu, asta 
niciodată! Nu! Pentru nimic în lume, nu! Ah! O mântuire... o 
scăpare... (Se aude sunând în vestibul.) Doctorul Rank!... Da! Orice, în 
afară de asta. Orice altceva! (Îşi trece mâna peste față, încearcă să se 
reculeagă şi deschide uşa dinspre vestibul. Doctorul Rank e în vestibul şi-şi 
atârnă blana în cuier. Pe măsură ce se desfăşoară acțiunea, începe să se 
întunece.) Bună ziua, doctore. Te-am cunoscut după sunat. Stai, nu 


intra încă la Torvald, mi se pare că are ceva de lucru. 

DOCTORUL RANK Şi dumneata? 

NORA (în timp ce Rank intră în cameră, închizând uşa după el) O, ştii 
prea bine că pentru dumneata am întotdeauna timp. 

DOCTORUL RANK Îţi mulțumesc; am să profit. Cât o să mai am 
timp. 

NORA Ce vrei să spui? Cum... cât o să mai ai timp? 

DOCTORUL RANK Aşa cum ai auzit. Te sperie? 

NORA Da. Ceea ce ai spus e de-a dreptul straniu. Crezi că se va 
schimba ceva? Că se va întâmpla ceva? 

DOCTORUL RANK Se va întâmpla ceea ce prevedeam mai de 
mult. Dar speram că nu va fi atât de curând. 

NORA (luându-l de mână) Ce anume, doctore? Mie trebuie să-mi 
spui. 

DOCTORUL RANK (aşezându-se lângă sobă) Sănătatea mea merge 
spre rău. Şi ce-i mai trist, e că nu-i nimic de făcut. 

NORA (răsuflă uşurată) A, de dumneata e vorba? 

DOCTORUL RANK Dar de cine altul? La ce mi-ar servi să mă 
mint singur? Dintre toţi pacienţii mei, eu reprezint cazul cel mai 
grav. Situaţia cea mai desperată, doamnă Helmer. Zilele acestea 
mi-am făcut un examen general. Faliment! Poate că-ntr-o lună voi 
putrezi la cimitir. 

NORA Vai, e oribil ce spui. 

DOCTORUL RANK Situaţia însăşi e al dracului de urâtă. În 
special, vor fi deosebit de urâte fazele premergătoare. Mai am de 
aşteptat doar rezultatul unei ultime analize. În funcţie de rezultat, 
voi şti aproximativ când se va produce deznodământul. Aş dori să te 
rog, ceva: Helmer are, prin natura sa delicată, o deosebită oroare de 
tot ce este urât. N-aş vrea să mă vadă în halul în care voi fi, pe patul 
de suferinţă... 


NORA O, doctore Rank... 

DOCTORUL RANK ...Să nu vină acolo. Sub niciun motiv. Uşa 
mea va fi închisă pentru el. În momentul în care voi avea 
certitudinea agravării stării mele, îţi voi trimite cartea de vizită 
însemnată cu o cruce neagră. Atunci vei şti că începe 
descompunerea mea. 

NORA Vai, dar azi eşti cu totul absurd. Şi mie mi-ar fi părut atât 
de bine să fii optimist. 

DOCTORUL RANK Când sunt cu moartea-n faţă?... Mai ales că 
plătesc pentru altul. Asta-i dreptate? Şi în câte familii nu pândesc 
astfel de ispăşiri inevitabile! 

NORA (astupându-şi urechile) Prostii! Să fim veseli, veseli! 

DOCTORUL RANK Da, chiar de veselie îmi arde mie! 
Nevinovata mea coloană vertebrală plăteşte greu pentru isprăvile 
tatii, pe vremea când era locotenent. 

NORA (lângă masa din stânga) Era prea ahtiat după sparanghel şi 
pateuri de ficat de gâscă. Nu-i aşa? 

DOCTORUL RANK Şi după trufe. 

NORA Da, trufe, sigur. Şi stridii, după câte ştiu. 

DOCTORUL RANK Da, stridii, bineînţeles, şi stridii. 

NORA Şi vin de porto şi şampanie. Păcat că aceste lucruri 
delicioase atacă organismul. 

DOCTORUL RANK Mai ales că atacă biete organisme 
nevinovate. 

NORA O, da. Asta-i cel mai trist dintre toate. 

DOCTORUL RANK (privind-o cercetător) Hm!... 

NORA (după un timp) De ce zâmbeşti? 

DOCTORUL RANK Eu, nu. Dumneata râdeai. 

NORA Ba dumneata zâmbeai, doctore Rank! 

DOCTORUL RANK Eşti mult mai puţin serioasă decât îmi 


închipuiam. 

NORA Astăzi sunt atât de dornică de nebunii! 

DOCTORUL RANK Aşa-mi pare şi mie. 

NORA (cu amândouă mâinile pe umerii lui) Dragă, dragă doctore, nu 
trebuie să mori, pentru Torvald şi pentru mine; nu ai dreptul să 
mori. 

DOCTORUL RANK O, mă vei uita uşor. Morţii sunt repede uitaţi. 

NORA (privindu-l îngrijorată) Cum poţi crede aşa ceva? 

DOCTORUL RANK Se leagă noi prietenii şi astfel... 

NORA Cine leagă noi prietenii? 

DOCTORUL RANK Şi dumneata şi Helmer o veţi face când eu 
voi fi... departe. Dumneata ai şi început, după cât mi se pare. Aseară 
ce căuta aici acea doamnă Linde? 

NORA Aha, nu cumva eşti gelos pe biata Kristine? 

RANK Da, sunt. Ea va fi succesoarea mea aici, în casă. Când eu 
voi termina cu viața, poate că această femeie va... 

NORA Sst! Nu vorbi atât de tare. E dincolo. 

DOCTORUL RANK Şi astăzi? Ce-ţi spuneam? 

NORA Numai ca să-mi aranjeze puţin costumul. Doamne dar ce 
absurd eşti! (Aşezându-se pe sofa.) Acuma fii drăguţ, doctore. Vei 
vedea ce frumos am să dansez mâine; şi-atunci să-ţi închipui că o fac 
pentru dumneata... şi pentru Torvald, bineînţeles. (Scoțând diferite 
lucruri din cutie.) Doctore vreau să-ţi arăt ceva. 

DOCTORUL RANK (aşezându-se) Ce anume? 

NORA Ia te uită! 

DOCTORUL RANK Ciorapi de mătase. 

NORA De culoarea epidermei. Nu sunt delicioşi? O, acum e 
întuneric, dar mâine... Nu, nu, nu; nu trebuie să vezi decât talpa 
piciorului. A, sigur, ţi-ar plăcea să vezi şi mai sus. 

DOCTORUL RANK Hm!... 


NORA De ce-i priveşti atât de critic? Poate crezi că n-o să-mi şadă 
bine? 

DOCTORUL RANK În privinţa asta nu-mi pot forma o părere. 

NORA (privindu-l o clipă) Să-ţi fie ruşine! (ÎL atinge uşor cu ciorapii 
peste ureche.) Na! Aşa-ţi trebuie. (Împachetează din nou lucrurile.) 

DOCTORUL RANK Şi ce minunăţii o să mai văd? 

NORA N-o să mai vezi nimic, pentru că nu eşti cuminte. 
(Fredonează încetişor, umblând prin lucruri.) 

DOCTORUL RANK (după o scurtă pauză) Când stau aici cu 
dumneata, atât de intim, nu-mi dau seama... nu, nu pricep deloc ce 
s-ar fi întâmplat cu mine dacă nu v-aş fi cunoscut, dacă niciodată 
n-aş fi intrat în casa voastră. 

NORA (zâmbind) În fond, cred că te-ai simţit bine la noi. 

DOCTORUL RANK (mai încet, privind țintă înaintea lui) Şi acum să 
fii silit să părăseşti toate astea... 

NORA Prostii; n-ai să părăseşti nimic. 

DOCTORUL RANK (acelaşi joc) ...Şi să nu poţi lăsa după tine 
măcar o imagine precisă, ci doar un regret trecător... nimic mai mult 
decât un loc gol, care va fi ocupat de primul venit. 

NORA Şi dacă te-aş ruga să... Nu!... 

DOCTORUL RANK Ce? 

NORA Ca o mare dovadă de prietenie... 

DOCTORUL RANK Hai! Spune! 

NORA Voiam să spun... o mare dovadă de prietenie şi un imens 
serviciu pentru mine. 

DOCTORUL RANK Ah, pentru prima oară îmi dai prilejul să mă 
simt fericit. 

NORA Dar nici nu ştii despre ce e vorba. 

DOCTORUL RANK Bine, bine, te ascult. 

NORA Nu, nu pot, doctore, e cam prea mult... în acelaşi timp şi 


un sfat... şi un serviciu... 

DOCTORUL RANK Cu atât mai bine. Nu înţeleg însă exact ce 
vrei. Vorbeşte, deci. Nu mă mai bucur de încrederea dumitale? 

NORA Ba da. Mai mult decât oricare altul. Îmi eşti cel mai bun şi 
mai credincios prieten. De altfel, o ştii prea bine. De aceea vreau să-ţi 
spun totul. Uite, doctore: e ceva ce trebuie să împiedic, şi dumneata 
poţi să mă ajuţi. Ştii cât de fierbinte, cât de mult mă iubeşte Torvald; 
n-ar ezita nicio clipă să-şi dea viaţa pentru mine. 

DOCTORUL RANK (aplecându-se spre ea) Nora... crezi că-i 
singurul care... 

NORA (cu o mişcare uşoară) Care?... 

DOCTORUL RANK  ...care şi-ar da bucuros viața pentru 
dumneata? 

NORA (întunecată) Atunci... 

DOCTORUL RANK Mi-am jurat să ţi-o spun cu puţin înainte de 
moarte. Acum e cea mai nimerită ocazie. Da, Nora. Acum ştii totul. 
Şi mai ştii că în mine poţi avea toată încrederea. Mie poţi să-mi 
încredinţezi orice secret. 

NORA (se ridic; simplă şi calmă) Dă-mi voie să trec. 

DOCTORUL RANK (îi face loc, continuând să şadă) Nora... 

NORA (în pragul vestibulului) Helene, adu lampa. (Apropiindu-se de 
sobă.) O, dragă doctore, asta-i urât din partea dumitale. 

DOCTORUL RANK (ridicându-se) Pentru că te-am iubit ca nimeni 
altul? Asta-i urât? 

NORA Nu, ci numai pentru că mi-ai spus-o. De altfel, nici nu era 
nevoie. 

DOCTORUL RANK Ce vrei să spui? Atunci... ştiai? 

(Slujnica intră cu lampa, O aşază pe masă şi iese.) 

DOCTORUL RANK Nora... doamnă Helmer... te întreb: ştiai? 

NORA Greu de spus dacă am ştiut sau nu. Realmente, nu-mi dau 


seama. De ce ai fost atât de stângaci, doctore? Ar fi fost totul atât de 
frumos! 

DOCTORUL RANK Ei, în orice caz, acum ştii că îţi aparţin. Cu 
trup şi suflet, vorbeşte, te rog. 

NORA (privindu-l) După toate astea? Să-ţi mai spun? 

DOCTORUL RANK Te rog! Spune-mi despre ce este vorba. 

NORA Acum nu mai pot să-ţi spun! 

DOCTORUL RANK Ba da. Nu trebuie să mă pedepseşti astfel. 
Dă-mi voie să fac pentru dumneata tot ce este omeneşte posibil. 

NORA Acum nu mai poţi face nimic pentru mine. De altfel, sigur, 
nu voi avea nevoie de niciun sprijin. Toate astea nu erau decât 
închipuiri de-ale mele. Sigur că-i aşa. Fireşte. (Se aşază în balansoar, 
priveşte la el, zâmbind.) Da, eşti un om corect, doctore. Acum, pe 
lumină, nu ai cumva o senzaţie de jenă, de ruşine? 

DOCTORUL RANK Nu. Absolut deloc. Nu trebuie oare să plec... 
pentru totdeauna? 

NORA Nu, asta să nu faci. Bineînţeles, trebuie să vii aici ca mai 
înainte. Ştiu că Torvald nu se poate lipsi de dumneata. 

DOCTORUL RANK Dar dumneata? 

NORA O, eu mă simt nespus de bine când vii aici. 

DOCTORUL RANK Poate de aceea am fost indus în eroare. Eşti o 
enigmă pentru mine. De multe ori am avut impresia că plăcerea 
dumitale era aceeaşi, fie că stăteai cu mine, fie cu Helmer. 

NORA Da, vezi, sunt unii oameni la care ţii foarte mult şi alţii cu 
care mai mult decât cu oricine îţi place să fii împreună. 

DOCTORUL RANK În definitiv, e şi asta ceva. 

NORA Când eram acasă, cel mai mult, bineînțeles, tineam la tata. 
Însă îmi plăcea foarte mult să mă strecor în camera slujnicelor; 
pentru că ele nu mă ţineau de rău niciodată; şi totdeauna vorbeau 
despre lucruri amuzante. 


DOCTORUL RANK Aha, înţeleg. Pe ele le înlocuiesc eu. 

NORA (sare în picioare şi se duce la el) O, dragul, bunul meu doctor, 
nu asta am vrut să spun. Dar nu înţelegi? Cu Torvald e parcă acelaşi 
lucru ca şi cu tata. 

(Slujnica intră din vestibul.) 

SLUJNICA Doamnă! ($uşoteşte ceva şi-i dă o carte de vizită.) 

NORA (aruncând o privire pe cartea de vizită) Ah! (O bagă în 
buzunar.) 

DOCTORUL RANK Ceva neplăcut? 

NORA Nu, nu, deloc; e pentru... e vorba... e pentru costumul 
meu... 

DOCTORUL RANK Cum asta? Costumul? E aici doar. 

NORA O, ăsta, da, însă-i vorba de altul; l-am comandat... Torvald 
nu trebuie să ştie nimic... 

DOCTORUL RANK Aha, ăsta-i deci marele secret? 

NORA Desigur; du-te pe la el; e în camera din mijloc; reţine-l cât 
mai mult timp. 

DOCTORUL RANK Nicio grijă; nu scapă el de mine. (Intră în 
camera lui Helmer.) 

NORA (slujnicei) Zici că mă aşteaptă în bucătărie? 

SLUJNICA Da, a urcat pe scara de serviciu... 

NORA Nu i-ai spus că e cineva aici? 

SLUJNICA Ba da, dar zadarnic. 

NORA Crezi că nu vrea să plece? 

SLUJNICA A spus că nu pleacă până nu vorbeşte cu doamna. 


NORA Atunci pofteşte-l. Caută însă să nu se audă. Helene, să nu 
spui nimănui că a venit. Vreau să-i fac o surpriză soţului meu. 
SLUJNICA Da, doamnă, am înţeles. (lese.) 
NORA Vai! Se apropie catastrofa! Totul e-n zadar! Nu, nu, nu se 
poate! Nu trebuie, nu! 


(Se duce şi trage zăvorul la uşa lui Helmer. Slujnica deschide uşa 
vestibulului pentru avocatul Krogstad şi închide după el. Acesta e cu blana 
de călătorie, cizme de iarnă şi căciulă.) 

NORA (ieşindu-i înainte) Vorbiţi încet, soțul meu e acasă. 
KROGSTAD Nu face nimic. 

NORA Ce doriţi de la mine? 

KROGSTAD Trebuie să primesc răspuns la o chestiune. 

NORA Atunci grăbiţi-vă. Despre ce-i vorba? 

KROGSTAD Ştiţi desigur că am fost concediat. 

NORA Mi-a fost absolut imposibil să împiedic concedierea, 
domnule Krogstad. Am luptat din răsputeri pentru dumneavoastră; 
totul a fost în zadar. 

KROGSTAD Oare atât de puţin vă iubeşte soțul dumneavoastră? 
Când ştie ce puteţi păţi, îndrăzneşte totuşi... 

NORA Cum, v-aţi imaginat că ştie ceva? 


KROGSTAD Da. Aveţi dreptate. Nici nu-mi imaginasem că ştie 
ceva. De altfel, nu e în firea amicului Torvald Helmer manifestarea 
unui astfel de curaj. 

NORA Domnule Krogstad, nu permit nicio lipsă de respect faţă 
de soţul meu. 

KROGSTAD Scuzaţi, tot respectul cuvenit. Observ că doamna 
ţine foarte mult să nu ştie nimic, deci presupun că vă daţi seama mai 
bine decât ieri de gravitatea faptelor comise. 

NORA Destul de bine, chiar fără concursul dumneavoastră. 

KROGSTAD Ei, da. Un jurist atât de slab ca mine... 

NORA Ce doriţi? 

KROGSTAD Doar să ştiu ce mai faceţi, doamnă Helmer. Toată 
ziua m-am gândit la dumneavoastră. Un biet... casier, un biet 
avocăţel... un... în fine, unul ca mine, precum vedeţi, are şi un pic de 
inimă. 


NORA Aţi putea s-o dovediţi, gândindu-vă la copilaşii mei. 

KROGSTAD Dar dumneavoastră şi soţul dumneavoastră v-aţi 
gândit la ai mei? Acum însă tot nu mai are nicio importanţă. De 
altfel, voiam să vă spun că nu trebuie să luaţi lucrurile prea în tragic. 
În primul rând, să ştiţi că nu voi depune nicio plângere. 

NORA O, nu-i aşa? Eram sigură. 

KROGSTAD Totul se poate aranja dacă există bunăvoință. Nu e 
nevoie să afle toată lumea. Chestiunea se va aranja între noi trei. 

NORA Dar soţul meu nu trebuie să afle niciodată nimic. 

KROGSTAD Cum credeţi că o puteţi evita? Sunteţi oare în măsură 
să achitaţi în întregime?... 

NORA Nu, momentan nu. 

KROGSTAD Atunci poate aveţi posibilitatea să vă procuraţi suma 
într-o zi, două? 

NORA Nu. De altfel tot n-aş face uz de ea. 

KROGSTAD Şi nici nu v-ar folosi la ceva. Chiar dacă aţi poseda 
teancuri de bancnote, tot nu v-aş restitui chitanţa. 

NORA Dar ce aveţi de gând să faceţi cu ea? 

KROGSTAD Vreau doar s-o păstrez... s-o am la-ndemână. 
Evident, nimeni n-ar şti de existenţa ei. Dacă cumva aţi lua vreo 
hotărâre desperată... 

NORA O voi lua. 

KROGSTAD ...Dacă v-aţi gândit cumva să fugiţi de-acasă... 
NORA O voi face! 

KROGSTAD ...Sau v-aţi gândit poate la ceva şi mai grav... 
NORA De unde ştiţi? 

KROGSTAD ...Părăsiţi gândurile astea. 

NORA De unde ştiţi că m-am gândit şi la asta? 

KROGSTAD Cei mai mulţi dintre noi se gândesc la asta... la 
început. Şi eu m-am gândit cândva. Dar n-am avut destul curaj... 


NORA (cu glasul stins) Nici eu n-am. 

KROGSTAD  (uşurat) Nu-i aşa? N-aţi avea curaj nici 
dumneavoastră? 

NORA N-am; n-am deloc. 

KROGSTAD Ar fi de altfel o mare prostie. După ce va trece 
furtuna conjugală... Am aici, în buzunar, o scrisoare către soțul 
dumneavoastră... 

NORA În care i-aţi spus totul? 

KROGSTAD O! Da. Însă cu multe menajamente. 

NORA (precipitat) Nu-i trimiteţi scrisoarea. Faceţi-o bucățele. Voi 
găsi o posibilitate, oricare, pentru a procura banii. 

KROGSTAD  lertaţi-mă, doamnă, însă cred că doar adineauri 
v-am spus... 

NORA Dar nu vorbesc de banii pe care vi-i datorez. M-am referit 
la suma ce-o pretindeţi soțului meu. Spuneţi-mi cât şi voi procura 
imediat banii. 

KROGSTAD Nu bani pretind de la soţul dumneavoastră. 

NORA Atunci ce? 

KROGSTAD Vă spun îndată. Eu vreau să trăiesc pe propriile mele 
picioare, vreau să mă redresez, doamnă, vreau să avansez; şi soțul 
dumneavoastră va trebui să mă ajute. Timp de un an şi jumătate nu 
m-am făcut vinovat de nicio incorectitudine, luptându-mă în acelaşi 
timp cu cele mai mari greutăţi; eram totuşi mulţumit că mă ridicam 
pas cu pas. Acum, iată-mă dat afară. De aceea nu-mi ajunge să fiu 
reprimit, ca o pomană. Vreau să parvin. Vreau să reintru la bancă 
într-un post important; soţul dumneavoastră trebuie să înființeze 
acest post important; şi trebuie să-l înfiinţeze pentru mine. 

NORA Niciodată nu va face asta. 

KROGSTAD Ba o va face; îl cunosc bine; nu va îndrăzni nici să 
crâcnească. Şi odată ajuns acolo, alături de el, atunci veţi vedea! 


Într-un an voi ajunge mâna dreaptă a directorului. Nils Krogstad şi 
nu Torvald Helmer va fi conducătorul băncii. 

NORA N-o să ajungeţi niciodată ziua aceea! 

KROGSTAD Sau aţi vrea poate... 

NORA Acum, da. Am curajul să vreau. 

KROGSTAD O, nu reuşiţi să mă înspăimântați. O doamnă 
delicată şi răsfăţată ca dumneavoastră... 

NORA O să vedeţi, o să vedeţi! 

KROGSTAD Ce? Sub sloiuri, poate? Pe fund, în apa rece şi neagră 
ca huila? Şi-n primăvară să ieşiţi la suprafață - hâdă, de 
nerecunoscut, cu părul căzut... 

NORA Nu mă puteţi înspăimânta. 

KROGSTAD Nici dumneavoastră pe mine. Astea-s lucruri care se 
spun, dar nu se fac, doamnă Helmer. De altfel, nici n-ar folosi la 
nimic. Şi aşa, eu tot îl am la mână. 

NORA Cum? Chiar şi atunci când eu n-aş mai fi?... 

KROGSTAD Uitaţi că... şi după moarte, reputaţia dumneavoastră 
tot de mine depinde? 

(Nora rămâne fără glas, privindu-l.) 

KROGSTAD Ei, şi fiindcă acum ştiţi ce vă aşteaptă, nu are rost să 
faceţi vreo prostie. Când Helmer va primi scrisoarea, mă va chema. 
Şi nu uitaţi: soțul dumneavoastră mă sileşte să merg pe această cale. 
N-am să i-o iert niciodată. Adio, doamnă. (Iese prin vestibul.) 

NORA (la uşa vestibulului, o întredeschide şi ascultă) A plecat. N-a 
lăsat scrisoarea. O nu, nu, ar fi fost şi imposibil. (Deschizând uşa din ce 
în ce mai mult.) Ce-o mai fi? S-a oprit afară. Nu coboară pe trepte. Se 
răzgândeşte? Oare va... 

(O scrisoare cade în cutie; după aceea se aud paşii lui Krogstad care se 
pierd în josul scărilor.) 

NORA (cu un strigăt înfundat, aleargă repede lângă masa de lângă sofa; 


scurtă oprire) În cutia de scrisori! (Se strecoară timid în vestibul.) Acolo 
e. Torvald, Torvald, nu mai e nicio salvare! 

DOAMNA LINDE (venind cu costumul din camera din stânga) Asta-i 
tot ce am putut să aranjez. Hai să-l probezi. 

NORA (răguşit şi încet) Kristine, vino încoa. 

DOAMNA LINDE (aruncând hainele pe sofa) Ce-i cu tine? Pari cu 
totul tulburată. 

NORA Vino încoa. Vezi scrisoarea aceea? Acolo, prin gemulețul 
cutiei de scrisori. 

DOAMNA LINDE Da, da, o văd. 

NORA Scrisoarea aceea e de la Krogstad... 

DOAMNA LINDE Nora... Krogstad ţi-a împrumutat banii! 

NORA Da; şi acum Torvald va afla totul! 

DOAMNA LINDE Crede-mă, Nora, e mai bine aşa. Pentru 
amândoi. 

NORA Dar nu ştii totul. Eu am falsificat o semnătură. 

DOAMNA LINDE Sfinte Dumnezeule!... 

NORA Despre asta vreau să-ţi vorbesc, Kristine. Va fi nevoie să fii 
martora mea. 

DOAMNA LINDE Cum martoră? Ce să... 

NORA Dacă îmi voi pierde minţile... şi mă tem că aşa va fi... 

DOAMNA LINDE Nora! 

NORA Sau dacă mi s-ar întâmpla altceva... ceva... încât să nu mai 
fiu aici... 

DOAMNA LINDE Nora, Nora, dar ţi-ai ieşit cu totul din minţi! 

NORA Mă gândesc că... dacă atunci, cineva... de aici, ar vrea 
poate să ia totul asupra lui, să-şi asume vina... mă înţelegi tu... 

DOAMNA LINDE Da, da; dar cum poţi să te gândeşti?... 

NORA Tu să fii martoră că nu-i adevărat, Kristine. Nu am 
înnebunit. Sunt în toate minţile şi de aceea îţi spun: nimeni n-a ştiut 


nimic despre chestiunea asta, singură am săvârşit totul. Să nu uiţi 
asta. 

DOAMNA LINDE N-am să uit. Nu pricep încă nimic. 

NORA Nici nu ai putea să pricepi. Se va produce însă o minune. 

DOAMNA LINDE O minune? 

NORA Da, o minune. Dar e atât de teribilă, Kristine, încât ar fi de 
preferat să nu se producă. 

DOAMNA LINDE Mă duc îndată să vorbesc cu Krogstad. 

NORA Nu te duce la el; să nu-ți facă vreun rău! 

DOAMNA LINDE A fost o vreme, mai demult, când ar fi făcut 
bucuros orice pentru mine. 

NORA El? 

DOAMNA LINDE Unde locuieşte? 

NORA Nu ştiu... dar stai... (Caută în buzunar.) Am cartea lui de 
vizită. Dar scrisoarea, scrisoarea!... 

HELMER (din camera lui, bate la uşă) Nora! 

NORA (fipă îngrozită) Ce este? Ce vrei cu mine? 

HELMER Ei, ei, nu te speria. Nu intrăm; ai încuiat uşa; mai 
probezi încă? 

NORA Da, da; mai probez. Voi arăta minunat, Torvald! 

DOAMNA LINDE (care a citit cartea de vizită) Locuieşte chiar 
alături, la colţ. 

NORA Da, dar e cu totul inutil. Nu mai e nicio scăpare. Scrisoarea 
e în cutie. 

DOAMNA LINDE Şi soțul tău are cheia? 

NORA Da, întotdeauna. 

DOAMNA LINDE Krogstad trebuie să-şi ceară scrisoarea înapoi; 
va găsi un pretext pentru asta. 

NORA Ah! Dar tocmai pe la ora asta Torvald obişnuieşte... 

DOAMNA LINDE Reţine-l. Stai la el cât mai mult. Mă întorc 


numaidecât. 

(Iese repede pe uşa vestibulului.) 

NORA (se duce la uşa lui Helmer, o deschide şi priveşte înăuntru) 
Torvald! 

HELMER (în camera din fund) Ei, se permite în fine să intri în 
propria-ţi casă? Vino, Rank, vom putea vedea şi noi... (În prag.) Dar 
asta ce mai e? 

NORA Ce anume, dragă Torvald? 

HELMER RANK Îmi anunţase un mare spectacol, cu tine 
costumată. 

DOCTORUL RANK (în prag) Aşa înţelesesem, iată însă că m-am 
înşelat. 

NORA Nu te-ai înşelat! Am decis că nimeni nu trebuie să-mi 
admire splendoarea până mâine. 

HELMER Dar, Nora dragă, pari extrem de obosită. Ai exersat prea 
mult? 

NORA Nu, încă n-am exersat deloc. 

HELMER Totuşi, ar fi necesar. 

NORA Sigur că ar fi foarte necesar, Torvald. Fără tine nu pot face 
nimic. Am uitat absolut totul. 

HELMER O, te ajut eu să te pui repede la punct. 

NORA Da, Torvald. Ocupă-te odată şi de mine. Îmi promiţi? Mi-e 
atât de frică. Atâta lume... În seara asta trebuie să te ocupi numai de 
mine. Lasă orice treburi, orice afaceri; să nu pui mâna nici măcar pe 
condei. Nu-i aşa, dragă Torvald? 

HELMER Îţi promit; în astă-seară îţi stau la dispoziţie, eşti mică şi 
n-ai pe nimeni să te ajute. Dar mai întâi vreau să... (Se duce spre uşa 
vestibulului.) 

NORA Ce cauţi acolo? 

HELMER Să văd dacă e vreo scrisoare. 


NORA Nu, nu, Torvald. Stai aici! 

HELMER De ce nu? 

NORA Torvald, te rog; nu-i nicio scrisoare. 

HELMER Lasă-mă să văd. (Vrea să se ducă.) 

NORA (lângă pian, execută primele măsuri ale tarantelei) 

HELMER (în prag, se opreşte) Aha! 

NORA Nu pot dansa mâine dacă nu repet cu tine. 

HELMER (se apropie de ea) Eşti atât de speriată, Nora dragă? 
NORA Da, nespus. Să începem imediat, e destul timp până la 
masă. Aşază-te aici şi cântă-mi, Torvald dragă; corectează-mă; 


îndrumează-mă ca de obicei. 

HELMER Bucuros, foarte bucuros, dacă doreşti tu. (Se aşază la 
pian.) 

NORA (scoate tamburina din cutie şi de asemeni un şal lung, pestrit, cu 
care se drapează într-o clipită; pe urmă, dintr-un salt vine în față şi strigă) 
Cântă-mi acum! Vreau să dansez! 

(Helmer cântă şi Nora dansează, doctorul Rank stă lângă pian, în spatele 
lui Helmer şi priveşte.) 

HELMER (cântând) Mai lent, mai lent. 

NORA Nu pot altfel. 

HELMER Nu atât de violent, Nora! 

NORA Aşa trebuie. 

HELMER (ridicând capul) Nu, nu, aşa nu merge deloc. 

NORA (râzând şi agitând tamburina) Nu-ţi spuneam? 

DOCTORUL RANK Dă-mi voie să-i cânt eu. 

HELMER (ridicându-se) Bine, cântă tu; am s-o pot îndruma mai 
uşor. 

(Rank se aşază la pian şi cântă; Nora dansează cu o sălbăticie crescândă. 
Helmer s-a aşezat lângă sobă şi-i face mereu observații; Nora pare că nu le 
aude; părul i se despleteşte şi-i cade pe umăr; ea nu observă şi continuă să 


danseze. Intră doamna Linde.) 

DOAMNA LINDE (înmărmurită lângă uşă) Ahl!... 

NORA Uite de ce pozne ne ţinem, Kristine. 

HELMER Dar, draga mea Nora, pui atâta pasiune de parcă ai 
dansa pe viaţă şi pe moarte. 

NORA Aşa şi este! 

HELMER Rank, opreşte-te; asta-i curată nebunie! Opreşte-te, îţi 
spun! (Rank încetează cântecul şi Nora se opreşte brusc.) N-aş fi crezut 
niciodată că ai uitat tot ce te-am învăţat. 

NORA (azvârlind tamburina) Acum vezi şi tu. 

HELMER Într-adevăr, e nevoie să fii corectată. 

NORA Vezi că e necesar? Trebuie să mă corectezi tot timpul. Îmi 
promiţi, Torvald? 

HELMER Desigur, şi o să ai numai de câştigat. 

NORA Da, Torvald. Şi azi, şi mâine nu trebuie să ai altă 
preocupare în afară de mine. Nu trebuie să citeşti nici măcar o 
scrisoare; nici să nu atingi cutia de scrisori. 

HELMER O, tot îţi mai e frică de omul acela? 

NORA Da, şi asta. 

HELMER Nora, o văd pe chipul tău, a şi sosit o scrisoare de la el. 

NORA Nu ştiu; s-ar putea, însă nu trebuie să citeşti nicio astfel de 
scrisoare acum; să lăsăm totul după Crăciun. 

DOCTORUL RANK (încet lui Helmer) Nu te împotrivi. 

HELMER (luând-o în brațe) Copiilor le faci pe plac. Însă mâine 
seară, după ce vei fi dansat... 

NORA Atunci ai să fii liber. 

SLUJNICA (în uşa din dreapta) Doamnă, masa e servită. 

NORA Vrem şampanie, Helene. 

SLUJNICA Bine, doamnă. (lese.) 

HELMER Ei, ei... facem chef mare, aşadar? 


NORA Chef cu şampanie până mâine în zori. (Strigă.) Şi praline, 
Helene, multe, măcar de data asta. 

HELMER (luându-i mâinile) Na, na, na, dar fără atâta agitaţie. Fii 
ca înainte, micuța mea ciocârlie. 

NORA Da, aşa am să fiu. Dar acum treci dincolo; şi dumneata, 
doctore. Kristine, ajută-mă să-mi aranjez părul. 

DOCTORUL RANK (încet, în timp ce merge) Parcă s-ar fi întâmplat 
ceva, te aştepţi la ceva? 

HELMER Dar deloc, dragă prietene; e doar teama aceea 
copilărească de care ţi-am vorbit. 

(Amândoi intră în camera din dreapta.) 

NORA Ei?! 

DOAMNA LINDE A plecat la ţară. 

NORA Ah! Ţi-am spus. 

DOAMNA LINDE Se întoarce mâine seară. l-am lăsat un bilet. 

NORA Nu trebuia s-o faci. Nu poţi opri nimic. Şi, în fond, poate 
totuşi se-ntâmplă o minune. 

DOAMNA LINDE Dar ce aştepţi tu, de fapt? 

NORA A, e greu să pricepi. Du-te la ei. Vin şi eu îndată. 

(Doamna Linde intră în sufragerie.) 

NORA (stă o clipă ca şi cum s-ar reculege; pe urmă se uită la ceas) Cinci. 
Încă şapte ore până la miezul nopţii. Apoi, douăzeci şi patru de ore 
până la miezul nopţii următoare. Atunci s-a terminat cu tarantela. 
Douăzeci şi patru plus şapte? Treizeci şi una de ore de trăit. 

HELMER (în uşa din dreapta) Unde e micuța ciocârlie? 

NORA (înspre el, cu brațele deschise) Aici, aici e ciocârlia! 


Actul III 


(Acelaşi decor. Masa de lângă sofa cu scaunele dimprejur au fost 


mutate în mijlocul camerei. Pe masă, o lampă aprinsă. Uşa spre 
vestibul e deschisă. Se aude muzică de dans de la etajul de sus. 
Doamna Linde stă la masă şi răsfoieşte distrată o carte; încearcă să 
citească, dar nu se poate concentra; de vreo două ori ascultă atentă 
înspre uşa de la intrare.) 


DOAMNA LINDE (uitându-se la ceas) Încă nu. Şi totuşi, ar fi 
timpul. Dar dacă nu... (Ascultând din nou.) A, el este. (Se duce în 
vestibul şi deschide cu precauție uşa de la intrare; se aud paşi uşori pe scări; 
şopteşte.) Intră. Nu-i nimeni aici. 

KROGSTAD (în uşă) Am găsit acasă un bilet de la dumneata. Ce 
înseamnă asta? 

DOAMNA LINDE Trebuie neapărat să-ţi vorbesc. 

KROGSTAD Da? Şi trebuie să vorbim neapărat aici, în casa asta? 

DOAMNA LINDE La mine acasă era imposibil; camera mea n-are 
intrare separată. Intră. Suntem absolut singuri; slujnica doarme şi 
Helmerii sunt sus, la bal. 

KROGSTAD (intrând în cameră) la te uită. În seara asta... Helmerii 
dansează? Adevărat? 

DOAMNA LINDE Da. 

KROGSTAD O, desigur, de ce n-ar dansa?... 

DOAMNA LINDE Ei, Krogstad, avem de vorbit ceva. 

KROGSTAD Noi doi mai avem ceva să ne spunem? 

DOAMNA LINDE Da! Avem multe să ne spunem. 

KROGSTAD Nu prea cred. 

DOAMNA LINDE Pentru că niciodată nu m-ai înţeles bine. 

KROGSTAD Mai era şi altceva de înţeles? De altfel, asta 
se-ntâmplă destul de des în viaţă. O femeie fără inimă îşi părăseşte 


iubitul când i se iveşte o partidă mai bună. 
DOAMNA LINDE Crezi că eu sunt fără inimă? Şi crezi că am 


făcut-o fără să sufăr? 

KROGSTAD Vrei să spui că nu ţi-a fost uşor? 

DOAMNA LINDE Krogstad, ai putut să crezi altfel? 

KROGSTAD Atunci de ce mi-ai scris aşa cum mi-ai scris? 

DOAMNA LINDE N-am putut altfel. Când a trebuit s-o rup cu 
tine, am considerat că aveam obligaţia morală să-ţi şterg din inimă 
tot ce simţeai pentru mine. 

KROGSTAD (frângându-şi mâinile) Asta era deci. Şi totul... totul 
numai pentru bani! 

DOAMNA LINDE Nu trebuie să uiţi că aveam o mamă lipsită de 
orice ajutor, suferindă, şi doi fraţi mici. Nu puteam să aştept, 
Krogstad; iar perspectivele tale erau prea îndepărtate pe atunci. 

KROGSTAD Poate; însă nu trebuia să renunți la mine pentru 
altul. 

DOAMNA LINDE Da, poate că ai dreptate. De multe ori m-am 
întrebat dacă am avut acest drept. 

KROGSTAD (încet) Când te-am pierdut, parcă s-a prăbuşit 
pământul sub mine. Acum, priveşte-mă; sunt un naufragiat agăţat 
de-o epavă. 

DOAMNA LINDE Salvarea ar putea fi aproape. 

KROGSTAD Era aproape; însă venirea ta a împiedicat-o. 

DOAMNA LINDE Fără s-o ştiu, Krogstad. Abia azi am aflat că-i 
voi lua locul la bancă. 

KROGSTAD Pentru că mi-o spui tu, cred. Dar acum, când ştii... 
nu te retragi? 

DOAMNA LINDE Nu; pentru că tot nu ţi-ar mai fi de niciun 
folos. 

KROGSTAD O, folos, folos... eu, în locul tău, aş face-o totuşi. 

DOAMNA LINDE Am învăţat să acţionez raţional. Viaţa şi 
necesitatea aspră şi amară m-au învăţat astfel. 


KROGSTAD Şi pe mine tot viaţa m-a învăţat să nu cred în vorbe. 

DOAMNA LINDE În cazul ăsta, te-a învăţat un lucru foarte 
rezonabil. Dar în fapte crezi? 

KROGSTAD Ce vrei să spui cu asta? 

DOAMNA LINDE Adineauri te comparai cu un naufragiat pe o 
epavă. 

KROGSTAD Am motive temeinice s-o fac. 

DOAMNA LINDE Şi eu sunt o naufragiată pe o epavă. Nimeni 
căruia să-i port de grijă, nimeni care să aibă nevoie de mine. 

KROGSTAD Aşa ai vrut. 

DOAMNA LINDE Atunci nu aveam altă cale. 

KROGSTAD Cum adică? 

DOAMNA LINDE Krogstad, dacă noi, doi naufragiaţi, ne-am 
salva unul pe altul? 

KROGSTAD Ce vrei să spui? 

DOAMNA LINDE Doi pe aceeaşi epavă se ajută mai bine decât 
fiecare luptând numai pentru sine. 

KROGSTAD Kristine! 

DOAMNA LINDE De ce crezi că am venit aici, în oraş? 

KROGSTAD Te-ai gândit cumva şi la mine? 

DOAMNA LINDE Am muncit şi numai aşa am putut supravieţui. 
Toate zilele vieţii mele, de când mă ţin minte, am muncit, şi asta a 
fost cea mai mare şi unica mea bucurie. Dar acum am rămas cu totul 
singură pe lume. Mă simt înspăimântător de părăsită. Nu ai nicio 
satisfacţie muncind numai pentru tine. Krogstad, ajută-mă, oferă-mi 
un scop pentru care să muncesc. 

KROGSTAD Nu pot crede. Asta nu-i decât generozitatea ta 
exaltată, care te îndeamnă să te jertfeşti. 

DOAMNA LINDE i s-a părut vreodată că sunt o exaltată? 

KROGSTAD Realmente, ai fi în stare? Dar... îmi cunoşti tot 


trecutul? 

DOAMNA LINDE Da. 

KROGSTAD Şi ştii ce reputaţie am? 

DOAMNA LINDE Mai adineauri spuneai că alături de mine ai fi 
alt om. 

KROGSTAD De asta sunt convins. 

DOAMNA LINDE Şi acum... n-ar mai fi posibil? 

KROGSTAD Kristine, eşti sigură de ce spui? Da! Da! Aşa-i, citesc 
pe faţa ta. Adevărat? Ai avea curajul?... 

DOAMNA LINDE Am nevoie de cineva căruia să-i fiu ca o 
mamă; şi copiii dumitale au nevoie de o mamă. Noi doi avem nevoie 
unul de celălalt. Krogstad, am încredere în tine. 

KROGSTAD (îi apucă mâinile) Mulţumesc, mulţumesc, Kristine... 
acum am să mă reabilitez în faţa oricui. Ah, dar uitasem... 

DOAMNA LINDE (atentă) Sst! Tarantela! Acum du-te, du-te te 
rog. 

KROGSTAD Dar ce s-a întâmplat? 

DOAMNA LINDE N-auzi muzica, sus? Tarantela e pe sfârşite; 
înseamnă că pot veni din clipă în clipă. 

KROGSTAD A, da, trebuie să plec. Şi de altfel totul ar fi zadarnic. 
Tu n-ai de unde să ştii ce-am făcut împotriva Helmerilor. 

DOAMNA LINDE Ba da, Krogstad, ştiu. 

KROGSTAD Şi cu toate astea, mai ai curajul să... 

DOAMNA LINDE Da! Fiindcă-mi dau seama până unde îl poate 
împinge pe un om desperarea. 

KROGSTAD Ah, dacă aş putea să mai îndrept ceva! 

DOAMNA LINDE Poţi. Scrisoarea ta e încă în cutie. 

KROGSTAD Eşti sigură? 

DOAMNA LINDE Absolut sigură, dar... 

KROGSTAD (privind-o cercetător) Nu cumva asta e explicaţia? 


Totul doar fiindcă vrei să-ţi salvezi prietena? Vorbeşte-mi deschis. 
Aşa-i? 

DOAMNA LINDE Krogstad, m-am vândut o dată pentru alţii. 
N-o mai fac a doua oară. 

KROGSTAD Am să-i cer scrisoarea înapoi. 

DOAMNA LINDE Nu, nu. 

KROGSTAD Ba da, Kristine, îl aştept să coboare şi-i cer să-mi 
restituie scrisoarea, pe care nu-i cazul s-o mai citească, fiind vorba 
doar de concedierea mea. 

DOAMNA LINDE Nu, Krogstad, nu trebuie să ceri scrisoarea 
înapoi. 

KROGSTAD Dar explică-mi, nu tocmai pentru asta m-ai chemat 
aici? 

DOAMNA LINDE Da, în primul moment, de spaimă. De atunci 
au trecut însă douăzeci şi patru de ore; în acest interval de timp am 
fost, aici în casă, martora unor întâmplări de necrezut. Helmer 
trebuie să afle totul; acest secret nenorocit trebuie să iasă la iveală; 
trebuie să se clarifice situaţia între ei amândoi; este imposibil să se 
mai continue cu aceste taine şi subterfugii. 

KROGSTAD Prea bine; dacă îţi iei asemenea răspundere... Dar 
ceva pot face în orice caz şi o voi face imediat. 

DOAMNA LINDE (ascultând atentă spre uşă) Acuma fugi! Du-te! 
Du-te! Dansul s-a terminat; nu mai putem fi singuri nicio clipă. 

KROGSTAD Te aştept jos. 

DOAMNA LINDE Da, aşteaptă-mă; ai să mă conduci până acasă. 

KROGSTAD N-am fost niciodată atât de fericit! (Iese pe uşa ce dă 
spre vestibul şi care va rămâne de acum înainte deschisă.) 

DOAMNA LINDE (face puțină ordine prin cameră şi-şi pregăteşte 
paltonul etc.) Ce întorsătură! Cineva pentru care să muncesc, pentru 
care să trăiesc, o casă în care să aduc mulţumire. Trebuie să se 


realizeze. De-ar veni mai repede! (Ascultă.) Ah, iată-i. Echiparea! (Îşi 
pune pălăria şi paltonul.) 

(Se aud de afară vocea lui Helmer şi a Norei; se răsuceşte o cheie în 
broască şi Helmer o aduce pe Nora în vestibul aproape cu forta. Ea poartă 
costumul italian cu un şal mare, negru; el e îmbrăcat în haine de seară, pe 
deasupra cu un domino descheiat.) 

NORA (încă în prag, împotrivindu-se) Nu, nu, nu; nu acasă. Vreau 
din nou sus. Nu vreau să plec atât de devreme. 

HELMER Dar, scumpa mea Nora... 

NORA Te implor, Torvald; te rog frumos, din inimă, măcar o oră! 

HELMER Nici măcar un minut, dulcea mea Nora. Tu ştii c-aşa 
ne-a fost vorba. Hai, intră în casă; ai să răceşti aici. (Cu toată 
împotrivirea ei, o conduce cu menajamente în cameră.) 

DOAMNA LINDE Bună seara. 

NORA Kristine! 

HELMER Cum, doamnă Linde, atât de târziu aici? 

DOAMNA LINDE Da, scuzaţi-mă, însă doream mult s-o văd pe 
Nora costumată. 

NORA Ai stat aici şi m-ai aşteptat? 

DOAMNA LINDE Da; nu am venit la timp, tu erai sus şi nu m-a 
răbdat inima să plec înainte de a te vedea. 

HELMER (scoțându-i şalul Norei) Ei, uitaţi-vă bine la ea. Sper că n-o 
va supăra admiraţia. Nu-i aşa că-i fermecătoare, doamnă Linde? 

DOAMNA LINDE Tocmai asta voiam să spun şi eu. 

HELMER Nu-i aşa că-i minunată? De altfel, a fost şi părerea 
tuturor invitaţilor. Dar e înspăimântător de încăpăţânată, micuța 
mea dulce. Ce-i de făcut cu ea? Crede-mă, a trebuit aproape s-o iau 
cu forţa de acolo. 

NORA Torvald, ai să regreţi că n-ai vrut să mai rămânem măcar o 
jumătate de oră. 


HELMER Ascultaţi, doamnă! Îşi dansează tarantela - are un 
succes enorm, de altfel binemeritat, deşi interpretarea a fost poate 
prea naturalistă; faţă de exigenţele artei pure, vreau să spun. În fine, 
asta n-are importanţă, principalul este că a avut succes, un succes 
deosebit. Trebuia să mai rămână acolo după aceea? Să dilueze 
efectul? Sigur că nu; mi-am luat la braţ delicioasa, mai bine spus 
năzuroasa mea fată din Capri, am făcut un tur prin sală, câteva 
reverenţe, apoi, cum se spune în romane, frumoasa apariţie s-a făcut 
nevăzută. Un final reuşit accentuează efectul obținut, doamnă Linde; 
dar mi-a fost imposibil s-o fac pe Nora să sesizeze ideea asta. Uf, ce 
cald e aici. (Aruncă dominoul pe un scaun şi deschide uşa către camera sa.) 
Cum? Aici e întuneric. A, da, bineînţeles. Pardon! (Intră în cameră şi 
aprinde două lumânări.) 

NORA (şoptind repede, cu răsuflarea tăiată) Ei?! 

DOAMNA LINDE (şoptit) l-am vorbit. 

NORA Şi?... 

DOAMNA LINDE Nora, trebuie să-i spui totul soţului tău. 

NORA (fără glas) Ştiam. 

DOAMNA LINDE Să nu mai ai nicio teamă din partea lui 
Krogstad. Însă trebuie să-i vorbeşti. 

NORA Nu vorbesc nimic. 

DOAMNA LINDE Atunci îi vorbeşte scrisoarea. 

NORA Îţi mulţumesc, Kristine, acum ştiu ce am de făcut. Sst!... 

HELMER (revine în cameră) Ei, doamnă, ai admirat-o? 

DOAMNA LINDE Da, şi vă spun noapte bună. 

HELMER O, atât de repede? Lucrul acesta de mână e al 
dumneavoastră? 

DOAMNA LINDE (Iuându-i-l) Da, mulţumesc; îl uitasem. 

HELMER Aşadar, tricotaţi? 

DOAMNA LINDE Desigur. 


HELMER Ştiţi ce? Ar fi mai bine să brodaţi. 

DOAMNA LINDE Aşa? De ce? 

HELMER Pentru că e mult mai grațios. Vedeţi dumneavoastră, se 
ţine broderia... aşa... cu mâna stângă, şi cu dreapta se duce acul... 
aşa... cu o mişcare arcuită, elegantă, nu? 

DOAMNA LINDE Da, s-ar putea. 

HELMER În timp ce, când tricotezi nu poate fi decât inestetic; ia 
uitaţi-vă, amândouă braţele strânse, andrelele, când în sus, când în 
jos, mişcări înghesuite, e ceva chinezesc în asta. A, s-a servit o 
şampanie minunată. 

DOAMNA LINDE Noapte bună, şi nu mai fi încăpăţânată, Nora. 

HELMER Bine spus, doamnă Linde! 

DOAMNA LINDE Noapte bună, domnule director. 

HELMER (însoțind-o până la uşă) Noapte bună, noapte bună; sper 
să ajungeţi cu bine acasă. Mi-ar fi făcut plăcere să vă conduc... dar 
aveţi atât de puţin de mers. Noapte bună, noapte bună. (Doamna 
Linde iese; Helmer închide uşa în urma ei şi se înapoiază în cameră.) Aşa; în 
sfârşit, a plecat. E îngrozitor de plicticoasă. 

NORA Nu eşti obosit, Torvald? 

HELMER Nu, deloc. 

NORA Nici nu ţi-e somn? 

HELMER Deloc. Mă simt pe cât se poate de vioi. Dar tu? Da, tu 
pari obosită şi somnoroasă. 

NORA Sunt foarte obosită. Aş dori să mă culc cât mai repede. 

HELMER Ei, vezi? lată, prin urmare, că am făcut bine insistând să 
plecăm. 

NORA Da, tu în toate împrejurările procedezi bine. 

HELMER (sărutând-o pe frunte) Acum, ciocârlia mea vorbeşte 
întocmai ca un om. Ai observat şi tu ce vesel era Rank astă-seară? 

NORA Era vesel? Nici n-am apucat să vorbesc cu el. 


HELMER Nici eu... sau aproape deloc; însă de mult nu l-am mai 
văzut într-o dispoziţie atât de bună. (O priveşte o clipă; apoi, 
apropiindu-se de ea.) Ah... ce minunat e să fii din nou acasă, în 
propriul tău cămin; numai cu mica şi încântătoarea ta soţioară. 

NORA Nu te uita aşa la mine, Torvald! 

HELMER Nu-i voie să mă uit la bunul meu cel mai de preţ? La 
această minunăţie care-mi aparţine? Numai mie? Mie, cu totul şi cu 
totul! 

NORA (trecând de cealaltă parte a mesei) Nu trebuie să-mi vorbeşti 
astfel în noaptea asta, Helmer. 

HELMER (urmărind-o) Văd că ai încă tarantela în sânge. Dar asta 
te face şi mai ispititoare. Ascultă! Au început să plece musafirii... 
(Mai încet.) Nora, curând se va linişti toată casa. 

NORA Da, sper şi eu. 

HELMER Nu-i aşa? Iubita mea ce-mi aparţii! O, ştii tu, ştii de ce 
când ies cu tine în lume, ştii de ce abia îţi vorbesc, de ce mă ţin atât 
de departe de tine, privindu-te doar pe furiş, ştii de ce? Îmi închipui 
că tu eşti iubita mea tainică, logodnica mea tainică, şi nimeni nu ştie 
că este ceva între noi. 

NORA O, da, da, ştiu bine că toate gândurile tale sunt numai 
pentru mine. 

HELMER Astă-seară, când ne pregăteam să plecăm şi-ţi aşezam 
şalul pe umerii tineri şi catifelaţi, pe această minunată linie a gâtului, 
mi-am închipuit că eşti tânăra mea mireasă, că tocmai ne întoarcem 
de la nuntă, că pentru prima dată te conduc în locuința mea, că 
pentru prima dată sunt singur cu tine — cu totul singuri, tu, tânăra şi 
frumoasa mea adorată! Toată seara asta n-am dorit altceva în afară 
de tine. Te-am sorbit cu privirea şi te-am dorit în tot timpul 
tarantelei; îmi clocotea sângele, nu puteam să te mai privesc; de 
aceea te-am luat atât de devreme acasă. 


NORA Acum du-te, Torvald! Trebuie să mă laşi. Astă-seară nu 
pot. 

HELMER Ce înseamnă asta? Din nou capricioasă, micuța mea 
Nora? Trebuie, vreau! Nu sunt soţul tău?... 

(Se aude ciocănind la uşa de intrare.) 

NORA (fresărind speriată) Ai auzit? 

HELMER (îndreptându-se spre vestibul) Cine-i acolo? 

DOCTORUL RANK (de afară) Eu sunt. Pot să intru o clipă? 

HELMER (în şoaptă, morocănos) Ce-o mai fi vrând la ora asta? 
(Tare.) Aşteaptă puţin. (Se duce şi-i deschide.) O, ce drăguţ din partea 
ta că, trecând pe la uşa noastră, nu ne-ai ocolit. 

DOCTORUL RANK Ti-am auzit vocea şi am ținut să intru să te 
mai văd o dată. (Privind împrejur prin toată camera.) O, ce loc drag şi 
primitor. E atâta calm şi atâta fericire aici, la voi. 

HELMER Se pare însă că te-ai simţit destul de bine şi acolo, sus. 

DOCTORUL RANK Minunat. De ce nu? De ce să nu profiţi de 
orice lucru pe lumea asta? În orice caz, atât cât mai ai timp. Vinul a 
fost excelent. 

HELMER Mai ales şampania. 

DOCTORUL RANK Nu-i aşa? De necrezut câte sticle am putut să 
golesc. 

NORA Şi Torvald a băut multă şampanie. 

DOCTORUL RANK Da? 

NORA Da, şi de aceea e bine dispus. 

DOCTORUL RANK Ei, şi de ce să nu petreacă o seară veselă după 
o zi bine întrebuințată? 

HELMER Bine întrebuințată? Nu prea am de ce să mă laud. 

DOCTORUL RANK (Pătându-l pe umăr) Ei! Eu însă am, vezi tu. 

NORA Sunt sigură că te-ai ocupat cu vreo cercetare ştiinţifică. 

DOCTORUL RANK Exact. 


HELMER Ia te uită, micuța Nora vorbeşte de cercetări ştiinţifice! 

NORA Şi pot să te felicit pentru rezultat? 

DOCTORUL RANK Sigur că poți. 

NORA Aşadar, a fost... bun? 

DOCTORUL RANK Pe cât se poate de bun atât pentru medic cât 
şi pentru pacient... Am obţinut... certitudinea. 

NORA (grăbită şi speriată) Certitudinea? 

DOCTORUL RANK Deplina certitudine. Nu aveam dreptul 
măcar la o seară plăcută? 

NORA Ba da, doctore. Bine-ai făcut. 

HELMER Şi eu sunt de aceeaşi părere; cu condiţia să n-o plăteşti 
scump mâine. 

DOCTORUL RANK Ei, fără plată nu obţii nimic în viaţă. 

NORA Doctore, nu-i aşa că-ţi plac balurile costumate? 

DOCTORUL RANK Da, mai ales când sunt travestiuri comice. 

NORA Ascultă, cum să ne travestim noi doi la viitorul bal? 

HELMER Tu, micuță şi nerăbdătoare, de pe acum te gândeşti la 
următorul bal! 

DOCTORUL RANK Noi doi? Stai să-ţi spun: dumneata te vei 
costuma în copil al norocului. 

HELMER Bine, dar trebuie găsit costumul care să poată avea 
această semnificaţie. 

DOCTORUL RANK E destul să apară cum este; ca în viaţa de 
toate zilele. 

HELMER Într-adevăr, ai perfectă dreptate. Dar tu, tu cum te vei 
costuma? 

DOCTORUL RANK O, dragă prietene, şi în privința asta ştiu 
perfect de pe acum. 

HELMER Ei? 

DOCTORUL RANK La viitorul bal costumat voi fi invizibil. 


HELMER Ce idee originală! 

DOCTORUL RANK Cu o pălărie mare, neagră; n-ai auzit de 
pălăria care te face nevăzut? O pui — şi nimeni nu te vede. 

HELMER (zâmbind reținut) Da, ai dreptate, am auzit. 

DOCTORUL RANK Dar uitasem cu totul pentru ce am venit. 
Helmer, dă-mi o ţigară, una din havanele tale negre. 

HELMER Cu cea mai mare plăcere. (Îi oferă tabachera.) 

DOCTORUL RANK (ia un trabuc şi-i taie vârful) Mulţumesc. 

NORA (aprinzând un chibrit) Dă-mi voie să-ţi aprind eu. 

DOCTORUL RANK Mulţumesc frumos. (Nora oferă chibritul şi 
Rank îşi aprinde tigara.) Şi acum, adio. 

HELMER Adio, adio, dragă prietene. 

NORA Somn uşor, doctore. 

DOCTORUL RANK Mulţumesc pentru urare. 

NORA Urează-mi acelaşi lucru. 

DOCTORUL RANK Dumitale?... Mă rog, dacă vrei aşa... Somn 
uşor. Şi mulțumesc pentru foc. (Salută cu capul spre amândoi şi iese.) 

HELMER (moderat) Era bine băut. 

NORA (cu gândul în altă parte) Poate. (Helmer scoțând cheile din 
buzunar, se duce spre vestibul.) Torvald, ce cauţi acolo? 

HELMER Vreau să golesc cutia de scrisori; e atât de plină că nu 
mai e loc pentru ziare mâine dimineaţă. 

NORA Lucrezi la noapte? 

HELMER Ştii că nu vreau. Ce-i asta? A umblat cineva la broască. 

NORA La broască? 

HELMER Fără îndoială. Cine a putut fi? Poate Helene... E un ac 
de cap în broască. Nora, e al tău... 

NORA (repede) Poate copiii... 

HELMER Trebuie neapărat să-i dezveţi de apucăturile astea. Hm, 
hm, şi totuşi e deschisă. (Ia continutul şi strigă spre bucătărie.) Helene, 


Helene, stinge lampa în antreu. (Intră în cameră şi închide uşa dinspre 
vestibul.) 

HELMER (cu scrisorile în mână) Uite. Ce multe s-au adunat. (Le 
răsfoieşte.) Ce-o fi şi asta? 

NORA (lângă fereastră) Scrisoarea! O, nu, nu, Torvald! 

HELMER Două cărţi de vizită... de la Rank. 

NORA De la doctorul Rank? 

HELMER (citind) „Doctor în medicină Rank”. Erau deasupra; 
desigur, le-a pus când a ieşit. 

NORA A scris ceva pe ele? 

HELMER O cruce neagră deasupra numelui. Priveşte! Ce idee 
sinistră. Parcă şi-ar anunţa propria-i moarte. 

NORA Chiar asta şi face. 

HELMER Cum? Ştii ceva? Ţi-a spus ceva? 

NORA Da! Mi-a spus că atunci când primim cartea de vizită, 
înseamnă că îşi ia rămas bun de la noi. A decis să se închidă la el şi să 
moară. 

HELMER Sărmanul meu prieten. Ştiam că nu-l vom avea mult 
timp. Dar atât de repede... Şi se ascunde ca un biet animal rănit. 

NORA Dacă trebuie să se întâmple asta, e mai bine să se întâmple 
pe tăcute. Nu-i aşa, Torvald? 

HELMER (plimbându-se agitat prin cameră) Parcă ar fi crescut 
împreună cu noi. Nici nu-mi pot închipui măcar că într-o zi nu-l vom 
mai vedea. Rank, deşi întunecat şi suferind, a dat totuşi relief fericirii 
noastre însorite. E, dar poate că-i mai bine aşa. Pentru el, cel puţin. 
(Oprindu-se.) Poate că şi pentru noi, Nora. Acum rămânem amândoi; 
tu şi eu. (Cuprinzând-o în brațe.) Iubita mea soţioară, am impresia că 
pentru prima oară te ţin aşa. Ştii tu, Nora, câteodată aş dori să fii 
ameninţată de o primejdie mare, ca să pot da totul pentru tine: 
averea, sângele, viaţa. 


NORA (desprinzându-se, îl priveşte în ochi, rostind cu ton hotărât) 
Acum citeşte-ţi scrisorile, Torvald. 

HELMER Nu, nu acum. În noaptea asta vreau să stau cu tine, 
iubita mea soţie. 

NORA Cu imaginea morţii prietenului tău? 

HELMER Ai dreptate. Asta ne-a zguduit pe amândoi, hidoşenia 
morţii s-a strecurat între noi. Trebuie să ştergem cât mai repede 
imaginea ei. Până atunci... vom merge fiecare în camerele noastre. 

NORA (îmbrățişându-l) Noapte bună, Torvald! Noapte bună! 

HELMER  (sărutând-o pe frunte) Noapte bună, păsărică mea 
încântătoare. Somn uşor, Nora. Acum am să citesc scrisorile. (Pleacă 
cu pachetul în camera lui, închizând uşa.) 

NORA (cu teroare în priviri, bâjbâie împrejurul ei, ia dominoul lui 
Helmer şi, strângându-l la piept, şopteşte precipitat, cu vocea alterată) 
N-am să-l mai văd niciodată! Niciodată! O, apa aceea neagră şi rece. 
Adâncul cel fără fund... De s-ar termina mai repede... Acum a 
luat-o... acum o citeşte. Nu, nu, încă nu. Torvald, adio, ție şi copiilor! 
(Se precipită spre vestibul; în aceeaşi clipă, Helmer deschide violent uşa, 
având scrisoarea deschisă în mână.) 

HELMER Nora! 

NORA (cu un țipăt sfâşietor) Ah!... 

HELMER Ce-i asta? Ştii ce scrie aici? 

NORA Da, ştiu. Lasă-mă să plec! Lasă-mă să plec! 

HELMER (reținând-o) Unde vrei să te duci? 

NORA (încercând să se elibereze) Nu! Lasă-mă! Nu încerca să mă 
salvezi, Torvald! 

HELMER (îi face loc, retrăgându-se uluit) Deci, e adevărat. E 
adevărat ce scrie? Îngrozitor! Nu, nu poate fi adevărat. 

NORA Ba da! E adevărat. Te-am iubit mai mult decât orice pe 
lume. 


HELMER Nu invoca scuze prosteşti! 

NORA (făcând un pas spre el) Torvald!... 

HELMER Nenorocito!... Ce-ai fost în stare să faci! 

NORA Lasă-mă să plec. Nu vreau să suferi urmările vinii mele. 
Nu vreau s-o iei asupra ta. 

HELMER Lasă teatrul! (Încuind uşa spre vestibul.) Trebuie să stai 
aici şi să-mi dai socoteală. Îţi dai seama ce-ai făcut? Răspunde! Îți dai 
seama? 

NORA (privindu-l scrutător şi cu o expresie împietrită) Da, acuma 
încep să pricep... multe. 

HELMER (umblând agitat prin odaie) Ce trezire înspăimântătoare! 
În toţi aceşti opt ani... ea, care era bucuria şi mândria mea... o 
ipocrită, o mincinoasă... o ticăloasă, ticăloasă... o criminală. Câtă 
hidoşenie în toate astea... Ptiu, ptiu! 

(Nora tace şi continuă să-l privească scrutător.) 

HELMER (oprindu-se în fața ei) Ar fi trebuit să prevăd că se va 
întâmpla aşa. Toate înclinările uşuratice ale tatălui tău... Ptiu! Toate 
înclinările uşuratice ale tatălui tău le-ai moştenit. Nici religie, nici 
morală, nici simțul datoriei. O, cât sunt de pedepsit că am tras cu 
buretele peste faptele lui. Pentru tine am făcut-o şi uite cum mă 
răsplăteşti. 

NORA Da, aşa. 

HELMER Mi-ai pustiit fericirea. Mi-ai distrus viitorul. O, numai 
gândindu-mă la asta şi mă cutremur. Sunt în puterea unui om lipsit 
de scrupule; e în măsură să facă tot ce vrea cu mine, să-mi ceară 
orice, să-mi ordone ce îi place, fără să pot crâcni. Şi — gând cu atât 
mai umilitor — trebuie să cad la fund din pricina uşurinţei unei 
femei! 

NORA Când n-am să mai fiu pe lume, nu vei mai avea de ce te 
teme. 


HELMER Fără patetisme. Cu vorbe de-astea mari umbla şi 
taică-tu mereu. La ce bun că n-ai să mai fi pe lume? Ce-aş avea de 
câştigat? Şi după moartea ta ar putea da la iveală lucrurile astea. lar 
dacă o face, aş putea fi bănuit că am fost la curent cu acţiunea ta 
criminală. S-ar putea crede chiar că eu te-am îndemnat! Şi ţie trebuie 
să-ți mulţumesc, ţie, pe care te-am ţinut pe brațe de-a lungul întregii 
noastre căsnicii. Pricepi acuma ce-ai făcut împotriva mea? 

NORA (cu un calm rece) Da. 

HELMER Totul e atât de necrezut, încât nu pot să-mi revin. Şi 
totuşi, trebuie să găsesc o soluţie. Scoate-ţi şalul. Scoate-ţi şalul, 
n-auzi? E neapărat necesar să-l satisfac într-un mod oarecare. 
Lucrurile trebuie muşamalizate cu orice preţ. În ceea ce priveşte 
raporturile dintre noi, să părăsim iluzia că totul va fi ca mai înainte. 
Evident doar de ochii lumii. Ai să rămâi şi de-acum înainte în casă, 
asta se-nţelege. Însă nu-ţi mai dau dreptul să te ocupi de copii; nu 
mai pot risca să ţi-i încredinţez. O, să fiu obligat să spun asemenea 
lucruri aceleia pe care am iubit-o atât de mult şi pe care încă... Nu, 
totul a trecut! De-acum înainte nu mai poate fi vorba de fericire; 
trebuie doar să salvăm aparențele. 

(Se aude sunând la intrare.) 

HELMER  (fresărind de spaimă) Cine poate fi? La ora asta? 
Nenorocire!... Probabil chiar el. Ascunde-te, Nora! Spune că eşti 
bolnavă. 

(Nora rămâne nemişcată. Helmer se duce şi deschide uşa vestibulului.) 

SLUJNICA (pe jumătate dezbrăcată, din uşa vestibulului) O scrisoare 
pentru doamna. 

HELMER Dă-mi-o mie. (Ia scrisoarea şi închide uşa.) Da, e de la el. 
Nu ţi-o dau; vreau s-o citesc eu întâi. 

NORA Citeşte-o. 

HELMER (ducându-se lângă lampă) Abia am curaj s-o deschid. 


Suntem poate pierduţi amândoi. Trebuie totuşi s-o deschid. 
(Deschide nervos scrisoarea; parcurge câteva rânduri, se uită şi ia o hârtie 
anexată; apoi, cu un strigăt de bucurie.) Nora! 

(Nora îl priveşte întrebător.) 

HELMER Nora!... Nu! Trebuie s-o mai citesc o dată!... Da, da, 
aşa-i! Sunt salvat! Nora, sunt salvat! 

NORA Şi eu? 

HELMER Şi tu, bineînţeles; suntem salvaţi amândoi: şi tu şi eu. 
Uită-te! Îți trimite înscrisul înapoi. Scrie că se căieşte... o schimbare 
fericită în viaţa lui... ei, dar n-are importanţă ce scrie. Principalul e 
că suntem salvaţi, Nora! Nimeni nu-ţi mai poate face nimic. O, Nora, 
Nora... Nu, mai întâi să distrugem toate hârtiile astea. Lasă-mă să 
văd... (Aruncând o privire pe înscris.) Dar nu, nu vreau să mai văd 
nimic; totul trebuie să rămână pentru mine doar un vis urât şi nimic 
altceva. (Rupe în bucăți chitanta şi scrisoarea, le aruncă şi se uită la ele 
cum ard.) Aşa; acuma n-a mai rămas nimic. Îti scrie că tu, din ajunul 
Crăciunului... Trebuie să fi fost trei zile teribile pentru tine, Nora. 

NORA Au fost trei zile cumplite. 

HELMER Şi, desperată, nu ai găsit altă cale decât... Nu, nici nu 
trebuie să ne mai amintim de coşmarul ăsta. Sau numai pentru a 
repeta: s-a terminat, s-a terminat! Dar ce-i privirea asta împietrită? O, 
micuță Nora, te înţeleg; nu-ţi vine să crezi că te-am iertat. Dar aşa-i, 
Nora, îţi jur, ţi-am iertat totul. Ştiu că tot ce-ai făcut a fost din 
dragoste pentru mine. 

NORA Adevărat. 

HELMER M-ai iubit aşa cum o soţie trebuie să-şi iubească 
bărbatul. Dar n-ai ales bine mijloacele. Crezi însă că-mi eşti mai 
puţin dragă fiindcă nu te-ai priceput să te descurci singură? Nu, nu; 
sprijină-te pe mine, te voi conduce, te voi îndruma. N-aş fi bărbat 
dacă incapacitatea ta feminină nu te-ar face de două ori mai 


atrăgătoare în ochii mei. Nu trebuie să ţii seamă de cuvintele aspre 
pe care ţi le-am spus în primul moment de groază, când simţeam că 
totul se dărâmă pe mine. Te-am iertat, Nora; îţi jur că te-am iertat. 

NORA Îţi mulţumesc pentru iertare. (Se îndreaptă spre uşa din 
dreapta.) 

HELMER Nu, stai! (Urmărind-o cu privirea.) Ce vrei să faci în 
dormitor? 

NORA (dinăuntru) Să scot de pe mine costumul ăsta de 
mascaradă. 

HELMER (din pragul uşii deschise) Da, da, scoate-l; încearcă să te 
linişteşti şi să te odihneşti după spaima asta, tu, păsărica mea 
încântătoare. Odihneşte-te fără griji; am arme puternice ca să te 
ocrotesc. (Plimbându-se prin dreptul uşii.) O, cât de calm şi plăcut e 
căminul nostru, Nora. Aici eşti la adăpost de orice; aici am să te ţin 
ca pe o porumbiţă pe care am salvat-o nevătămată din ghearele 
uliului; am să-ţi alin sărmana ta inimă care palpită. Încetul cu încetul 
aşa va fi, Nora; crede-mă. Mâine vei vedea altfel toate lucrurile; 
curând toate vor fi ca mai înainte; nu va mai fi nevoie să-ţi repet că 
te-am iertat; tu singură îţi vei da seama. Cum ai putut să-ţi închipui 
că te voi repudia sau măcar că-ţi voi face vreun reproş? Tu, tu nu ştii 
ce înseamnă o adevărată inimă de bărbat, Nora. Pentru un bărbat 
este o imensă bucurie să ştie că şi-a iertat soţia, că a iertat-o din toată 
inima. E ca şi cum ar dobândi o dublă proprietate; ca şi cum ar fi 
adus-o din nou pe lume; ea a devenit, într-un anumit fel, deopotrivă 
soţia şi copilul său. Aşa trebuie să fii tu pentru mine de-acum 
înainte, micuță făptură nehotărâtă şi fără puteri. Nu te mai îngriji de 
nimic, Nora; fii cu inima deschisă faţă de mine: eu am să fiu voinţa şi 
conştiinţa ta... Ce este? Nu te culci? Te-ai îmbrăcat din nou? 

NORA (în rochia ei de toate zilele) Da, Torvald, m-am îmbrăcat din 
nou. 


HELMER De ce, acum, la ora asta?... 

NORA În noaptea asta nu dorm. 

HELMER Dar, Nora dragă... 

NORA (uitându-se la ceas) Încă nu-i prea târziu. Aşază-te aici, 
Torvald; noi doi avem să ne spunem multe. (Se aşază la un capăt al 
mesei.) 

HELMER Nora... ce-i asta? Expresia asta rigidă... 

NORA Ia loc. Va dura mult. Am atâtea să-ţi spun. 

HELMER (aşezându-se în fața ei) Mă nelinişteşti, Nora. Nu înţeleg. 

NORA Da, aşa-i. Nu mă înţelegi. Şi nici eu nu te-am înțeles bine 
până astă-seară. Nu, să nu mă întrerupi. Trebuie numai să asculţi 
ce-ţi spun. Asta-i încheierea socotelilor noastre, Torvald. 

HELMER Ce vrei să spui? 

NORA (după o scurtă pauză) Nu te izbeşte ceva, aşa cum stăm noi 
doi aici? 

HELMER Ce anume? 

NORA Suntem căsătoriţi de opt ani. Îţi dai seama că este pentru 
prima oară când noi doi, tu şi eu, soțul şi soţia, stăm serios de vorbă? 

HELMER Cum „serios”... ce vrei să spui? 

NORA În opt ani... sau şi mai mult... chiar de la început... n-am 
schimbat niciodată o vorbă serioasă despre un lucru serios. 

HELMER Ar fi trebuit să-ţi împărtăşesc grijile mele, când ştiam 
bine că nu mă poţi ajuta în niciun fel? 

NORA Nu de griji vorbesc. Vreau să spun că noi n-am încercat 
măcar să discutăm vreo chestiune importantă. 

HELMER Dar, dragă Nora, crezi că chestiunile importante te-ar fi 
putut interesa? 

NORA Ai pus degetul pe rană. Tu nu m-ai înţeles niciodată... 
V-aţi purtat nedrept cu mine, Torvald. Mai întâi tata şi pe urmă tu. 

HELMER Cum? Noi doi... noi care te-am iubit mai mult decât 


orice pe lume? 

NORA (clătinând din cap) Voi nu m-aţi iubit niciodată. Vi s-a părut 
numai. În realitate, pentru voi eram numai un amuzament. 

HELMER Bine, Nora, ce vorbe-s astea? 

NORA Da, aşa-i, Torvald. Când eram acasă, la tata, îmi comunica 
toate gândurile lui şi eu le împărtăşeam; dacă aveam altele, le 
păstram pentru mine; l-ar fi iritat. Mă numea păpuşa lui şi se juca 
mereu cu mine aşa cum mă jucam eu cu păpuşile mele. Pe urmă am 
intrat în casa ta... 

HELMER Ce fel de expresii foloseşti pentru căsnicia noastră? 

NORA (fără să se tulbure) Vreau să spun că am trecut din braţele 
tatei în ale tale. Tu ai aranjat totul după gustul tău şi eu m-am 
adaptat gustului tău; sau mi se părea numai că mă adaptez; nici eu 
nu ştiu bine... cred că şi una şi cealaltă. Când privesc în urmă, mi se 
pare că am trăit aici ca o paiaţă, pentru că atât cereai de la mine, 
Torvald. Aşa îţi convenea. Tu şi cu tata aţi făcut un mare păcat. Din 
cauza voastră nu s-a ales nimic din mine. 

HELMER Nora, cât eşti de absurdă şi de nerecunoscătoare! N-ai 
fost fericită aici? 

NORA Nu, niciodată. Credeam, dar n-am fost niciodată. 

HELMER Niciodată... niciodată fericită? 

NORA Nu, cel mult veselă. Şi tu erai întotdeauna atât de drăguţ 
cu mine. Dar casa noastră n-a fost niciodată decât o casă de păpuşi. 
Aici eram păpuşa-soţie, după cum la tata fusesem păpuşa-copil. lar 
copiii noştri, la rândul lor, au fost păpuşile mele. E adevărat că m-a 
distrat multă vreme să te joci cu mine, după cum pe copii îi distrează 
şi acum să mă joc cu ei. Asta a fost căsnicia noastră, Torvald. 

HELMER Într-o oarecare măsură, aşa este, oricât ai exagera. Însă 
de-acum înainte va fi altfel. Vremea jocurilor a trecut; acum începe 
aceea a educaţiei. 


NORA A cui? A mea sau a copiilor? 

HELMER A amândurora: şi a ta şi a copiilor, scumpa mea Nora. 

NORA Da, Torvald, numai că nu eşti tu bărbatul care să mă poată 
transforma în soţia ideală pentru tine. 

HELMER Tu spui asta? 

NORA Şi eu... sunt eu pregătită să educ copii? 

HELMER Nora! 

NORA Chiar tu spuneai adineauri... că n-ai mai îndrăzni să-mi 
încredințezi misiunea asta. 

HELMER Într-un moment de furie! De ce mai pomeneşti...? 

NORA Pentru că ai avut dreptate. Nu sunt aptă pentru această 
sarcină. Trebuie să încep prin a-mi face propria mea educaţie. Şi tu 
nu eşti omul care să mă poată ajuta. Trebuie să mă descurc singură. 
De aceea plec de la tine. 

HELMER (sărind în picioare) Ce-ai spus? 

NORA Numai fiind singură voi reuşi să gândesc prin mine însămi 
şi să-mi făuresc propria mea morală. lată de ce nu mai pot rămâne la 
tine. 

HELMER Nora, Nora! 

NORA Plec de-aici chiar acum. Kristine mă va găzdui în noaptea 
asta... 

HELMER i-ai pierdut minţile? Nu se poate! Îţi interzic! 

NORA Nu mai încerca să-mi interzici ceva de-acum înainte. Îmi 
iau lucrurile personale. De la tine nu vreau să mai am nimic, nici 
acum, nici mai târziu. 

HELMER Ce nebunie mai e şi asta? 

NORA Mâine plec acasă... vreau să spun în oraşul meu. Acolo 
îmi va fi mai uşor să mă apuc de ceva. 

HELMER Dar eşti total lipsită de experienţă! 

NORA Experienţa se câştigă, Torvald! 


HELMER Să-ţi laşi casa, bărbatul şi copiii! Gândeşte-te ce va zice 
lumea! 

NORA Nu-mi pasă de ce va zice lumea. Ştiu doar că e spre binele 
meu. 

HELMER O, asta-i revoltător, trădezi îndatoririle cele mai sfinte. 

NORA Ce înţelegi prin îndatoririle cele mai sfinte? 

HELMER E trist că trebuie să ţi le spun eu. Nu sunt acelea faţă de 
soț şi de copii? 

NORA Mai am şi altele, tot atât de sfinte. 

HELMER Nu mai ai. Care altele ar mai putea fi? 

NORA Îndatoririle faţă de mine însămi. 

HELMER Mai înainte de toate, eşti soţie şi mamă. 

NORA Nu mai cred în asta. Mai înainte de toate sunt om, 
întocmai ca şi tine, sau cel puţin trebuie să încerc să fiu. Ştiu bine că 
cei mai mulţi îţi vor da dreptate ţie, Torvald, pentru că aşa scrie şi în 
cărţi. Dar eu nu mai vreau să ţin socoteală de ce spun cei mai mulţi şi 
de ce scrie în cărţi. Trebuie să gândesc singură şi să-mi fac o 
concepție personală despre viaţă. 

HELMER Nu-ţi dai seama de rolul pe care-l ai în căminul tău? 
N-ai în privinţa asta o călăuză care nu poate greşi? N-ai religia? 

NORA Ah, Torvald, nu prea ştiu bine ce-i religia. 

HELMER Cum poţi să spui una ca asta? 

NORA Nu ştiu altceva decât ceea ce pastorul Hansen mi-a spus la 
confirmare. Mi-a spus că religia este cutare şi cutare lucru. După 
plecarea mea, în singurătate, am să reflectez şi asupra acestor 
lucruri. Am să văd atunci dacă era just ceea ce zicea pastorul Hansen 
sau, în orice caz, dacă era just pentru mine. 

HELMER O, e nemaiauzit din partea unei femei tinere! Dacă nici 
religia nu-ţi este călăuză, trebuie să fac apel la conştiinţa ta. Căci ai, 
totuşi, o morală? Sau, răspunde-mi... nu ai nimic? 


NORA Ei, Torvald, nu-i uşor de răspuns. Nici eu nu ştiu bine. În 
privinţa asta, sunt în plină confuzie. Atâta ştiu: că am cu totul alte 
concepții decât tine. Aud acum că legile sunt altfel de cum credeam. 
Dar că legile sunt drepte, nu-mi intră deloc în cap. Aşadar, o femeie 
nu are dreptul să-şi cruţe tatăl muribund sau să salveze viața soţului 
său? Nu pot să cred. 

HELMER Vorbeşti ca un copil. Nu înţelegi societatea în care 
trăim. 

NORA Adevărat. Dar vreau s-o cunosc de-acum înainte. Vreau 
să-mi dau seama cine are dreptate, societatea sau eu. 

HELMER Eşti bolnavă, Nora; cred chiar că delirezi. 

NORA Niciodată n-am avut mintea mai lucidă şi nu m-am simţit 
mai sigură de mine. 

HELMER Şi... luciditatea şi siguranţa te fac să-ţi laşi soţul şi 
copiii? 

NORA Da. 

HELMER O singură explicaţie e posibilă. 

NORA Care? 

HELMER Nu mă mai iubeşti. 

NORA Exact. Aşa-i. 

HELMER Nora!... Ai ajuns să-mi spui şi asta. 

NORA Crede-mă că-mi pare rău, Torvald, pentru că tu ai fost 


totdeauna atât de bun cu mine. Însă nu mă pot preface. Nu te mai 
iubesc deloc. 

HELMER (încercând să se stăpânească) Şi asta-i tot luciditate şi 
siguranţă? 

NORA Da, şi de data aceasta sunt la fel de lucidă şi sigură de 
mine. De aceea nu mai vreau să rămân aici. 

HELMER Şi poţi să mă lămureşti cum am pierdut dragostea ta? 

NORA Da, pot foarte bine. Aseară, când nu se întâmplase încă 


minunea, atunci mi-am dat seama că nu eşti omul pe care mi-l 
închipuiam. 

HELMER Explică-te mai lămurit, nu pricep nimic. 

NORA Opt ani am crezut în tine ca în Dumnezeu. Când s-a abătut 
nenorocirea asupra mea, am fost sigură că o minune mă va salva. 
Vreau să spun că tu mă vei salva, printr-un gest minunat. În timp ce 
scrisoarea lui Krogstad era în cutie, nicio clipă nu m-am gândit că 
te-ai putea supune şantajului acelui om. Aveam credinţa neclintită 
că-i vei spune: Adu lucrurile acestea la cunoştinţa întregii lumi. Şi 
dacă s-ar fi întâmplat aşa... 

HELMER Ce-ar fi fost? Ce-ar fi fost dacă lăsam ca propria mea 
soţie să fie expusă ruşinii şi dispreţului?... 

NORA Dacă s-ar fi întâmplat aşa, credeam orbește că vei lua totul 
asupra ta, spunând întregii lumi: Eu sunt vinovatul. 

HELMER Nora! 

NORA Vrei să spui că niciodată n-aş fi acceptat un asemenea 
sacrificiu din partea ta? Sigur că n-aş fi acceptat. Dar cine-ar fi crezut 
dezminţirile mele? Asta era minunea pe care-o speram cu groază. Şi 
pentru a o împiedica, voiam să-mi pun capăt vieţii. 

HELMER Aş fi muncit cu bucurie zi şi noapte pentru tine, Nora, 
aş fi suportat oricâte griji şi lipsuri. Dar nimeni nu-şi jertfeşte 
onoarea pentru acel pe care îl iubeşte. 

NORA Sute de mii de femei au făcut-o. 

HELMER Gândeşti şi vorbeşti ca un copil neştiutor. 

NORA Poate. Dar tu nici nu gândeşti, nici nu vorbeşti ca un om 
alături de care să pot trăi. După ce ţi-a trecut spaima - ai fost speriat 
nu pentru că primejdia mă ameninţa pe mine, ci fiindcă tu însuţi erai 
expus -— ai socotit că pentru tine nu s-a schimbat nimic. Eu eram, 
exact ca mai înainte, păsărica ta încântătoare, păpuşa ta, pe care de 
acum înainte trebuia s-o ţii în braţe cu atenţie dublă, pentru că e atât 


de fragilă şi de slabă. (Ridicându-se.) Torvald, în clipa asta mi se pare 
că am trăit opt ani cu un străin; că am avut trei copii cu un străin. 
Nici nu pot suporta să mă mai gândesc! Îmi vine să-mi sfâşii carnea 
de pe mine. 

HELMER (întunecat) Da. Fără îndoială s-a săpat o prăpastie între 
noi. Dar, Nora, n-am putea oare arunca o punte peste ea? 

NORA Nu. Nu mă mai simt soţia ta. 

HELMER Mă simt în stare să devin alt om. 

NORA Poate... fiindcă ţi se ia păpuşa. 

HELMER Să mă despart... să mă despart de tine? Nu, Nora, e un 
gând pe care nu-l pot suporta. 

NORA (mergând spre uşa din dreapta) Şi totuşi, trebuie să ne 
despărțim. 

(Se întoarce cu paltonul etc. şi cu un mic sac de voiaj pe care-l pune pe 
scaun, lângă masă.) 

HELMER Nora, Nora, nu acum! Aşteaptă până mâine. 

NORA (punându-şi paltonul) Nu pot să rămân noaptea în locuința 
unui străin. 

HELMER Dar n-ar fi posibil să trăim aici ca frate şi soră? 

NORA (punându-şi pălăria) Ştii prea bine că asta n-ar putea să 
dureze. (Aruncându-şi şalul pe umeri.) Adio, Torvald. Nu vreau să văd 
copiii. Ştiu că sunt în mâini mai bune decât ale mele. Aşa cum sunt 
eu acum, nu mai pot face nimic pentru ei. 

HELMER Dar într-o zi, Nora... într-o zi... 

NORA De unde să ştiu eu ce voi deveni şi ce voi simţi în viitor? 

HELMER Dar tu rămâi soţia mea, orice-ai simţi şi orice ai deveni. 

NORA Ascultă, Torvald... când o soţie părăseşte casa bărbatului, 
cum fac eu acuma, am auzit că legea îl dezleagă de orice obligaţie 
față de ea. Eu te dezleg oricum de orice obligaţie. Nu trebuie să te 
simţi legat de ceva, după cum nici eu nu vreau să mă simt legată. Să 


existe libertate deplină pentru amândoi. Uite verigheta ta. Dă-mi-o 
înapoi pe a mea. 

HELMER Şi asta? 

NORA Şi asta. 

HELMER Iat-o. 

NORA Aşa. Acuma totul s-a sfârşit. Aici sunt cheile. Cât priveşte 
menajul, ştiu femeile de serviciu mai bine decât mine. Mâine, după 
plecarea mea, va veni Kristine aici să împacheteze toate lucrurile pe 
care le-am adus cu mine de acasă. Vreau să-mi fie expediate. 

HELMER S-a sfârşit! S-a sfârşit! Nora, n-ai să te mai gândeşti 
niciodată la mine? 

NORA Am să mă gândesc deseori la tine, şi la copii, şi la casă. 
HELMER Pot să-ţi scriu, Nora? 

NORA Nu... niciodată. N-ai voie. 

HELMER Dar pot cel puţin să-ţi trimit... 

NORA Nimic, nimic. 

HELMER ...Să te ajut dacă ai nevoie. 

NORA Nu, îţi repet. Nu accept nimic de la străini. 

HELMER Nora... n-am să fiu niciodată decât un străin pentru 


tine? 

NORA (luându-şi sacul) O, Torvald, ca să fie altfel, ar trebui să se 
întâmple cea mai mare dintre minuni! 

HELMER Spune-mi-o şi mie. 

NORA Ar trebui ca şi tu şi cu mine să ne transformăm în aşa 
măsură încât... Dar, Torvald, nu mai cred în minuni. 

HELMER Eu însă vreau să cred. Explică-te! Să ne transformăm în 
aşa măsură încât... 

NORA Încât viaţa noastră comună să devină o căsnicie. Adio! (Iese 
pe uşa dinspre vestibul.) 

HELMER (se prăbuşeşte pe un scaun lângă uşă, ascunzându-şi fata în 


mâini) Nora! Nora! (Priveşte în jurul său şi se ridică.) Gol. Nu mai e aici. 
(O speranță încolțeşte în el.) Cea mai mare dintre minuni?... 
(De afară, de jos, se aude zgomotul unei porți trântite.) 

(Acțiunea se petrece la ferma doamnei Alving, pe tărmul unui mare fiord 

Actul | 


(Un salon de vară spaţios, cu o uşă în stânga şi două în dreapta. 
La mijlocul încăperii, o masă rotundă cu scaune de jur-împrejur; pe 
masă — cărţi, reviste, ziare. La stânga, în primul plan, o fereastră; 
alături, o canapeluţă cu o masă de lucru în faţa ei. 

În planul al doilea se află o seră de flori deschisă, ceva mai 
îngustă, prevăzută cu un glasvand cu geamuri mari. În peretele din 
dreapta al serei e o uşă care dă în grădină. Prin glasvand se întrevede 
peisajul întunecat al fiordului, voalat de o ploaie măruntă. 

La ridicarea cortinei, tâmplarul Engstrand stă în picioare la uşa 
dinspre grădină. Piciorul lui stâng e puţin strâmb. Sub talpa cizmei 
are un suport de lemn. Regine, în mână cu o stropitoare de flori 
goală, îi închide drumul.) 


REGINE (cu glas stăpânit) Ce vrei? Stai acolo! Eşti ud leoarcă de 
ploaie. 

ENGSTRAND Ploaie de la Dumnezeu, fata mea! 

REGINE Ba ploaie de la dracu. 

ENGSTRAND Vai, ce vorbe urâte, Regine! (Înaintează câțiva paşi, 
şchiopătând.) Atâta voiam să-ţi spun... 

REGINE Nu bocăni aşa cu piciorul, omule. Stăpânul cel tânăr 
doarme. 

ENGSTRAND Aseară am cam tras la măsea. 

REGINE Asta nu-i greu de crezut. 

ENGSTRAND De, copila mea, noi, oamenii, suntem nişte ființe 
slabe. 

REGINE Da, fără îndoială! 

ENGSTRAND Şi ispite sunt multe pe lume, ştii şi tu; da' 
azi-dimineaţă la cinci şi jumătate tot am fost prezent la treaba mea. 


REGINE Bine, bine, dar acum trebuie să pleci îndată. Nu vreau să 
stau aici ca la un rendez-vous cu tine. 

ENGSTRAND Ce nu vrei? 

REGINE Nu vreau să te găsească nimeni aici, aşa că vezi-ţi de 
drum. 

ENGSTRAND (apropiindu-se iar câțiva paşi) Nu plec nici mort, 
până nu stau de vorbă cu tine. După-amiază isprăvesc lucrul jos, la 
şcoală, şi pe urmă, la noapte, plec cu vaporul la oraş, acasă! 

REGINE (bombănind) Drum bun! 

ENGSTRAND Mulţumesc, fetita mea. Mâine, vezi tu, se 
inaugurează azilul şi o să fie tămbălău mare, cu băuturi straşnice, 
vezi tu. Ei, şi-atunci nimeni n-o să poată să-i spună lui Jakob 
Engstrand să nu fie de faţă când vine ispita. 

REGINE Ha! 

ENGSTRAND Aşa că mâine dimineaţă o să fie aici multă lume 
aleasă. Şi pastorul Manders e aşteptat să vină de la oraş. 

REGINE Soseşte chiar astăzi. 

ENGSTRAND Păi vezi? Şi-aşa că, ce dracu, nu vreau să se 
vorbească nimic pe seama mea, să ştii! 

REGINE Aha! Asta era? 

ENGSTRAND Ce să fie? 

REGINE (privindu-l țintă) lar vrei să te legi de pastorul Manders? 

ENGSTRAND Sst! Sst! Ce, ai înnebunit? De ce m-aş lega de 
pastorul Manders? S-a purtat foarte frumos cu mine. Aşa că am venit 
aici numai ca să-ţi spun că la noapte mă întorc acasă. 

REGINE Cu cât te întorci mai degrabă, cu-atât mai bine pentru 
mine. 

ENGSTRAND Da, numai că vreau să vii şi tu cu mine, Regine. 

REGINE (cu gura deschisă) Eu cu tine? Ce tot spui? 

ENGSTRAND Spun că vreau să mergi acasă cu mine. 


REGINE (batjocoritor) Aşteaptă tu mult şi bine să merg cu tine 
acasă. 

ENGSTRAND Asta o să vedem noi. 

REGINE Da, o să vedem, fii sigur! Eu, care am crescut în casa 
şambelanului Alving?... Eu, care sunt privită aici ca şi cum aş face 
parte din familie? Şi de ce să merg cu tine? Şi în ce casă? Ptiu! 

ENGSTRAND Ei, drăcie! Te împotriveşti tatălui tău, fetițo? 

REGINE (bombănind, fără a se uita la el) Nu mi-ai spus mereu că 
nu-ți pasă de mine?! 

ENGSTRAND A, şi de-aia te-ai burzuluit? 

REGINE Nu m-ai batjocorit de atâtea ori şi mi-ai spus să sunt una 
de-alea?... Fi donc!? 

ENGSTRAND Nu, pe legea mea, asemenea vorbe n-am spus 
niciodată! 

REGINE O, ştiu eu foarte bine ce vorbe ai spus. 

ENGSTRAND De, le-oi fi spus şi eu la vreo supărare, când... 
eram certat cu tine... Hm! Sunt multe ispite pe lumea asta, Regine! 

REGINE Uf! 

ENGSTRAND Aşa era şi cu mama ta pe vremuri, când se 
aprindea. Trebuia să găsească totdeauna câte ceva ca să se înfurie pe 
mine. Şi-acum parcă-o aud cum ţipa la mine. (Imitând-o.) „Lasă-mă, 
Engstrand! Du-te de-aici! Eu am slujit trei ani în casa şambelanului 
Alving, la Rosenvold!” (Râzând.) O, Dumnezeule mare! Niciodată nu 
uita că domnul căpitan ajunsese şambelan pe vremea când ea slujea 
acolo. 

REGINE Biata mama! Devreme ai mai băgat-o în pământ. 

ENGSTRAND (agitat) Păi da! Eu sunt vinovat de toate. 

REGINE (întorcându-i spatele, cu jumătate de gură) Uf! Iarăşi 


2 Interjecţie dispreţuitoare (|. fr.). 


piciorul! 

ENGSTRAND Ce-ai spus, copilă? 

REGINE Pied de mouton!’ 

ENGSTRAND Asta-i pe englezeşte? 

REGINE Da. 

ENGSTRAND Ehei! Ai învățat multă carte aici şi acuma o să-ţi 
prindă bine, Regine. 

REGINE (după o scurtă tăcere) Şi ce-ai vrea să faci cu mine la oraş? 

ENGSTRAND Întrebi ce vrea un tată de la singurul lui copil? Nu 
sunt eu un văduv singur şi părăsit? 

REGINE Ah, lasă poveştile! Spune-mi de ce vrei să merg la oraş. 

ENGSTRAND Uite că-ţi spun: m-am gândit să mă apuc de o 
afacere nouă. 

REGINE (ironic) Ai încercat de-atâtea ori, şi mereu ai dat greş. 

ENGSTRAND Da, dar de data asta o să vezi, Regine! Să fiu eu al 
dracului dacă... 

REGINE (bătând din picior) Lasă înjurăturile! 

ENGSTRAND Aşa! Aşa! Tu ai întotdeauna dreptate, fetițo. Atâta 
voiam să-ţi spun, că am pus deoparte ceva parale din munca mea la 
azilul ăsta nou. 

REGINE Da? Ei, ai procedat foarte bine! 

ENGSTRAND Da' ce să fac cu banii, aici, la țară? 

REGINE Şi-atunci? 

ENGSTRAND Atunci m-am gândit să-i plasez în ceva rentabil. De 
pildă, un fel de han pentru marinari. 

REGINE Uf! 

ENGSTRAND O cârciumă faină, cu şic, pricepi, nu o cocină 
oarecare pentru matrozi. Al dracului să fiu, zău, trebuie să iasă ceva 

potrivit pentru căpitanii de vase şi ofiţerii de marină şi, mă rog, 
pentru domni subţiri, pricepi? 

REGINE Şi eu ce-ar urma să fac? 

ENGSTRAND Păi, mi-ai da o mână de ajutor. Înţelegi: numai aşa, 
de ochii lumii. N-o să fie o muncă grea, ce dracu, fata mea! Faci ce 
poţi şi ce-ţi place. 

REGINE Da, da, înţeleg! 

ENGSTRAND Dar într-o afacere ca asta-i musai să fie şi femei; e 
limpede ca lumina zilei. Seara trebuie să avem şi olecuță de 
distracţie, niţică muzică, şi dans, şi aşa mai departe. Nu trebuie să 
uiţi că la noi au să vină marinari de pe toate mările lumii. 
(Apropiindu-se.) Nu fi proastă, Regine, nu-ţi închide singură drumul. 
Ce-o să ajungi aici? Ce câştigi tu dacă doamna îşi cheltuie paralele ca 
să te învețe carte? Cică tu o să-i dădăceşti pe copiii de la azilul cel 
nou, aşa am auzit. Asta-i pentru tine? Îţi place ţie să-ţi mănânci 
sănătatea pentru nişte mucoşi de copii? 

REGINE Nu. Dacă-i vorba de ceea ce-mi place mie, atunci... Ei, 
da, aşa o să fie! Aşa o să fie! 

ENGSTRAND Ce-o să fie? 

REGINE Nu te priveşte! Ai pus mulţi bani deoparte? 

ENGSTRAND Una peste alta, să tot fie vreo şapte, opt sute de 
coroane. 

REGINE Frumuşică sumă! 

ENGSTRAND Pentru început e destul de frumoasă, fata mea! 

REGINE Nu te-ai gândit să-mi dai şi mie câte ceva din banii tăi? 

ENGSTRAND Ce-i drept, nu, zău că nu m-am gândit. 

REGINE Şi nici nu te gândeşti să-mi trimiţi şi mie din când în 
când măcar pentru o rochiţă? 

ENGSTRAND Hai la oraş cu mine şi o să ai rochii câte vrei! 

REGINE Dacă vreau, pot să-mi fac şi singură oricâte. 


ENGSTRAND Nu, Regine, mâna ocrotitoare a unui tată e mult 
mai bună. Poate găsesc o casă frumoasă pe strada Portului. N-o să 
mă coste prea multe parale; acolo s-ar putea înjgheba un fel de cămin 
pentru oamenii mării. 

REGINE Da' eu nu vreau să vin la tine. Nu vreau să am nimic a 
face cu tine! Pleacă! 

ENGSTRAND Să fiu al dracului dacă ai să stai prea mult la mine, 
fata mea. Numai să ştii cum să te porți. Ce fată frumoasă te-ai făcut 
în ultimii ani! 

REGINE Ei şi? 

ENGSTRAND N-o să treacă mult şi-o să vină un ofiţer de marină, 
poate un căpitan... 

REGINE Nu mă mărit cu unul de ăsta. Marinarii habar n-au de 
savoir-vivret. 

ENGSTRAND De ce n-au habar? 

REGINE Îi cunosc eu pe marinari. Nu sunt oameni cu care să te 
mării. 

ENGSTRAND Păi atunci, nu te mărita cu ei. Poate că-i mai bine 
aşa. (Mai confidențial.) Ăla — englezul ăla cu iahtul de agrement — a 
plătit o mie două sute de coroane, şi ea, ea nu era mai frumoasă 
decât tine. 

REGINE (răstindu-se) leşi afară! 

ENGSTRAND (ferindu-se) Na, na! Cred că n-ai de gând să dai în 
mine! 

REGINE Ba dau! Dacă vorbeşti de mama, dau! leşi afară, n-auzi? 
(ÎI împinge spre uşa care dă în grădină.) Şi nu trânti uşile, că domnişorul 
Osvald... 

ENGSTRAND  ...Doarme, da. Grozav îi mai porţi de grijă 

tânărului domn Alving! (Mai încet.) Ho, ho! Oricum, el niciodată n-o 
să... 

REGINE Pleacă imediat! Nu vezi că ţi-ai băut minţile, trăncălăule? 
N-o lua pe acolo! Pe-acolo vine pastorul Manders. Coboară pe scara 
de la bucătărie. 

ENGSTRAND (apucând la dreapta) Îndată, îndată! Pe-acolo cobor! 
Da’ te rog să vorbeşti cu el. O să-ţi spună ce datoreşte un copil 
părintelui său. Că, vezi tu, tot eu ţi-s tată. Pot să-ţi dovedesc cu 
condica de la biserică. 

(Iese pe uşa a doua, pe care Regine a deschis-o şi a închis-o în urma lui. 
Regine se priveşte fugitiv în oglindă, îşi face vânt cu batista şi îşi potriveşte 
gulerul; pe urmă îşi găseşte de lucru cu florile. 

Pastorul Manders, cu palton şi umbrelă, cu o geantă spânzurată pe umăr 
de o curea, intră în seră pe uşa dinspre grădină.) 

MANDERS Bună ziua, domnişoară Engstrand. 

REGINE (întorcându-se, plăcut surprinsă) Bună ziua, domnule 
pastor. A şi sosit vaporul? 

MANDERS A sosit adineauri. (Intră în salon.) Zilele astea a fost o 
vreme urâtă, cu ploaie. 

REGINE (urmându-l) Pentru câmp, vremea e minunată, domnule 
pastor. 

MANDERS Da, ai dreptate. Noi, orăşenii, nu prea ne gândim la 
asta. (Începe să-şi scoată paltonul.) 

REGINE Daţi-mi voie să vă ajut. Vai! Paltonul e leoarcă de apă. 
Mă duc să-l atârn în vestibul. Şi umbrela... Am s-o deschid, ca să se 
usuce repede. 

(Iese cu lucrurile pe uşa a doua din dreapta. Pastorul Manders îşi scoate 
geanta şi o aşază pe un scaun, împreună cu pălăria. Între timp, Regine se 
întoarce.) 

MANDERS Noroc că am ajuns la adăpost. Ei, toate bune aici, la 


fermă? 

REGINE Da, mulţumesc. 

MANDERS Dar e mult de lucru, mi se pare, în vederea 
evenimentului de mâine. 

REGINE Într-adevăr, e lucru destul. 

MANDERS Doamna Alving, sper, e acasă. 

REGINE Da, fireşte, e sus. Prepară ciocolata pentru tânărul 
stăpân. 

MANDERS Aha! Jos, la haltă, am auzit că a sosit şi dumnealui. 

REGINE A sosit de alaltăieri. Noi îl aşteptam să vină abia azi. 

MANDERS Voinic, sănătos? 

REGINE Da, mulțumesc; însă grozav de obosit din cauza 
drumului. A venit direct de la Paris, adică a mers tot timpul cu 
acelaşi tren. Cred că doarme încă, aşa că e bine să vorbim mai 
încetişor. 

MANDERS Atunci... încetişor... 

REGINE (aducând un fotoliu lângă masă) Fiţi bun şi luaţi loc, 
domnule pastor. Faceţi-vă comod. (Pastorul ia loc. Regine îi pune un 
scăunel sub picioare.) Şedeţi bine aşa? 

MANDERS Mulţumesc, mulţumesc. Şed foarte bine. (Privind-o.) 
Ştii ceva, domnişoară Engstrand? Mi se pare că ai mai crescut de 
când te-am văzut ultima oară. 

REGINE Aşa vi se pare, domnule pastor? Doamna spune că m-am 
şi îngrăşat. 

MANDERS Îngrăşat? Poate, puţin. Numai cât trebuie. (Scurtă 
pauză.) 

REGINE S-o anunţ pe doamna? 

MANDERS Lasă, copilă dragă. Nu-i nicio grabă. Spune-mi, însă, 
Regine, ce mai face tatăl dumitale? 

REGINE Mulţumesc, domnule pastor, o duce destul de bine. 


MANDERS A trecut pe la mine când a fost acum, în urmă, la oraş. 

REGINE Da, adevărat? Se bucură totdeauna când are prilejul să 
stea de vorbă cu domnul pastor. 

MANDERS Da' dumneata te mai duci pe la el să-i dai o mână de 
ajutor? 

REGINE Eu? Da, mă duc, uneori, când am timp liber. 

MANDERS Tatăl dumitale e un om nu prea voinic. Are nevoie de 
cineva să-l ajute. 

REGINE Da, da, sigur. 

MANDERS Are nevoie de o fiinţă care să-i fie apropiată şi pe care 
să se poată bizui. Mi-a mărturisit asta confidenţial, când a fost la 
mine. 

REGINE Da, mi-a spus şi mie câte ceva. Nu ştiu însă dacă doamna 
Alving o să vrea să se despartă de mine, mai ales acum, când o 
s-avem atâta de lucru cu azilul cel nou. Şi nici eu n-aş vrea să mă 
despart de doamna Alving, care a fost întotdeauna aşa de bună cu 
mine. 

MANDERS Da, fetițo, însă datoria de fiică... Fireşte că trebuie să 
obţinem întâi consimţământul stăpânei dumitale. 

REGINE Nu ştiu însă dacă se cuvine ca o fată la vârsta mea să 
conducă gospodăria unui om singur. 

MANDERS Dar e vorba de tatăl dumitale, dragă domnişoară 
Engstrand. 

REGINE Da, adevărat, însă... Cel puţin dacă ar fi o casă ca lumea 
şi un stăpân care să fie cineva... 

MANDERS Totuşi, dragă Regine... 

REGINE O fată ca mine s-ar putea ataşa de cineva, ca şi cum ar fi 
fiica lui... 

MANDERS O, dragă copilă!... 

REGINE Aş fi tare bucuroasă să mă duc la oraş. Aici e greu, în 


singurătatea asta. Domnul pastor ştie ce înseamnă să fii singur pe 
lume. Pot spune că sunt o fată harnică şi destoinică. Nu cumva ştie 
domnul pastor un loc potrivit pentru mine? 

MANDERS Asta nu ştiu, zău... 

REGINE Oricum, domnule pastor, vă rog să nu mă daţi uitării, 
dacă se iveşte cumva vreo ocazie. 

MANDERS (ridicându-se) Bine, domnişoară Engstrand. Nu te uit. 

REGINE Eu, dacă... 

MANDERS Eşti bună s-o chemi pe doamna? 

REGINE Îndată, domnule pastor. (Iese prin stânga.) 

MANDERS (după ce se plimbă puțin prin cameră, se opreşte câteva clipe 
în fund, cu mâinile la spate şi se uită în grădină. Pe urmă se apropie iar de 
masă, ia o carte şi priveşte coperta, rămâne uimit şi se uită şi la alte cărți) 
Hm! Da, da! (Intră doamna Alving pe uşa din stânga, urmată de Regine 
care iese imediat pe uşa din față, din dreapta.) 

DOAMNA ALVING (întinzându-i mâna) Bine-ai venit, domnule 
pastor. 

MANDERS Bună ziua, doamnă. Am venit aşa cum v-am făgăduit. 

DOAMNA ALVING Totdeauna punctual. 

MANDERS Trebuie să ştiţi însă că foarte greu am scăpat ca să pot 
ajunge aici, cu atâtea probleme şi necazuri câte le am. 

DOAMNA ALVING Cu-atât mai frumos din partea sfinţiei-tale că 
ai venit la timp. Avem destulă vreme până-n prânz să rezolvăm şi 
problemele noastre. Dar unde ţi-ai lăsat geamantanul? 

MANDERS (repede) Lucrurile mele sunt jos, la han, unde voi 
dormi la noapte. 

DOAMNA ALVING (retinându-şi un zâmbet) Nici de data asta nu 
vrei să înnoptezi la mine? 

MANDERS Nu, doamnă. Mulţumesc. Voi dormi acolo, ca de 
obicei. Îmi vine şi mai uşor când mă îmbarc iar pe vapor, la 


întoarcere. 

DOAMNA ALVING Cum doreşti! 

MANDERS Nu vreau să vă deranjez. Sunteţi foarte fericită azi. În 
primul rând serbarea de mâine, şi apoi îl aveţi acasă pe Osvald. 

DOAMNA ALVING Da, îţi poţi închipui cât sunt de fericită. De 
doi ani n-a mai venit pe-acasă. Şi acum mi-a promis că rămâne toată 
iarna la mine. 

MANDERS A promis, în adevăr? Foarte frumos din partea lui. 
Cred că e mult mai ispititor să stai la Roma şi la Paris. 

DOAMNA ALVING Aici însă o are pe mama lui. Dragul de el! 
Cât ţine la mine! 

MANDERS Ar fi destul de trist dacă despărţirea şi preocupările 
artistice ar face să pălească nişte sentimente atât de fireşti. 

DOAMNA ALVING Orice-ai spune dumneata, domnule pastor, 
nu pot exista asemenea lucruri când e vorba de fiul meu. Sunt 
curioasă să văd dacă o să-l recunoşti. Coboară şi el îndată. Acum se 
odihneşte puţin. Ia loc, dragă domnule pastor. 

MANDERS Mulţumesc. După dumneavoastră... 

DOAMNA ALVING Da. (Se aşază la masă.) 

MANDERS Bine. Atunci, putem începe. (Se duce la scaunul pe care 
şi-a pus geanta, scoate din ea un pachet de hârtii, se aşază de partea opusă a 
mesei şi caută un loc potrivit pentru hârtii.) Întâi astea. (Întrerupându-se.) 
Spuneti-mi, doamnă Alving, cum au ajuns aici cărţile astea? 

DOAMNA ALVING Cărţile? Sunt ale mele. 

MANDERS Citiţi asemenea cărţi? 

DOAMNA ALVING Da. 

MANDERS Credeţi că lectura lor vă face mai bună şi mai fericită? 

DOAMNA ALVING Mă simt foarte bine citindu-le. 

MANDERS Ciudat! Cum adică? 

DOAMNA ALVING Ele îmi explică şi-mi confirmă multe lucruri 


la care mă gândesc. De fapt, nu-i nimic nou în cărţile astea. În ele nu 
se găseşte altceva decât ceea ce gândeşte şi crede majoritatea 
oamenilor. Numai că cei mai mulţi oameni nu-şi dau seama de 
aceste lucruri ori nu vor să le înțeleagă. 

MANDERS O, Doamne! Credeţi într-adevăr că cei mai mulţi 
oameni... 

DOAMNA ALVING Da, cred într-adevăr. 

MANDERS Nu însă în țara noastră. Nu aici, la noi. 

DOAMNA ALVING Ba da, şi aici la noi! 

MANDERS Pot spune atunci că... 

DOAMNA ALVING În definitiv, ce argumente aduci împotriva 
acestor cărţi? 

MANDERS Ce argumente? Credeţi că ocupaţia mea e să cercetez 
asemenea creaţii? 

DOAMNA ALVING Înseamnă că nu cunoşti ceea ce condamni. 

MANDERS Am citit destule despre astfel de cărţi, ca să le pot 
dezaproba. 

DOAMNA ALVING Dar propria dumitale părere? 

MANDERS Dragă doamnă, sunt multe cazuri în viaţă când te poţi 
bizui pe alţii. Aşa e în lumea asta; şi aşa e bine. Ce-ar face societatea 
dacă ar fi altfel? 

DOAMNA ALVING Poate că ai dreptate, domnule pastor. 

MANDERS De altminteri, nu tăgăduiesc că pot fi şi lucruri 
atrăgătoare în astfel de cărți. Şi nici nu vă pot lua în nume de rău că 
vreţi să vă familiarizați cu toate curentele spirituale care, după cum 
se spune în general, se vântură în lumea largă în care l-aţi lăsat pe 
fiul dumneavoastră să hoinărească atâta vreme. Totuşi... 

DOAMNA ALVING Totuşi, ce? 

MANDERS (vorbind mai încet) Totuşi, nu se vorbeşte despre astfel 
de lucruri, doamnă Alving. Nu trebuie să dăm socoteală oricui 


despre tot ceea ce citim şi despre tot ceea ce gândim între cei patru 
pereţi ai casei noastre. 

DOAMNA ALVING Sunt de aceeaşi părere. 

MANDERS Gândiţi-vă acum ce preţuire merită azilul pe care aţi 
hotărât să-l înfiinţaţi într-o vreme în care părerile dumneavoastră 
despre lucrurile spirituale se deosebeau atât de mult de cele de 
acum, după cât ştiu eu. 

DOAMNA ALVING Da, da, însă era vorba despre azil. 

MANDERS Da, despre azil urma să vorbim. Deci, prudenţă, 
scumpă doamnă! Trecem acum la treburile noastre. (Deschide un plic 
şi scoate din el o parte din hârtii.) Vedeţi hârtiile astea? 

DOAMNA ALVING Documentele? 

MANDERS Toate laolaltă şi în perfectă ordine. Vă rog să mă 
credeţi că nu mi-a fost uşor să le capăt la timp. A trebuit să dau zor în 
toate părţile. Autorităţile sunt foarte scrupuloase când e vorba să ia o 
hotărâre. Dar, în sfârşit, avem aici tot ce ne trebuie. (Scotoceşte în 
teancul de hârtii.) Hârtia asta e actul de proprietate asupra fermei 
Solvik, cu conacul din Rosenvold, cu noile clădiri ridicate acolo, cu 
localul de şcoală, cu locuinţa învățătorului şi capela. Dincoace e 
aprobarea daniei cu statutele fundaţiei. Vreţi să vedeţi? (Citeşte.) 
Statutele căminului de copii „În amintirea căpitanului Alving”. 

DOAMNA ALVING (privind lung hârtia) Asta e, prin urmare. 

MANDERS Am ales denumirea de căpitan, nu pe cea de 
şambelan. Căpitan e mai simplu, mai nepretenţios. 

DOAMNA ALVING Cum crezi că e mai bine, domnule pastor. 

MANDERS Aici aveţi livretul Casei de economii cu suma depusă, 
a cărei dobândă va fi folosită pentru cheltuielile de exploatare ale 
azilului. 

DOAMNA ALVING Mulţumesc, te rog însă să-l păstrezi 
dumneata; e mai la îndemână. 


MANDERS Bine. Banii zic să-i lăsăm deocamdată la Casa de 
economii. Dobânda nu-i prea îmbietoare: patru la sută, cu un 
preaviz de şase luni. Dacă vom face rost mai târziu de o obligaţie 
ipotecară privilegiată, vom avea un act de indubitabilă siguranţă. 
Despre asta vom vorbi altă dată. 

DOAMNA ALVING Da, domnule pastor. O să ai dumneata grijă. 

MANDERS Voi fi în orice caz cu ochii în patru. Mai e însă un 
lucru despre care am vrut de multe ori să vă întreb. 

DOAMNA ALVING Care anume? 

MANDERS Clădirile azilului vor fi asigurate sau nu? 

DOAMNA ALVING Fireşte că trebuie să fie asigurate. 

MANDERS Staţi puţin, doamnă. Trebuie să ne gândim bine la 
problema asta. 

DOAMNA ALVING Asigur tot: clădirile, bunurile mobile, recolta 
şi inventarul de vite. 

MANDERS Bineînţeles, când e vorba de averea dumneavoastră 
personală... Acelaşi lucru îl fac, fireşte, şi eu. Aici însă e vorba de cu 
totul altceva. Azilul va fi consacrat, de bună seamă, unei misiuni 
superioare. 

DOAMNA ALVING Da, însă... 

MANDERS Cât despre mine, nu m-aş împotrivi câtuşi de puţin să 
ne asigurăm contra tuturor riscurilor... 

DOAMNA ALVING De acord. 

MANDERS Cum rămâne însă cu opinia celor din împrejurimi? 
Dumneavoastră îi cunoaşteţi mai bine decât mine. 

DOAMNA ALVING Hm! Opinia celor de-aici... 

MANDERS Sunt mulţi oameni de frunte, într-adevăr de frunte, 
prin partea locului, care s-ar putea scandaliza din cauza asta? 

DOAMNA ALVING Ce înţelegi dumneata, pastore, prin oameni 
„într-adevăr de frunte”? 


MANDERS Înţeleg, îndeosebi, oamenii independenţi şi cu atare 
influenţă încât să ne putem bizui pe părerea lor. 

DOAMNA ALVING Sunt mulţi astfel de oameni care s-ar 
scandaliza poate în cazul când... 

MANDERS Fi, vedeţi? La oraş sunt mulţi oameni de-aceştia. 
Gândiţi-vă numai la toţi prozeliţii colegului meu. S-ar putea crede, 
pe drept cuvânt, că nici dumneavoastră, nici eu nu avem încrederea 
cuvenită într-o conducere superioară. 

DOAMNA ALVING Cât despre dumneata, dragă domnule 
pastor, ştii bine, în orice caz, că... 

MANDERS Da, da, ştiu. E adevărat că am cugetul curat. Nu 
putem împiedica totuşi o interpretare greşită şi dezavantajoasă. Ar 
exercita o influenţă nefavorabilă asupra activităţii azilului. 

DOAMNA ALVING Dacă s-ar întâmpla... 

MANDERS Nu pot face abstracţie nici de situaţia delicată, aş 
putea spune penibilă, în care m-aş afla eu. În cercurile influente de la 
oraş, lumea se interesează mult de azilul nostru. Azilul se înfiinţează 
şi în folosul oraşului, oricum, putând ajunge să uşureze într-o 
măsură destul de mare contribuţiile comunale pentru săraci. Întrucât 
însă eu am fost consilierul dumneavoastră şi am condus partea 
administrativă a lucrării, mă tem că invidioşii vor tăbărî în primul 
rând asupra mea... 

DOAMNA ALVING N-ar trebui să te expui nici unui risc, 
domnule pastor. 

MANDERS Fără a mai vorbi de atacurile ce vor fi probabil 
îndreptate împotriva mea de anumite ziare şi reviste care... 

DOAMNA ALVING Acest argument, dragă domnule pastor, e 
hotărâtor. 

MANDERS Aşadar, nu mai doriţi să facem asigurarea? 

DOAMNA ALVING Renunţăm. 


MANDERS (rezemându-se de spătarul scaunului) Şi dacă se întâmplă 
vreo nenorocire? Nu putem şti niciodată ce aduce ziua de mâine... 
Ce faceţi atunci? Cine vă despăgubeşte? 

DOAMNA ALVING Drept să-ţi spun, domnule pastor, nici nu 
vreau să mă gândesc la asta. 

MANDERS Dar în felul acesta, doamnă Alving, ştiţi că ne luăm, 
de fapt, o mare răspundere? 

DOAMNA ALVING Crezi că am putea face altfel, domnule 
pastor? 

MANDERS Asta voiam să spun şi eu. N-avem încotro. Nu trebuie 
să ne expunem totuşi unor judecăţi strâmbe. Şi nu ne este îngăduit 
câtuşi de puţin să scandalizăm parohia. 

DOAMNA ALVING În orice caz, dumitale, ca pastor, nu-ţi este 
îngăduit! 

MANDERS Cred însă că putem nădăjdui ca o astfel de instituţie 
să aibă noroc şi să se bucure de o protecţie specială. 

DOAMNA ALVING Să sperăm, domnule pastor. 

MANDERS Prin urmare, rămâne aşa? 

DOAMNA ALVING Desigur! 

MANDERS Bine. Cum doriţi dumneavoastră. (Notează.) Nu facem 
deci niciun fel de asigurare. 

DOAMNA ALVING Mi se pare de altfel ciudat că tocmai azi ai 
venit să discuţi problema asta cu mine. 

MANDERS De multe ori am vrut să vă întreb cum e mai bine să 
facem. 

DOAMNA ALVING Ieri, nu mai departe, era cât pe-aci să 
izbucnească un incendiu, acolo jos. 

MANDERS Cum se poate? 

DOAMNA ALVING De altfel, nu s-a întâmplat nimic. Luase foc 
un morman de talaş în atelierul de tâmplărie. 


MANDERS Unde lucrează Engstrand? 

DOAMNA ALVING Da. Se zice că de multe ori umblă cam 
neatent cu chibriturile. 

MANDERS Cam multe i se vântură prin cap omului ăstuia! Slavă 
Domnului, acum, după câte aud, îşi dă toată silinţa să ducă o viaţă 
cinstită. 

DOAMNA ALVING Da? Pe cine ai auzit? 

MANDERS Chiar el mi-a spus. Şi doar e un muncitor destoinic. 

DOAMNA ALVING Da, cât timp e treaz... 

MANDERS Ei, slăbiciuni omeneşti... Zice că de multe ori e nevoit 
să bea din cauza piciorului. Ultima dată când l-am văzut în oraş, m-a 
impresionat. A venit la mine să-mi mulţumească pentru că i-am 
făcut rost de lucru aici, pe-aproape de Regine. 

DOAMNA ALVING De altfel, nu prea o vede. 

MANDERS Ba da. Vorbeşte cu ea în fiecare zi. Aşa mi-a spus. 

DOAMNA ALVING Se prea poate. 

MANDERS E bucuros că are lângă el pe cineva care poate să-l 
oprească atunci când îl încearcă ispita! Îmi place de Jacob Engstrand 
când vine desperat să se plângă şi-şi mărturiseşte slăbiciunea. Chiar 
deunăzi a stat de vorbă cu mine. Mult mai ţine, doamnă Alving, s-o 
aibă iar acasă pe Regine!... 

DOAMNA ALVING (ridicându-se repede) Pe Regine? 

MANDERS Nu trebuie să vă împotriviţi. 

DOAMNA ALVING Ba mă împotrivesc categoric! Afară de asta, 
Regine va fi angajată la azil. 

MANDERS Gândiţi-vă, totuşi, că e tatăl fetei. 

DOAMNA ALVING Ştiu foarte bine ce fel de tată este. Nu, 
domnule pastor. Nu voi consimţi niciodată ca Regine să se întoarcă 
la el. 

MANDERS (ridicându-se) Nu trebuie să vă supăraţi, doamnă. 


Păcat că-l cunoaşteţi atât de puţin pe tâmplarul Engstrand. Parcă 
v-aţi teme de el. 

DOAMNA ALVING (mai calmă) Orice s-ar întâmpla, am luat-o pe 
Regine la mine, şi la mine rămâne. (Ascultând.) Ssst! Să nu mai 
vorbim despre asta, dragă domnule pastor. (Cu fața strălucind de 
bucurie.) Auzi? Coboară Osvald pe scară. Acum ne vom gândi numai 
la el. 

(Osvald Alving, cu un palton uşor, cu pălăria în mână şi fumând dintr-o 
pipă lungă de spumă de mare, intră pe uşa din stânga.) 

OSVALD (oprindu-se în pragul uşii) lertaţi-mă. Credeam că sunteţi 
în birou. (Se apropie.) Bună ziua, domnule pastor. 

MANDERS (privindu-l țintă) O! Extraordinar!... 

DOAMNA ALVING Ce zici de el, domnule pastor? 

MANDERS Ce să zic? Ce să zic? E el, în adevăr? 

OSVALD Da, domnule pastor. Eu sunt. Fiul rătăcitor. 

MANDERS Dragul meu prieten. 

OSVALD Fiul rătăcitor, care s-a întors acasă. 

DOAMNA ALVING Osvald se gândeşte la vremea când te 
împotriveai atât de mult să se facă pictor. 

MANDERS Multe lucruri ni se pot părea azi altfel decât vor arăta 
mai târziu. (Strânge mâna lui Osvald.) Bine-ai venit, dragul meu 
Osvald. Cred că-ţi pot spune pe numele mic? 

OSVALD Cum mi-aţi putea spune altfel? 

MANDERS Bine. Asta voiam să-ţi spun, dragul meu Osvald. Nu 
trebuie să crezi că eu condamn cu orice preţ meseria de artist. Sunt 
încredinţat că mulţi artişti îşi păstrează pură fiinţa sufletească. 

OSVALD Să sperăm că aşa-i. 

DOAMNA ALVING (radioasă) Cunosc pe cineva care şi-a păstrat 
neatinsă şi ființa sufletească şi pe cea trupească. Uită-te la el, 
domnule pastor. 


OSVALD (plimbându-se încoace şi încolo) Da, dragă mamă, dar să 
nu mai vorbim de asta. 

MANDERS Desigur, desigur, nu se poate tăgădui. De altfel, ai 
început să-ţi faci un nume. Jurnalele vorbesc adeseori despre 
dumneata, şi încă foarte favorabil. Din păcate, în ultima vreme au 
cam tăcut. 

OSVALD (aproape de flori) În ultima vreme am pictat prea puţin. 

DOAMNA ALVING Un pictor are şi el dreptul la odihnă din când 
în când. 

MANDERS Cred şi eu. Aşa se pregăteşte şi strânge puteri noi 
pentru ceva mare. 

OSVALD Da, fireşte. Mai e mult până la masă, mamă? 

DOAMNA ALVING Peste o jumătate de oră e gata. Poftă de 
mâncare are destulă, slavă Domnului! 

MANDERS Şi de fumat, la fel. 

OSVALD Am găsit pipa tatei sus în cameră şi aşa... 

MANDERS Aha! Asta m-a dus cu gândul la... 

DOAMNA ALVING La ce? 

MANDERS Când a apărut Osvald în pragul uşii, cu pipa în gură, 
parcă l-am văzut pe taică-său în carne şi oase. 

OSVALD Adevărat? 

DOAMNA ALVING Nu ai dreptate, domnule pastor. Osvald 
seamănă cu mine. 

MANDERS Da, însă are o anume trăsătură în colțul gurii, care 
aminteşte imediat de Alving; cel puţin acum, când fumează. 

DOAMNA ALVING Nu-i adevărat! Osvald are mai degrabă 
expresia unui slujitor al altarului... 

MANDERS Da, da. Mulţi dintre colegii mei au o asemenea 
expresie. 

DOAMNA ALVING Te rog să laşi pipa, dragul meu. Nu-mi place 


să văd fum în casă. 

OSVALD (executându-se) Cu plăcere. Am vrut numai s-o încerc. 
Am mai fumat odată cu ea, când eram copil. 

DOAMNA ALVING Tu? 

OSVALD Da. Eram mic de tot pe atunci. Mi-aduc aminte că m-am 
urcat la tata, în camera lui, într-o seară, când era foarte vesel şi bine 
dispus. 

DOAMNA ALVING În ce an, nu-ţi mai aduci aminte? 

OSVALD Mi-aduc foarte bine aminte că m-a luat pe genunchi şi 
m-a lăsat să trag din pipă. „Fumează, băiete — mi-a spus — fumează 
vârtos.” Şi am fumat cât am putut, până ce mi-am dat seama că mă 
îngălbenisem la faţă şi am simţit că-mi curgeau broboane de sudoare 
pe obraji. Atunci tata a început să râdă... 

MANDERS Asta mi se pare din cale-afară de ciudat! 

DOAMNA ALVING Cred că a fost un vis de-al lui Osvald. 

OSVALD N-a fost câtuşi de puţin un vis, mamă. Nu-ţi aduci 
aminte? Ai venit atunci şi tu şi m-ai dus în camera copiilor. Acolo 
mi-a venit rău şi am văzut că plângeai. Tata făcea de multe ori pozne 
de-astea? 

MANDERS În tinereţea lui a fost un om foarte vesel. 

OSVALD A făcut multe lucruri bune şi folositoare în viaţa lui. 

MANDERS Da, ai moştenit numele unui om harnic şi vrednic, 
dragă Osvald. Asta îţi va fi desigur un imbold... 

OSVALD Aşa s-ar cuveni. 

MANDERS În orice caz, e frumos din partea dumitale că ai venit 
acasă de jubileul său. 

OSVALD Fra de datoria mea s-o fac, pentru tata! 

DOAMNA ALVING Sunt fericită că pot să-l rețin atâta vreme. 
Pentru asta merită toate laudele. 

MANDERS Într-adevăr, am auzit că rămâi acasă toată iarna. 


OSVALD Rămân un timp mai lung, domnule pastor. Ce bine-i 
acasă! 

DOAMNA ALVING (radioasă) Nu-i aşa, dragul meu? 

MANDERS (privindu-l cu simpatie) Ai plecat de timpuriu în lumea 
largă, dragă Osvald. 

OSVALD E drept. Cred totuşi că n-am plecat mult prea devreme. 

DOAMNA ALVING Are dreptate Osvald. Aşa-i şade bine unui 
băiat isteţ. Mai ales când e singur la părinţi. Un flăcău nu trebuie să 
stea acasă, răsfăţat de tata şi de mama. 

MANDERS Sunt multe de discutat, doamnă Alving. Căminul 
părintesc, totuşi, este şi rămâne adevăratul refugiu al unui copil. 

OSVALD Are dreptate domnul pastor. 

MANDERS Uitaţi-vă numai la fiul dumneavoastră. Doar putem 
discuta în prezenţa lui. Ce a însemnat asta pentru el? Are acum 
douăzeci şi şase-douăzeci şi şapte de ani, şi n-a cunoscut binefacerile 
unui adevărat cămin. 

OSVALD Vă rog să mă iertaţi, domnule pastor, vă înşelaţi. 

MANDERS Da? Credeam că ai avut a face numai cu cercuri 
artistice. 

OSVALD Asta aşa-i. 

MANDERS Şi mai ales cu artişti tineri. 

OSVALD Fireşte. 

MANDERS Socotesc însă că celor mai mulţi dintre ei nu le dă 
mâna să-şi înjghebeze o familie şi să-şi dureze un cămin. 

OSVALD Mulţi dintre ei nu au posibilitatea să se căsătorească, 
domnule pastor. 

MANDERS Aşa gândesc şi eu. 

OSVALD Totuşi, pot să aibă un cămin. Unii chiar îl şi au: plăcut şi 
firesc. (Doamna Alving ascultă cu încordare, dă din cap, dar nu zice 
nimic.) 


MANDERS Nu vorbesc de căminele de celibatari. Prin cămin 
înţeleg; o familie în care un bărbat trăieşte alături de soţia şi de copiii 
săi. 

OSVALD Da. Sau împreună cu copiii săi şi cu mama copiilor săi. 

MANDERS (împreunându-şi mâinile) O, Doamne! 

OSVALD Ce e? 

MANDERS A trăi împreună cu mama copiilor săi! 

OSVALD Vreţi poate s-o alunge pe mama copiilor săi? 

MANDERS Vorbeşti, prin urmare, de raporturi nelegitime? De 
căsătoriile acelea sălbatice? 

OSVALD N-am observat niciodată nimic sălbatic în relaţiile 
dintre ei. 

MANDERS Cum se poate însă ca un bărbat civilizat sau o femeie 
tânără să accepte o asemenea convieţuire? 

OSVALD Ce pot să facă? Un artist tânăr, o fată tânără... Căsătoria 
costă mulți bani. Ce-ar putea să facă? 

MANDERS Ce-ar putea să facă? Îţi spun eu, dragă Osvald, ce-ar 
putea să facă. Să trăiască de la bun început despărțiți unul de 
celălalt. Asta ar trebui să facă. 

OSVALD Cu asemenea argumente nu-i veţi convinge niciodată 
pe nişte oameni tineri, cu sânge fierbinte, îndrăgostiţi. 

DOAMNA ALVING Cum i-ai putea convinge, domnule pastor? 

MANDERS (continuând) De ce tolerează autorităţile aşa ceva?! 
Cum permit astfel de lucruri în mod public?! (Către doamna Alving.) 
Nu am oare motiv să fiu îngrijorat când e vorba chiar de fiul 
dumneavoastră? În cercurile în care imoralitatea făţişă domneşte, ba 
încă se bucură şi de anumite privilegii... 

OSVALD Să vă spun ceva, domnule pastor. Am fost oaspete 
statornic, în fiecare duminică, al câtorva dintre aceste cămine 
nelegalizate. 


MANDERS Şi... duminica?! 

OSVALD Da, în zilele când omul se poate distra mai bine. 
Niciodată însă n-am auzit acolo un cuvânt nelalocul lui şi cu atât mai 
puţin am fost martor la fapte care s-ar putea numi imorale. Ştiţi când 
şi unde am întâlnit imoralitatea în cercurile artistice? 

MANDERS Vai! Să mă ferească Dumnezeu! 

OSVALD Daţi-mi voie! Am întâlnit-o atunci când unul sau altul 
dintre onorabilii soţi capi de familie coborau printre noi ca să tragă 
un chef şi care-şi închipuiau că făceau artiştilor o onoare vizitându-i 
în locuinţele lor modeste. Aveam atunci ocazia să auzim multe. Acei 
stimabili domni ne vorbeau despre oraşe şi despre lucruri pe care 
noi nici nu îndrăzneam să le visăm. 

MANDERS Cum? Vrei să spui că lumea cinstită de aici de-acasă 
trebuie să... 

OSVALD Când aceşti domni se întorc iar acasă, nu-i auziţi 
povestind mereu despre putreziciunea morală tot mai mare din 
străinătate? 

MANDERS Ba da, fireşte. 

DOAMNA ALVING Într-adevăr! 

OSVALD Îi putem crede pe cuvânt, de bună seamă. De obicei 
sunt oameni care cunosc bine viaţa. (Se ia cu mâna de cap.) Ei 
povestesc cât de frumoasă e viaţa liberă de acolo, şi câte şi mai câte. 

DOAMNA ALVING Te rog, Osvald, nu te aprinde. Nu-ţi face 
bine! 

OSVALD Ai dreptate, mamă. Nu-mi face bine deloc. Numai 
blestemata asta de oboseală e de vină. Mă duc să mă plimb puţin 
până se serveşte masa. lertaţi-mă, domnule pastor. Nu trebuia să 
discut cu dumneavoastră astfel de lucruri; m-am lăsat târât de vorbe. 
(Iese pe a doua uşă din dreapta.) 

DOAMNA ALVING Bietul băiat! 


MANDERS Puteţi s-o mai spuneţi o dată! Atât de departe a ajuns? 
(Doamna Alving se uită la pastor şi tace. Pastorul se plimbă puțin încoace şi 
încolo.) El singur îşi zice fiul rătăcitor. Da, din nefericire! (Doamna 
Alving îl priveşte țintă.) Ce părere aveţi despre toate astea? 

DOAMNA ALVING Osvald a avut dreptate în fiecare cuvânt pe 
care l-a rostit. 

MANDERS (oprindu-se) Dreptate! Cu astfel de principii! 

DOAMNA ALVING Aici, în singurătatea mea, am ajuns să cuget 
la fel, domnule pastor. N-am cutezat însă niciodată să discut despre 
aceste lucruri. Acum însă, de bine, de rău, va vorbi fiul meu pentru 
mine. 

MANDERS Sunteţi o femeie demnă de compătimire, doamnă 
Alving. Acum însă o să vă spun ceva important. În faţa 
dumneavoastră nu mai stă administratorul şi consilierul, nici 
prietenul din tinereţe al dumneavoastră şi al defunctului 
dumneavoastră soţ. Stă pastorul care vă asistă în ceasul desperării, 
ceasul cel mai greu al vieţii dumneavoastră. 

DOAMNA ALVING Şi ce vrea pastorul să-mi spună? 

MANDERS În primul rând, vreau să vă răscolesc amintirile, 
doamnă. Clipa e prielnică. Mâine se împlinesc zece ani de la moartea 
soţului dumneavoastră. Mâine va fi comemorat trecutul şi eu voi 
vorbi în faţa credincioşilor. Azi însă vreau să vorbesc numai cu 
dumneavoastră. 

DOAMNA ALVING Bine, domnule pastor. Vorbeşte! 

MANDERS Vă aduceţi aminte că la un an după căsătorie vă şi 
aflaţi pe marginea prăpastiei? Că v-aţi părăsit căminul conjugal şi aţi 
fugit de lângă soţul dumneavoastră? Da, doamnă Alving, aţi fugit şi 
aţi refuzat să vă întoarceţi, cu toate implorările şi stăruințele lui. 

DOAMNA ALVING Ai uitat cât de nefericită am fost în acel prim 
an? 


MANDERS Nu trebuie să râvnim fericirea în viaţa asta. Ce drept 
avem noi, oamenii, la fericire? Trebuie să ne împlinim datoria, aici, 
pe pământ, doamnă. lar datoria dumneavoastră era să fiţi alături de 
omul pe care vi l-aţi ales şi de care vă unea o legătură sfântă. 

DOAMNA ALVING Ştii bine ce fel de viaţă ducea Alving 
pe-atunci şi cum se bălăcea în destrăbălare. 

MANDERS Ştiu foarte bine ce vorbe se spuneau pe seama lui. Şi 
dezaprob mai mult decât oricine viaţa lui din tinereţe, întrucât acele 
vorbe cuprindeau şi un sâmbure de adevăr. O soţie nu are însă 
căderea să fie judecătoarea soţului ei. Eraţi datoare să vă purtaţi cu 
smerenie crucea pe care o voinţă superioară o considerase bună 
pentru dumneavoastră. Dar v-aţi răzvrătit, aţi aruncat crucea, l-aţi 
părăsit pe rătăcitul pe care se cuvenea să-l sprijiniți, v-aţi riscat 
numele şi reputaţia, ba eraţi gata să le riscaţi şi pe ale altora. 

DOAMNA ALVING Ale altora? Vrei să spui, poate, ale altuia. 

MANDERS A fost o mare nesocotinţă din partea dumneavoastră 
că v-aţi căutat refugiu la mine. 

DOAMNA ALVING La pastorul nostru? La prietenul casei 
noastre? 

MANDERS Mai ales pentru acest motiv. Da, să mulţumiţi lui 
Dumnezeu că am avut tăria necesară, că v-am făcut să renuntati la 
planurile dumneavoastră uşuratice, şi că mi-a fost dat să vă readuc 
pe drumul datoriei, acasă, la soţul dumneavoastră legitim. 

DOAMNA ALVING Da, domnule pastor. Asta a fost opera 
dumitale. 

MANDERS N-am fost decât o unealtă slabă în mâna unei fiinţe 
superioare. Faptul că v-am readus la datorie şi supunere n-a 
influențat oare în bine viaţa pe care aţi trăit-o apoi? Nu s-au 
desfăşurat lucrurile aşa cum v-am prezis? N-a renunţat Alving la 
rătăcirile lui, aşa cum îi şade bine unui soț? Nu a trăit pe urmă, toată 


viaţa de care a mai avut parte, în mod ireproşabil şi plin de dragoste 
alături de dumneavoastră? Nu a fost un binefăcător pentru acest 
ţinut şi n-a făcut pe urmă din dumneavoastră colaboratoarea sa la 
toate acţiunile pe care le-a făptuit?... Şi o colaboratoare vrednică! 
Ştiu bine, doamnă Alving! Pot să vă aduc toată lauda. Ajung însă 
acum la marea greşeală a vieţii dumneavoastră. 

DOAMNA ALVING Ce vrei să spui? 

MANDERS După cum nu v-aţi îndeplinit odată datoria de soţie, 
tot astfel nu aţi îndeplinit-o mai târziu pe cea de mamă. 

DOAMNA ALVING Nu înţeleg. 

MANDERS Aţi fost stăpânită toată viața de o îndărătnicie 
cumplită. Toate aspiraţiile dumneavoastră năzuiau spre libertate şi 
anarhie. Niciodată nu aţi suportat niciun fel de constrângere. Tot 
ceea ce vă incomoda în viaţă aţi înlăturat fără şovăială şi fără 
scrupule, ca pe o povară de care aveaţi dreptul să vă descotorosiţi 
după plac. Nu v-a mai plăcut să fiţi soţie — şi l-aţi părăsit pe soţul 
dumneavoastră. V-a venit greu să fiţi mamă - şi v-aţi dat copilul pe 
mâini străine. 

DOAMNA ALVING Da, adevărat. Aşa am făcut. 

MANDERS Şi tocmai de aceea aţi rămas o străină pentru el. 

DOAMNA ALVING Nu, nu! Nu sunt o străină. 

MANDERS Ba sunteți şi trebuie să fiţi. Şi cum l-aţi recăpătat? 
Gândiţi-vă bine, doamnă Alving. Aţi păcătuit mult împotriva soţului 
dumneavoastră, lucru pe care-l recunoaşteţi ridicându-i acum un 
monument postum. Să recunoaşteţi deci şi ce aţi păcătuit împotriva 
fiului dumneavoastră! Poate că mai este încă vreme să-l întoarceţi de 
pe drumul pierzaniei. Întoarceţi-vă singură şi salvaţi cât se mai poate 
salva din el. (Cu arătătorul ridicat.) Acum tăceţi, doamnă Alving. 
Sunteţi o mamă împovărată de păcate! Am socotit că e datoria mea 
să vă spun! (Pauză.) 


DOAMNA ALVING (încet, stăpânindu-se) Domnule pastor, 
dumneata ai vorbit astfel, acum, aici; mâine vei vorbi iarăşi, în 
public, în memoria soțului meu. Eu mâine nu voi vorbi; aş vrea însă 
să vorbesc puţin acum cu sfinţia-ta, tot aşa cum ai vorbit şi sfinția-ta 
cu mine. 

MANDERS Fireşte. Vreţi să vă spovediţi? 

DOAMNA ALVING Nu. Vreau numai să-ţi povestesc ceva. 

MANDERS Vă ascult... 

DOAMNA ALVING Tot ceea ce ai spus adineauri despre mine, 
despre soţul meu, despre convieţuirea noastră, după ce, cum ai 
afirmat, m-ai readus pe calea datoriei, sunt lucruri pe care dumneata 
nu le cunoşti personal. Sfinţia-ta, prietenul nostru de toate zilele, nu 
ai mai călcat de-atunci pragul casei noastre. 

MANDERS Aţi plecat îndată din oraş, împreună cu soțul 
dumneavoastră. 

DOAMNA ALVING Da, şi aici la noi n-ai mai intrat niciodată cât 
timp a trăit soţul meu. M-ai vizitat numai când ai fost însărcinat cu 
treburile azilului, când ai fost deci nevoit să intri în legătură cu mine. 

MANDERS (încet şi nesigur) Helene, dacă vrei să-mi reproşezi 
ceva, te rog să te gândeşti la... 

DOAMNA ALVING La consideraţia pe care o datorai situaţiei 
dumitale... Şi la faptul că eram o femeie care-mi părăsisem căminul 
conjugal. Nimeni nu poate fi suficient de precaut când e vorba de 
astfel de femei rătăcite. 

MANDERS Dragă doamnă Alving, tot ce spuneţi este exagerat 
din cale-afară. 

DOAMNA ALVING Se poate. Nu am vrut să spun decât că, 
atunci când judeci situaţia mea conjugală, te bazezi mai mult pe o 
opinie generală, obişnuită. 

MANDERS Şi? 


DOAMNA ALVING Vreau să-ţi spun acum adevărul, dragă 
pastore. M-am jurat că odată şi-odată o să-l cunoşti. Numai 
dumneata! 

MANDERS Şi care-i adevărul? 

DOAMNA ALVING Adevărul este că soţul meu a murit tot aşa 
de desfrânat cum a fost toată viaţa. 

MANDERS (căutând un scaun) Cum aţi spus? 

DOAMNA ALVING După nouăsprezece ani de căsătorie, tot aşa 
de depravat, rob plăcerilor, cum a fost şi înainte de a ne cununa 
sfinția-ta. 

MANDERS Numiţi viaţă depravată unele rătăciri ale tinereţii, 
greşelile, slăbiciunile? 

DOAMNA ALVING La fel vorbea şi medicul nostru. 

MANDERS Nu mai înţeleg nimic. 

DOAMNA ALVING Nici nu-i nevoie. 

MANDERS Îmi plesneşte capul. Căsătoria dumneavoastră, 
conviețuirea îndelungă cu soțul pe care l-aţi avut nu a fost decât o 
prăpastie ascunsă privirilor? 

DOAMNA ALVING Nimic altceva. Acum ştii totul. 

MANDERS Cu toate astea, nu mă pot lămuri. Nu înţeleg. Cum a 
fost posibil? Cum ai putut ascunde?... 

DOAMNA ALVING A fost lupta mea de fiecare zi. Când s-a 
născut Osvald, mi s-a părut că Alving se va îndrepta. N-a durat însă. 
Pe urmă a trebuit să lupt de două ori mai mult, să lupt pe viaţă şi pe 
moarte pentru ca nimeni să nu afle ce fel de om era tatăl copilului 
meu. Ştii, domnule pastor, cât de fermecător părea Alving. Toată 
lumea avea o părere bună despre el. Era un om dintre aceia al căror 
mod de viaţă nu le ştirbeşte reputaţia. Pe urmă însă, trebuie să ştii şi 
asta, domnule pastor, s-a întâmplat cel mai îngrozitor lucru dintre 
toate. 


MANDERS Mai îngrozitor decât tot ce mi-aţi povestit? 

DOAMNA ALVING Am fost înțelegătoare cu el, deşi ştiam bine 
tot ce făcea în afara casei. Când a izbucnit însă scandalul chiar între 
pereţii casei noastre... 

MANDERS Care scandal? 

DOAMNA ALVING Aici, în căminul nostru, (arătând cu degetul 
spre prima uşă din dreapta) acolo, în sufragerie, mi-am dat seama 
prima dată de adevăr. Aveam de luat ceva de-acolo şi uşa era 
întredeschisă. Am auzit-o pe urmă pe camerista noastră venind să 
stropească florile. 

MANDERS Ei da, şi? 

DOAMNA ALVING N-a trecut mult şi a venit şi Alving. L-am 
auzit şoptindu-i ceva. Pe urmă i-am auzit iar. (Râzând scurt.)... O! 
Îmi sună şi acum în urechi sfâşietor şi ridicol... Am auzit-o pe 
servitoarea mea şoptind: „Daţi-mi drumul, domnule şambelan! 
Lăsaţi-mă în pace!” 

MANDERS Ce uşurinţă, ce lipsă de bună-cuviinţă! Fapta lui a fost 
mai mult decât o uşurinţă, doamnă Alving. Vă rog să mă credeţi. 

DOAMNA ALVING Am aflat îndată ce trebuia să cred. 
Şambelanul trăia cu servitoarea, şi situaţia asta nu a fost lipsită de 
urmări, domnule pastor. 

MANDERS (ca înlemnit) Şi blestemăţia s-a petrecut aici? În casa 
asta? 

DOAMNA ALVING Îi tolerasem destule. Ca să nu plece de-acasă 
serile şi nopţile, eram nevoită să-i ţin de urât în libaţiile lui secrete 
din camera de sus. Stăteam acolo numai eu cu el, ciocnind paharele 
şi bând cu el, ascultându-i vorbele deşănţate şi trudindu-mă din 
răsputeri cu el ca să-l târăsc până în pat să se culce... 

MANDERS (tremurând de indignare) Cum aţi putut îndura toate 
astea? 


DOAMNA ALVING Le-am îndurat de dragul fiului meu. Când 
am văzut însă ultima batjocură, cu propria mea servitoare, am jurat 
să pun capăt întregii ticăloşii. Am devenit stăpâna lui şi a tuturor 
celorlalţi din casă. Aveam o armă împotriva lui. Nu îndrăznea să 
crâcnească. Apoi a trebuit ca Osvald să plece din casă. Împlinise 
şapte ani şi începuse să observe câte ceva, să pună unele întrebări, 
cum fac copiii. Nu puteam să mai rabd, domnule pastor. Simţeam că 
băiatul se otrăveşte respirând aerul din acest cămin pângărit. L-am 
trimis de-acasă şi acum înţelegi de ce nu i-a mai călcat piciorul aici 
câte zile a mai trăit tatăl lui. Nimeni nu ştie cât m-a costat... 

MANDERS Mult v-a mai încercat viaţa, într-adevăr! 

DOAMNA ALVING N-aş fi rezistat furtunilor, dacă nu mi-aş fi 
găsit alte ocupaţii. Dar pot să spun că am muncit mult. Tot ceea ce 
s-a adăugat la fermă, toate îmbunătățirile ce i s-au adus şi toate 
instalaţiile pentru care lumea îl lăuda pe Alving n-au fost opera lui. 
Stătea tolănit toată ziua pe canapea şi citea un vechi anuar oficial. 
Să-ţi mai spun ceva, domnule pastor. Tot eu l-am readus de câteva 
ori la luciditate şi tot eu am purtat povara întreagă când s-a prăbuşit 
cu totul în mocirla desfrâului şi în decrepitudine. 

MANDERS Şi unui asemenea om i-ati ridicat un monument? 

DOAMNA ALVING Aici poţi vedea, domnule pastor, forţa 
conştiinţei. 

MANDERS Ce vreţi să spuneţi? 

DOAMNA ALVING Totdeauna mi-am spus că nu se poate ca 
adevărul să nu iasă la iveală şi să nu fie crezut. Şi am socotit că azilul 
ar putea să spulbere orice zvon, că ar putea să înlăture orice îndoială. 

MANDERS Atunci, v-aţi atins scopul, doamnă Alving. 

DOAMNA ALVING Mai aveam un motiv. Nu voiam ca Osvald, 
fiul meu, să moştenească ceva de la tatăl lui. 

MANDERS Aşadar, averea lui Alving... 


DOAMNA ALVING Da. Sumele pe care le-am donat an de an 
acestui azil reprezintă totalul — am calculat exact — totalul a ceea ce 
făcea pe vremuri din locotenentul Alving o partidă bună. 

MANDERS Vă înţeleg. 

DOAMNA ALVING A fost valoarea de cumpărare. N-am vrut ca 
banii să ajungă la Osvald. Fiul meu va avea totul de la mine. De la 
mine, da. 

(Intră Osvald Alving pe uşa a doua din dreapta. 

Pălăria şi paltonul şi le-a lăsat afară.) 

DOAMNA ALVING (întâmpinându-l pe Osvald) Te-ai şi întors? 
Dragul meu băiat! 

OSVALD Ce-ar putea să facă cineva pe-o vreme ca asta, veşnic 
ploioasă?! Mi se pare că masa e gata. Minunat! 

REGINE (venind cu un pachet din sufragerie) A sosit un pachet 
pentru doamna. (I-l întinde.) 

DOAMNA ALVING (aruncând o privire spre pastorul Manders) 
Probabil, cântecele pentru sărbătoarea de mâine. 

MANDERS Hm! 

REGINE Masa e gata. 

DOAMNA ALVING Bine. Venim îndată. Vreau numai să... 
(Începe să desfacă pachetul.) 

REGINE (lui Osvald) Doriţi un porto alb sau unul roşu? 

OSVALD De amândouă, domnişoară Engstrand. 

REGINE Bien! Foarte bine, domnule Osvald. (Se duce în sufragerie.) 

OSVALD Mă duc să ajut şi eu la destupatul sticlelor. (Pleacă şi el în 
sufragerie, a cărei uşă alunecă, deschisă pe jumătate, în urma lui.) 

DOAMNA ALVING (care a desfăcut pachetul) În regulă, domnule 
pastor. Avem aici cântecele de sărbătoare. 

MANDERS (cu mâinile împreunate) Nu ştiu cum voi putea să ţin 


predica mâine, şi să par că am cugetul împăcat... 


DOAMNA ALVING Vei reuşi, domnule pastor. 

MANDERS (încet, ca să nu se audă din sufragerie) Nu trebuie să 
provocăm un scandal. 

DOAMNA ALVING (încet, dar cu fermitate) E bine totuşi că va lua 
sfârşit această comedie urâtă. Cu începere de poimâine, pentru mine 
va fi ca şi cum răposatul n-ar fi trăit niciodată în casa asta. Numai 
băiatul meu şi cu mama lui vor mai fi aici. 

(Se aude din sufragerie un zgomot de scaun răsturnat şi glasul în şoaptă, 
dar ascuțit, al Reginei: „Osvald! Ai înnebunit? Lasă-mă!” 

DOAMNA ALVING (fresărind îngrozită) Ah! (Se uită aiurită spre 
uşa întredeschisă. Osvald tuşeşte şi fredonează în sufragerie. Se destupă o 
sticlă.) 

MANDERS (scandalizat) Ce înseamnă asta? Ce înseamnă asta, 
doamnă Alving? 

DOAMNA ALVING (cu glas răguşit) Strigoii... Perechea aceea din 
seră... Bântuie iar... 

MANDERS Ce-aţi spus? Regine? Ea e?... 

DOAMNA ALVING Domnule pastor. Niciun cuvânt!... (Îl ia de 
brat pe pastor şi porneşte cu paşi şovăitori spre sufragerie.) 


Actul II 


(Acelaşi decor. Peisajul e acoperit cu o pâclă deasă de ploaie. La 
ridicarea cortinei, pastorul Manders şi doamna Alving vin din 
sufragerie.) 


DOAMNA ALVING (în pragul uşii) Să-ţi fie de bine, domnule 
pastor. (Întorcându-se către Osvald, în sufragerie.) Nu vii cu noi, 
Osvald? 

OSVALD (dinăuntru) Mulţumesc, nu. Vreau să mă plimb puţin 


pe-afară. 

DOAMNA ALVING Du-te, du-te! S-a mai luminat puţin şi cerul. 
(Închide uşa de la sufragerie şi se duce spre cea de la coridor.) Regine! 

REGINE (de afară) Da, doamnă! 

DOAMNA ALVING Du-te jos la spălătorie şi ajută la facerea 
coroanelor. 

REGINE Bine, doamnă. (Doamna Alving se asigură că Regine a plecat. 
Apoi închide uşa.) 

MANDERS Cred că Osvald nu ne aude din sufragerie! 

DOAMNA ALVING Dacă e închisă uşa, nu, nu ne aude. De 
altminteri, o să iasă îndată. 

MANDERS Nu-mi pot veni în fire. Mă mir că am putut să înghit 
mâncarea. 

DOAMNA ALVING (plimbându-se de colo până colo cu o nelinişte 
stăpânită) Şi eu. Ce putem face? 

MANDERS Da, da. Ce putem face? Habar n-am. Nu mă pricep la 
astfel de lucruri. 

DOAMNA ALVING Sunt convinsă că nu s-a întâmplat încă nicio 
nenorocire. 


MANDERS Să ne ferească Dumnezeu! Primul pas greşit s-a şi 
făcut totuşi. 

DOAMNA ALVING Nu poate fi decât un capriciu al lui Osvald! 
Fără îndoială! 

MANDERS Cum vă spuneam, nu mă pricep deloc la astfel de 
lucruri. Cred însă că... 

DOAMNA ALVING Eee! Trebuie s-o dau afară. Chiar acum! E 
limpede ca lumina zilei. 

MANDERS Se-nţelege! 

DOAMNA ALVING Unde s-o trimitem însă? Nu ne putem lua 
răspunderea să... 


MANDERS Unde altundeva decât acasă la tatăl ei? 

DOAMNA ALVING La cine-ai spus? 

MANDERS La... Dar nu... O, Doamne! E posibil? Poate v-aţi 
înşelat. 

DOAMNA ALVING Din păcate, nu mă înşel niciodată. Johanne a 
trebuit să mărturisească în faţa mea şi Alving n-a putut tăgădui. 
Atunci n-am mai putut decât să cocoloşim scandalul. 

MANDERS Nemaipomenit! 

DOAMNA ALVING Fata a fost concediată şi, până una, alta, a 
primit o sumă frumuşică drept preţ al tăcerii. De rest a avut grijă 
singură; s-a întors la oraş, unde a reînnoit vechea cunoştinţă cu 
Engstrand; i-a spus, cred, câţi bani avea şi tâmplarul şi-a închipuit că 
la mijloc fusese vreun străin oarecare ce-şi petrecuse vara acolo, cu 
iahtul de agrement. Au făcut ce-au făcut şi s-au cununat la repezeală. 
S-au cununat singuri. 

MANDERS Cum să-mi explic însă totul? Mi-aduc aminte foarte 
bine că Engstrand a venit la mine să mă roage să-i cunun. Era foarte 
amărât şi se plângea grozav de nesocotinţa de care se făcuse vinovat 
împreună cu logodnica lui. 

DOAMNA ALVING Da, trebuia să ia vina asupra sa. 

MANDERS Câtă ipocrizie! Şi încă faţă de mine! N-aş fi crezut asta 
despre Jakob Engstrand. Dar imoralitatea unei astfel de legături?! 
Câţi bani avea fata? 

DOAMNA ALVING O mie două sute de coroane. 

MANDERS Ce murdărie! Pentru o mie două sute de coroane să te 
cununi cu o desfrânată! 

DOAMNA ALVING Ce mai zici atunci despre mine. Care m-am 
cununat cu un destrăbălat? 

MANDERS Ferească Dumnezeu! Cum aţi spus? Un destrăbălat?! 

DOAMNA ALVING Crezi oare, părinte, că Alving era mai curat 


când am păşit alături de el în faţa altarului, decât Johanne când s-a 
cununat Engstrand cu ea? 

MANDERS Între unul şi celălalt e totuşi o deosebire ca de la cer la 
pământ. 

DOAMNA ALVING Nu chiar atât de mare. Deosebire a fost în 
ceea ce priveşte preţul: o mie două sute de biete coroane faţă de o 
adevărată avere. 

MANDERS Cum aţi putut accepta o căsătorie atât de nepotrivită? 
Nu v-aţi întrebat inima, nu v-aţi sfătuit cu rudele dumneavoastră? 

DOAMNA ALVING (fără a-l privi) Credeam că ştiai, domnule 
pastor, pe unde se rătăcise atunci ceea ce numeşti inima mea. 

MANDERS (străin) Dacă aş fi ştiut, n-aş fi venit zilnic în casa 
soțului dumneavoastră. 

DOAMNA ALVING E sigur, în orice caz, că nu m-am consultat cu 
mine însămi. 

MANDERS Atunci v-aţi consultat cu rudele cele mai apropiate. 
Aşa cum se şi cuvenea. Cu mama şi cu cele două mătuşi ale 
dumneavoastră. 

DOAMNA ALVING Da, adevărat. Părerea celor trei femei era 
lege pentru mine. O, nu trebuie să te îndoieşti, oricât ţi s-ar părea 
altminteri, că numai cea mai curată demenţă ar respinge o asemenea 
ofertă. De-ar mai putea mama acum să-şi aplece privirea şi să vadă 
unde m-a adus toată acea strălucire. 

MANDERS Nimeni nu poate fi făcut răspunzător pentru un 
rezultat neprevăzut. Totuşi, nu încape nicio îndoială asupra faptului 
că baza căsătoriei dumneavoastră a constituit-o respectarea ordinei 
legale. 

DOAMNA ALVING (la fereastră) O, da, ordinea şi legalitatea. 
Convingerea mea e că tocmai acestea sunt cauza tuturor 
nenorocirilor de pe pământ. 


MANDERS Doamnă Alving, vă înşelaţi. 

DOAMNA ALVING Se poate, dar nu mai pot suferi atâtea 
constrângeri şi principii. Nu mai pot! Vreau să-mi recapăt libertatea! 

MANDERS Ce vreţi să spuneţi? 

DOAMNA ALVING (bătând cu degetele în pervazul ferestrei) N-ar fi 
trebuit niciodată să fac un secret din viaţa lui Alving, dar atunci 
n-am putut altfel. Eram atât de laşă! 

MANDERS Laşă? 

DOAMNA ALVING Dacă lumea ar fi aflat ceva, ar fi spus: „Bietul 
om! Cum să nu-şi facă de cap, când soţia lui fuge de el?” 

MANDERS Pe drept cuvânt, aşa ar fi trebuit să spună. 

DOAMNA ALVING (privindu-l țintă) Dacă aş fi fost ceea ce 
trebuia să fiu, l-aş fi chemat pe Osvald la mine şi i-aş fi spus: 
„Ascultă, băiatule, tatăl tău a fost un destrăbălat...” 

MANDERS Atâta mai lipsea! 

DOAMNA ALVING Şi i-aş fi spus tot ce ţi-am istorisit aici, de-a 
fir-a-păr. 

MANDERS Ceea ce spuneţi acum, doamnă Alving, mă revoltă. 

DOAMNA ALVING Ştiu! Da, ştiu! Mă revolt şi eu numai când 
mă gândesc la ceea ce a fost. (Se depărtează de la fereastră.) Atât de laşă 
sunt! 

MANDERS Credeţi că e laşitate atunci când cineva îşi face 
datoria? Aţi uitat că un copil trebuie să-şi stimeze tatăl şi mama? 

DOAMNA ALVING Să nu generalizăm. Să punem altfel 
întrebarea. Osvald trebuia oare să-l stimeze şi să-l iubească pe 
şambelanul Alving? 

MANDERS În inima dumneavoastră de mamă nu există nimic 
care să vă îndemne să nu distrugeti idealurile fiului? 

DOAMNA ALVING Dar adevărul?... 

MANDERS Dar idealurile?... 


DOAMNA ALVING O, idealurile! Dacă n-aş fi atât de laşă!... 

MANDERS Nu dispreţuiţi idealurile, doamnă! Dispreţul acesta se 
răzbună cumplit. Şi acum e vorba în special de Osvald. Din 
nefericire, nu prea are multe idealuri. După cât am putut observa 
însă, pentru el, tatăl lui a fost un mare ideal. 

DOAMNA ALVING Ai dreptate. 

MANDERS Sentimentele acestea i le-aţi trezit şi i le-aţi menţinut 
treze dumneavoastră, prin scrisorile pe care i le-aţi trimis. 

DOAMNA ALVING Mi-am făcut datoria. De aceea mi-am minţit 
copilul ani de zile. Ce laşă am fost! 

MANDERS l-ați dat fiului dumneavoastră iluzia fericirii, doamnă 
Alving. Şi nu-i puţin lucru. 

DOAMNA ALVING Vai, acum nu mai ştiu dacă am făcut bine. 
Nu vreau decât să nu i se întâmple nimic Reginei. Nu vreau ca biata 
fată să ajungă o nenorocită. 

MANDERS O, ar fi îngrozitor! 

DOAMNA ALVING Dacă aş şti că lucrurile sunt serioase şi că 
fericirea lui... 

MANDERS Cum? Ce vreţi să spuneţi? 

DOAMNA ALVING Asta nu se va întâmpla însă, căci Regine nu e 
o asemenea fiinţă. 

MANDERS Nu înţeleg ce vreţi să spuneți. 

DOAMNA ALVING Dacă n-aş fi atât de laşă, i-aş spune: 
însoară-te, băiete, cu ea, sau aranjaţi-vă cum vă place, dar nu vă 
înşelați unul pe altul. 

MANDERS Vai, Doamne! O căsătorie legitimă, totuşi, îngrozitor! 
E nemaipomenit! 

DOAMNA ALVING Nemaipomenit, zici, domnule pastor? Jură 
cu mâna pe inimă! Crezi că în ţara asta nu mai sunt nicăieri astfel de 
căsnicii? 


MANDERS Nu vă înțeleg. Deloc. 

DOAMNA ALVING Ba mă înţelegi. 

MANDERS Ei da, dumneavoastră admiteţi posibil cazul ca... Da, 
din nefericire, viaţa de familie nu e, desigur, totdeauna atât de curată 
cum ar trebui să fie. Dar în ce fel o priviţi dumneavoastră, nimeni nu 
poate şti, adică nu poate şti cu precizie. Aici, dimpotrivă... Ca 
mamă, nu puteţi îngădui ca fiul dumneavoastră... 

DOAMNA ALVING Asta nu, hotărât! Nu aş permite pentru 
nimic în lume... Tot aşa zic şi eu. 

MANDERS Pentru că sunteţi laşă, după cum aţi spus singură. 
Dacă n-aţi fi însă laşă! O, Doamne! Ce legătură monstruoasă! 

DOAMNA ALVING Da, se zice că, de altfel, noi toţi purcedem 
din astfel de legături. Şi cine a făcut întocmirea asta în lume, 
domnule pastor? 

MANDERS Nu discut asemenea probleme cu dumneavoastră, 
doamnă. Ele nu sunt în niciun fel pentru dumneavoastră. Aţi spus 
însă că sunteţi laşă... 

DOAMNA ALVING O să afli acum ce vreau eu să spun. Sunt 
fricoasă şi timidă, din cauză că în sufletul meu e ceva fantomatic, de 
care nu m-am putut lepăda niciodată. 

MANDERS Ceva... cum aţi zis? 

DOAMNA ALVING Ceva fantomatic. Când i-am auzit pe Regine 
şi pe Osvald acolo, înăuntru, parcă am văzut nişte strigoi în faţa 
mea. Eu însă cred, pastore, că toţi suntem nişte strigoi. În noi nu e 
numai ceea ce am moştenit de la părinţi. Ne bântuie tot felul de idei, 
de credinţe moarte, de mai ştiu eu ce. Ele nu trăiesc în noi, zac 
numai; şi nu putem scăpa de ele. Dacă iau un ziar să-l citesc, mi se 
pare că strigoii se strecoară printre rânduri. Pretutindeni sunt strigoi. 
Mulţi, câtă frunză şi iarbă. De aceea ne este grozav de teamă de 
lumină, tuturora. 


MANDERS Frumos mai e rezultatul lecturilor dumneavoastră! 
Frumoase roade au dat, într-adevăr! Vai! Cărţile acelea odioase, 
revoltătoare, liber-cugetătoare! 

DOAMNA ALVING Te înşeli, dragă pastore. Doar dumneata eşti 
omul care m-a stimulat să cuget; şi pentru lucrul acesta îţi sunt 
recunoscătoare. 

MANDERS Eu? 

DOAMNA ALVING Da, da. Dumneata m-ai silit să cunosc ceea 
ce spuneai că e de datoria mea, atunci când lăudai şi proslăveai că e 
drept şi cuminte ceea ce pe mine mă revolta şi mi se părea 
abominabil. Atunci am început şi eu să cercetez temeinic învăţătura 
sfinţiei-tale. Voiam să leg totul cu un singur nod. Însă când s-a 
desfăcut nodul, s-a desfăcut şi urzeala întreagă. Şi atunci am băgat 
de seamă că era o urzeală falsă. 

MANDERS (calm) Acesta să fie oare rezultatul luptei mele grele, 
de o viaţă de om? 

DOAMNA ALVING Spune-i mai degrabă: cea mai jalnică 
înfrângere a dumitale. 

MANDERS A fost, Helene, cea mai mare victorie a vieţii mele. 
Victoria asupra mea însumi. 

DOAMNA ALVING A fost o crimă împotriva noastră, a 
amândurora. 

MANDERS Pentru că v-am spus: „Du-te, femeie, la soţul 
dumitale legitim”, atunci când aţi venit la mine rătăcită şi aţi strigat: 
„lată-mă! la-mă!” A fost o crimă? 

DOAMNA ALVING Da, aşa cred. 

MANDERS Noi doi nu ne înţelegem deloc. 

DOAMNA ALVING Nu ne mai înţelegem, în orice caz. 

MANDERS Niciodată, în gândurile mele cele mai tainice, nu v-am 
considerat altceva decât soţia altuia. 


DOAMNA ALVING Da? Aşa crezi? 

MANDERS Helene! 

DOAMNA ALVING Ce uşor uită omul! 

MANDERS Eu, nu. Sunt cel ce-am fost întotdeauna. 

DOAMNA ALVING (răzgândindu-se) Da, da, da, să nu mai 
vorbim despre lucruri din trecut. Sfinţia-ta nu mai pridideşte cu tot 
felul de treburi şi afaceri, iar eu mă lupt aici cu strigoii dinăuntru şi 
din afară. 

MANDERS Pe cei din afară vă ajut eu să-i înfrângeți. După câte 
am auzit azi, cu groază, din gura dumneavoastră, conştiinţa nu-mi 
îngăduie să mai las în casa dumneavoastră o fată tânără şi lipsită de 
apărare. 

DOAMNA ALVING Nu crezi că ar fi mai bine să-i asigurăm un 
viitor? Vreau să spun: o căsnicie ca lumea. 

MANDERS Fără îndoială. Cred ca asta ar fi întru totul de dorit 
pentru ea. Regine e acum la vârsta când... Nu mă pricep la astfel de 
lucruri, dar... 

DOAMNA ALVING Regine s-a dezvoltat de timpuriu. 

MANDERS Da, nu-i aşa? Era uimitor de dezvoltată fiziceşte şi 
atunci când mă pregăteam să-i dau prima împărtăşanie. Oricum, 
deocamdată, trebuie să se ducă acasă... Sub supravegherea tatălui 
ei... Engstrand nu e totuşi omul care să... Auzi dumneata! Să-mi 
ascundă adevărul! (Bate cineva în uşa de la vestibul.) Cine-o fi? Intră! 

ENGSTRAND (în pragul uşii, îmbrăcat în haine de sărbătoare) Vă rog 
să mă iertati, însă... 

MANDERS Aha! Hm! 

DOAMNA ALVING Dumneata erai, Engstrand? 

ENGSTRAND Nu era nimeni afară, aşa că mi-am îngăduit să bat 
la uşă. 

DOAMNA ALVING Bine, bine. Intră! Vrei să-mi spui ceva? 


ENGSTRAND (intrând) Nu, mulţumesc. Domnului pastor 
doream să-i spun două vorbe. 

MANDERS (plimbându-se încoace şi încolo) Hm! Cu mine doreşti să 
stai de vorbă? Serios? 

ENGSTRAND Da, doresc foarte mult. 

MANDERS (oprindu-se în fața lui) Bine. Spune-mi despre ce e 
vorba. 

ENGSTRAND E vorba, domnule pastor, că acum, acolo jos, se 
plătesc simbriile la toată lumea. Mulţumirile noastre, doamnă. Am 
terminat toate treburile. Şi socot că s-ar cuveni ca toţi cei care au 
muncit împreună cu atâta râvnă să facem deseară, la despărţire, o 
mică rugăciune. 

MANDERS O rugăciune? La azil? 

ENGSTRAND Domnule pastor, se poate? 

MANDERS Da, da, însă... Hm! 

ENGSTRAND Mie îmi plăcea să fac seara, acolo, o mică 
rugăciune... 

DOAMNA ALVING Adevărat? 

ENGSTRAND Da, uneori. Eu sunt însă un om simplu şi nu am 
harul care se cere pentru asta. Dumnezeu să mă ierte, dar m-am 
gândit că, aflându-se aici domnul pastor, n-ar fi rău să... 

MANDERS Ascultă, Engstrand. În primul rând trebuie să-ți pun o 
întrebare: Ai oare liniştea sufletească necesară pentru o astfel de 
întâlnire? Simţi că ai cugetul liber şi curat? 

ENGSTRAND O, Doamne! Nu cred că e cazul să vorbim despre 
cuget, domnule pastor. 

MANDERS Ba tocmai despre el cată să vorbim! De ce răspunzi 
aşa? 

ENGSTRAND Cugetul poate fi urât uneori. 

MANDERS Aha! Bine că recunoşti! Spune-mi însă deschis: ce e cu 


Regine? 

DOAMNA ALVING (repede) Domnule pastor! 

MANDERS (finiştitor) Lăsaţi-mă... 

ENGSTRAND Cu Regine? Vai, cum mă speriaţi! (Se uită la doamna 
Alving.) Nu se mai termină odată povestea cu Regine? 

MANDERS Bine-ar fi să se termine odată! Vreau să ştiu însă ce e 
cu dumneata şi cu Regine? Te consideri tatăl ei, nu-i aşa? 

ENGSTRAND (nesigur) Sfinţia-voastră cunoaşteţi povestea mea şi 
a răposatei Johanne... 

MANDERS Adevărul nu mai poate fi ascuns. Răposata dumitale 
soţie i-a povestit doamnei Alving toată situaţia înainte de a părăsi 
serviciul. 

ENGSTRAND I-a povestit totul? 

MANDERS Totul, Engstrand. 

ENGSTRAND Şi ea, care se jura pe toţi dumnezeii... 

MANDERS Da, se jura? 

ENGSTRAND Se jura, dar mintea! 

MANDERS Şi timp de atâţia ani mi-ai ascuns adevărul. Mi l-ai 
ascuns mie, care-ţi arătam atâta încredere. 

ENGSTRAND Aşa e, din păcate. 

MANDERS Am meritat eu oare asta din partea ta, Engstrand? 
N-am fost gata oricând să-ţi vin în ajutor cu sfatul şi cu fapta, cât 
mi-a stat în putere? Răspunde! Spune că nu-i adevărat! 

ENGSTRAND Nu ştiu ce m-aş fi făcut de atâtea ori, de nu era 
domnul pastor Manders. 

MANDERS Şi uite cum m-ai răsplătit! M-ai făcut să trec date 
inexacte în registrul de naşteri şi mi-ai ascuns atâţia ani lucruri pe 
care, în numele adevărului, erai dator să mi le spui. Purtarea ta este 
de neiertat, Engstrand. De azi înainte, totul s-a terminat între noi. 

ENGSTRAND (cu un suspin) Da, văd foarte bine. 


MANDERS Cum te-ai putea justifica? 

ENGSTRAND Trebuia să mai vină şi aici să vorbească? 
Gândiţi-vă numai, domnule pastor, dacă aţi fi fost în aceeaşi situaţie 
ca răposata Johanne... 

MANDERS Eu? 

ENGSTRAND Poate nu chiar aşa, vai de păcatele mele! Vreau să 
spun numai că dacă domnul pastor ar fi avut de ce să se ruşineze în 
fața lumii, ar fi făcut ca şi mine. Noi, bărbaţii, nu trebuie s-o judecăm 
pe o biată femeie cu prea multă asprime, domnule pastor. 

MANDERS Nici nu fac asta. Reproşurile ţi le fac dumitale. 

ENGSTRAND Îmi daţi voie să vă pun o întrebare? 

MANDERS Te rog! 

ENGSTRAND E bine şi frumos din partea cuiva să ridice pe un 
om prăbuşit? 

MANDERS Se-nţelege că da. 

ENGSTRAND Şi nu e de datoria unui om să se ţină de cuvânt? 

MANDERS Sigur că da, însă... 

ENGSTRAND Atunci când a dat nenorocirea peste Johanne, din 
cauza acelui englez, sau american, ori poate rus, cum zice lumea, ea 
a venit la oraş. Pe mine mă respinsese, sărmana, de câteva ori, căci îi 
plăceau oamenii frumoşi, iar eu aveam beteşugul ăsta la picior. 
Domnul pastor îşi aduce aminte că am cutezat să intru într-o sală de 
dans unde petreceau mulţi marinari beţi şi cheflii. Şi când am vrut 
să-i îndemn să-şi schimbe felul de viaţă... 

DOAMNA ALVING (la fereastră) Hm! 

MANDERS Ştiu, Engstrand. Oamenii te-au zvârlit pe scară. Mi-ai 
mai povestit întâmplarea asta. Îţi duci cu cinste beteşugul. 

ENGSTRAND Nu mă fălesc, domnule pastor. Atât am vrut să vă 
spun, că Johanne a venit apoi la mine să-şi deschidă sufletul. Avea 
ochii în lacrimi, scrâşnea din dinţi. Pot să vă spun, domnule pastor, 


că m-a durut inima ascultând-o. 

MANDERS Da? Te-a durut? 

ENGSTRAND Atunci i-am spus aşa: americanul e un om care 
străbate toate mările. Tu, Johanne, ai comis un păcat şi eşti o ființă 
dezonorată. Jakob Engstrand, am zis eu, e însă un om care umblă pe 
două picioare. Am spus asta, domnule pastor, numai aşa, ca un fel 
de comparaţie. 

MANDERS Te înţeleg foarte bine. Spune mai departe. 

ENGSTRAND Atunci am ridicat-o din noroi şi m-am cununat cu 
ea, ca să nu afle lumea de câtă rătăcire se făcuse vinovată cu nişte 
străini. 

MANDERS Purtarea ta a fost frumoasă, n-am ce zice. Nu te pot 
aproba însă că ai consimţit să primeşti bani... 

ENGSTRAND Bani? Eu? Nicio lăscaie. 

MANDERS (către doamna Alving, întrebător) Ce ziceţi? 

ENGSTRAND O, da. Staţi puţin. Johanne parcă avea, ce-i drept, 
nişte bani. Eu însă nici n-am vrut să mă uit la ei. Ptiu! mi-am zis. 
Banii ăştia sunt plata păcatului. Aurul acela scârbos sau biletele de 
bancă, nu ştiu ce-or fi fost, le dăm înapoi americanului, am zis. Dar 
acela se făcuse nevăzut în largul mării, domnule pastor. 

MANDERS Se făcuse nevăzut, dragă Engstrand? 

ENGSTRAND Da. Şi atunci m-am înţeles cu Johanne să folosim 
banii pentru creşterea copilului. Aşa am şi făcut. Pot da socoteală de 
fiecare gologan. 

MANDERS Asta schimbă mult situaţia. 

ENGSTRAND lată toată povestea, domnule pastor. Şi am curajul 
să spun că am fost un tată bun pentru Regine; cât mi-a stat în putere, 
căci, din păcate, sunt cam şubred. 

MANDERS Lasă, dragă Engstrand... 

ENGSTRAND Pot spune că eu am crescut copilul şi că am trăit 


bine cu răposata Johanne. Niciodată nu mi-a trecut prin gând să mă 
duc la domnul pastor şi să mă fălesc că am făcut şi eu o dată o faptă 
bună pe lume. Asemenea poveşti, lui Jakob Engstrand îi place să le 
treacă sub tăcere. Din nefericire, întâmplări de-astea sunt destul de 
rare. lar atunci când vin la domnul pastor, am de vorbit totdeauna 
despre o droaie de nevoi şi de alte blestemăţii. După cum spuneam, 
cugetul poate fi urât uneori. 

MANDERS Dă-mi mâna, Jakob Engstrand. 

ENGSTRAND O, domnule pastor! 

MANDERS Fără ocolişuri! (Îi strânge mâna.) Uite-aşa! 
ENGSTRAND Şi dacă v-aş ruga frumos să mă iertaţi... 
MANDERS Dumneata să mă rogi? Dimpotrivă, iertare îţi cer eu. 
ENGSTRAND Asta nu se poate. 

MANDERS Ba da, şi ţi-o cer din toată inima. lartă-mă că nu te-am 


cunoscut bine. Şi măcar de ţi-aş putea da şi alte semne de sincera 
mea pocăință şi de recunoştinţa pe care ţi-o port! 

ENGSTRAND Aşa, părinte? 

MANDERS Ţi-o spun din suflet. 

ENGSTRAND Îmi pare bine că aţi avut ocazia să mi-o spuneţi. Cu 
banii pe care i-am câştigat aici, am de gând să înființez în oraş un fel 
de han pentru marinari. 

DOAMNA ALVING Te gândeşti la aşa ceva? 

ENGSTRAND Da, mă gândesc la un fel de azil, cum s-ar zice. 
Marinarilor care umblă pe uscat le ies în cale fel de fel de ispite. În 
căminul ăsta, la mine, ei ar fi, cred, ca sub supravegherea unui 
părinte. 

MANDERS Ce ziceţi, doamnă Alving? 

ENGSTRAND Ca să pornesc treaba, nu dispun de o sumă prea 
mare, dar dacă mi s-ar da o mână de ajutor de undeva... 

MANDERS Bine, bine, ne vom gândi serios la problema asta. 


Intenţia ta mă bucură nespus. Du-te acum, pregăteşte totul şi 
aprinde luminile ca de sărbătoare. Şi vom petrece împreună câteva 
clipe înălţătoare, dragul meu Engstrand. Cred că te afli acum în cea 
mai nimerită stare sufletească. 

ENGSTRAND Şi eu cred. Vă las cu bine, doamnă, şi vă 
mulţumesc că m-aţi primit. Vă rog să aveți grijă de Regine. (Îşi şterge 
o lacrimă.) Ciudat, dar copila bietei Johanne parcă ar fi crescut în 
inima mea. Zău că da! (Salută şi iese prin vestibul.) 

MANDERS Ce ziceţi de el, doamnă Alving? Situaţia se prezintă 
acum cu totul altfel. 

DOAMNA ALVING Da, într-adevăr. 

MANDERS Vedeţi, prin urmare, cât trebuie să fim de prudenţi 
când judecăm pe cineva. Simţi totuşi o plăcere intimă să te 
încredinţezi singur că ai greşit. Ce ziceţi? 

DOAMNA ALVING Nu pot zice altceva, domnule pastor, decât 
că eşti şi ai rămas un copil mare. 

MANDERS Eu? 

DOAMNA ALVING (punând mâinile pe umerii lui) Şi mai zic că îmi 
vine să te iau în braţe. 

MANDERS (ferindu-se repede) Dumnezeu să vă aibă în paza lui, 
dar astfel de plăceri... 

DOAMNA ALVING (cu un zâmbet) O, pastore, nu te feri de mine. 

MANDERS (lângă masă) Aveţi uneori un fel exagerat de a vă 
exprima. Acum vreau să strâng actele şi să le pun în geanta mea. 
(Vârându-şi actele în geantă.) Aşa! Şi vă spun la revedere. Fiţi cu ochii 
în patru, când se întoarce Osvald. Voi veni şi eu mai târziu. (Îşi ia 
pălăria şi iese pe uşa vestibulului.) 

DOAMNA ALVING (scoate un suspin, se uită o clipă pe fereastră, 
deretică puțin prin cameră şi vrea să intre în sufragerie, dar se opreşte în 
pragul uşii cu un strigăt reținut) Osvald, tot la masă eşti?! 


OSVALD (din sufragerie) Vreau să-mi termin de fumat ţigara. 

DOAMNA ALVING Credeam că ai ieşit să te plimbi puţin. 

OSVALD Pe o vreme ca asta? (Zornăie un pahar. Doamna Alving 
lasă uşa deschisă şi se aşază pe canapea, lângă fereastră, cu lucrurile ei de 
împletit.) Cine a plecat adineauri? Pastorul Manders? 

DOAMNA ALVING Da, s-a dus jos, la azil. 

OSVALD Bine! (Paharul şi sticla zornăie din nou.) 

DOAMNA ALVING (aruncând o privire îngrijorată) Dragă Osvald, 
n-ar trebui să bei atâta lichior. E prea tare. 

OSVALD E un leac bun contra umezelii! 

DOAMNA ALVING Nu vii puţin încoace? 

OSVALD Acolo nu pot fuma. 

DOAMNA ALVING Ştii bine că ţigări poţi fuma şi aici! 

OSVALD Bine. Vin îndată. Numai un pic să mai beau. Aşa... 
(Intră cu ţigara în gură şi închide uşa după el. Pauză scurtă.) Unde s-a dus 
domnul pastor? 

DOAMNA ALVING Ti-am spus doar că s-a dus la azil. 

OSVALD Da, da. Aşa-i. 

DOAMNA ALVING Nu trebuia să rămâi atâta vreme la masă, 
Osvald. 

OSVALD (cu tigara la spate) E atât de plăcut, mamă! (O dezmiardă.) 
Gândeşte-te ce înseamnă pentru mine, care am venit acasă, să şed la 
masă cu mama, în camera ei, şi să gust mâncărurile ei delicioase... 

DOAMNA ALVING O, dragul, dragul meu băiat! 

OSVALD (cam nerăbdător, se plimbă fumând) Ce altceva aş mai 
putea să fac aici? Nu pot lucra nimic... 

DOAMNA ALVING Te înțeleg. 

OSVALD Pe-o vreme atât de noroasă... Nu se întrezăreşte o rază 
de soare toată ziua! (Plimbându-se.) O! Îngrozitor să nu ai ce lucra! 

DOAMNA ALVING Poate că era mai bine să nu fi venit încă 


acasă. 

OSVALD A trebuit, mamă. 

DOAMNA ALVING Aş fi preferat de o mie de ori să mă lipsesc 
de fericirea de a te avea lângă mine, decât să... 

OSVALD (oprindu-se lângă masă) Spune-mi, mamă: eşti cu 
adevărat fericită că mă vezi acasă? 

DOAMNA ALVING Dacă sunt fericită, eu? 

OSVALD (mototolind un ziar) Cred că ţi-e indiferent dacă sunt aici 
sau în altă parte. 

DOAMNA ALVING Cum te lasă inima, Osvald, să spui asta 
mamei tale? 

OSVALD Până acum ai putut să trăieşti şi fără mine. 

DOAMNA ALVING Da, adevărat. Am trăit fără tine. (Pauză. 
Începe a se lăsa încet amurgul. Osvald se plimbă de colo până colo. A 
terminat ţigara.) 

OSVALD (oprindu-se lângă doamna Alving) Îmi dai voie, mamă, să 
mă aşez puţin pe canapea lângă tine? 

DOAMNA ALVING (făcându-i loc) Da, şezi, te rog, dragul meu 
băiat. 

OSVALD (aşezându-se) Pot să-ţi spun ceva, mamă? 

DOAMNA ALVING (încordată) Ce vrei să-mi spui? 

OSVALD (privind înaintea lui) Nu mai pot să tac. 

DOAMNA ALVING Despre ce e vorba? 

OSVALD (acelaşi joc) N-am apucat să-ţi scriu. Şi, de când am venit 
acasă... 

DOAMNA ALVING (apucându-l de braţ) Ce s-a întâmplat, Osvald? 

OSVALD Şi ieri, şi azi, am tot căutat să-mi alung gândurile, să 
scap de ele. Nu pot, nu mai pot... 

DOAMNA ALVING (ridicându-se) Te rog să-mi spui tot ce ai pe 
inimă, Osvald. 


OSVALD (trăgând-o înapoi pe canapea) Stai. Voi încerca să-ţi spun. 
M-am plâns mult de oboseala drumului. 

DOAMNA ALVING Ei da, şi? 

OSVALD Nu e vorba totuşi de o oboseală ca oricare... 

DOAMNA ALVING (voind să sară în sus) Nu cumva eşti bolnav, 
Osvald? 

OSVALD (trăgând-o iarăşi îndărăt) Stai jos, mamă. Ascultă-mă 
liniştită. De fapt, nu-s bolnav. Nu e vorba de ceea ce se cheamă în 
general boală. Sunt destrămat sufleteşte, mamă. Nu voi mai putea să 
lucrez! (Îşi acoperă fața cu mâinile şi cade în poala ei, plângând cu hohote.) 

DOAMNA ALVING (tremurând, palidă) Osvald! Uită-te la mine. 
Nu, nu! Nu-i adevărat! 

OSVALD (privind-o cu desperare) Să nu mai poţi lucra! Niciodată! 
Niciodată! Să fii un cadavru viu! Îti dai seama, mamă, cât de 
îngrozitor e? 

DOAMNA ALVING Copil nefericit! Ce nenorocire ți s-a 
întâmplat? 

OSVALD (ridicându-se iar în picioare) Nu ştiu! N-am dus niciodată 
o viaţă dezordonată! În nicio privinţă! Niciodată, mă crezi, mamă? 

DOAMNA ALVING Cum să nu te cred, Osvald?! 

OSVALD Şi totuşi, am fost lovit ca de un blestem. O năpastă 
cumplită! 

DOAMNA ALVING Toate se vor îndrepta, dragul mamei băiat. 
Nu-i decât oboseală. Te rog să mă crezi. 

OSVALD (deprimat) La fel mi-am zis şi eu întâi, dar nu-i aşa. 

DOAMNA ALVING Povesteşte-mi totul din fir-a-păr. 

OSVALD Asta şi am de gând. 

DOAMNA ALVING Când ai observat primele simptome? 

OSVALD Îndată după ce am sosit acasă, ultima dată când m-am 
întors de la Paris. Am început să simt nişte dureri grozave de cap, 


mai ales în ceafă. Parcă mi se răsucea mereu un şurub în creier. 

DOAMNA ALVING Şi pe urmă? 

OSVALD La început am crezut că nu-i vorba decât de vechile 
dureri de cap, care mă chinuiseră în copilărie. 

DOAMNA ALVING Da, da. 

OSVALD Era cu totul altceva. Am băgat de seamă imediat. Nu 
puteam să mai lucrez. Voiam să încep un tablou mare. Nu mă 
simţeam totuşi în stare. Parcă mi se paralizaseră toate puterile. Nu 
eram în stare să concep nimic. Ameţeam. Mi se învârtea capul. 
Îngrozitor. Am chemat un medic care m-a lămurit. 

DOAMNA ALVING Cum? 

OSVALD Era unul dintre cei mai de seamă medici de acolo. A 
trebuit să-i spun cum mă simţeam. A început atunci să-mi pună o 
seamă de întrebări care, după mine, nu aveau nicio legătura cu 
starea mea. Nu-mi dădeam seama ce urmărea. 

DOAMNA ALVING Şi apoi? 

OSVALD În cele din urmă, mi-a spus: „Încă de la naştere eşti ros 
de nişte viermi”. El întrebuinţase expresia vermoulu. 

DOAMNA ALVING (cu încordare) Ce voia să spună? 

OSVALD Nici eu n-am înţeles şi l-am rugat să-mi explice mai 
bine. Atunci bătrânul cinic (încleştându-şi pumnii) a zis... O! 

DOAMNA ALVING Ce-a zis? 

OSVALD A zis: „Păcatele părinţilor le plătesc copiii”. 

DOAMNA ALVING (ridicându-se încet) Păcatele părinţilor... 

OSVALD Era cât pe ce să-i trag o palmă... 

DOAMNA ALVING (începând să umble de colo până colo) Păcatele 
părinţilor... 

OSVALD (zâmbind cu amărăciune) Şi ce crezi? L-am asigurat că nu 
putea fi vorba de aşa ceva. N-a cedat însă. A rămas la părerea lui. 
Abia atunci i-am arătat scrisorile tale şi i-am tradus toate pasajele în 


care vorbeai de tata. 

DOAMNA ALVING Şi pe urmă? 

OSVALD Pe urmă, a trebuit să recunoască, bineînțeles, că 
judecase pripit. Şi aşa am aflat adevărul. Un adevăr de neconceput! 
Trebuia să renunţ la viaţa luminoasă alături de camarazii mei. 
Lovitura a fost prea grea pentru puterile mele. Aşadar, eu însumi am 
fost de vină! 

DOAMNA ALVING Osvald! Să nu crezi!... 

OSVALD Altă explicaţie nu există. E îngrozitor. Sunt distrus 
iremediabil, pentru toată viaţa, din cauza nesocotinţei mele. Nici nu 
mai pot să mă gândesc măcar la tot ce visasem să înfăptuiesc pe 
lume. O! De s-ar putea să mă nasc din nou, să dreg ceea ce s-a stricat! 
(Se aruncă pe canapea cu fața în jos. Doamna Alving îşi frânge mâinile şi se 
plimbă de colo până colo, frământându-se în tăcere. După câteva clipe, 
Osvald priveşte în sus şi rămâne rezemat în coate.) Cel puţin dacă ar fi 
fost ceva ereditar, de care să nu fii vinovat! Dar aşa! Să-ţi pierzi în 
chip atât de ruşinos şi de nesocotit fericirea, sănătatea, tot ce ai pe 
lume, viitorul, viaţa!... 

DOAMNA ALVING Nu, dragul meu copil. E cu neputinţă. (Se 
apleacă spre el.) Situaţia ta nu e atât de desperată cum o crezi 

OSVALD O! Tu nu ştii! (Sare în sus.) Şi când mă gândesc, mamă, 
câtă durere îţi voi pricinui! De multe ori aş fi dorit să nu te sinchiseşti 
prea mult de soarta mea. 

DOAMNA ALVING Eu, Osvald? Tu, singurul meu copil, tot ce 
am pe lumea asta! Singura fiinţă pe care o simt apropiată. 

OSVALD (îi ia amândouă mâinile şi i le sărută) Da, da, acum văd. 
Când sunt singur, văd realitatea înfiorător de tristă. Acuma însă, 
când o cunoşti şi tu... dar să nu mai vorbim azi despre ea... Nu mai 
pot să mă gândesc mereu la lucrurile astea. Dă-mi ceva de băut, 
mamă. 


DOAMNA ALVING Ceva de băut? Ce vrei să bei? 

OSVALD Orice. Poate ai puţin punci rece. 

DOAMNA ALVING Da, Osvald dragă, însă... 

OSVALD Nu spune nu. Fii bună. Vreau să-mi alung gândurile 
negre. (Se duce în seră.) Vai! Ce întuneric e aici! (Doamna Alving trage 
de şnurul unei sonerii din dreapta.) Şi vremea asta ploioasă, care nu se 
mai termină! Poate să ţină săptămâni întregi în şir. Ba chiar şi luni de 
zile, fără să vezi un pic de soare. De câte ori am venit acasă, nu-mi 
aduc aminte să fi prins vreodată vreme cu soare. 

DOAMNA ALVING Ai de gând să mă părăseşti, Osvald? 

OSVALD Hm! (Răsuflă greu.) Nu mă gândesc la nimic. Nici nu pot 
să mă gândesc la ceva! (Cu glas domol.) Mai aştept încă. 

REGINE (din sufragerie) Aţi sunat, doamnă? 

DOAMNA ALVING Da. Adu o lampă. 

REGINE Imediat, doamnă. E gata aprinsă. (lese.) 

DOAMNA ALVING (ducându-se spre Osvald) Nu te jena de mine, 
Osvald. 

OSVALD Nu, mamă. (Apropiindu-se de masă.) Mi se pare că ţi-am 
spus totuşi prea multe. (Regine aduce lampa şi o aşază pe masă.) 

DOAMNA ALVING Ascultă, Regine. Fii bună şi adu-ne o 
jumătate de sticlă de şampanie. 

REGINE Bine, doamnă. (Iese iar.) 

OSVALD (o îmbrățişează pe doamna Alving) Fie ce-o fi. Ştiam eu că 
mama n-o să-şi lase băiatul să moară de sete. 

DOAMNA ALVING O, dragul meu copil! Cum te-aş putea refuza 
acum? 

OSVALD (cu vioiciune) Adevărat, mamă? E chiar aşa cum spui? 

DOAMNA ALVING Ce anume? 

OSVALD Că nu-mi poţi refuza nimic? 

DOAMNA ALVING Dragul meu Osvald! 


OSVALD Sst! 

REGINE (aduce o tavă cu o jumătate de sticlă cu şampanie şi două 
pahare, pe care le aşază pe masă) S-o desfund? 

OSVALD Nu. O desfund eu. (Regine iese.) 

DOAMNA ALVING (aşezându-se la masă) Ce voiai să-mi spui? 

OSVALD (ocupat cu destuparea sticlei) Mai întâi un pahar, adică 
două. (Sare dopul, Osvald umple un pahar şi vrea să toarne şi în celălalt.) 

DOAMNA ALVING (punând mâna deasupra paharului) Mulţumesc. 
Mie să nu-mi torni. 

OSVALD Atunci torn numai pentru mine. (Goleşte paharul, îl umple 
din nou şi îl goleşte iar; apoi se aşază la masă.) 

DOAMNA ALVING (aşteptând) Şi acum? 

OSVALD (fără s-o privească) Ascultă, mamă. În timpul prânzului, 
am observat că tu şi pastorul Manders aveati feţele foarte ciudate. 

DOAMNA ALVING Ai observat? 

OSVALD Da. Hm! (După o scurtă pauză.) Spune-mi, te rog, ce 
părere ai despre Regine? 

DOAMNA ALVING Ce părere am despre Regine? 

OSVALD Da. Nu-i aşa că-i o fată încântătoare? 

DOAMNA ALVING Dragă Osvald, tu n-o cunoşti atât de bine ca 
mine. 

OSVALD Ce vrei să spui? 

DOAMNA ALVING Regine a stat acasă la tatăl ei prea multă 
vreme. Ar fi trebuit s-o iau la mine mai de timpuriu. 

OSVALD Da, însă acum e o fată minunată. Nu, mamă? (Îşi umple 
paharul.) 

DOAMNA ALVING Regine are şi defecte, multe şi mari. 

OSVALD Ce importanţă are asta? (Bea iar.) 

DOAMNA ALVING Şi totuşi, ţin la ea şi mi-am luat răspunderea 
educaţiei ei. N-aş vrea însă pentru nimic în lume să ajungă unde nu 


trebuie. 

OSVALD (sărind în sus) Mamă! Regine e singura mea salvare. 

DOAMNA ALVING (ridicându-se) Ce vrei să spui? 

OSVALD Nu mai pot suporta chinul ăsta sufletesc. 

DOAMNA ALVING Nu o ai alături pe mama ta, să-l împartă cu 
tine? 

OSVALD Aşa mi-am zis şi eu; de aceea am şi venit acasă! Nu 
merge însă! Văd bine că nu merge. Nu pot să trăiesc aici! 

DOAMNA ALVING Osvald! 

OSVALD Trebuie să trăiesc altfel, mamă. Sunt nevoit să plec de 
lângă tine. Nu vreau ca tu să vezi anumite lucruri. 

DOAMNA ALVING Nefericitul meu copil! Câtă vreme eşti însă 
bolnav... 

OSVALD Dacă ar fi numai boala, aş rămâne la tine, mamă. Tu eşti 
prietena mea cea mai bună din lumea asta. 

DOAMNA ALVING Nu-i aşa, Osvald? 

OSVALD (plimbându-se neliniştit) Dar mai sunt chinurile, 
remuşcările, căinţa şi teama cumplită de moarte, teama asta 
îngrozitoare!... 

DOAMNA ALVING (păşind după el) Teama? Care teamă? Ce vrei 
să spui? 

OSVALD Nu mă mai întreba nimic. Nu ştiu. Nu-ţi pot desluşi tot 
ce am pe suflet. (Doamna Alving se duce la dreapta şi trage şnurul 
soneriei.) Ce vrei? 

DOAMNA ALVING Vreau ca băiatul meu să fie vesel. Nu trebuie 
să se mai gândească la nimic. (Către Regine, care s-a ivit în pragul uşii.) 
Mai adu şampanie, Regine. O sticlă întreagă. (Regine iese.) 

OSVALD Mamă! 

DOAMNA ALVING Crezi poate că nu ştim să trăim şi noi, aici, la 
fermă? 


OSVALD Cât e de frumoasă! Şi ce trup splendid! Şi perfect 
sănătoasă! 

DOAMNA ALVING (aşezându-se la masă) Stai jos, Osvald, să 
vorbim liniştiţi. 

OSVALD (aşezându-se) Tu, mamă, nu ştii că eu am de reparat o 
nedreptate faţă de Regine. 

DOAMNA ALVING Tu? 

OSVALD Sau o mică nesocotință, cum vrei să-i zici. De altfel, 
foarte nevinovată. Când am fost acasă ultima oară... 

DOAMNA ALVING Da, şi? 

OSVALD M-a întrebat de multe ori despre viaţa pe care o duc la 
Paris, iar eu i-am povestit câte puţin despre lumea de acolo. Într-o zi, 
mi-aduc aminte, m-am dus la ea şi am întrebat-o: „Nu ti-ar plăcea să 
vii şi tu acolo cu mine?” 

DOAMNA ALVING Şi? 

OSVALD Fata s-a îmbujorat la faţă şi mi-a răspuns: „Da, mi-ar 
plăcea”. Da, da, i-am răspuns la rândul meu, om mai vedea, sau cam 
aşa. 

DOAMNA ALVING Pe urmă? 

OSVALD Am uitat. Alaltăieri însă, când am întrebat-o dacă se 
bucură că voi rămâne mai multă vreme acasă... 

DOAMNA ALVING Aha! 

OSVALD ...S-a uitat curioasă la mine şi m-a întrebat: „Şi cum 
rămâne cu plecarea mea la Paris?” 

DOAMNA ALVING Plecarea ei?! 

OSVALD Luase vorbele mele în serios şi tot timpul se gândise la 
mine; ba se şi apucase să înveţe franceza... 

DOAMNA ALVING Aşa, vasăzică? 

OSVALD Mamă, când am văzut-o pe fetişcana asta frumoasă şi 
plină de sănătate — înainte nu prea o luam în seamă, dar acum, când 


stătea cu braţele deschise, gata parcă să mă înlănţuie cu ele... 

DOAMNA ALVING Osvald! 

OSVALD ... Atunci m-am gândit că ea va fi salvarea mea, că-mi va 
reda bucuria de a trăi. 

DOAMNA ALVING (uluită) Bucuria de a trăi? Salvarea ta? 

REGINE (venind din sufragerie cu o sticlă de şampanie) Vă rog să mă 
iertaţi că am zăbovit atâta, însă a trebuit să mă cobor în pivniţă. 
(Pune sticla pe masă.) 

OSVALD Mai adu, te rog, un pahar. 

REGINE (privindu-l uimită) Este un pahar şi pentru doamna, 
domnule Alving. 

OSVALD Ştiu, Regine, însă adu unul şi pentru tine. (Regine tresare 
şi aruncă o privire fulgerătoare spre doamna Alving.) 

OSVALD Hai! Ce faci? 

REGINE (încet, şovăitoare) Îmi dă voie doamna? 

DOAMNA ALVING Adu paharul, Regine. (Regine se duce în 
sufragerie.) 

OSVALD (uitându-se după ea) Ai observat mersul ei sigur, sănătos? 

DOAMNA ALVING Nu, nu, nu trebuie, Osvald. 

OSVALD E lucru hotărât, vezi bine. Zadarnic te împotriveşti. 
(Regine aduce un pahar gol pe care îl ține în mână.) Şezi, te rog, Regine. 
(Regine se uită întrebător la doamna Alving.) 

DOAMNA ALVING Şezi. (Fata se aşază pe un scaun lângă uşa 
sufrageriei şi se uită drept în fața ei, cu paharul gol în mână.) Ce spuneai, 
Osvald, despre bucuria de a trăi? 

OSVALD Da, mamă, bucuria de a trăi... Aici, acasă, o cunoaşteţi 
prea puţin. N-o văd niciodată. 

DOAMNA ALVING N-o vezi, când eşti la mine? 

OSVALD Nu, n-o văd când sunt acasă. Tu nici nu-ţi dai seama. 

DOAMNA ALVING Ba da. Cred că-mi dau seama... acum. 


OSVALD Bucuria de a trăi, şi prin urmare aceea de a lucra... în 
fond, e acelaşi lucru. Dar nici bucuria asta n-o cunoaşteţi aici. 

DOAMNA ALVING Poate că ai dreptate. Vorbeşte-mi mai mult 
despre ea, Osvald. 

OSVALD Vreau să-ţi spun că aici lumea a fost învățată să 
socotească munca un blestem prin care se ispăşesc păcatele, iar viaţa 
un chin de care e bine să scapi cât mai curând. 

DOAMNA ALVING O vale a plângerii, da; recunoaştem cinstit, 
făţiş. 

OSVALD Oamenii de prin alte părţi nici nu vor să audă de 
asemenea lucru. Nimeni nu mai crede acolo în concepţii de-astea. 
Acolo importantă e numai bucuria de a trăi. Ai băgat de seamă, 
mamă, că tot ce am pictat eu până acum se inspiră numai din 
bucuria de a trăi? Mereu, statornic, numai din asta. În tablourile 
mele e lumină, soare şi un aer de sărbătoare. În ele râd chipuri de 
oameni fericiţi. lată de ce mă tem să rămân aici, acasă, la tine. 

DOAMNA ALVING Te temi? De ce te temi aici, la mine? 

OSVALD Mă tem ca nu cumva tot ce e bun în mine să se schimbe 
în ceva odios. 

DOAMNA ALVING (privindu-l țintă) Crezi că s-ar putea întâmpla 
aşa? 

OSVALD Sunt sigur! A trăi aici aşa cum am trăit acolo, nu 
înseamnă totuşi aceeaşi viaţă. 

DOAMNA ALVING (care a ascultat încordată, se ridică în sus cu ochii 
mari, îngrijorați) Acum înţeleg tot tâlcul. 

OSVALD Tâlcul? 

DOAMNA ALVING Abia acum îl înţeleg şi abia acum pot să 
vorbesc. 

OSVALD (ridicându-se) Nu te înţeleg, mamă. 

REGINE (care s-a ridicat şi ea) Să mă retrag, poate? 


DOAMNA ALVING Nu. Rămâi. Acum pot vorbi. Acum, dragul 
meu băiat, vei afla totul. Şi vei alege. Osvald! Regine! 

OSVALD Stai! Linişteşte-te! Domnul pastor... 

MANDERS (intrând prin uşa de la vestibul) Pot să vă mărturisesc că 
am trăit clipe plăcute, acolo jos, la azil. 

OSVALD Şi noi la fel, aici. 

MANDERS Engstrand merită sprijinit să înjghebeze căminul 
pentru marinari, iar Regine trebuie să se mute la el, ca să-i dea o 
mână de ajutor! 

REGINE O, nu, domnule pastor. Vă mulţumesc. 

MANDERS (observând-o abia acum) Cum!? Aici? Şi cu un pahar în 
mână? 

REGINE (punând repede paharul la o parte) Pardon! 

OSVALD Regine pleacă, domnule pastor, cu mine. 

MANDERS Pleacă? Cu dumneata? 

OSVALD Da, ca soţie, dacă va voi. 

MANDERS O, Doamne!... 

REGINE N-am nicio vină, domnule pastor. 

OSVALD Sau rămâne aici, dacă rămân şi eu. 

REGINE (cu silă) Aici?! 

MANDERS Sunt năucit, doamnă Alving. 

DOAMNA ALVING Nu se va întâmpla nici una, nici alta, căci 
abia acum pot vorbi deschis. 

MANDERS Să nu vorbiti! Nu, nu! 

DOAMNA ALVING Ba da, pot şi vreau să vorbesc. Şi totuşi, nu se 
va dărâma niciun ideal. 

OSVALD Mamă, îmi ascunzi ceva. Spune-mi şi mie despre ce e 
vorba. 

REGINE (ascultând) Doamnă, auziţi? Lumea strigă afară. (Trece în 
seră şi priveşte prin geamlâc.) 


OSVALD (ducându-se spre fereastra din stânga) Ce s-a întâmplat? De 
unde vine atâta lumină? 

REGINE (exclamă) Arde azilul! 

DOAMNA ALVING (la fereastră) Arde! 

MANDERS Cu neputinţă! Adineauri am plecat de-acolo. 

OSVALD Unde mi-e pălăria? Mda! Azilul tatălui meu! (Iese repede 
pe uşa dinspre grădină.) 

DOAMNA ALVING Adu-mi basmaua, Regine! Ce vâlvătaie! 

MANDERS E îngrozitor, doamnă Alving! Arde osânda acestei 
case blestemate. 

DOAMNA ALVING Da, da. Hai, Regine. (les în grabă amândouă 
prin vestibul.) 

MANDERS (împreunându-şi mâinile) Şi nimic nu e asigurat! (Iese tot 
pe acolo.) 


Actul III 


(Acelaşi decor. Toate uşile sunt deschise. Pe masă arde o lampă. 
Afară e întuneric. Se vede numai o licărire slabă de foc la stânga, în 
fund. 

La ridicarea cortinei, doamna Alving, cu o basma mare pe cap, stă 
în picioare în seră şi priveşte afară. Regine, purtând şi ea o basma, 
stă puţin mai în urmă.) 

DOAMNA ALVING A ars totul. Până-n temelii. 

REGINE În pivniţă încă mai arde. 

DOAMNA ALVING De ce nu s-o fi întorcând Osvald? Nu se mai 
poate salva nimic. 

REGINE N-ar trebui să-i duc pălăria? 

DOAMNA ALVING Nu şi-a luat-o? 

REGINE (arătând în vestibul) E în cuier. 


DOAMNA ALVING Las-o acolo. Trebuie să vină. Mă duc să 
văd... (Iese pe uşa dinspre grădină.) 

MANDERS (intrând din vestibul) Doamna Alving nu-i aici? 

REGINE A coborât în grădina. 

MANDERS E cea mai groaznică noapte din viața mea. 

REGINE Ce nenorocire, domnule pastor! Nu-i aşa? 

MANDERS A, nu-mi mai aminti! Nici n-am curajul să mă 
gândesc. 

REGINE Cum s-o fi întâmplat? 

MANDERS Nu mă mai întreba, domnişoară. De unde vrei să ştiu 
eu? De ce mă mai sâcâi acum? Nu mi-ajunge că taică-tău... 

REGINE Ce-i cu el? 

MANDERS M-a zăpăcit rău de tot. 

(Tâmplarul Engstrand intră prin vestibul.) 

ENGSTRAND Domnule pastor... 

MANDERS (întorcându-se îngrozit) Şi aici mă cauţi? 

ENGSTRAND Da, păcatele mele! E nenorocire mare, domnule 
pastor! 

MANDERS (plimbându-se încoace şi încolo) Din păcate! Din păcate! 

REGINE De unde a izbucnit? 

ENGSTRAND Uite de unde, de la magazia aia. (Încet.) Am dat de 
dracu, fata mea! (Cu glas tare.) Şi pe mine o să cadă beleaua, dacă 
domnul pastor va fi învinuit cu ceva în istoria asta. 

MANDERS Te asigur, Engstrand, că... 

ENGSTRAND Numai dumneavoastră, domnule pastor, aţi 
umblat pe-acolo cu lumânări. 

MANDERS (oprindu-se) Asta numai dumneata o spui. Eu nu-mi 
aduc aminte să fi avut vreo lumânare în mână. 

ENGSTRAND Da’ v-am văzut foarte bine cum aţi luat mucul 
lumânării între degete şi l-aţi aruncat în talaş. 


MANDERS Ai văzut asta? 

ENGSTRAND Cu ochii mei. 

MANDERS Nu pot să înţeleg. De altfel, nu am obiceiul să sting 
lumânările astfel. 

ENGSTRAND Şi totuşi aşa aţi făcut, din nebăgare de seamă. E 
primejdie mare, domnule pastor? 

MANDERS (plimbându-se agitat) Nu mă mai întreba nimic, te rog. 

ENGSTRAND (luându-se după el) Şi nici măcar n-aţi asigurat 
azilul? 

MANDERS (fără a se opri) Nu, nu! Cred că m-ai auzit, nu? 

ENGSTRAND (fără a-l slăbi) N-aţi făcut asigurarea, şi gata! A 
izbucnit focul. Doamne! Ce nenorocire! 

MANDERS (ştergându-şi năduşeala de pe obraz) Nu-mi mai aduce 
aminte, Engstrand! 

ENGSTRAND O nenorocire s-a abătut asupra unui aşezământ de 
binefacere, care ar fi fost în folosul oraşului, al ţinutului!... Cred că 
gazetele n-or să vă cruţe deloc, domnule pastor. 

MANDERS Tocmai la asta mă gândesc. E partea cea mai tristă a 
întregii întâmplări. Atacurile şi acuzaţiile pline de ură care vor urma. 
Mă gândesc cu groază la ele. 

(Doamna Alving intră din grădină.) 

DOAMNA ALVING Nimeni nu-l poate face să se dezlipească de 
lângă foc. 

MANDERS Aţi venit, doamnă? 

DOAMNA ALVING lată că ai pierdut ocazia, domnule pastor, de 
a rosti cuvântul de inaugurare. 

MANDERS O, sunt foarte mâhnit! 

DOAMNA ALVING (încet) Mai bine că s-a întâmplat aşa. Azilul a 
fost o piază rea. 

MANDERS Credeţi? 


DOAMNA ALVING Dumneata, nu? 

MANDERS Oricum, nenorocirea e foarte mare. 

DOAMNA ALVING Să vorbim despre ea ca despre ceva obişnuit. 
ÎI aştepţi pe domnul pastor, Engstrand? 

ENGSTRAND (la uşa dinspre vestibul) ÎI aştept, da. 

DOAMNA ALVING Ia loc, atunci. 

ENGSTRAND Mulţumesc. Stau bine şi-aşa. 

DOAMNA ALVING (către pastorul Manders) Probabil că vrei să 
pleci cu vaporul? 

MANDERS Da. Peste o oră. 

DOAMNA ALVING Fii bun şi ia-ţi înapoi toate hârtiile. Nu vreau 
să mai ştiu de nimic... Alte probleme mă frământă acum. 

MANDERS Doamnă Alving... 

DOAMNA ALVING Îţi voi trimite o procură ca să rânduieşti totul 
după cum vei crede de cuviinţă. 

MANDERS Voi îndeplini bucuros această însărcinare. Din 
fericire, clauzele donaţiei mai pot fi încă schimbate în întregime. 

DOAMNA ALVING Sigur că da. 

MANDERS Mă gândesc deocamdată să fac aşa fel încât lotul 
Solvik să revină parohiei. Despre terenul arabil nu se poate spune că 
e lipsit de valoare. Va putea fi întrebuințat oricând cu folos, într-un 
scop sau altul. Iar veniturile sumelor depuse la Casa de economii se 
pot utiliza în sprijinul unei întreprinderi oarecare, în folosul 
oraşului. 

DOAMNA ALVING Cum vei crede de cuviinţă! Mie îmi este 
absolut indiferent acum. 

ENGSTRAND Gândiţi-vă la căminul pentru marinari, domnule 
pastor. 

MANDERS Vom chibzui cum e mai bine. 

ENGSTRAND Păi dac-om sta să chibzuim, apoi aşa rămâne! 


MANDERS (cu un suspin) De altfel, nu ştiu dacă mai depinde ceva 
de mine. E posibil ca opinia publică să mă oblige să mă retrag. Totul 
depinde de rezultatul anchetei privind cauzele incendiului. 

DOAMNA ALVING Ce-ai spus? 

MANDERS Şi rezultatul nu se poate şti dinainte! 

ENGSTRAND (apropiindu-se) Ba da. Mai e şi Jacob Engstrand 
pe-aici... 

MANDERS Da, da, însă... 

ENGSTRAND (mai încet)... şi Jacob Engstrand nu-i omul care să 
părăsească un binefăcător în clipe grele! 

MANDERS Cum, dragul meu? 

ENGSTRAND Jacob Engstrand e ca un înger salvator, domnule 
pastor. 

MANDERS O, nu! Nu pot să accept... 

ENGSTRAND Totuşi, aşa va fi. Cunosc eu pe unul care cândva a 
luat vina asupra sa, în locul altuia... 

MANDERS Jacob! (Strângându-i mâna.) Eşti un om cu totul 
neobişnuit. Vei fi ajutat să-ţi deschizi hanul pentru marinari. Poţi fi 
sigur! (Engstrand vrea să mulțumească, dar nu poate din cauza emoției. 
Pastorul îşi atârnă geanta pe umăr.) Acum haide. Plecăm împreună. 

ENGSTRAND (încet, către Regine, la uşa sufrageriei) Vino cu mine, 
fetițo. Vei trăi ca în sânul lui Avraam. 

REGINE (dând din cap) Merci! (Se duce în vestibul şi aduce bagajul 
pastorului.) 

MANDERS Rămâneţi cu bine, doamnă Alving. Şi să dea 
Dumnezeu ca duhul ordinei şi al legii sa pătrundă cât mai curând în 
acest cămin. 

DOAMNA ALVING La revedere, domnule pastor. (Se îndreaptă 
spre seră, văzându-l pe Osvald că vine pe uşa dinspre grădină.) 

ENGSTRAND (ajutându-l, împreună cu Regine, pe pastor să-şi pună 


paltonul) La revedere, copila mea. Şi dacă ţi se întâmplă ceva, ştii 
unde-l poţi găsi pe Jacob Engstrand. (Încet.) În strada Portului... 
(Către doamna Alving şi Osvald.) lar casa pentru marinarii călători se 
va numi „Căminul şambelanului Alving”. Şi dacă voi conduce 
căminul după principiile mele, vă promit că va fi demn de răposatul 
şambelan. 

MANDERS (în pragul uşii) Hm! Haide, dragă Engstrand. La 
revedere! La revedere! (les împreună prin vestibul.) 

OSVALD (îndreptându-se spre masă) Despre ce casă vorbea? 

DOAMNA ALVING Despre un fel de azil pe care vrea să-l 
deschidă cu ajutorul pastorului Manders. 

OSVALD Ca să ardă la fel cum a ars şi ăsta? 

DOAMNA ALVING De ce crezi aşa? 

OSVALD Toate vor lua foc. Nimic nu va rămâne care să mai 
amintească de tata. Şi eu stau aici şi ard. (Regine îl priveşte cu mirare.) 

DOAMNA ALVING Osvald, dragul meu copil, nu trebuia să 
rămâi atât de mult acolo... 

OSVALD (aşezându-se la masă) Poate că ai dreptate. 

DOAMNA ALVING Să te şterg pe faţă, Osvald. Eşti ud leoarcă. (ÎI 
şterge cu batista.) 

OSVALD (privind indiferent înaintea lui) Mulţumesc, mamă. 

DOAMNA ALVING Poate eşti obosit. Nu vrei să te culci puţin? 

OSVALD (neliniştit) Nu mă culc. Nu dorm niciodată. Mă fac 
numai că dorm. O să vină şi somnul la timpul lui. 

DOAMNA ALVING (privind îngrijorată) Eşti bolnav, într-adevăr, 
dragul meu. 

REGINE (alarmată) Nu vă simţiţi bine, domnule Alving? 

OSVALD (nerăbdător) Închideţi toate uşile. Spaima de moarte... 

DOAMNA ALVING Închide uşile, Regine. (Regine închide uşile şi 
rămâne în fata celei de la vestibul. Doamna Alving împinge un scaun spre 


cel pe care stă Osvald, şi se aşază lângă el.) Rămân lângă tine. 

OSVALD Bine faci. Să rămână şi Regine. Să rămână mereu lângă 
mine. Vrei să mă ajuţi, Regine, spune? 

REGINE Nu înțeleg... 

DOAMNA ALVING Să te ajute? 

OSVALD Da, când o să fie nevoie. 

DOAMNA ALVING Osvald, o ai pe mama ta să te ajute! 

OSVALD Tu? (Zâmbind.) Nu, mamă, tu n-ai cum să mă ajuţi! (Râde 
cu hohote.) Tu? Ha, ha, ha! (Privind-o serios.) De altfel, erai gata să mă 
ajuţi. (Cu violență.) De ce nu mă tutuieşti, Regine? De ce nu-mi zici 
„Osvald”? 

REGINE (încet) Nu cred că o să-i facă plăcere doamnei. 

DOAMNA ALVING Mai aşteaptă puţin şi o să ai voie. Stai şi tu 
jos, aici lângă noi. (Regine se aşază de partea cealaltă a mesei, liniştită dar 
şovăitoare.) Şi-acum, dragul meu copil chinuit, îţi voi lua povara de 
pe suflet... 

OSVALD Tu, mamă? 

DOAMNA ALVING Da! Tot ceea ce spui că e remuşcarea ta, 
căința şi durerea ta... 

OSVALD Crezi că vei putea? 

DOAMNA ALVING Da, acuma pot, Osvald. Mi-ai vorbit mai 
înainte despre bucuria de a trăi, şi iată că în viaţa mea s-a ivit parcă o 
lumină nouă. 

OSVALD (dând din cap) Nu înţeleg nimic. 

DOAMNA ALVING ÎL ţii minte pe tatăl tău când era locotenent?! 
Cât se mai bucura de viaţă!... 

OSVALD Ştiu. 

DOAMNA ALVING Privindu-l, ai fi zis că era ca o zi de 
sărbătoare! Avea o forţă imensă şi era plin de viaţă. 

OSVALD Ei da, şi? 


DOAMNA ALVING Şi un asemenea copil setos de viaţă — căci era 
un copil pe vremea aceea — a trebuit să vină acasă, într-un orăşel care 
nu-i putea oferi nimic din bucuriile vieţii, ci numai câteva distracţii. 
A venit aici fără niciun tel în viaţă. Îşi avea numai slujba. Nu se 
putea dărui cu tot sufletul nici unei activităţi. Avea numai de 
rezolvat afaceri. Şi niciunul dintre camarazii lui nu ştia ce înseamnă 
bucuria de a trăi. Toţi erau nişte trântori şi nişte cheflii... 

OSVALD Mamă! 

DOAMNA ALVING Şi atunci s-a întâmplat ceea ce trebuia să se 
întâmple. 

OSVALD Ce trebuia să se întâmple? 

DOAMNA ALVING Tu singur spuneai ce s-ar întâmpla cu tine 
dacă ai rămâne acasă. 

OSVALD Vrei să spui că tata... 

DOAMNA ALVING Sărmanul tău tată n-a găsit niciodată modul 
în care să-şi reverse marea bucurie de a trăi care clocotea în el. Eu, pe 
de altă parte, nu i-am înveselit niciodată căminul. 

OSVALD Nici tu? 

DOAMNA ALVING Mi se spusese, fusesem învățată să-mi fac 
datoria şi alte lucruri de-astea în care am crezut atâta vreme. Nu mi 
se vorbise decât de datorie, de a mea, de a lui şi mai ştiu eu de a cui. 
Cred, Osvald, că eu i-am făcut căminul nesuferit. 

OSVALD De ce nu mi-ai scris niciodată despre lucrurile astea? 

DOAMNA ALVING M-am gândit întotdeauna că erai copilul lui. 

OSVALD Şi la ce rezultat ai ajuns? 

DOAMNA ALVING (încet) Am înţeles deplin un singur lucru: că 
tatăl tău era un om sfârşit înainte ca tu să te fi născut. 

OSVALD (Jominându-se) Ah! (Se ridică şi se duce la fereastră.) 

DOAMNA ALVING Şi mă stăpânea zilnic un singur gând: că 
Regine, de fapt, făcea parte din familie, ca şi băiatul meu. 


OSVALD (întorcându-se repede) Regine? 

REGINE Eu? 

DOAMNA ALVING Acum ştiţi amândoi adevărul. 

OSVALD Regine! 

REGINE Vasăzică mama a fost o stricată! 

DOAMNA ALVING Maică-ta a fost în multe privințe o femeie de 
ispravă. 

REGINE Totuşi a fost una din alea... De multe ori am bănuit, 
dar... Daţi-mi voie, doamnă, să plec imediat. 

DOAMNA ALVING Chiar vrei să pleci? 

REGINE Da, vreau! 

DOAMNA ALVING Vrei, desigur, dar... 

OSVALD (se apropie de Regine) Să pleci acum? Faci parte încă din 
casa asta. 


REGINE Merci, domnule Alving. Acum ţi-aş putea spune pe 
nume, dar nu mai e cazul. 

DOAMNA ALVING Regine, n-am fost sinceră cu tine. 

REGINE E drept că ar fi fost păcat să-mi spuneţi. Dacă aş fi ştiut 
că Osvald e bolnav... Acum nu mai poate fi nimic între noi. Nu pot 
să rămân aici, la ţară, să-mi irosesc viaţa pentru nişte bolnavi. 

OSVALD Nici măcar pentru o fiinţă care ţi-e atât de apropiată? 

REGINE N-aş putea. O fată săracă trebuie să se bucure de viaţă. 
Altfel se pomeneşte într-o bună zi pe drumuri. lar mie, doamnă, 
mi-e dragă viaţa. 

DOAMNA ALVING Numai să nu apuci pe căi greşite... 

REGINE Dacă se va întâmpla, voi zice că aşa a fost să fie. Dacă 
Osvald seamănă cu tatăl său, tot aşa semăn şi eu cu mama. Puteţi 
să-mi spuneţi, doamnă, dacă pastorul Manders cunoaşte adevărata 
mea situaţie? 

DOAMNA ALVING Da! Pastorul Manders ştie tot. 


REGINE Atunci trebuie să plec cât mai repede, cu vaporul. 
Domnul pastor e un om bun şi mă va ajuta. Am încredere că 
tâmplarul n-o să-mi ia banii pe care... 

DOAMNA ALVING N-o să ţi-i ia. 

REGINE (uitându-se fix la ea) Aţi fi putut să mă creşteţi, doamnă, ca 
pe copilul unui om de lume, şi mi-ar fi prins bine. (Dând din cap.) În 
fine, acum e totuna. (Aruncând o privire amărâtă spre sticla nedestupată. ) 
Aş putea să mai vin să beau şampanie cu oameni din societatea 
bună. 

DOAMNA ALVING Dacă ţi se va face dor de un cămin, Regine, 
sa vii la mine. 

REGINE Vă mulţumesc, doamnă. Pastorul Manders va avea grijă 
de mine. lar dacă lucrurile nu vor merge bine, ştiu o casă unde voi 
găsi întotdeauna un refugiu. 

DOAMNA ALVING Care? 

REGINE Azilul şambelanului Alving. 

DOAMNA ALVING Acum văd bine, Regine. Te cufunzi în 
prăpastie. 

REGINE Puțin îmi pasă! Adio! (Salută şi iese prin vestibul.) 

OSVALD (uitându-se pe fereastră) A plecat? 

DOAMNA ALVING Da. 

OSVALD (bombănind) Simt că înnebunesc! 

DOAMNA ALVING (apropiindu-se de el şi punându-i mâna pe umăr) 
Atât de puternic te-a zguduit adevărul? 

OSVALD (întorcându-şi fata spre ea) Deci, numai tata e de vină, 
spui tu? 

DOAMNA ALVING Da, e vina nefericitului tău tată. Mă tem să 
nu-ți fi făcut rău ceea ce ţi-am spus. 

OSVALD De ce? M-a zguduit, ce-i drept, dar, în fond, nu are nicio 
importanţă. 


DOAMNA ALVING Nu are nicio importanţă că tatăl tău a fost 
atât de nefericit? 

OSVALD Îi compătimesc, fireşte, ca pe oricare altul, însă... 

DOAMNA ALVING Ca pe oricare altul? Era tatăl tău! 

OSVALD (nerăbdător) Ce tot îmi vorbeşti de el?! Eu n-am ştiut 
niciodată că am cu adevărat un tată. Mi-l amintesc doar cum m-a 
făcut să-mi vărs sufletul într-o zi. 

DOAMNA ALVING E îngrozitor ca un copil să nu simtă iubire 
pentru tatăl său! 

OSVALD Chiar când copilul nu are de ce să-l iubească?... Mai ţii 
la vechea erezie, tu, care altfel eşti o femeie atât de luminată? 

DOAMNA ALVING E numai o erezie? 

OSVALD Înţelege şi tu, mamă! E vorba de una dintre acele 
credinţe care circulă în toată lumea despre... 

DOAMNA ALVING (tremurând) Despre strigoi! 

OSVALD (începând să se plimbe) Da, le poţi spune strigoi. 

DOAMNA ALVING (izbucnind) Osvald! Nici tu nu mă iubeşti? 

OSVALD Pe tine, oricum, te cunosc... 

DOAMNA ALVING Da, mă cunoşti. Atâta tot? 

OSVALD Şi ştiu cât de mult ţii la mine. De aceea trebuie să-ţi fiu 
recunoscător. Şi poţi să-mi fii de mare folos acum, când sunt bolnav. 

DOAMNA ALVING S-ar putea altfel, Osvald? Aproape că-mi 
vine să-ţi binecuvântez boala care te-a îndemnat să vii acasă. Văd 
însă că nu te mai am. Te gândeşti în altă parte. 

OSVALD (nerăbdător) Da, da. Sunt numai vorbe goale. Ştii bine, 
mamă, că sunt bolnav. Nu mă pot ocupa prea mult cu alte lucruri. 
Trebuie să mă gândesc mai ales la mine. 

DOAMNA ALVING (încet) Nu voi fi pretențioasă; voi avea 
răbdare. 

OSVALD Şi vei fi fericită, mamă. 


DOAMNA ALVING Da, dragul meu. Ai dreptate. (Se apropie de 
el.) Spune-mi, te-am liberat de remuşcările, de reproşurile tale? 

OSVALD Da, m-ai liberat de ele. Dar cine mă va libera de teamă? 

DOAMNA ALVING De teamă? 

OSVALD (plimbându-se) Regine izbutise să mi-o alunge. 

DOAMNA ALVING Nu înţeleg. Ce e cu teama şi cu Regine? 

OSVALD E tare târziu, mamă? 

DOAMNA ALVING Nu mai e mult până la ziuă. (Se uită în seră.) 
Colo, pe dealuri, se revarsă zorile. Şi e senin, Osvald. Încă puțin, şi 
vei vedea soarele. 

OSVALD Mă bucură. De multe lucruri aş putea să mă bucur şi 
pentru multe aş vrea să trăiesc... 

DOAMNA ALVING Da! 

OSVALD Chiar dacă n-aş mai putea să lucrez. 

DOAMNA ALVING În scurtă vreme o să poţi lucra iar, dragul 
meu. Nu mai e nimic care să te roadă şi să-ţi întunece gândurile. 

OSVALD Bine că m-ai scăpat de nălucirile care mă frământau! Şi 
pentru că veni vorba de ele, (se aşază pe canapea) să stăm puţin de 
vorbă, mamă... 

DOAMNA ALVING Da, să stăm de vorbă. (Împinge un fotoliu spre 
canapea şi se aşază.) 

OSVALD Până una, alta, răsare şi soarele. Acum ştii ce vreau. N-o 
să mai am nici teama asta. 

DOAMNA ALVING Ce ştiu? 

OSVALD (fără s-o audă) N-ai spus tu, mamă, aseară, că nu există 
niciun lucru în lume pe care să nu-l faci pentru mine, dacă te-aş 
ruga? 

DOAMNA ALVING Da, aşa ţi-am spus. 

OSVALD Şi n-o să-ţi iei cuvântul înapoi, mamă? 

DOAMNA ALVING Fii sigur de asta, dragul meu băiat. Nu 


trăiesc decât pentru tine. 

OSVALD Ascultă ce-ţi spun. Ştiu că tu ai un suflet tare. Nu te vei 
prăbuşi când vei auzi. 

DOAMNA ALVING E ceva atât de îngrozitor? 

OSVALD Să nu începi să plângi. Auzi? Îmi făgăduieşti? Vom sta 
de vorbă liniştii. Îmi făgăduieşti, mamă? 

DOAMNA ALVING Da, da, îţi făgăduiesc. Spune-mi ce ai de 
spus. 

OSVALD Află că nu povestea cu oboseala şi cu sila de lucru e de 
fapt boala de care sufăr. 

DOAMNA ALVING Care e-atunci? 

OSVALD Boala pe care am moştenit-o (arată spre frunte şi adaugă 
încetişor) e aici, înăuntru. 

DOAMNA ALVING (aproape mută de uimire) O, nu, Osvald! 

OSVALD Nu plânge. Nu pot îndura să te văd plângând. Da, 
mamă, boala e aici şi stă la pândă. Poate să izbucnească în orice clipă. 

DOAMNA ALVING Vai, e înfiorător! 

OSVALD Linişteşte-te! Acesta-i adevărul. 

DOAMNA ALVING  (fresărind) Nu-i adevărat, Osvald! E 
imposibil! Nu se poate! 

OSVALD În străinătate am avut o criză. A trecut repede. Când am 
aflat însă ce se petrecuse cu mine, m-a cuprins deodată teama şi am 
venit la tine cât am putut de repede. 

DOAMNA ALVING Teama, vasăzică! 

OSVALD Da, e cumplită! Cel puţin dacă ar fi fost vorba de o boală 
oarecare; căci nu mi-e frică de moarte, deşi aş vrea să trăiesc cât mai 
mult. 

DOAMNA ALVING Trebuie să trăieşti, Osvald! 

OSVALD E îngrozitor! Să ajungi iarăşi un copil neputincios, să fii 
hrănit, să fii... O! E de neînchipuit! 


DOAMNA ALVING De un copil se îngrijeşte mama lui. 

OSVALD (sare în sus) Nu, niciodată. Tocmai asta nu vreau. Mă 
înfioară gândul că voi rămâne aşa cine ştie câţi ani, să îmbătrânesc şi 
să încărunţesc. Într-o bună zi, s-ar putea întâmpla să mori şi să 
rămân fără tine. (Se aşază în fotoliul doamnei Alving.) Doctorul a spus 
că cel mai adesea boala nu se sfârşeşte printr-o moarte imediată. Ar 
fi vorba de o sclerozare a creierului, sau cam aşa ceva. (Zâmbind cu 
amărăciune.) Expresia pare frumoasă. Sugerează nişte draperii roşii şi 
grele de catifea de mătase, delicată la pipăit. 

DOAMNA ALVING (strigă) Osvald! 

OSVALD (sare iar în sus şi începe să se plimbe) Şi iată, mi-ai luat-o pe 
Regine. Cel puţin dacă aş fi avut-o pe ea. M-a ajutat mult. 

DOAMNA ALVING (apropiindu-se de el) Ce vrei să spui, dragul 
meu? Există în lume vreun ajutor pe care să nu ţi-l pot da eu? 

OSVALD După ce mi-a trecut criza pe care am avut-o în 
străinătate, doctorul mi-a spus că e posibilă o recidivă — şi 
recidivează într-adevăr — după care nu mai există nicio speranţă. 

DOAMNA ALVING Şi l-a lăsat inima să-ţi spună?... 

OSVALD l-am cerut eu să-mi spună, avertizându-l că am de luat 
anumite dispoziţii legale. (Zâmbeşte cu şiretenie.) Aşa şi era. (Scoate o 
cutioară din buzunarul interior de la piept.) Vezi cutioara asta, mamă? 

DOAMNA ALVING Ce e în ea? 

OSVALD Morfină. 

DOAMNA ALVING (privindu-l cu groază) Osvald, copilul meu! 

OSVALD Sunt douăsprezece capsule. 

DOAMNA ALVING (punând mâna pe el) Dă-mi cutia, Osvald! 

OSVALD Încă nu, mamă. (O pune la loc, în buzunar.) 

DOAMNA ALVING E sfârşitul meu! 

OSVALD Nu-i niciun sfârşit. Dacă Regine ar fi rămas aici, i-aş 


spune starea mea şi aş ruga-o să-mi dea ajutorul din urmă. Sunt 


sigur că m-ar ajuta. 

DOAMNA ALVING Niciodată! 

OSVALD Când ar începe agonia şi m-ar vedea zăcând fără 
speranţă ca un plod lepădat, fără nicio şansă de salvare... 

DOAMNA ALVING Regine n-ar face-o pentru nimic în lume! 

OSVALD Ba ar face-o. E o fată uşuratică. S-ar plictisi repede să-i 
poarte de grijă unui bolnav ca mine. 

DOAMNA ALVING Slavă Domnului că nu mai e aici! 

OSVALD Acum o să mă ajuţi tu, mamă. 

DOAMNA ALVING (fipând) Eu?! 

OSVALD Cine mi-e mai apropiat decât tine? 

DOAMNA ALVING Eu!? Mama ta?! 

OSVALD Într-adevăr! 

DOAMNA ALVING Eu, care ţi-am dat viaţă?! 

OSVALD Nu te-am rugat eu să mi-o dai. Şi ce fel de viață mi-ai 
dat? N-am nevoie de ea. Poţi să ţi-o iei înapoi. 

DOAMNA ALVING Ajutor! Ajutor! (Fuge în vestibul.) 

OSVALD (după ea) Nu pleca. Unde te duci? 

DOAMNA ALVING (din vestibul) Să aduc un doctor. Lasă-mă! 

OSVALD (din acelaşi loc) Nu vei pleca. Nu mai intră nimeni aici. 
(Răsuceşte cheia.) 

DOAMNA ALVING (întorcându-se) Osvald! Osvald! Copilul meu! 

OSVALD (urmând-o) Ce inimă de mamă ai, dacă mă poţi lăsa să 
sufăr de teama asta nepătrunsă? 

DOAMNA ALVING (după un moment de linişte) lată mâna mea! 

OSVALD Îmi făgăduieşti? 

DOAMNA ALVING Dacă va fi nevoie. Dar nu va fi. Nu, nu, e 
imposibil. 

OSVALD Să sperăm. Şi să trăim împreună cât mai mult. Îţi 
mulţumesc, mamă. (Se aşază în fotoliul pe care doamna Alving l-a împins 


spre canapea. Se luminează de ziuă. Lampa continuă să ardă pe masă.) 

DOAMNA ALVING (apropiindu-se sfios) Eşti mai liniştit acum? 

OSVALD Da. 

DOAMNA ALVING (aplecându-se spre el) A fost o închipuire 
nebună a ta, Osvald. Numai închipuire. Acum te vei odihni. Aici, la 
mama ta, scumpul meu copil. Vei căpăta orice vei dori, la un singur 
semn, ca pe vremea când erai mic. Vezi? Accesul a trecut. A trecut 
foarte repede. Ştiam bine că va trece. Şi vom avea o zi atât de 
frumoasă, Osvald, dragul meu, o vreme cu soare. Acum o să-ţi vezi 
căminul într-o lumină mai bună. 

(Se duce la masă şi stinge lampa. Răsare soarele. 

În fund se zăresc ghețarul şi piscurile în lumina însorită a dimineții.) 

OSVALD (şade în fotoliu, cu spatele spre fund, fără a se mişca. Apoi, 
deodată) Mamă, dă-mi soarele! 

DOAMNA ALVING (la masă, privindu-l uluită) Ce-ai spus, dragul 
meu? 

OSVALD (repetă cu glas domol) Soarele! Soarele! 

DOAMNA ALVING (ducându-se lângă el) Ce-i cu tine, Osvald? 
(Osvald pare că se ghemuieşte pe fotoliu; i se moaie toți muşchii; fața lui nu 
are nicio expresie; ochii privesc încețoşați. Doamna Alving tremură de 
groază.) Ce ai, Osvald? (Cade în genunchi lângă el şi îl scutură.) Osvald! 
Osvald! Uită-te la mine! Nu mă recunoşti? 

OSVALD (cu glas domol, ca şi mai înainte) Soarele! Soarele! 

DOAMNA ALVING (sare în sus deznădăjduită, îşi smulge părul şi 
strigă) Nu mai pot îndura! (Încremenită, şopteşte.) Nu mai pot! 
(Deodată.) Unde le-ai pus? (Pipăindu-l înfrigurată la piept.) Aici! (Face 
câțiva paşi înapoi şi strigă.) Nu, nu, nu! Nu, nu! (Stă la distanță de câțiva 
paşi de el, cu mâinile în părul încâlcit şi îl priveşte cu o groază mută.) 

OSVALD (nemişcat, ca şi înainte) Soarele! Soarele! 

Actul | 


(Seara, în locuinţa doctorului Stockmann; un salon modest, dar 
curat şi frumos mobilat. În peretele din dreapta, două uşi: cea din 
fund dă în vestibul, cea din faţă în cabinetul doctorului. La stânga, în 
dreptul uşii dinspre vestibul, altă uşă care răspunde în celelalte 
încăperi ale apartamentului. La mijlocul peretelui din stânga, o sobă 
de teracotă; mai în faţă, un divan cu oglindă deasupra, în fața căruia 
se află o masă ovală cu o cuvertură aşternută pe ea. Pe masă, o lampă 
cu abajur, aprinsă. În fund, o uşă deschisă spre sufragerie. Masa, cu 
o lampă aprinsă pe ea, e pregătită pentru cină. 

Billing stă la masă, cu un şervet înnodat în jurul gâtului. Doamna 
Stockmann, lângă el, îi oferă o farfurie cu o bucată mare de friptură. 
Celelalte locuri de la masă sunt neocupate. Faţa de masă e în 
dezordine, ca după un ospăț terminat.) 


DOAMNA STOCKMANN Asta e, domnule Billing: cine vine prea 
târziu la masă, găseşte mâncarea rece. 

BILLING (mâncând) Friptura e excelentă, delicioasă. 

DOAMNA STOCKMANN Soţul meu, după cum ştii, e 
întotdeauna foarte punctual la masă. 

BILLING Nu face nimic. Când sunt singur şi nu mă supără 
nimeni, parcă mâncarea îmi tihneşte mai bine! 

DOAMNA STOCKMANN Mai ales dacă ai poftă. (Atentă spre 
vestibul.) Mi se pare că e Hovstad... 

BILLING Probabil. 

(Intră primarul cu paltonul pe el, cu chipiul de uniformă şi cu baston.) 

PRIMARUL Bună seara, cumnăţică. 

DOAMNA STOCKMANN (intrând în salon) Bună seara, Peter! 
Dumneata erai? Ce bine că dai pe la noi! 


PRIMARUL Eram în trecere pe-aici şi... O! Dar mi se pare că ai 
oaspeţi. 

DOAMNA STOCKMANN (cam încurcată) Nu... Un musafir 
ocazional. (Repede.) Hai, intră să iei o gustare. 

PRIMARUL Eu? Nu, mulţumesc, dragă. Seara mă feresc ca de nu 
ştiu ce de mâncare gătită. Cu indigestia mea... 

DOAMNA STOCKMANN Fă şi dumneata o dată o excepţie... 

PRIMARUL Nici vorbă! Eu ţin la ceaiul meu cu sandviş. E, în 
definitiv, mai sănătos şi chiar ceva mai economic. 

DOAMNA STOCKMANN (zâmbind) Poate vrei să spui că eu şi cu 
Tomas suntem prea risipitori? 

PRIMARUL Dumneata, cumnată, nu eşti. Departe de mine 
gândul ăsta. (Arătând spre cabinetul doctorului.) Nu-i acasă? 

DOAMNA STOCKMANN Nu. A ieşit cu băieţii să facă o mică 
plimbare, după masă. 

PRIMARUL Crede că asta îi prieşte? (Ascultând.) Mi se pare că 
vine. 

DOAMNA STOCKMANN E altcineva. (Se aude o bătaie în uşă.) 
Intră! (Intră din vestibul redactorul Hovstad.) Dumneata erai, domnule 
Hovstad? 

HOVSTAD Da. Vă rog să mă scuzaţi, doamnă. Am fost reţinut la 
tipografie. Bună seara, domnule primar! 

PRIMARUL (salutând cu oarecare răceală) Bună seara, domnule 
redactor. Aţi venit desigur cu treburi. 

HOVSTAD Da, în parte. E vorba să publicăm ceva la gazetă. 

PRIMARUL Îmi închipui. Am auzit că fratele meu e un 
colaborator foarte activ la „Curierul poporului”. 

HOVSTAD Da, îi place să scrie din când în când pentru gazeta 
noastră, mai ales dacă are de spus un adevăr, în cutare sau cutare 
problemă. 


DOAMNA STOCKMANN (către Hovstad) Pofteşte, rogu-te. (Arată 
spre sufragerie.) 

PRIMARUL (către Hovstad) N-are decât! Nu-i reproşez câtuşi de 
puţin că se adresează unor cititori de la care speră să vadă ce răsunet 
are cuvântul lui. De altfel, eu personal, domnule Hovstad, nu am 
niciun motiv de animozitate faţă de gazeta dumneavoastră. 

HOVSTAD Vă cred. 

PRIMARUL Pot spune că în oraşul nostru există un frumos spirit 
de solidaritate, un adevărat spirit cetăţenesc. Şi asta se datoreşte fără 
îndoială faptului că ne uneşte pe toţi o mare cauză comună. 

HOVSTAD Băile noastre, desigur. 

PRIMARUL Întocmai! Avem nişte instalaţii balneare mari, 
moderne, încântătoare. [ineţi minte vorbele mele, domnule 
Hovstad: prosperitatea oraşului nostru va depinde într-o măsură din 
ce în ce mai mare de această întreprindere, în privinţa asta, nu 
încape nicio îndoială! 

DOAMNA STOCKMANN Asta e şi părerea lui Tomas. 

PRIMARUL Localitatea noastră a luat un avânt extraordinar în 
anii din urmă. Lumea e mai înstărită. Se simte viaţă şi mişcare. 
Valoarea clădirilor şi a terenurilor sporeşte pe zi ce trece. 

HOVSTAD lar şomajul scade. 

PRIMARUL Da, şi asta. Povara pe care o reprezintă sărăcimea 
pentru clasele avute s-a micşorat simţitor şi se va micşora şi mai 
mult, dacă la vară vom avea un sezon cu adevărat bun: mulţi 
vizitatori străini şi mulţi bolnavi care să mărească faima băilor 
noastre. 

HOVSTAD Ceea ce se şi prevede, după cât am auzit. 

PRIMARUL Avem speranţe frumoase. În fiecare zi primim cereri 
de informaţii cu privire la locuinţe, la câte şi mai câte. 

HOVSTAD Articolul domnului doctor vine, deci, tocmai la timp. 


PRIMARUL Ce? A mai scris ceva? 

HOVSTAD Am la mine un articol pe care l-a redactat astă-iarnă! 
Un articol care recomandă băile noastre şi prezintă bunele lor 
condiţii sanitare. N-am publicat însă articolul, atunci. 

PRIMARUL Aha! Avea probabil ceva care nu mergea? 

HOVSTAD Nu, dar am socotit că e mai bine să aşteptăm până la 
primăvară, când lumea începe să-şi facă pregătirile de vilegiatură. 

PRIMARUL Foarte bine-aţi făcut, domnule Hovstad. 

DOAMNA STOCKMANN Când e vorba de băile noastre, Tomas 
al meu nu ştie ce-i odihna. 

PRIMARUL E şi firesc, doar el este medicul balneolog, plătit de 
întreprindere. 

HOVSTAD Ba de fapt e chiar creatorul lor. 

PRIMARUL El? Da? Nu pentru prima dată aud pe unii şi pe alţii 
spunând acest lucru. Cred, totuşi, că am avut şi eu o oarecare 
contribuţie la întemeierea acestei întreprinderi... 

DOAMNA STOCKMANN Aşa zice întotdeauna şi Tomas. 

HOVSTAD Nimeni nu contestă acest lucru, domnule primar. Aţi 
pornit treaba şi aţi pus ideea în practică. Asta o ştim cu toţii. Am vrut 
numai să spun că domnul doctor e cel care a dat întreprinderii 
primul impuls. 

PRIMARUL De! Fratele meu a avut totdeauna, din păcate, idei. 
Pentru realizarea lor e nevoie însă, domnule Hovstad, de altfel de 
oameni. Mă aşteptam ca măcar cineva în casa asta să... 

DOAMNA STOCKMANN Vai, Peter! 

HOVSTAD Nu înţeleg ce aţi vrut să spuneţi, domnule primar... 

DOAMNA STOCKMANN (către Hovsta4) Poftim şi ia o gustare, 
domnule Hovstad. Trebuie să vie şi soțul meu dintr-o clipă în alta. 

HOVSTAD Mulţumesc. De... poate să gust ceva... (Intră în 


sufragerie.) 


PRIMARUL (moderându-şi tonul) Ciudaţi mai sunt şi oamenii ăştia 
de neam prost! E cu totul lipsit de tact. 

DOAMNA STOCKMANN Ce nevoie ai, cumnate, să-ţi faci sânge 
rău? Nu poți împărţi frăţeşte cu Tomas cinstea de a fi reuşit să 
realizaţi împreună treaba asta?... 

PRIMARUL Eu pot, el însă e pesemne de altă părere. 

DOAMNA STOCKMANN  Fleacuri! Dumneata şi Tomas vă 
împăcaţi doar foarte bine. (Ascultă.) Mi se pare că vine şi el. (Se duce 
şi deschide uşa dinspre vestibul.) 

DOCTORUL STOCKMANN (vorbeşte cu glas tare din vestibul, 
râzând) Îţi mai aduc un musafir, Katrine. Nu-i aşa că te bucuri? Fii 
bun şi intră, căpitane Horster. Lasă-ţi vestonul, acolo, în cuier. Văd 
că ai ieşit fără palton. Închipuie-ţi, Katrine! Am pus mâna pe el, pe 
stradă. Abia l-am convins să vină cu mine. 

(Intră căpitanul Horster, care o salută cu o plecăciune pe doamna 
Stockmann.) 

DOCTORUL STOCKMANN (din prag) Haideţi şi voi, ştrengarilor. 
Iar sunteți flămânzi ca nişte lupi. Vino, căpitane, să guşti o fripturică 
de vacă. (Îl împinge pe Horster în sufragerie; după ei intră Eilif şi Morten.) 

DOAMNA STOCKMANN N-ai băgat de seamă, Tomas, că mai 
este cineva la noi? 

DOCTORUL STOCKMANN (întorcându-se din prag) A! Tu erai, 
Peter? (Se duce şi îi strânge mâna.) Să stăm puţin cu toţii împreună. 

PRIMARUL Îmi pare rău, dar eu nu mai pot să rămân decât două 
clipe. 

DOCTORUL STOCKMANN Hai, nu mai face mofturi! Vine 
îndată punciul! N-ai uitat de punci, Katrine? 

DOAMNA STOCKMANN Cum era să uit? Samovarul e pe foc. 
(Iese în sufragerie.) 

PRIMARUL Şi punci, după toate! 


DOCTORUL STOCKMANN Da. Şezi, te rog, şi să vezi ce bine o să 
te simţi! 

PRIMARUL Mulţumesc, dragul meu. Nu iau niciodată parte la 
chefuri cu punci. 

DOCTORUL STOCKMANN Nu e vorba de niciun chef. 

PRIMARUL Mie, totuşi, aşa îmi miroase. (Uitându-se spre 
sufragerie.) Cum e posibil — mă întreb — să se îndoape cineva cu atâta 
mâncare? 

DOCTORUL STOCKMANN  (frecându-şi mâinile) Nu-ţi face 
plăcere să vezi cu câtă poftă mănâncă tineretul? Omul trebuie să se 
hrănească bine ca să prindă puteri, să poată clădi viitorul. 

PRIMARUL Te-aş întreba un lucru: ce să clădească, după cum te 
exprimi tu? 

DOCTORUL STOCKMANN Întrebarea asta s-o pui tinerilor, 
când va veni vremea. Noi, fireşte, nu avem ce vedea. Ce să vadă doi 
babalâci ca noi? 

PRIMARUL Ei da! Epitetul e cât se poate de potrivit. 

DOCTORUL STOCKMANN Nu mă lua peste picior, Peter. Îţi 
mărturisesc că în sufletul meu sunt foarte bucuros şi mulţumit. Mă 
simt nespus de fericit în mijlocul acestei vieţi care germinează şi 
înmugureşte. Trăim doar într-o epocă măreaţă. Ca şi cum s-ar 
deschide o lume nouă în jurul nostru. 

PRIMARUL Aşa crezi? 

DOCTORUL STOCKMANN Da, aşa cred. Tu, fireşte, nu poţi 
vedea lucrurile atât de bine cum le văd eu. Ţi-ai petrecut toată viaţa 
aici, la oraş, unde impresiile se şterg repede. Eu însă, care am trăit 
atâta amar de ani în fundul acela de ţară din părţile Nordului, rar am 
întâlnit acolo un om străin care să-mi spună o vorbă încurajatoare. În 
schimb, acum am impresia că mă aflu într-o mare metropolă. 

PRIMARUL Ţi-ai găsit, metropolă! 


DOCTORUL STOCKMANN Ştiu prea bine că situaţia oraşului 
nostru nu se poate compara cu a altora. Aici însă pulsează viaţa şi 
zâmbesc făgăduielile. Sunt atâtea şi atâtea lucruri pentru care merită 
să muncim, pentru care merită să luptăm. Asta contează! (Cu glas 
tare.) N-a venit poşta, Katrine? 

DOAMNA STOCKMANN (din sufragerie) N-a venit, nu. 

DOCTORUL STOCKMANN (în continuare, către primar) Pe urmă, 
să-ți spun: altceva e când ai un venit ca lumea. Noi, care am tras 
atâţia ani mâţa de coadă, preţuim îndeajuns acest lucru. 

PRIMARUL Te cred. 

DOCTORUL STOCKMANN Îţi poți închipui cât de greu am 
dus-o de multe ori acolo sus, la munte. Acum însă, uite că pot trăi şi 
eu mai larg. Azi la prânz, de exemplu, am avut friptură de vacă, din 
care ne-a rămas şi pentru cină. Nu vrei să guşti şi tu? În orice caz, 
vreau să ţi-o arăt. Hai, vino încoa. 

PRIMARUL Nu, nu. Te rog. 

DOCTORUL STOCKMANN Ei, haide. Ai văzut faţa noastră de 
masă cea nouă? 

PRIMARUL Am văzut-o, da. 

DOCTORUL STOCKMANN Avem şi abajur la lampă. Toate 
lucrurile astea care fac casa mai frumoasă — nu ţi se pare şi ţie? — sunt 
din economiile realizate de Katrine. Şezi, te rog, puţin. Nu acolo. 
Aici. Uite ce lumină frumoasă dă abajurul. Cât de elegantă pare 
încăperea! Nu? 

PRIMARUL Ei da, când îţi poţi permite un astfel de lux! 

DOCTORUL STOCKMANN Acum, într-adevăr, pot să mi-l 
permit; Katrine zice că am ajuns să câştig aproape cât ne trebuie. 

PRIMARUL Aproape, da... 

DOCTORUL STOCKMANN Un om de ştiinţă areînsă dreptul să 
trăiască ceva mai bine. Te asigur că un funcţionar obişnuit 


cheltuieşte pe an mult mai mult decât mine. 

PRIMARUL Te cred... Un funcţionar superior... 

DOCTORUL STOCKMANN Şi un negustor mare sunt sigur că 
cheltuieşte mai mult. 

PRIMARUL Depinde de împrejurări. 

DOCTORUL STOCKMANN De altfel, eu nu arunc banii pe orice, 
Peter. Cred însă că nu-mi pot refuza plăcerea de a primi câţiva 
oaspeţi în casa mea. Avem nevoie de acest lucru. Pentru mine, care 
am trăit izolat atâta vreme, e o necesitate vitală să mă văd înconjurat 
de oameni tineri, curajoşi, harnici, cu spirit de iniţiativă. Astfel de 
oameni sunt cei pe care-i vezi acolo, la masă, mâncând cu atâta 
poftă. Aş vrea să-l cunoşti mai de aproape pe Hovstad... 

PRIMARUL A, Hovstad. Mi-a spus adineauri că vrea să publice 
un nou articol, scris de tine. 

DOCTORUL STOCKMANN Scris de mine? 

PRIMARUL Da, despre băile noastre. Un articol pe care l-ai scris 
încă din iarna trecută. 

DOCTORUL STOCKMANN Da, ştiu, însă nu vreau să apară 
acum. 

PRIMARUL Nu vrei? Eu cred, totuşi, că acum e momentul 
nimerit. 

DOCTORUL STOCKMANN Poate că ai avea dreptate, în 
împrejurări normale. (Se plimbă puțin prin cameră.) 

PRIMARUL (urmărindu-l cu privirea) Ce găseşti tu anormal în 
împrejurările actuale? 

DOCTORUL STOCKMANN (oprindu-se) Deocamdată nu pot să-ţi 
spun ce anume. În orice caz, nu astă-seară. Împrejurările pot fi 
anormale, după cum pot foarte bine să fie normale. O fi poate o 
simplă închipuire a mea. 

PRIMARUL Vorbele tale mi se par foarte enigmatice. Ce s-a 


întâmplat, mă rog? Un lucru pe care eu nu se cuvine să-l ştiu? Cred 
că, în calitatea mea de preşedinte al consiliului de administraţie al 
băilor... 

DOCTORUL STOCKMANN Iar eu cred că... Dar să nu ne certăm, 
Peter. 

PRIMARUL Nici nu mă gândesc. N-am obiceiul să mă cert cu 
nimeni, cum zici tu. Pretind însă cu toată hotărârea ca orice măsuri 
să fie luate prin organele legale care au fost create în acest scop. Nu 
admit căi piezişe şi lăturalnice. 

DOCTORUL STOCKMANN Am eu obiceiul să umblu pe căi 
piezişe şi lăturalnice? 

PRIMARUL Ai, în orice caz, obiceiul înnăscut de a urma o cale a 
ta, proprie, lucru ce nu poate fi îngăduit într-o societate bine 
organizată. Individul e dator să se supună comunităţii sau, mai bine 
zis, organelor puse să vegheze la binele obştesc. 

DOCTORUL STOCKMANN Se prea poate, dar ce dracu mă 
priveşte asta pe mine? 

PRIMARUL Te priveşte, dragul meu Tomas, fiindcă e vorba de un 
lucru pe care nu vrei nici în ruptul capului să-l înveţi. la seama însă: 
mai curând sau mai târziu vei ispăşi această greşeală. Ţine minte 
vorba mea. Rămâi cu bine. 

DOCTORUL STOCKMANN Eşti nebun de legat. Mergi pe o cale 
greşită. 

PRIMARUL Eu, pe cale greşită? Te rog să mă scuteşti de 
asemenea... (Salutând pe cei din sufragerie.) La revedere, cumnată. Vă 
las cu bine, domnii mei! (lese.) 

DOAMNA STOCKMANN (venind din sufragerie) Ce? A plecat? 

DOCTORUL STOCKMANN Da, şi încă supărat foc. 

DOAMNA STOCKMANN Ce i-ai mai făcut, dragă Tomas? 

DOCTORUL STOCKMANN Absolut nimic. Să nu-şi închipuie 


însă că-mi poate cere socoteală înainte de termen. 

DOAMNA STOCKMANN Pentru ce să-ţi ceară socoteală? 

DOCTORUL STOCKMANN Hm! Lasă asta, Katrine. Nu mă mai 
întreba. Mi se pare însă ciudat că n-a venit încă poşta. (Hovstad, 
Billing şi Horster se ridică de la masă şi vin în salon, urmați peste putin de 
Eilif şi Morten.) 

BILLING (întinzând brațele) După o masă ca asta, zău, parcă mă 
simt alt om. 

HOVSTAD Primarul, cum văd eu, n-a fost în toane bune în seara 
asta. 

DOCTORUL STOCKMANN Din cauza stomacului. Suferă de 
indigestie. 

HORSTAD Nici pe noi, cei de la „Curierul poporului”, mi se pare 
că nu ne prea mistuie... 

DOAMNA STOCKMANN Aţi discutat, totuşi, foarte frumos cu 
el. 

HORSTAD Da, însă în momentul de faţă e vorba numai de un fel 
de armistițiu. 

BILLING Exact. Aşa-i. 

DOCTORUL STOCKMANN Trebuie să avem în vedere că bietul 
Peter e un solitar. Nu are un cămin al lui, în care să se simtă 
mulţumit. Numai treburi şi iar treburi! Unde mai puneţi ceaiul 
mizerabil pe care e silit să-l înghită tot timpul! Haideţi, copii! Trageti 
scaunele lângă masă. Ce se aude, Katrine, cu punciul nostru? 

DOAMNA STOCKMANN (ducându-se în sufragerie) ÎL aduc 
îndată. 

DOCTORUL STOCKMANN lar dumneata, căpitane Horster, 
şezi, te rog, aici pe divan, lângă mine. Te vedem atât de rar pe la noi! 
Luaţi loc, dragii mei prieteni. (Domnii se aşază în jurul mesei. Doamna 
Stockmann vine din sufragerie, aducând o tavă cu samovar, pahare, carafe 


etc.) 

DOAMNA STOCKMANN Aveţi aici rachiu, rom şi coniac. 
Serviţi-vă fiecare cu ce vă place... 

DOCTORUL STOCKMANN (luând un pahar) Da, ne vom servi. (În 
timp ce se amestecă punciul.) Să vină şi ţigările. Tu ştii, Eilif, unde-i 
cutia. Şi tu, Morten, adu-mi pipa. (Băieţii intră în camera din dreapta, în 
față.) Mi se pare că Eilif îmi şterpeleşte din când în când câte o ţigară. 
Dar eu mă fac că nu observ. (Strigă.) Nu uita, Morten, adu-mi şi 
tichia! Spune-i tu, Katrine, unde am pus-o! Uite că a şi găsit-o! (Băieţii 
aduc tot ce li s-a cerut.) Fiţi buni, dragii mei. Eu, cum ştiţi, nu mă las de 
pipa mea. Mi-a fost tovarăşă de drum de multe ori acolo, sus, la 
munte, şi pe vreme bună, şi pe vreme rea. (Ciocnesc paharele.) În 
sănătatea voastră! Parcă-i mai bine aici, în linişte şi siguranţă. 

DOAMNA STOCKMANN (împletind, aşezată pe scaun) Plecaţi 
curând în călătorie, domnule căpitan? 

HORSTER Sper să fiu gata de drum săptămâna viitoare. 

DOAMNA STOCKMANN Şi plecaţi spre America? 

HORSTER Aşa e vorba. 

BILLING Vasăzică, nu veţi putea lua parte la noile alegeri 
comunale. 

HORSTER Vom avea alegeri noi? 

BILLING Nu ştiaţi? 

HORSTER Nu-mi bat capul cu de-alde astea. 

BILLING Nu vă interesează treburile publice? 

HORSTER Nu mă pricep deloc. 

BILLING În orice caz, toată lumea e datoare să meargă la vot. 

HORSTER Chiar dacă nu are idee despre ce e vorba? 

BILLING Dacă nu are idee? Ce vreţi să spuneţi? Societatea e ca o 
corabie. Toată lumea trebuie să dea o mână de ajutor la cârmă. 

HORSTER Pe uscat poate că aşa o fi. Pe mare, însă, nu-i bine să 


pună toţi mâna pe cârmă. 

HOVSTAD Curios că mai toţi marinarii se sinchisesc prea puţin 
de viaţa publică. 

BILLING Foarte curios, zău! 

DOCTORUL STOCKMANN Marinarii sunt ca păsările călătoare: 
se simt bine şi la miazăzi, şi la miazănoapte. Tocmai de aceea, 
domnule Hovstad, noi, ceilalţi trebuie să fim cu-atât mai activi. 
Apare ceva interesant în numărul de mâine? 

HOVSTAD Nimic despre treburile comunei. Poimâine însă, am 
de gând să public articolul dumneavoastră. 

DOCTORUL STOCKMANN Să-l ia naiba de articol! Ar fi bine să-l 
mai ţii. 

HOVSTAD Da? Tocmai că acum avem loc pentru el şi cred că e şi 
momentul cel mai potrivit. 

DOCTORUL Poate că ai dreptate. Mai aşteaptă, totuşi. Îţi spun eu 
mai târziu de ce. (Intră din vestibul Petra, cu pălărie şi scurtă, având la 
subsuoară un teanc de caiete.) 

PETRA Bună seara! 

DOCTORUL STOCKMANN Ai venit? (Salutări reciproce. Petra îşi 
pune lucrurile şi caietele pe un scaun de lângă uşă.) 

PETRA Voi petreceţi aici, iar eu vin de la muncă grea. 

DOCTORUL STOCKMANN Păi n-ai decât să petreci şi tu! 

BILLING Îmi daţi voie, domnişoară, să vă pregătesc un păhărel cu 
punci? 

PETRA (apropiindu-se de masă) Mulţumesc. Mi-l pregătesc singură. 
Dumneavoastră îl faceţi prea tare. Vai, tată! Uitasem. Am o scrisoare 
pentru tine. (Se duce la scaunul pe care şi-a pus lucrurile.) 

DOCTORUL STOCKMANN O scrisoare? Din partea cui? 

PETRA Mi-a dat-o factorul când mă duceam spre şcoală. 

DOCTORUL STOCKMANN (ridicându-se şi îndreptându-se spre ea.) 


Şi abia acum mi-o aduci? 

PETRA N-am avut vreme să mă întorc acasă. Poftim! 

DOCTORUL STOCKMANN (luând scrisoarea) Stai să văd, stai să 
văd, fetiţo... (Uitându-se la adresă.) Da, asta-i. 

DOAMNA STOCKMANN Asta-i scrisoarea pe care-o aşteptai, 
Tomas? 

DOCTORUL STOCKMANN Asta, da. Trebuie să mă duc acum la 
mine, în cabinet. Unde pot găsi o lumânare, Katrine? lar nu e lampă 
în camera mea! 

DOAMNA STOCKMANN Ei, na! Lampa e aprinsă pe birou. 

DOCTORUL STOCKMANN Da? Bine. lertaţi-mă o clipă. (Intră în 
cabinetul său.) 

PETRA Ce-o fi, mamă? 

DOAMNA STOCKMANN Habar n-am. De câteva zile mă 
întreabă mereu dacă a venit poşta. 

BILLING Probabil că e vorba de un pacient de la ţară. 

PETRA Bietul tata! Nu mai pridideşte cu atâtea treburi pe capul 
lui. (Îşi amestecă punciul.) Sper că e gustos. 

HOVSTAD Aţi avut şi azi cursuri serale? 

PETRA (sorbind din pahar) Două ore. 

BILLING Plus patru, azi-dimineaţă, la pension. 

PETRA (aşezându-se la masă) Ba chiar cinci. 

DOAMNA STOCKMANN lar în astă-seară, după cum văd, mai ai 
şi teme de corectat. 

PETRA Destul de multe. 

HORSTER Aveţi mult de lucru, se pare. 

PETRA Aşa-i bine. După muncă, simţi o oboseală atât de plăcută! 

BILLING Credeţi? 

PETRA Da, dormi mai bine! 

MORTEN Tu trebuie să ai multe păcate pe suflet, Petra. 


PETRA Eu, păcate? 

MORTEN Da, dacă munceşti atâta! Domnul Rorlund spune că 
munca e o pedeapsă pentru păcatele noastre. 

EILIF (fluierând) Phii! Prost mai eşti, dacă mai crezi în toate 
astea... 

DOAMNA STOCKMANN Te rog, Eilif! 

BILLING (zâmbind) Bine zice băiatul! 

HOVSTAD Vrei să munceşti şi tu tot atât de mult Morten? 

MORTEN Nu, nu vreau. 

HOVSTAD Ce vrei să te faci tu, când o să fii mare? 

MORTEN Vreau să mă fac viking. 

EILIF Adică un păgân. 

MORTEN Păgân, da. 

BILLING De acord cu tine, Morten. Şi eu zic exact la fel. 

DOAMNA STOCKMANN (făcând semne) Asta nu pot s-o cred, 
domnule Billing. 

BILLING Zău că sunt păgân! Şi sunt mândru de asta... Ţineţi 
minte: în curând vom fi cu toţii păgâni. 

MORTEN Şi atunci, fiecare o să poată face tot ce va vrea? 

BILLING Da, Morten. 

DOAMNA STOCKMANN Acum, copii, hai, ştergeţi-o! Aveţi 
lecţii de făcut pentru mâine. 

EILIF Eu vreau să mai stau puţin. 

DOAMNA STOCKMANN Nu se poate! Hai, ştergeţi-o amândoi! 
(Băieții spun „noapte bună” şi se duc în camera din stânga.) 

HOVSTAD Credeţi într-adevăr, doamnă, că băieților le face rău să 
audă astfel de lucruri? 

DOAMNA STOCKMANN Nu ştiu. Mie însă nu-mi plac. 

PETRA Cred că greşeşti, mamă... 

DOAMNA STOCKMANN Poate, dar nu-mi plac astfel de lucruri. 


Nu-mi plac în casa mea. 

PETRA Şi acasă, şi la şcoală, totul e făţărnicie. Acasă trebuie să 
tăcem, iar la şcoală trebuie să-i minţim pe copii. 

HORSTER Să-i minţiţi? 

PETRA Da. Nu sunteţi de părere că trebuie să-i învăţăm multe 
lucruri în care nici noi nu credem? 

BILLING Aşa-i, adevărat. 

PETRA Dacă aş avea fondurile necesare, aş înfiinţa o şcoală în 
care totul ar merge altfel. 

BILLING Ei da, fondurile necesare... 

HORSTER Dacă aveţi o astfel de intenţie, domnişoară Stockmann, 
eu mă ofer să vă pun la dispoziţie localul. Casa cea mare, 
bătrânească, a răposatului meu părinte e aproape goală. Are la 
parter o sufragerie foarte încăpătoare. 

PETRA (râzând) O! Vă mulţumesc, însă localul nu rezolvă totul... 

HOVSTAD Eu cred, domnişoară Petra, că reflectaţi mai degrabă 
să intraţi în ziaristică. Aţi citit nuvela englezească pe care aţi promis 
s-o traduceţi pentru noi? 

PETRA Încă n-am avut răgaz. Veţi avea însă traducerea la vreme. 

(Doctorul Stockmann se întoarce din cabinetul său cu scrisoarea deschisă 
în mână.) 

DOCTORUL STOCKMANN (tinând în mână scrisoarea) Va fi vâlvă 
mare în oraş. O veste mare. 

BILLING Ce veste? 

DOAMNA STOCKMANN Ce fel de veste? 

DOCTORUL STOCKMANN O mare descoperire, Katrine! 

HOVSTAD Adevărat? 

DOAMNA STOCKMANN O descoperire a ta? 

DOCTORUL STOCKMANN A mea, da! (Se plimbă de colo până 
colo.) Să-i văd acum pe domnii care au obiceiul să spună că am în cap 


gărgăuni şi idei trăsnite... Le va trece pofta să mai deschidă gura. 
Ha! Ha! Se vor feri ca de nu ştiu ce. 

PETRA Dar spune, tată. Despre ce e vorba? 

DOCTORUL STOCKMANN Răbdare şi veţi afla îndată. Păcat că 
nu e şi frate-meu aici! O să vedeţi că noi, oamenii, umblăm ani 
întregi cu ochii închişi ca nişte cârtițe sub pământ... 

HOVSTAD Ce vreţi să spuneţi, domnule doctor? 

DOCTORUL STOCKMANN (oprindu-se lângă masă) Nu-i aşa că 
toată lumea este perfect încredinţată că oraşul nostru e o localitate 
salubră? 

HOVSTAD Sigur că da. 

DOCTORUL STOCKMANN Şi încă ce salubră! Merită să fie 
recomandată din punctul ăsta de vedere, cu toată căldura, atât 
bolnavilor, cât şi celor sănătoşi... 

DOAMNA STOCKMANN Da, dragă Tomas, însă... 

DOCTORUL STOCKMANN N-am recomandat-o şi noi? N-am 
lăudat-o în dreapta şi-n stânga? Eu însumi am scris mereu în 
„Curierul poporului” şi în numeroase broşuri că... 

HOVSTAD Ei da, şi? 

DOCTORUL STOCKMANN Ei bine, instalaţiile noastre de băi, 
denumite coloana vertebrală şi nervul oraşului, şi dracu mai ştie 
cum... 

BILLING „Inima oraşului”, mi-am permis eu să afirm, într-o 
împrejurare solemnă... 

DOCTORUL STOCKMANN Inima, da. În realitate, ştiţi voi ce 
este marea noastră instalaţie balneară, splendida şi multlăudata 
noastră instalaţie, care a costat atâţia bani? Ştiţi voi ce este? 

HOVSTAD Ce poate să fie? 

DOAMNA STOCKMANN Spune odată, dragul meu! 

DOCTORUL STOCKMANN Un focar de infecţie. 


PETRA Băile, tată? 

DOAMNA STOCKMANN (în acelaşi timp) Băile noastre? 

HOVSTAD Vai, domnule doctor! 

BILLING E ceva absolut de necrezut! 

DOCTORUL STOCKMANN Întreaga instalaţie e un cavou infect! 
Vă spun eu! Primejdioasă în ultimul grad pentru sănătatea publică. 
Toate murdăriile de sus, din Valea Morilor, şi toate putreziciunile de 
acolo infectează apa din ţevile de alimentare ale băilor noastre. Şi 
toate mizeriile astea blestemate se scurg şi pe plajă. 

HORSTER Unde sunt băile de mare, nu-i aşa? 

DOCTORUL STOCKMANN Exact! 

HOVSTAD De unde ştiţi toate astea cu atâta siguranţă, domnule 
doctor? 

DOCTORUL STOCKMANN Am făcut cercetări cât se poate de 
scrupuloase. Am mers şi mai departe cu presupunerile mele. Anul 
trecut au fost câteva cazuri ciudate de boală printre vizitatorii 
băilor... Tifos şi febră gastrică... 

DOAMNA STOCKMANN Da, adevărat. 

DOCTORUL STOCKMANN Toţi am crezut atunci că boala a fost 
adusă de străini. Pe urmă însă, iarna trecută, am ajuns la alte 
concluzii. Şi atunci mi-a venit în gând să supun apa la câteva analize, 
cum m-am priceput şi eu. 

DOAMNA STOCKMANN Asta era problema cu care-ţi băteai 
mereu capul? 

DOCTORUL STOCKMANN Da, Katrine, tu ai fost martoră la 
toată frământarea mea. Aici însă, îmi lipseau mijloacele ştiinţifice de 
care aveam nevoie. Atunci am trimis universităţii probe, atât din apa 
de băut, cât şi din cea de mare, ca să pot obţine analiza lor chimică 
exactă. 

HOVSTAD Şi aţi obținut-o acum? 


DOCTORUL STOCKMANN (arătând scrisoarea) O am aici. 
Dovedeşte existenţa în apă a unor materii organice descompuse şi a 
unor sumedenii de bacterii. Toate sunt dăunătoare sănătăţii, fie că 
apa e întrebuințată intern, fie că e întrebuințată extern. 

DOAMNA STOCKMANN Deci, e un mare noroc că ai descoperit 
asta la vreme. 

DOCTORUL STOCKMANN Sigur că da. 

HOVSTAD Şi ce aveţi de gând să faceţi acum, domnule doctor? 

DOCTORUL STOCKMANN Ce altceva să fac decât să îndrept 
situaţia? 

HOVSTAD Credeţi că e posibil? 

DOCTORUL STOCKMANN Trebuie să fie. Altfel toată instalaţia 
balneară e inutilizabilă şi ar urma să fie abandonată. Nu vom ajunge 
însă până acolo. Ştiu foarte bine ce avem de făcut. 

DOAMNA STOCKMANN De ce ai tăcut până acum, dragă 
Tomas? 

DOCTORUL STOCKMANN Până n-am avut siguranţa deplină, 
nu puteam să alarmez oraşul. Cum puteam să fac o astfel de 
nebunie? 

PETRA Nouă însă, familiei... 

DOCTORUL STOCKMANN Nu puteam să spun secretul absolut 
nimănui. Mâine însă, fato, poţi să te duci sus, la Bursucu. 

DOAMNA STOCKMANN Ce vorbă e asta, Tomas... 

DOCTORUL STOCKMANN Bine, Petra. La bunicul tău. Să vezi 
ce ochi mari o să facă bătrânul! Şi el crede că-mi lipseşte o doagă. 
Mulţi cred la fel, ştiu bine. Acum însă vor vedea. Da, da, vor vedea. 
(Se plimbă de colo până colo, frecându-şi mâinile.) Ce zarvă va fi în oraş, 
Katrine! Ce bătaie de cap! Nu-ţi poţi închipui! Toate conductele de 
apă vor trebui scoase şi înlocuite. 

HOVSTAD (ridicându-se) Chiar toate, domnule doctor? 


DOCTORUL STOCKMANN Da, absolut toate. Sunt aşezate prea 
jos. Trebuie să fie mutate undeva, mai sus. 

PETRA Vasăzică, nu te-ai înşelat, tată. 

DOCTORUL STOCKMANN Nu, Petra, nu m-am înşelat. Poate 
că-ţi aduci aminte. Am combătut în scris proiectul de instalaţie. 
Atunci însă nimeni nu voia să mă asculte, dar acum cei mari nu vor 
mai avea încotro. Am întocmit un raport pentru consiliul de 
administraţie. Îl am gata de o săptămână. Aşteptam numai să 
primesc acest răspuns. (Arată scrisoarea.) Acum însă îi dau drumul. 
(Intră în cabinetul său şi se întoarce cu nişte hârtii.) Uitaţi-vă la hârtiile 
astea. Patru foi întregi, scrise îndesat. Anexez şi scrisoarea. Dă-mi un 
ziar, ceva de învelit, Katrine. Aşa, dragă. Acuma pachetul, dă-l 
ăleia... Cum dracu o cheamă pe slujnica noastră? Spune-i să-l ducă 
imediat la frate-meu. (Doamna Stockmann iese cu pachetul prin 
sufragerie.) 

PETRA Ce crezi că va spune unchiul Peter, tată? 

DOCTORUL STOCKMANN Ce să spună? Se va bucura, desigur, 
că un adevăr atât de important a ieşit la iveală. 

HOVSTAD Îmi daţi voie să scriu câteva rânduri în gazeta noastră 
despre descoperirea dumneavoastră? 

DOCTORUL STOCKMANN Da, şi chiar îţi mulţumesc. 

HOVSTAD E de dorit ca opinia publică să fie informată cât mai 
curând. 

DOCTORUL STOCKMANN Sigur. 

DOAMNA STOCKMANN (întorcându-se) Fata a plecat chiar 
acum. 

BILLING Veţi fi omul zilei, domnule doctor, zău aşa! 

DOCTORUL STOCKMANN (plimbându-se multumit) Eu, dragul 
meu, mi-am făcut pur şi simplu datoria. Am fost un om norocos. 
Asta-i tot. Şi totuşi... 


BILLING Nu eşti de părere, Hovstad, că populaţia oraşului ar 
trebui să organizeze o manifestaţie în onoarea domnului doctor? 

HOVSTAD Voi face, în orice caz, o propunere în acest sens. 

BILLING Iar eu voi sta de vorbă cu Aslaksen. 

DOCTORUL STOCKMANN Nu, dragii mei prieteni. Renunţaţi la 
ideea voastră. Nu vreau niciun fel de demonstraţie. lar dacă 
administraţia băilor va lua hotărârea să-mi mărească salariul, voi 
refuza categoric. Da, Katrine, să ştii: voi refuza categoric. 

DOAMNA STOCKMANN Foarte bine vei face, Tomas. 

PETRA (ridicând paharul) Beau, tată, în sănătatea ta. 

HOVSTAD şi BILLING Noroc, domnule doctor! 

HORSTER (ciocnind cu doctorul) Succes, domnule doctor! 

DOCTORUL STOCKMANN Mulţumesc, dragii mei prieteni. 
Sunt nespus de fericit. E mare lucru să ştii că ai fost de folos oraşului 
natal şi concetățenilor tăi. Ura, Katrine! 

(O cuprinde cu ambele mâini de gât şi se învârteşte cu ea. Doamna 
Stockmann protestează şi se împotriveşte. Râsete, aplauze şi urale pentru 
doctor. Băieţii îşi itesc capetele pe uşă.) 


Actul II 
(Acelaşi decor. Uşa de la sufragerie e închisă. Înainte de prânz, a doua zi.) 


DOAMNA STOCKMANN (venind din sufragerie cu un plic sigilat, se 
duce la uşa de la cabinetul sotului, o deschide şi se uită înăuntru) Eşti 
acasă, Tomas? 

DOCTORUL STOCKMANN (din cabinet) Da, acum am sosit. Ai 
ceva pentru mine? 

DOAMNA STOCKMANN O scrisoare de la fratele tău. 

(I-o întinde.) 


DOCTORUL STOCKMANN Aha! Să vedem ce spune. (Deschide 
plicul şi citeşte.) „Îţi înapoiez manuscrisul.” (Citeşte mai departe, 
murmurând.) Hm!... 

DOAMNA STOCKMANN Ce mai spune? 

DOCTORUL STOCKMANN (băgând hârtiile în buzunar) Spune 
doar atât: că vine şi el pe la amiază. 

DOAMNA STOCKMANN Atunci fă aşa fel să fii la timp acasă. 

DOCTORUL STOCKMANN Da, da. Vizitele de dimineaţă, 
oricum, le-am făcut. 

DOAMNA STOCKMANN Sunt foarte curioasă să văd ce-o să 
spună. 

DOCTORUL STOCKMANN O să vezi ce-o să spună: nu-i vine la 
socoteală că descoperirea asta am făcut-o eu, nu el. 

DOAMNA STOCKMANN Şi asta te supără? 

DOCTORUL STOCKMANN Defel. S-ar putea întâmpla, în 
definitiv, să-i pară chiar bine. Grozav însă se teme Peter să nu facă 
altul ceva pentru binele oraşului. 

DOAMNA STOCKMANN Ştii ce, Tomas? Eu zic că n-ai face rău 
să împarţi cu el onoarea descoperirii. La urma urmei, se poate spune 
că el te-a pus pe urmele ei. 

DOCTORUL STOCKMANN Aş face-o, numai să ştiu că situația 
se poate îndrepta. 

(Morten Kiil îşi arată capul pe uşa dinspre vestibul, se uită în toate 
părțile, zâmbeşte şi întreabă cu şiretenie.) 

MORTEN KIIL E adevărat? 

DOAMNA STOCKMANN (ieşindu-i înainte) Lu eşti, tată? 

DOCTORUL STOCKMANN Bună dimineaţa, tată socrule. 

DOAMNA STOCKMANN Hai, tată, intră. 

MORTEN KIIL Dacă-i adevărat, intru; dacă nu, plec. 

DOCTORUL STOCKMANN Ce să fie adevărat? 


MORTEN KIIL Nebunia cu apa infectată. E adevărat? 

DOCTORUL STOCKMANN Foarte adevărat. Cum ai aflat 
povestea? 

MORTEN KIIL A dat Petra pe la mine, în drum spre şcoală. 

DOCTORUL STOCKMANN Da? 

MORTEN KIIL Ea mi-a spus toată povestea... La început, îmi 
venea să cred că fata îşi bate joc de mine. Petra însă nu face de-alde 
astea. 

DOCTORUL STOCKMANN Ce te-a făcut să crezi că-şi bate joc de 
dumneata? 

MORTEN KIIL În ziua de azi nu mai poţi fi sigur de nimic. Poate 
să-şi bată joc de tine cine vrea fără măcar să bagi de seamă. Vasăzică, 
e adevărat? 

DOCTORUL STOCKMANN Da, e adevărat. la loc, tată socrule. (ÎL 
sileşte să se aşeze pe divan.) Spune şi dumneata: nu e un mare noroc 
pentru oraş? 

MORTEN KIIL (reținându-şi râsul) Noroc pentru oraş? 

DOCTORUL STOCKMANN Da, că am făcut descoperirea la 
timp! 

MORTEN KIIL (acelaşi joc) Da, dar nu mi-aş fi închipuit niciodată 
că ai putea fi în stare să-ţi baţi joc de fratele tău. 

DOCTORUL STOC KMANN Să-mi bat joc? 

DOAMNA STOCKMANN Lasă, tată. 

MORTEN KIIL (sprijinindu-şi mâinile şi bărbia pe mânerul bastonului 
şi clipind cu şiretenie spre doctor) Cum stau lucrurile? Vasăzică, au 
pătruns nişte gângănii în ţevile de apă? 

DOCTORUL STOCKMANN Da, bacterii. 

MORTEN KIIL O puzderie, spune Petra. 

DOCTORUL STOCKMANN Da, sigur, sute de mii. 

MORTEN KIIL Şi totuşi, nimeni nu le poate vedea. Aşa zice 


lumea. 

DOCTORUL STOCKMANN De văzut, nu le poate vedea nimeni. 

MORTEN KIIL (râzând liniştit) Dumnezeu să mă ierte, dar o 
asemenea bazaconie n-am mai auzit niciodată până acum din gura 
ta. 

DOCTORUL STOCKMANN Ce vrei să spui? 

MORTEN KIIL Păi crezi că primarul o să creadă prostiile astea? 

DOCTORUL STOCKMANN Om vedea. 

MORTEN KIIL Atât de nebun n-o fi! 

DOCTORUL STOCKMANN Eu zic că va înnebuni toată lumea 
din oraş. 

MORTEN KIIL Toată lumea din oraş? Se poate. Aşa îi şi trebuie. 
Să se înveţe minte. Toţi se cred mai deştepţi decât noi, bătrânii. Din 
consiliul comunal m-au dat afară ca pe un câine. Le-a venit acum 
rândul şi lor. Joacă-le o festă, Tomas, să rămână de pomină. 

DOCTORUL STOCKMANN Da, tată socrule, însă... 

MORTEN KIIL Da, da, joacă-le o festă zdravănă. Dacă-i pui cu 
botul pe labe pe primar şi pe prietenii lui, îţi făgăduiesc că fac o 
danie de o sută de coroane pentru săraci. 

DOCTORUL STOCKMANN Frumos din partea dumitale... 

MORTEN KIIL Bani de aruncat nu am, după cum ştii. Dacă 
reuşeşti însă, de Crăciun dau săracilor cincizeci de coroane. 

(Din vestibul intră redactorul Hovstad.) 

HOVSTAD Bună dimineaţa! (Oprindu-se.) Scuzaţi, vă rog. 

DOCTORUL STOCKMANN Poftim, poftim! Intră. 

MORTEN KIIL (bodogănind) Şi dumnealui e amestecat în daravera 
asta? 

HOVSTAD Ce vreţi să spuneţi? 

DOCTORUL STOCKMANN Sigur că şi dumnealui. 

MORTEN KIIL Nu mi-aş fi închipuit niciodată. O să urle gazetele. 


Asta-i, Tomas! Gândeşte-te bine. Am plecat. 

DOCTORUL STOCKMANN Mai stai puţin, tată socrule. 

MORTEN KIIL Nu, mă duc. Tu să-ţi baţi joc de toţi, cât vei putea. 
N-o să fie fără folos! (Iese, urmat de doamna Stockmann.) 

DOCTORUL STOCKMANN (râzând) Închipuie-ţi! Bătrânul nu 
crede nimic din toată afacerea asta cu ţevile de apă. 

HOVSTAD Despre asta vorbeaţi? 

DOCTORUL STOCKMANN Da, despre asta. lar dumneata vii, 
desigur, să discuţi cu mine aceeaşi problemă. 

HOVSTAD Exact. Aveţi o clipă de răgaz, domnule doctor? 

DOCTORUL STOCKMANN Chiar şi mai multe, dragul meu. 

HOVSTAD Aţi primit vreo veste de la primar? 

DOCTORUL STOCKMANN Încă nu. Vine şi el îndată. 

HOVSTAD M-am gândit şi eu puţin la problema de aseară. 

DOCTORUL STOCKMANN Ei da, şi? 

HOVSTAD Pentru dumneavoastră, care sunteți medic şi om de 
ştiinţă, chestiunea asta cu ţevile de apă e un caz aparte. Vreau să 
spun că nu are nicio legătură cu alte lucruri. 

DOCTORUL STOCKMANN Ce vrei să spui? Să stăm puţin jos, 
dragul meu. Nu pe scaun; aici, pe divan. (Hovstad se aşază pe divan, iar 
doctorul într-un fotoliu în partea cealaltă a mesei.) Care-i părerea 
dumitale? 

HOVSTAD Spuneaţi ieri că din cauza murdăriilor din pământ, s-a 
infectat apa. 

DOCTORUL STOCKMANN Da, cu siguranţă, din cauza mlaştinii 
otrăvite de sus, din Valea Morilor. 

HOVSTAD Vă rog să mă scuzaţi, domnule doctor, însă 
convingerea mea este că fenomenul provine dintr-o cu totul altă 
mlaştină. 

DOCTORUL STOCKMANN Din care alta? 


HOVSTAD Din mlaştina în care trăieşte şi se descompune 
întreaga noastră viaţă comunală. 

DOCTORUL STOCKMANN Drace! Ce vorbă mai e şi asta, 
domnule Hovstad? 

HOVSTAD Vreau să spun că toate treburile comunei au încăput, 
încetul cu încetul, pe mâinile unei clici de funcţionari... 

DOCTORUL STOCKMANN Nu sunt toţi funcţionari. 

HOVSTAD E drept, însă cei care nu-s funcţionari, sunt prieteni şi 
acoliţi ai lor. Sunt toţi înstăriţii, toţi oamenii cu vază din oraş. Ei ne 
conduc. 

DOCTORUL STOCKMANN Sunt, totuşi, oameni capabili şi 
inteligenți. 

HOVSTAD Puteţi spune că au fost capabili şi inteligenţi când au 
instalat ţevile acolo unde se află acum? 

DOCTORUL STOCKMANN A fost, fireşte, o mare prostie din 
partea lor. Acum însă, lucrurile se vor îndrepta. 

HOVSTAD Credeţi că o să meargă atât de uşor? 

DOCTORUL STOCKMANN Uşor sau greu, va merge în orice caz. 

HOVSTAD Ca să meargă, trebuie să vă sprijine şi presa. 

DOCTORUL STOCKMANN Nu cred să fie nevoie. Sunt sigur că 
fratele meu... 

HOVSTAD Vă cer iertare, domnule doctor, însă eu am de gând să 
urmăresc problema de aproape. 

DOCTORUL STOCKMANN În coloanele gazetei? 

HOVSTAD Da. Când am preluat „Curierul poporului”, intenţia 
mea a fost să sparg toată gaşca de bătrâni îndărătnici care ţineau 
puterea în mâinile lor. 

DOCTORUL STOCKMANN Da, însă mi-ai povestit cum s-au 
sfârşit lucrurile. Aproape că au desfiinţat gazeta. 

HOVSTAD E drept că pentru moment am fost nevoiţi să coborâm 


tonul. Dacă i-am fi doborât pe bătrâni, băile ar fi fost amenințate să 
nu mai ia fiinţă. Acum însă, ne putem lipsi de ei, fiindcă băile există. 

DOCTORUL STOCKMANN De lipsit ne putem lipsi de ei, dar 
nu-i mai puţin adevărat că le datorăm multă recunoştinţă. 

HOVSTAD Li se va recunoaşte tot ce merită să fie recunoscut. Dar 
un ziarist popular ca mine nu poate neglija un prilej ca ăsta. Am 
ajunge atunci la vechea credinţă că acei care ne conduc sunt ființe 
infailibile. Astăzi, o superstiție ca asta nu mai poate găsi crezare. 

DOCTORUL STOCKMANN De acord cu dumneata, domnule 
Hovstad. De superstiții nu avem nevoie. 

HOVSTAD Nu vreau să-l critic pe primar, pentru că e fratele 
dumneavoastră. Cred însă că sunteţi de aceeaşi părere cu mine, şi 
anume că adevărul are prioritate înaintea oricăror alte considerente. 

DOCTORUL STOCKMANN Se-nţelege că sunt de aceeaşi părere. 
Numai că... 

HOVSTAD Vă rog să nu luaţi în nume de rău ceea ce vă spun. Nu 
sunt nici egoist, nici mai dornic de putere decât majoritatea 
oamenilor. 

DOCTORUL STOCKMANN Spune cineva asta? 

HOVSTAD După cum ştiţi, eu mă trag din popor. Am avut 
destule ocazii să văd ce-i doare pe cei de jos. Dorinţa lor, domnule 
doctor, e să ia parte la conducerea treburilor publice. Ceea ce 
dezvoltă capacitatea şi lărgeşte cunoştinţele. Şi în acelaşi timp 
contribuie la creşterea respectului de sine. 

DOCTORUL STOCKMANN Te înţeleg perfect, dragul meu. 

HOVSTAD Ei bine, convingerea mea este că un ziarist îşi ia o 
mare răspundere când neglijează o ocazie care ar putea favoriza 
emanciparea celor mulți şi mici, a celor asupriţi. Lucrul acesta, după 
cum Ştiţi prea bine, în clica celor de sus se cheamă instigare, sau cam 
aşa ceva. N-au decât să-i spună cum poftesc. Eu însă vreau să am 


conştiinţa împăcată. 

DOCTORUL STOCKMANN Da, da, aşa-i, dragul meu. Totuşi... 
Drace! (Se aude o bătaie în uşă.) Intră! (În pragul uşii spre vestibul apare 
tipograful Aslaksen, îmbrăcat modest dar cuviincios, în haine negre, cu un 
fular alb cam mototolit, cu mănuşi şi cu jobenul în mână.) 

ASLAKSEN (cu o plecăciune) Vă rog să mă iertaţi, domnule doctor, 
că am îndrăzneala... 

DOCTORUL STOCKMANN (ridicându-se) O! Uite-l şi pe 
tipograful Aslaksen! 

ASLAKSEN Eu sunt, domnule doctor. 

HOVSTAD (ridicându-se) Cu mine ai treabă, Aslaksen? 

ASLAKSEN Nu. Nici nu ştiam că sunteţi aici. Cu domnul doctor 
aveam ceva de vorbit. 

DOCTORUL STOC KMANN Cu ce te pot servi? 

ASLAKSEN E adevărat ce mi-a spus domnul Billing, că aveţi de 
gând să ne faceţi rost de o uzină de apă mai bună? 

DOCTORUL STOCKMANN Da, pentru băile noastre. 

ASLAKSEN Bine, am înţeles. Tocmai de aceea am venit, să vă 
spun că voi sprijini din toate puterile mele iniţiativa dumneavoastră. 

HOVSTAD (Către doctor) Ei, vedeţi? 

DOCTORUL STOCKMANN Îţi mulţumesc din suflet, însă... 

ASLAKSEN E posibil să aveţi nevoie şi de ajutorul nostru, al 
micilor burghezi. Noi putem forma oarecum, aici, în oraş, o 
majoritate compactă, numai să vrem. Şi e bine întotdeauna, domnule 
doctor, să aveţi majoritatea de partea dumneavoastră. 

DOCTORUL STOCKMANN Incontestabil. Nu cred însă că în 
cazul de faţă e nevoie de pregătiri speciale. E o chestiune atât de 
simplă! 

ASLAKSEN Aşa o fi, însă eu cunosc prea bine autorităţile locale. 
Cei care deţin puterea nu acceptă cu dragă inimă propuneri venite 


din altă parte. De aceea cred că n-ar strica să facem o mică 
demonstraţie. 

HOVSTAD Da, tocmai. 

DOCTORUL STOCKMANN Demonstraţie, zici? Şi cum vrei să 
demonstrăm, de fapt? 

ASLAKSEN Cu multă cumpătare, fireşte, domnule doctor. Eu 
sunt un om moderat, şi cumpătarea, după mine, e prima virtute a 
unui cetățean. 

DOCTORUL STOCKMANN Eşti de altfel cunoscut în privința 
asta, domnule Aslaksen... 

ASLAKSEN Aşa zic şi eu. Chestia asta cu uzina de apă are o 
însemnătate foarte mare pentru noi, mica burghezie. Băile sunt 
pentru oraşul nostru un fel de mină de aur. Prin ele trăim cu toţii — 
mai ales noi, proprietarii. Aşa că, se înţelege, suntem gata să 
sprijinim din răsputeri opera dumneavoastră. Eu fiind acum şi 
preşedinte al Uniunii proprietarilor... 

DOCTORUL STOCKMANN Da? 

ASLAKSEN În afară de faptul că sunt şi agent al societăţii 
„Temperanţa”... Ştiţi, desigur, că lupt pentru temperanţă? 

DOCTORUL STOCKMANN Da, da. 

ASLAKSEN Aşa că vin în contact cu multă lume. Şi fiind cunoscut 
ca un cetățean ponderat şi supus legilor, cum aţi zis şi 
dumneavoastră, domnule doctor, mă bucur în oraş de oarecare 
influenţă, de un anumit prestigiu, ca să zic aşa. 

DOCTORUL STOCKMANN Asta o ştiu foarte bine, domnule 
Aslaksen. 

ASLAKSEN Tocmai de aceea cred că ar fi uşor pentru mine să 
întocmesc o adresă... 

DOCTORUL STOCKMANN O adresă!? 

ASLAKSEN Da, o adresă din părea cetăţenilor oraşului, prin care 


să vi se aducă mulţumiri pentru descoperirea de mare folos social pe 
care aţi făcut-o. Bineînţeles, adresa va trebui redactată cu multă 
chibzuială, ca să nu supere autorităţile şi pe cei de la putere. Dacă 
avem tact şi măsură, nimeni nu poate lua gestul nostru în nume de 
rău. 

HORSTAD Şi, la urma urmelor, chiar dacă nu le-ar fi pe plac celor 
mari... 

ASLAKSEN A, nu! Autorităţile nu trebuie să le jignim câtuşi de 
puţin. De ce să facem opoziţie celor care ne conduc? Eu, unul, am 
făcut doar destulă opoziţie pe vremuri şi nu m-am ales cu nimic. Cu 
toate astea, un cetăţean care îşi spune sincer părerea nu poate jigni 
pe nimeni. 

DOCTORUL STOCKMANN  (strângându-i mâna) Nu-i poţi 
închipui, dragă domnule Aslaksen, cât mă bucură ajutorul 
concetăţenilor mei. Mă bucură mult, zău! Şi acum, ştii ce? Hai să 
bem împreună un păhărel de Xeres! 

ASLAKSEN Mulţumesc foarte mult, însă eu nu obişnuiesc 
băuturi spirtoase. 

DOCTORUL STOCKMANN Nici măcar un pahar de bere? 

ASLAKSEN Nici, domnule doctor. Nu beau nimic înainte de 
masă. Mă duc în oraş să stau de vorbă cu câţiva proprietari şi să 
pregătesc atmosfera. 

DOCTORUL STOCKMANN Eşti foarte binevoitor, domnule 
Aslaksen. Nu cred, totuşi, că e nevoie de o astfel de pregătire. 
Lucrurile pot să meargă foarte bine şi de la sine. 

ASLAKSEN Autorităţile se urnesc cam greu, domnule doctor. Nu 
vreau să jignesc pe nimeni, păcatele mele! Asta nu! 

HOVSTAD Las’ că mâine îi scuturăm noi puţintel la gazetă, 
Aslaksen. 

ASLAKSEN Bine, bine, dar cu multă măsură, domnule Hovstad. 


Altfel, nu ajungem la niciun rezultat. Ascultaţi ce vă spun eu. Sunt 
păţit. Vă las acum, domnule doctor. Ştiţi bine că noi, mica burghezie, 
stăm ca un zid în spatele dumneavoastră. Majoritatea compactă e de 
partea dumneavoastră. 

DOCTORUL STOCKMANN Îţi mulţumesc, dragă domnule 
Aslaksen. (Îi strânge mâna.) La revedere, la revedere! 

ASLAKSEN (către Hovstad) Veniţi şi dumneavoastră la tipografie, 
domnule Hovstad? 

HOVSTAD Vin ceva mai târziu. Mai am unele treburi. 

ASLAKSEN Atunci, bine. (Salută şi iese în vestibul, condus de către 
doctor.) 

HOVSTAD (în timp ce doctorul se întoarce) Ei, ce ziceţi, domnule 
doctor? Nu sunteţi de părere că a venit vremea să facem puţină 
curățenie, să punem capăt slăbiciunii şi laşităţii? 

DOCTORUL STOCKMANN E vorba de tipograful Aslaksen? 

HOVSTAD Da. Şi el e unul dintre cei care putrezesc în mlaştină, 
oricât de cumsecade ar fi de altfel. La fel e şi majoritatea la noi: 
merge când la dreapta, când la stânga; de hotărât, însă, nu se 
hotărăşte niciodată într-un fel. 

DOCTORUL STOCKMANN Mie, totuşi, Aslaksen mi-a făcut 
impresia unui om bineintenţionat. 

HOVSTAD Pentru mine, are preţ omul de nădejde şi plin de 
încredere în puterile lui. 

DOCTORUL STOCKMANN În privinţa asta, ai toată dreptatea, 
dragul meu. 

HOVSTAD Tocmai de aceea vreau să profit de ocazie şi să-i fac pe 
cei cu gânduri bune să prindă curaj. Trebuie să stârpim în oraşul 
nostru slugărnicia faţă de autorităţi. Greşeala asta de neiertat cu 
ţevile de apă trebuie să fie adusă la cunoştinţa tuturor cetăţenilor. 

DOCTORUL STOCKMANN Bine! Dacă socoteşti că acest lucru e 


spre binele public, n-am nimic de zis. Te rog să aştepţi însă să stau 
mai întâi de vorbă cu fratele meu. 

HOVSTAD Până una, alta, pregătesc un articol pentru gazetă. lar 
dacă primarul nu e de partea noastră... 

DOCTORUL STOCKMANN Şi crezi că nu va fi? 

HOVSTAD Se prea poate. Şi atunci? 

DOCTORUL STOCKMANN Atunci îţi promit... Da... Atunci vei 
putea publica articolul meu în întregime. 

HOVSTAD Da? Îmi daţi cuvântul? 

DOCTORUL STOCKMANN (întinzându-i manuscrisul) la-l cu 
dumneata. Ar fi bine să-l citeşti de la un capăt la altul şi pe urmă poţi 
să mi-l dai înapoi. 

HOVSTAD Perfect. Îl voi citi. Şi acum vă spun la revedere, 
domnule doctor. 

DOCTORUL STOCKMANN La revedere! Să vezi ce bine o să 
meargă treaba, domnule Hovstad. 

HOVSTAD Hm! Rămâne de văzut. (Iese prin vestibul.) 

DOCTORUL STOCKMANN (ducându-se să arunce o privire în 
sufragerie) Katrine! Te-ai întors, Petra? 

PETRA (intrând) Da, chiar acum m-am întors de la şcoală. 

DOAMNA STOCKMANN (intrând şi ea) N-a venit încă Peter? 

DOCTORUL STOCKMANN Nu, dar am discutat mult cu 
Hovstad. E foarte preocupat de descoperirea mea. Are, pe cât s-ar 
părea, o importanţă mult mai mare decât credeam la început. Aşa că 
Hovstad mi-a pus gazeta la dispoziţie, în cazul când voi avea nevoie 
de ea. 

DOAMNA STOCKMANN Şi crezi că vei avea nevoie? 

DOCTORUL STOCKMANN Nu cred, însă pentru mine e o mare 
mândrie să am de partea mea presa liberă şi independentă. Afară de 
asta, să-ţi mai spun ceva: m-a vizitat şi preşedintele Uniunii 


proprietarilor. 

DOAMNA STOCKMANN Serios? Şi ce vrea de la tine? 

DOCTORUL STOCKMANN Vrea să mă sprijine şi el la nevoie. 
Toţi vor să mă sprijine. Ştii, Katrine, ce am alături de mine? 

DOAMNA STOCKMANN Alături de tine? Ce poţi avea alături? 

DOCTORUL STOCKMANN Am majoritatea compactă, draga 
mea. 

DOAMNA STOCKMANN Aha! Şi asta e bine, Tomas? 

DOCTORUL STOCKMANN Cred şi eu că e bine! (Îşi freacă 
mâinile, plimbându-se de colo până colo.) O, Doamne! Ce plăcut e să 
trăiască cineva în armonie frăţească şi neştirbită cu toţi concetăţenii! 

PETRA Şi să faci, tată, atâtea lucruri bune şi folositoare! 

DOCTORUL STOCKMANN Şi, după toate, pentru oraşul în care 
te-ai născut! Nu, draga mea? 

DOAMNA STOCKMANN Ia! Sună. 

DOCTORUL STOCKMANN El trebuie să fie! (Se aude o bătaie în 
uşă.) Intră! 

PRIMARUL (intrând în vestibul) Bună dimineaţa! 

DOCTORUL STOCKMANN Bine-ai venit, Peter. 

DOAMNA STOCKMANN Bună dimineaţa, cumnate! Ce mai 
faci? 

PRIMARUL Mulţumesc. Aşa şi aşa. (Către doctor.) Ieri, după orele 
de birou, am primit manuscrisul tău cu privire la apa băilor noastre. 

DOCTORUL STOCKMANN Şi l-ai citit? 

PRIMARUL Da. 

DOCTORUL STOCKMANN Ei, ce zici? 

PRIMARUL (privindu-l pieziş) Hm! 

DOAMNA STOCKMANN Petra, noi haidem la treburile noastre. 
(Se retrage cu fiica ei în încăperea din stânga.) 

PRIMARUL (după o pauză) Era într-adevăr nevoie să faci atâtea 


cercetări pe ascuns, fără ştirea mea? 

DOCTORUL STOCKMANN N-am avut încotro, câtă vreme nu 
aveam siguranţa deplină. 

PRIMARUL Şi crezi că acuma o ai? 

DOCTORUL STOCKMANN Sper că te-ai convins şi tu. 

PRIMARUL Ai poate de gând să prezinţi acest document 
direcţiunii băilor, ca un raport oficial? 

DOCTORUL STOCKMANN Se înţelege. Trebuie să se facă ceva. 
Şi asta repede. 

PRIMARUL În memoriul tău, te serveşti, ca de obicei, de cuvinte 
tari. Spui, între altele, că în permanenţă oferim otravă vizitatorilor 
veniţi la băile noastre. 

DOCTORUL STOCKMANN Puteam să spun altceva, dragă 
Peter? Gândeşte-te şi tu. Apa de băut, infectată; cea de băi, infectată. 
Oferim apa asta celor care vin la noi de bună-credinţă şi ne plătesc 
bani grei ca să-şi recapete sănătatea. 

PRIMARUL Şi ai ajuns, vasăzică, la concluzia că avem de săpat o 
groapă în care să se scurgă toate aşa-zisele murdării de sus, din 
Valea Morilor, şi să înlocuim toate conductele? 

DOCTORUL STOCKMANN Tu vezi altă soluţie? Eu nu. 

PRIMARUL Azi dimineaţă am căutat să stau de vorbă cu 
arhitectul oraşului. Mai mult în glumă decât în serios, am atins 
problema anumitor măsuri pe care ar urma să le luăm cândva, în 
viitor. 

DOCTORUL STOCKMANN Cândva, în viitor? 

PRIMARUL Arhitectul a zâmbit, fireşte, auzind părerea mea, 
după el extravagantă. Ţi-ai dat osteneala, Tomas, să te gândeşti cât 
ne-ar costa schimbările pe care le ceri? După explicaţiile ce mi s-au 
dat, cheltuielile s-ar urca la câteva sute de mii de coroane. 

DOCTORUL STOCKMANN La o sumă atât de mare? 


PRIMARUL Partea proastă e însă alta: lucrările ar dura cel puţin 
doi ani. 

DOCTORUL STOCKMANN Doi ani, spui? Doi ani încheiaţi? 

PRIMARUL Cel puţin. Şi până una, alta, ce facem cu băile? Le 
închidem? Sigur că asta ar trebui să facem. Ori poate crezi că ar mai 
veni cineva la noi, după ce s-ar răspândi zvonul că apa de aici pune 
în primejdie sănătatea oamenilor? 

DOCTORUL STOCKMANN De, Peter! Asta-i situaţia. 

PRIMARUL Şi tocmai acum, când băile noastre au luat un avânt 
atât de puternic! Nu uita că şi unele oraşe vecine îndeplinesc condiţii 
spre a deveni staţiuni balneare. Nu crezi că s-ar putea pune toate pe 
lucru, să-i atragă ele pe vilegiaturişti? Nu încape nicio îndoială că aşa 
vor face. Vom distruge deci toată instalaţia care ne-a costat o groază 
de bani, iar tu îţi vei duce la ruină orăşelul natal. 

DOCTORUL STOCKMANN Eu, să-l duc la ruină? 

PRIMARUL Localitatea noastră poate avea un viitor frumos 
numai graţie băilor. De asta cred că îţi dai seama, ca şi mine. 

DOCTORUL STOCKMANN Ce crezi atunci că putem face? 

PRIMARUL Citind ce-ai scris, n-am ajuns la convingerea că 
situaţia băilor noastre, în ce priveşte apa, e chiar atât de gravă cum o 
prezinţi tu. 

DOCTORUL STOCKMANN Din nefericire, e mult mai gravă. Ce? 
Vrei să aşteptăm până la vară, când încep căldurile cele mari? 

PRIMARUL Eu ţi-am spus ce părere am, dragul meu. Tu prea 
exagerezi lucrurile. La urma urmei, chiar dacă ar exista unele 
neajunsuri, un doctor priceput poate lua la timp măsurile necesare 
ca să le evite. 

DOCTORUL STOCKMANN Bine. Zi mai departe. 

PRIMARUL Recunosc că alimentarea cu apă a băilor e o problemă 
de fapt, care trebuie tratată ca atare. Direcţiunea ar dori totuşi să ştie 


din timp dacă anumite renovări nu s-ar putea face cu sacrificii 
băneşti nu prea mari. 

DOCTORUL STOCKMANN Cum îţi închipui că m-aş putea preta 
la o înşelăciune ca asta? 

PRIMARUL Înşelăciune? 

DOCTORUL STOCKMANN Da, ceea ce spui tu ar fi o 
înşelăciune, o minciună, o adevărată crimă împotriva societăţii! 

PRIMARUL Îţi repet: n-am ajuns la convingerea că la mijloc e o 
primejdie atât de gravă. 

DOCTORUL STOCKMANN Da, n-ai ajuns. Nici nu se putea 
altfel. Eu ştiu însă că raportul meu e cinstit şi întemeiat. Asta o ştii 
bine şi tu, deşi nu accepţi punctul meu de vedere. De ce nu recunoşti 
marea greşeală pe care-ai făcut-o tu însuţi, instalând băile acolo unde 
se află acum? Eu, totuşi, citesc bine în sufletul tău. 

PRIMARUL Chiar dacă-ar fi aşa... Dacă vreau să-mi apăr 
reputaţia, de care sunt mândru, este numai în interesul oraşului. 
Fără autoritate morală, treburile comunei nu pot fi conduse cum se 
cuvine. De aceea, ca de altfel şi pentru alte motive, stărui ca raportul 
tău să nu ajungă la administraţia băilor. Chestiunea să rămână 
deocamdată între noi, iar mai târziu o voi aduce în discuţie şi vom 
face fără mult zgomot cum va fi mai bine. Nu trebuie să ajungă însă 
nimic, nici măcar o vorbă, la cunoştinţa publică, din afacerea asta 
nenorocită. 

DOCTORUL STOCKMANN Asta n-o putem împiedica, dragul 
meu Peter. 

PRIMARUL Trebuie s-o împiedicăm şi o vom împiedica. 

DOCTORUL STOCKMANN Şi eu îţi spun că nu se poate. Prea 
multă lume a aflat despre afacerea asta. 

PRIMARUL Or fi ştiind poate domnii de la „Curierul poporului”. 

DOCTORUL STOCKMANN Da, ştiu şi ei. Presa liberă şi 


independentă va stărui să vă faceţi datoria. 

PRIMARUL (după o scurtă pauză) Eşti un om din cale-afară de 
nechibzuit, Tomas. Nu te gândeşti ce urmări pot rezulta, chiar 
pentru tine, din acest scandal? 

DOCTORUL STOCKMANN Urmări? Pentru mine? 

PRIMARUL Da, pentru tine şi-ai tăi. 

DOCTORUL STOCKMANN Ce dracu vrei să spui? 

PRIMARUL Cred că am fost întotdeauna un frate bun pentru tine, 
gata oricând să-ţi sar în ajutor. 

DOCTORUL STOCKMANN Da, recunosc, şi chiar îți mulțumesc. 

PRIMARUL Nu-i nevoie. De altfel, m-am purtat aşa, într-o 
anumită măsură, chiar în interesul meu. Am tras mereu nădejde să te 
ţin oarecum în frâu, când te-am ajutat să-ţi creezi o situaţie materială 
mai bună. 

DOCTORUL STOCKMANN Aha! M-ai ajutat în interesul tău? 

PRIMARUL Într-o anumită măsură, cum am spus. E foarte 
dureros pentru un funcţionar public să vadă că una dintre rudele lui 
cele mai apropiate se compromite mereu. 

DOCTORUL STOCKMANN Şi ai credinţa că eu mă compromit? 

PRIMARUL Da, din nefericire te compromiţi, fără să-ţi dai seama. 
Ai o fire neastâmpărată, arțăgoasă, rebelă. Asta şi explică pornirea ta 
funestă de a scrie şi publica vrute şi nevrute. Cum îţi intră o idee în 
cap, te şi repezi să ticluieşti un articol sau o broşură, ca s-o dezvolți. 

DOCTORUL STOCKMANN Datoria oricărui cetăţean e să pună 
societatea în curent cu toate ideile noi. 

PRIMARUL Societatea nu are nevoie de idei noi. Îi sunt de ajuns 
cele vechi şi bune. 

DOCTORUL STOCKMANN Mi-o spui fără înconjur? 

PRIMARUL Da, trebuie să vorbesc odată cu tine pe şleau. Până 
acum am tot evitat acest lucru, ştiind bine că-ţi sare ţțandăra din 


senin. Dar acum sunt dator să-ţi spun adevărul, Tomas. Nu-ţi 
închipui cât rău îţi faci singur cu firea ta nesocotită. Te plângi 
împotriva autorităţilor locale, ba chiar şi împotriva guvernului, 
susții că nu eşti luat în seamă şi că eşti persecutat. Dar se poate 
aştepta la altceva un om stânjenitor ca tine? 

DOCTORUL STOCKMANN Ei, poftim! Sunt şi stânjenitor după 
alte toate? 

PRIMARUL Da, Tomas, eşti un om prea incomod ca să lucreze 
cineva cu tine. Te-am pus doar la încercare. Prea te crezi grozav. Ai 
uitat pesemne că postul de medic al băilor mi-l datorezi mie. 

DOCTORUL STOCKMANN Ba te rog să mă ierți. Postul mi se 
cuvenea mie de drept. Mie şi numai mie! Mi-am dat cel dintâi seama 
că localitatea noastră poate deveni o stațiune balneară înfloritoare. 
Am fost singurul care am susținut atunci acest lucru şi m-am luptat 
ani de zile în şir ca să-mi văd realizată ideea. Am scris mereu, am tot 
scris... 

PRIMARUL Incontestabil. Atunci însă nu era momentul prielnic. 
Afară de asta, nu puteai judeca bine situaţia acolo, în fundul acela de 
ţară, unde trăiai. Când a venit însă momentul oportun, eu, împreună 
cu alţii, am adus chestiunea în discuţie... 

DOCTORUL STOCKMANN Da, ca să încurcaţi toate planurile 
mele cele mai bune! Se şi vede azi cât de pricepuţi aţi fost. 

PRIMARUL Ba se vede, după părerea mea, un singur lucru: că tu 
cauţi cu tot dinadinsul să dai drumul temperamentului tău belicos. 
Îţi duşmăneşti şefii! E vechiul tău obicei. Nu recunoşti nicio 
autoritate. Te uiţi chiorâş la oricine ocupă o funcţie superioară şi 
îndată găseşti că e bună orice armă de atac împotriva lui. Acum, 
însă, ţi-am atras atenţia ce interese sunt în joc pentru tot oraşul, deci 
şi pentru mine. De aceea te previn, Tomas, că rămân inflexibil în tot 
ceea ce găsesc de cuviinţă să-ţi cer. 


DOCTORUL STOCKMANN Ce vrei să-mi ceri? 

PRIMARUL Ai fost indiscret şi ai divulgat unor străini unele 
lucruri delicate, care ar fi trebuit privite ca un secret al direcţiei 
băilor, şi care acum fireşte, nu mai pot fi cocoloşite. Ba, mai mult, vor 
circula în curând tot felul de zvonuri, iar răuvoitorii le vor alimenta 
cu tot felul de născociri, unele după altele. Aşa că va fi nevoie ca tot 
tu să le combati în mod public. 

DOCTORUL STOCKMANN Eu? Cum? Nu înţeleg! 

PRIMARUL Ar trebui să declari că ai făcut noi cercetări şi ai ajuns 
la concluzia că primejdia nu e nici pe departe atât de mare, că 
situaţia nu e nici pe departe atât de gravă cum ai bănuit în primul 
moment. 

DOCTORUL STOCKMANN Aha! Asta aştepţi de la mine? 

PRIMARUL Mai aştept să declari în mod public că ai deplină 
încredere în autorităţi şi eşti încredinţat că se vor lua toate măsurile 
cuvenite pentru înlăturarea oricăror neajunsuri. 

DOCTORUL STOCKMANN Pentru nimic în lume nu voi face 
asta, atâta vreme cât voi umblaţi cu minciuni şi cârpăceli. Da, Peter. 
Îți vorbesc cu toată convingerea. 

PRIMARUL Ca slujbaş, nu-ţi este îngăduit să ai o convingere 
individuală. 

DOCTORUL STOCKMANN (uimit) Zici că nu-mi este îngăduit... 

PRIMARUL Da, ca slujbaş. Ca persoană particulară, mă rog, e cu 
totul altceva, însă ca funcţionar subaltern al băilor n-ai voie să 
exprimi o convingere în contradicţie cu a şefilor tăi. 

DOCTORUL STOCKMANN Asta, zău, prea e de tot! Să nu-mi fie 
permis ca medic şi ca om de ştiinţă... 

PRIMARUL Problema în discuţie nu e de ordin strict ştiinţific. E 
mai mult de ordin tehnic şi economic. 

DOCTORUL STOCKMANN Indiferent de ce ordin ar fi, eu vreau 


să am libertatea de a mă pronunţa în orice fel de probleme! Câte 
există în lumea asta! 

PRIMARUL N-ai decât! Dar nu în chestiunea băilor noastre! Asta 
ţi-o interzicem categoric! 

DOCTORUL STOCKMANN (revoltat) Mi-o interziceţi? Cine? Voi, 
nişte... 

PRIMARUL i-o interzic eu, şeful tău direct. Şi o dată ce-ţi 
interzic un lucru, trebuie să te supui. 

DOCTORUL STOCKMANN  (stăpânindu-se) Peter! Dacă n-ai fi 
fratele meu... 

(Petra întredeschide uşa.) 

PETRA Nu trebuie să tolerezi, tată, aşa ceva. 

DOAMNA STOCKMANN (alergând după ea) Petra! Petra! 

PRIMARUL Bravo! Aţi ascultat la uşă, hai? 

DOAMNA STOCKMANN Vorbeaţi prea tare, ca să nu auzim... 

PETRA Da, am stat la uşă şi am ascultat. 

PRIMARUL De fapt, pe mine mă bucură... 

DOCTORUL STOCKMANN (apropiindu-se de el) Ai spus că-mi 
interzici şi că trebuie să mă supun? 

PRIMARUL M-ai silit să-ţi vorbesc pe tonul ăsta. 

DOCTORUL STOCKMANN Şi pretinzi, nu-i aşa, să reneg 
printr-o declaraţie publică tot ce-am scris? 

PRIMARUL Trebuie. 

DOCTORUL STOCKMANN Şi dacă nu vreau? 

PRIMARUL Atunci vom publica noi o declaraţie oficială, ca să 
liniştim spiritele. 

DOCTORUL STOCKMANN Foarte bine. Voi scrie atunci 
împotriva voastră. Voi susţine sus şi tare punctul meu de vedere şi 
voi dovedi că dreptatea e de partea mea. Vreau să văd ce veţi face 
atunci... 


PRIMARUL N-o să am încotro şi voi cere eu însumi destituirea ta. 

DOCTORUL STOCKMANN Ce? 

PETRA Tata, destituit? 

DOAMNA STOCKMANN Destituit? 

PRIMARUL Din postul de medic al băilor. Voi cere să ţi se dea 
preaviz şi să nu ţi se mai permită să te ocupi de interesele băilor. 

DOCTORUL STOCKMANN Veţi merge atât de departe cu 
îndrăzneala? 

PRIMARUL Da, siliţi de tine. 

PETRA Cum poţi să te porţi în felul ăsta, unchiule, cu un om ca 
tata? 

DOAMNA STOCKMANN Linişteşte-te, Petra! 

PRIMARUL (uitându-se la Petra) Halal să ne fie! Aici, fiecare 
găseşte cu cale să-şi dea părerea! Fireşte! (Către cumnata lui.) 
Dumneata, cumnată, eşti fără îndoială fiinţa cea mai cu judecată din 
casa asta. Foloseşte influenţa pe care o ai şi fă-l pe soţul dumitale să 
înţeleagă ce urmări ar decurge din toate astea, pentru el şi familia 
lui... 

DOCTORUL STOCKMANN Nu dau voie nimănui să poarte grija 
familiei mele. 

PRIMARUL ...Pentru familia lui şi pentru oraşul în care trăieşte! 

DOCTORUL STOCKMANN Binele oraşului meu îl vreau cu 
adevărat numai eu. Trebuie să denunț greşelile care şi aşa tot vor ieşi 
la iveală, mai curând sau mai târziu. Voi dovedi că-mi iubesc oraşul 
natal. 

PRIMARUL Tu, omul capabil, în orbirea lui, să-l lipsească de 
izvorul cel mai important din care îşi trage chiar existenţa... 

DOCTORUL STOCKMANN Izvorul e otrăvit, omule! Eşti 
pesemne nebun. Nu vezi că trăim aici vânzând pestilente, 
putreziciuni? Toată viaţa cea înfloritoare a societăţii noastre e 


hrănită cu minciuni. 

PRIMARUL Sunt închipuirile tale bolnăvicioase! Cine face 
insinuări atât de perverse împotriva oraşului în care trăieşte, nu 
poate să fie decât un duşman al poporului. 

DOCTORUL STOCKMANN (amenințător) Ai curajul să spui şi 
una ca asta?... 

DOAMNA STOCKMANN (aruncându-se între ei) Tomas! 

PETRA (apucându-şi tatăl de braţ) Fii calm, tată! 

PRIMARUL Nu vreau să mă expun la violențe. Eu te-am 
avertizat. Gândeşte-te la datoria pe care o ai faţă de tine şi faţă de ai 
tăi. Te las cu bine! (lese.) 

DOCTORUL STOCKMANN (plimbându-se furios prin cameră) Pot 
eu răbda să se poarte astfel cu mine? În casa mea, Katrine? Ce zici de 
întâmplarea asta? 

DOAMNA STOCKMANN E o ruşine şi o batjocură, Tomas! 

PETRA Ce i-aş face eu unchiului! 

DOCTORUL STOCKMANN Vina e a mea! Trebuia să le arăt de 
mult colții. Auzi vorbă! Să-mi spună mie că sunt un duşman al 
poporului! Eu! Nemaipomenit! 

DOAMNA STOCKMANN Gândeşte-te, totuşi, dragă Tomas, că 
Peter are puterea în mâinile lui. 

DOCTORUL STOCKMANN O fi având-o, însă eu am dreptatea. 

DOAMNA STOCKMANN O, da, dreptatea! Dar ce să faci cu ea, 
dacă-ţi lipseşte puterea? 

PETRA Vai, mamă! Cum poţi spune una ca asta? 

DOCTORUL STOCKMANN E posibil, într-o societate liberă, ca 
dreptatea să nu-ţi folosească la nimic? Zău că ai haz, Katrine! Afară 
de asta, nu am de partea mea presa liberă şi independentă? Nu am în 
spatele meu majoritatea compactă? Nu reprezintă toate astea o 
putere destul de mare? 


DOAMNA STOCKMANN O, Doamne, Tomas! Nu cumva ai de 
gând să... 

DOCTORUL STOCKMANN Ce anume? 

DOAMNA STOCKMANN Să te pui rău cu frate-tău? 

DOCTORUL STOCKMANN Ce altceva vrei sa fac, dacă ţin la 
dreptate şi la adevăr? 

DOAMNA STOCKMANN Asta nu-ţi poate fi de niciun folos. 
Dacă cei mari nu vor ceva, nu vor şi pace! 

DOCTORUL STOCKMANN Oho, Katrine! Aşteaptă puţin şi-ai să 
vezi ce război le declar! 

DOAMNA STOCKMANN Da, îl declari — şi pe urmă te vezi dat 
afară din slujbă. 

DOCTORUL STOCKMANN În orice caz, îmi voi face datoria faţă 
de societate. Eu, care sunt numit un duşman al poporului! 

DOAMNA STOCKMANN Dar familia ta, Tomas? Crezi tu că e 
spre binele nostru dacă-i faci datoria faţă de societate? 

PETRA Nu te gândi mereu numai la noi, mamă. 

DOAMNA STOCKMANN Uşor îţi vine să vorbeşti aşa. La 
nevoie, stai pe propriile tale picioare. Gândeşte-te însă la băieți, 
Tomas. Gândeşte-te puţin la tine însuţi şi la mine... 

DOCTORUL STOCKMANN Pesemne că ţi-ai pierdut minţile, 
femeia lui Dumnezeu! Dacă aş cădea în genunchi cu atâta jalnică 
laşitate în fața unui Peter şi a clicii lui blestemate, aş mai avea eu o 
singură clipă tihnită în viața mea? 

DOAMNA STOCKMANN Nu ştiu, însă ar fi vai şi amar de noi 
dacă ai rămâne pe drumuri, fără pâinea cea de toate zilele, fără un 
venit statornic. Am tras destule necazuri în tinereţea noastră. la 
seama, Tomas. Gândeşte-te bine. 

DOCTORUL STOCKMANN (se zbuciumă, încleştându-şi pumnii) 
Ce sunt în stare să facă nişte birocraţi afurisiţi unui om liber şi cinstit! 


E îngrozitor, Katrine! 

DOAMNA STOCKMANN Purtarea lor faţă de tine e pur şi 
simplu nedemnă. Câte nedreptăţi nu suntem, totuşi, siliţi să tolerăm 
în lumea asta! E vorba însă de băieţi, Tomas. Gândeşte-te la ei. Ce 
vor ajunge în viaţa lor? O, nu! Nu-ţi poţi îngădui să... (Intră Eilif şi 
Morten, cu cărțile de şcoală în mână.) 

DOCTORUL STOCKMANN Băieţii!... (Se opreşte deodată, cu o 
hotărâre fermă.) Nu! Dacă s-ar prăbuşi cerul şi pământul, capul nu 
mi-l plec sub un jug atât de ruşinos. (Se îndreaptă spre cabinetul său.) 

DOAMNA STOCKMANN (luându-se după el) Ce vrei să faci, 
Tomas? 

DOCTORUL STOCKMANN (din pragul uşii) Vreau să-mi păstrez 
dreptul de a privi cu seninătate în ochii copiilor mei, când vor creşte 
mari şi vor fi oameni liberi! (Intră în cabinet.) 

DOAMNA STOCKMANN (podidind-o lacrimile) Dumnezeu să ne 
ajute şi să ne aibă în paza lui! 

PETRA Tata e un erou. Nu cedează! (Băieții întreabă mirati ce s-a 
întâmplat, dar Petra le face semn să tacă.) 


Actul III 


(Redacţia gazetei „Curierul poporului”. La stânga, în fund, uşa de 
intrare. La dreapta, altă uşă cu un geamlăc prin care se poate vedea 
tipografia. Tot la dreapta, altă uşă. La mijloc, o masă mare acoperită 
cu hârtii, ziare şi cărţi. La stânga, în primul plan, o fereastră, lângă 
care se află un pupitru cu un scaun înalt. În jurul mesei, câteva 
fotolii, iar altele de-a lungul pereţilor. Încăperea e întunecoasă şi 
lipsită de orice confort. Mobilier vechi. Fotolii murdare şi 
deteriorate. În tipografie se văd lucrând câţiva zeţari. Ceva mai 
departe, o presă de mână, în funcţiune. Hovstad scrie la pupitru. 


Billing intră apoi din partea stângă, cu manuscrisul doctorului 
Stockmann în mână.) 


BILLING Ei, acum pot spune că... 

HOVSTAD (scriind) Ai citit manuscrisul de la un capăt la altul? 

BILLING (punând manuscrisul pe pupitru) Da, l-am citit. 

HOVSTAD Nu ţi se pare că doctorul e prea tăios? 

BILLING Tăios? E chiar grozav de tăios. Fiecare cuvânt cade cu 
greutate, ca o lovitură de ciocan. 

HOVSTAD Da, numai că nu cade nimeni, în ziua de azi, la prima 
lovitură de ciocan. 

BILLING Adevărat, dar vom continua să ciocănim mereu până-i 
vom dobori pe cei mari. Citind articolul doctorului, am avut 
impresia că revoluţia nu mai e departe. 

HOVSTAD (întorcându-se) Sst! Ai grijă să nu te audă Aslaksen. 

BILLING Aslaksen e un laş, un om fără curaj. De astă dată îţi vei 
realiza scopul. Ce zici? Apare articolul doctorului? 

HOVSTAD Da, apare, dacă primarul nu cedează. 

BILLING Dracu ştie ce va face! 

HOVSTAD Din fericire, poziţia noastră va fi utilă, orice s-ar 
întâmpla. Dacă primarul nu acceptă propunerile doctorului, va avea 
împotriva lui pe toţi micii burghezi, pe toţi proprietarii şi pe ceilalți. 
lar dacă le acceptă, atunci se pune rău cu mai toţi acţionarii băilor 
care până azi i-au fost cei mai buni susţinători. 

BILLING Ei da, pentru că vor fi nevoiţi să cheltuiască o groază de 
bani... 

HOVSTAD Fără doar şi poate. În felul ăsta, cercul se va rupe, iar 
noi vom putea lămuri lumea, de la o zi la alta, că primarul e un om 
incapabil din toate punctele de vedere şi vom cere ca toate posturile 
de încredere din oraş şi întreaga administraţie comunală să fie 


preluate de către poporul liber. 

BILLING Foarte bine! Aşa văd şi eu lucrurile. Suntem ca la 
începutul unei revoluţii. (Se aude o bătaie în uşă.) 

HOVSTAD Sst! (Cu glas tare.) Intră! (Pe uşa din stângă întră doctorul 
Stockmann; Hovstad îi iese înainte.) O! Bine că aţi venit, domnule 
doctor! Ce noutate ne aduceţi? 

DOCTORUL STOCKMANN Puteţi tipări, domnule Hovstad. 

HOVSTAD Aşadar, e în regulă? 

BILLING Ura! 

DOCTORUL STOCKMANN Am zis că puteţi tipări articolul meu. 
Rămâne aşa cum e, însă îl puteţi modifica pe ici, pe colo, dacă e 
nevoie. Vom avea război în oraş, domnule Billing. 

BILLING Război la cuțite. Aşa sper. Cuţitul la gât, domnule 
doctor! 

DOCTORUL STOCKMANN Articolul meu e doar un început. 
Am proiectate încă alte patru, chiar cinci. Unde e Aslaksen? 

BILLING (chemându-l din tipografie) Aslaksen! Vino puţin. 

HOVSTAD Aţi spus că vreţi să mai scrieţi încă patru sau cinci 
articole? În aceeaşi problemă? 

DOCTORUL STOCKMANN Nu, dragul meu. Despre cu totul 
altele... Toate, însă, în legătură cu apa de la băi şi cu infecția de 
acolo. Toate se leagă, vezi dumneata... Ca la o clădire veche, când 
începe să se dărâme. 

BILLING Adevărat. Niciodată nu poţi spune că s-a isprăvit 
treaba, până nu vezi toată clădirea la pământ. 

ASLAKSEN (din tipografie) E vorba să se dărâme ceva? Nu cred că 
domnul doctor se gândeşte să dărâme băile noastre. 

HOVSTAD Nici pomeneală. Nicio grijă. 

DOCTORUL STOCKMANN O, nu. E vorba de altceva. Ei, ce zici 
de articolul meu, domnule Hovstad? 


HOVSTAD Nu pot spune decât că este o capodoperă. 

DOCTORUL STOCKMANN Da? Mă bucur. Mă bucur mult. 

HOVSTAD E atât de clar şi de simplu! Nu-i nevoie să fie cineva 
specialist ca să-l înţeleagă. Sunt convins că toţi oamenii luminaţi vă 
vor aproba. 

ASLAKSEN Şi toţi oamenii chibzuiţi. 

BILLING Şi cei chibzuiţi şi cei nechibzuiţi. Tot oraşul, ce mai! 

ASLAKSEN Atunci putem tipări articolul. 

DOCTORUL STOCKMANN Aşa zic şi eu. 

HOVSTAD Mâine dimineaţă apare. 

DOCTORUL STOCKMANN Da. Nu trebuie să pierdem nicio zi. 
Uite ce vreau să te rog, domnule Aslaksen: aş dori să te ocupi 
personal de manuscris. 

ASLAKSEN Asta şi am de gând. 

DOCTORUL STOCKMANN Să ai grijă de el ca de ochii din cap. 
Nicio greşeală de tipar. Fiecare cuvânt îşi are greutatea lui. Mă întorc 
mai târziu. Aş vrea să văd puţin şpaltul. Abia aştept să apară 
articolul tipărit şi difuzat. 

BILLING Da, difuzat cu iuţeala fulgerului. 

DOCTORUL | STOCKMANN Supus judecății tuturor 
concetăţenilor cunoscători în materie! O! Nu vă puteţi închipui ce 
neplăceri am avut astăzi. Am fost ameninţat cu una, cu alta, chiar şi 
cu răpirea celor mai elementare drepturi ale omului. 

BILLING A drepturilor dumneavoastră de om? E posibil? 

DOCTORUL STOCKMANN Au căutat să mă umilească, mi-au 
spus că sunt un ticălos, mi-au cerut să pun interesul personal mai 
presus de cele mai adânci şi sfinte convingeri... 

BILLING Ce barbarie! 

HOVSTAD Păi da, te poţi aştepta la orice din partea unor astfel de 
oameni. 


DOCTORUL STOCKMANN Cu mine însă, nu le merge. Am să-i 
pun la locul lor cu dovezi zdrobitoare. În fiecare zi îi voi denunta în 
coloanele „Curierului”. Un articol exploziv după altul. 

ASLAKSEN Da, însă vreau să vă spun un lucru... 

BILLING Ura! Vom avea război. 

DOCTORUL STOCKMANN Voi da cu ei de pământ, îi voi strivi, 
le voi dărâma bastioanele în faţa tuturor oamenilor cinstiţi. Asta am 
de gând să fac. 

ASLAKSEN Numai să fiţi moderat, domnule doctor. Să atacați cu 
măsură. 

BILLING Dimpotrivă. Să nu faceţi economie de dinamită. 

DOCTORUL STOCKMANN (continuând împerturbabil) Nu e 
vorba numai de apă, cu toate murdăriile ei. Toată societatea are 
nevoie de aerisire, de dezinfectare. 

BILLING Aveţi perfectă dreptate. 

DOCTORUL STOCKMANN Cârpacii bătrâni trebuie înlăturați. 
În toate domeniile. Mi se deschid azi înainte orizonturi nesfârşite. 
Încă nu le cunosc bine, dar le voi da de rost. Trebuie să ne căutăm 
stegari noi, dragii mei! Să rânduim comandanţi noi la toate 
avanposturile! 

BILLING Da, da. 

DOCTORUL STOCKMANN Dacă vom fi uniţi, lucrurile vor 
merge strună. Revoluţia va aluneca de pe şantier, ca un vapor. Nu 
credeţi? 

HOVSTAD Eu, unul, cred că avem toate şansele să punem la locul 
ei toată administraţia comunală. 

ASLAKSEN lar eu sunt de părere că nu putem risca nimic, dacă 
procedăm cu tact şi măsură. 

DOCTORUL STOCKMANN Cine dracu se mai gândeşte dacă 
avem ceva de riscat ori nu? Eu fac ceea ce fac în numele adevărului şi 


la îndemnul conştiinţei mele. 

HOVSTAD Sunteţi un om care meritaţi tot sprijinul, domnule 
doctor. 

ASLAKSEN Da, nu încape nicio îndoială că doctorul e adevăratul 
prieten al oraşului. Un adevărat prieten al societăţii. 

BILLING Doctorul Stockmann e prietenul poporului, dragă 
Aslaksen. 

ASLAKSEN Sper că Uniunea proprietarilor va adopta în curând 
acest calificativ ca o lozincă. 

DOCTORUL STOCKMANN (strângând mişcat mâinile celor de față) 
Vă mulţumesc, dragii mei prieteni, prietenii mei credincioşi. Cu câtă 
plăcere v-am ascultat pe voi! Celălalt domn, fratele meu, a spus 
despre mine cu totul altceva, dar i-o plătesc eu cu vârf şi îndesat. Mă 
reped acum până la un biet bolnav, dar mă întorc, cum v-am spus. 
Ai grijă de manuscris, domnule Aslaksen. Să nu scoţi afară pentru 
nimic în lume nici măcar un semn de exclamaţie. Pune mai degrabă 
şi câteva de la dumneata. Aşa, dragii mei. Vă zic la revedere. 

(Salutări reciproce; doctorul iese, condus de toți până la uşă.) 

HOVSTAD Doctorul ne poate fi de mare folos. 

ASLAKSEN Cu condiţia să se ocupe numai de băi. Dacă merge 
mai departe, nu e prudent să-l urmăm. 

HOVSTAD Hm! Totul depinde de... 

BILLING Dumneata, Aslaksen, eşti grozav de fricos. 

ASLAKSEN Fricos? Da, sunt fricos, domnule Billing, când e vorba 
de grangurii oraşului nostru. Le-am gustat de atâtea ori papara. 
Când însă e vorba de politica mare şi de cei de la cârma ţării, să ştiţi 
că nu mai sunt fricos. 

BILLING Te cred, însă la dumneata se poate observa o 
contradicţie. 

ASLAKSEN Trebuie să ştiţi că eu am conştiinţă. Dacă dă cineva cu 


barda în guvern, nu face niciun rău societăţii, fiindcă nimeni nu se 
sinchiseşte. Guvernul nu se clatină, nici nu cade pentru atâta lucru. 
Dar dacă sunt aruncate peste bord autorităţile locale, atunci ne 
putem pomeni că vin la cârmă cei nepricepuţi, spre dauna 
ireparabilă a proprietarilor şi a tuturor celorlalţi. 

HOVSTAD Nu te gândeşti că cetăţenii pot fi educați să se conducă 
singuri? 

ASLAKSEN Omul care are atâtea treburi de făcut nu se poate 
gândi la toate, domnule Hovstad. 

HOVSTAD Atunci mai bine să nu am nimic de făcut. 

BILLING Cum aşa? 

ASLAKSEN (zâmbind) Hm! (Face semn spre pupitru.) Pe scaunul 
acela de redactor a stat înaintea dumneavoastră prefectul Stensgard. 

BILLING (scuipând) Ptiu! Transfugul ăla! 

HOVSTAD Eu nu sunt şi nu voi fi niciodată un om şovăitor. 

ASLAKSEN Un om politic nu trebuie să se lepede niciodată de 
credința sa, domnule Hovstad. (Către Billing.) lar dumneavoastră, 
domnule Billing, mi se pare că aţi aruncat o plasă în apă, zilele astea, 
ca să pescuiţi postul de secretar al primăriei. 

BILLING Eu? 

HOVSTAD Da, domnule Billing, dumneavoastră. 

BILLING Ei da, am făcut-o ca să-i necăjesc pe domnii de la 
primărie. 

ASLAKSEN Asta pe mine nu mă priveşte. Când mă acuză însă 
cineva de laşitate, când mă acuză cineva că mă contrazic în 
atitudinea mea, vreau să ştie toată lumea un lucru: trecutul politic al 
tipografului Aslaksen e o carte deschisă pentru oricine. Singura 
schimbare care s-a petrecut în viaţa mea, vedeți dumneavoastră, e că 
am devenit mai moderat. Inima îmi este cu totul pentru popor. Sunt 
însă întru câtva şi pentru cei care deţin puterea — puterea locală, 


vreau să zic. (Se duce în tipografie.) 

BILLING Nu eşti de părere, Hovstad, că ar trebui să ne 
descotorosim de el? 

HOVSTAD Cunoşti pe altul care ne-ar avansa bani pentru hârtie 
şi tipar? 

BILLING Păcat că n-avem capitalul necesar! 

HOVSTAD (aşezându-se la pupitru) O! De l-am avea! 

BILLING Ce-ar fi să vorbeşti cu doctorul Stockmann? 

HOVSTAD (răsfoind hârtiile) Nu mi-ar folosi la nimic. E om sărac. 

BILLING O fi, dar are în spate un om bun, pe bătrânul Morten 
Kiil-Bursucul, cum i se zice. 

HOVSTAD (scriind) Ştii sigur că ăla are ceva avere? 

BILLING FI să nu aibă? De altfel, o parte din averea lui va reveni 
familiei. Îi va înzestra pe copii, în orice caz. 

HOVSTAD (întorcându-se pe jumătate în scaun) Te bizui pe asta? 

BILLING Ba nu mă bizui pe nimic. 

HOVSTAD Foarte bine faci. Nici pe postul de la primărie să nu te 
bizui. N-o să-l obtii. 

BILLING Asta o ştiu de pe acum foarte bine. Chiar ţin mult să nu 
mi-l dea. O astfel de nedreptate nu face decât să-ţi mărească puterea 
de luptă. Într-un orăşel ca ăsta în care rareori găseşti un stimulent, e 
bine să fii întărâtat din când în când, văzându-te desconsiderat. 

HOVSTAD (scriind) Da, da. 

BILLING O să ai îndată ştiri de la mine. Mă duc să scriu 
proclamația pentru Uniunea proprietarilor. (Iese în camera din 
dreapta.) 

HOVSTAD (roade tocul cu dinții, stând la pupitru, şi răspunde încet) 
Hm! Bine, bine. (Bate cineva la uşă.) Intră! (Intră Petra pe uşa din stânga, 
din fund. Hovstad se ridică.) Dumneata eşti? Ai venit aici? 

PETRA Da. Te rog să mă scuzi. 


HOVSTAD (oferindu-i un fotoliu) Nu vrei să iei loc? 

PETRA Nu, mulţumesc. Plec îndată. 

HOVSTAD Ai venit cu ceva din partea tatălui dumitale? 

PETRA Nu, nu. Am venit din partea mea. (Scoțând o carte din 
buzunarul scurtei.) Ti-am adus nuvela. 

HOVSTAD De ce mi-o dai înapoi? 

PETRA Pentru că nu vreau s-o traduc. 

HOVSTAD Mi-ai promis totuşi... 

PETRA Da, însă atunci n-o citisem. Dumneata ai citit-o? 

HOVSTAD Nu. Ştii bine că nu cunosc engleza; însă... 

PETRA Foarte bine. Chiar de aceea îţi spun să cauţi pe altcineva. 
(Punând cartea pe masă.) Nu merge pentru „Curierul poporului”. 

HOVSTAD De ce nu? 

PETRA Pentru că e în contradicţie absolută cu propriile dumitale 
păreri. 

HOVSTAD Numai pentru asta? 

PETRA Nu mă înţelegi. E o nuvelă în care se povesteşte despre un 
regim supranatural, care are grijă de aşa-zişii oameni buni, făcând ca 
până la urmă totul să iasă bine pentru ei, în timp ce aşa-zişii oameni 
răi sunt pedepsiţi. 

HOVSTAD Păi aşa e şi bine să fie! Asta vrea şi poporul. 

PETRA Vrei să fii cel care dă poporului ceva în genul ăsta? Dar nu 
crezi niciun cuvânt din toată povestea. Ştii foarte bine că în realitate 
lucrurile se petrec altfel. 

HOVSTAD Ai perfectă dreptate. Un redactor însă nu poate scrie 
numai despre ceea ce-i place lui. De multe ori trebuie să te pleci în 
fața voinţei poporului, în lucruri mai puţin importante. Politica e 
doar lucrul de căpetenie în viaţă — pentru o gazetă, în orice caz. Şi 
dacă vreau să am poporul de partea mea când e vorba de libertate şi 
progres, nu trebuie să-l îndepărtez de mine. Dacă el găseşte că o 


poveste ca asta e morală în gazetă, la subsol, va accepta cu-atât mai 
bucuros ceea ce tipărim în restul ziarului. Au mai multă încredere. 

PETRA Ptiu! Întinzi curse cu atâta perfidie cititorilor dumitale. 
Doar nu eşti un păianjen. 

HOVSTAD (zâmbind) Îţi mulţumesc că ai o părere aşa de bună 
despre mine. Ideile exprimate de mine sunt însă numai ale lui 
Billing. 

PETRA Ale lui Billing? 

HOVSTAD Da, aşa spunea el aici într-una din zilele astea. Billing 
e cel care ţine morţiş să publice nuvela asta. Eu habar n-am de ea. 

PETRA Unde vrea să ajungă Billing cu părerile lui liberale?... 

HOVSTAD Păi să vezi, Billing e un om multilateral. Aud că 
umblă acum să obţină postul de secretar al primăriei. 

PETRA Asta n-o cred, Hovstad. Cum s-ar împăca el cu un post ca 
acela? 

HORSTAD N-ai decât să-l întrebi. 

PETRA Niciodată n-aş fi crezut asta despre Billing. 

HOVSTAD (privind-o mai stăruitor) Nu? Ţi se pare un lucru atât de 
neaşteptat? 

PETRA Da. Sau poate că nu. De fapt, nu ştiu... 

HOVSTAD Nu-i mare lucru de capul nostru, al gazetarilor, 
domnişoară. 

PETRA Vorbeşti serios? 

HOVSTAD Aşa cred uneori. 

PETRA Da, în vălmăşagul vieţii de toate zilele. Asta o mai înţeleg. 
Acum însă, când ţi-ai asumat o misiune atât de frumoasă... 

HOVSTAD ...Vrei să spui cu privire la tatăl dumitale? 

PETRA Da, tocmai. Acum, mi se pare că trebuie să te simţi mai 
presus decât majoritatea celorlalţi. 

HOVSTAD Da, cam aşa mă simt astăzi. 


PETRA Nu? [i-ai ales o misiune extraordinară! Vei deschide calea 
unor adevăruri necunoscute şi unor concepţii noi, curajoase. Chiar 
numai stând aşa, fără teamă, şi luând cuvântul pentru a apăra un om 
nedreptăţit... 

HOVSTAD Mai ales când acest om nedreptăţit este... hm!... Nu 
ştiu cum să mă exprim... 

PETRA De o cinste desăvârşită, voiai să spui. 

HOVSTAD (mai încet) Mai ales când e tatăl dumitale, voiam să 
spun. 

PETRA (stupefiată) Da? Asta voiai să spui? 

HOVSTAD Da, Petra. Da, domnişoară Petra. 

PETRA Ăsta e pentru dumneata lucrul cel mai de seamă? Nu 
problema în sine? Nu adevărul? Nu inima caldă şi generoasă a 
tatălui meu? 

HOVSTAD Ba da, şi asta, fireşte. 

PETRA Foarte-ţi mulţumesc. Te-a luat gura pe dinainte. Nu mai 
cred în dumneata, ori despre ce ar fi vorba. 

HOVSTAD Poţi să-mi iei în nume de rău că tot ce fac e mai mult 
de dragul dumitale? 

PETRA Sunt supărată că nu te-ai purtat corect cu tatăl meu. Ai 
vorbit cu el ca şi cum în primul rând adevărul şi binele societăţii ţi-ar 
sta la inimă. Şi pe tata l-ai înşelat, şi pe mine. Nu eşti omul care 
pretinzi că eşti. Şi asta n-am să ţi-o iert niciodată. Niciodată! 

HOVSTAD Nu trebuie să mi-o spui chiar atât de direct, 
domnişoară Petra. Cel puţin, nu acum. 

PETRA De ce nu acum? 

HOVSTAD Pentru că tatăl dumitale nu se poate lipsi de ajutorul 
meu. 

PETRA (privindu-l de sus) Şi dumneata eşti un astfel de om? Ptiu! 

HOVSTAD Nu, nu. Nu sunt ceea ce crezi dumneata. M-ai luat 


aşa, prin surprindere. 

PETRA Ştiu ce trebuie să cred. 

ASLAKSEN (din tipografie, repede şi misterios) Drace, domnule 
Hovstad! (Văzând-o pe Petra) Nu-i a bună! 

PETRA Cartea ţi-am adus-o, deci. Poţi s-o dai altcuiva. (Se 
îndreaptă spre uşa de ieşire). 

HOVSTAD (luându-se după ea) O clipă, domnişoară... 

PETRA Bună ziua... (Iese). 

ASLAKSEN Să vă spun una bună, domnule Hovstad. 

HOVSTAD Ce s-a întâmplat? 

ASLAKSEN Primarul e în tipografie. 

HOVSTAD Cum? Primarul? 

ASLAKSEN Da, vrea să stea de vorbă cu dumneavoastră. A intrat 
pe uşa din dos, ca să nu fie văzut, pasămite! 

HOVSTAD Ce poate să fie? Stai să văd eu. (Se duce spre uşa 
tipografiei, o deschide, salută şi îl pofteşte pe primar să intre). Bagă de 
seamă, Aslaksen. Să nu afle nimeni. 

ASLAKSEN N-aveti nicio grijă. (Se duce în tipografie). 

PRIMARUL Nu te aşteptai să mă vezi aici, domnule Hovstad. 

HOVSTAD Într-adevăr, nu mă aşteptam. 

PRIMARUL (uitându-se împrejur) Te-ai instalat foarte bine. Îmi 
place. 

HOVSTAD O! 

PRIMARUL Uite, am venit aşa, pe nepusă masă, să-ţi răpesc 
timpul. 

HOVSTAD Vă stau bucuros la dispoziţie, domnule primar. Dar 
daţi-mi voie să vă debarasez de... (Îi ia şapca şi bastonul şi le aşază pe 
un scaun). Sunteţi bun să luaţi loc? 

PRIMARUL (aşezându-se la masă) Mulţumesc. (Hovstad ia loc şi el la 
masă). Am avut un... un mare necaz astăzi, domnule Hovstad. 


HOVSTAD Da? Un primar are atâtea treburi pe cap... 

PRIMARUL Necazul de azi mi l-a cauzat medicul băilor. 

HOVSTAD Serios? Domnul doctor? 

PRIMARUL A întocmit un fel de memoriu către Direcţia băilor, cu 
privire la nişte pretinse defecte ale instalaţiei. 

HOVSTAD A făcut el aşa ceva? 

PRIMARUL Ce? Nu ţi-a spus nimic? Mi se pare că ţi-a povestit... 

HOVSTAD Da, adevărat, mi-a spus ceva... 

ASLAKSEN (din tipografie) Am nevoie de manuscris... 

HOVSTAD (supărat) Hm! E pe pupitru. 

ASLAKSEN (găsindu-l) În regulă. 

PRIMARUL Păi tocmai... 

ASLAKSEN E articolul doctorului, domnule primar. 

HOVSTAD La el v-aţi referit? 

PRIMARUL Chiar la el. Dumneata ce părere ai? 

HOVSTAD Nu sunt om de specialitate şi l-am citit cam în treacăt. 

PRIMARUL Şi totuşi, îl dai la tipar? 

HOVSTAD Nu pot refuza pe un om cu renume. 

ASLAKSEN Eu nu am niciun cuvânt la gazetă, domnule primar. 

PRIMARUL Se înţelege. 

ASLAKSEN Nu fac altceva decât să tipăresc ce mi se pune în 
mână. 

PRIMARUL E în perfectă regulă. 

ASLAKSEN Aşa că sunt nevoit să... (Se îndreaptă spre tipografie.) 

PRIMARUL Stai o clipă, domnule Aslaksen. Cu voia dumitale, 
domnule Hovstad... 

HOVSTAD Vă rog, domnule primar... 

PRIMARUL Eşti un om chibzuit şi cuminte, domnule Aslaksen... 

ASLAKSEN Mă bucur, domnule primar, că aveţi despre mine o 
astfel de părere. 


PRIMARUL ...Şi un om cu influenţă în cercuri largi. 

ASLAKSEN Mai ales în rândurile poporului de jos. 

PRIMARUL Micii contribuabili sunt cei mai numeroşi; aici, ca şi 
pretutindeni. 

ASLAKSEN Foarte adevărat. 

PRIMARUL Şi cunoşti, fără îndoială, sentimentele celor mai multi 
dintre ei. Nu-i aşa? 

ASLAKSEN Pot spune că da, domnule primar. 

PRIMARUL Mai ales când cetăţenii cu mijloace mai modeste 
manifestă o dispoziţie atât de lăudabilă de a face sacrificii... 

ASLAKSEN Ce vreţi să spuneţi? 

HOVSTAD Să facă sacrificii? 

PRIMARUL E un semn frumos al spiritului de grup. Un semn 


foarte frumos. Aş putea spune că nici nu mă aşteptam. Dumneata 
însă cunoşti mai bine decât mine sentimentele celor mici. 

ASLAKSEN Da, domnule primar, însă... 

PRIMARUL Şi sacrificiile pe care trebuie să le facă oraşul nu sunt 
chiar atât de mici. 

HOVSTAD Oraşul? 

ASLAKSEN Nu înțeleg. Băile doar... 

PRIMARUL După un deviz provizoriu care a fost întocmit, 
schimbările pe care medicul băilor le socoteşte necesare ar costa 
câteva sute de mii de coroane. 

ASLAKSEN O sumă enormă, dar... 

PRIMARUL Va fi nevoie, fireşte, să contractăm un împrumut 
comunal. 

HOVSTAD (ridicându-se) Asta ar însemna ca oraşul... 

ASLAKSEN  ...Să suporte cheltuiala! Ar însemna ca micii 
burghezi săraci să plătească din buzunarul lor! 

PRIMARUL Da, onorate domnule Aslaksen. Altfel cum să 


procurăm fondurile? 
ASLAKSEN Să le procure domnii proprietari ai băilor. 
PRIMARUL Nu cred că s-ar putea întinde mai mult cureaua. 
ASLAKSEN E sigur ceea ce spuneţi, domnule primar? 
PRIMARUL M-am încredinţat de asta. Dacă e vorba să se facă 
aceste mari schimbări, oraşul trebuie să suporte cheltuiala. 
ASLAKSEN Dumnezeu să mă ierte, domnule Hovstad, dar asta e 


cu totul altceva! 

HOVSTAD Sigur că da. 

PRIMARUL Nenorocirea este că vom fi siliţi să închidem băile 
timp de câţiva ani. 

HOVSTAD Să le închidem? De tot? 

ASLAKSEN Pe doi ani? 

PRIMARUL Da, lucrările vor dura cel puţin atât. 

ASLAKSEN Nu vom tolera asta pentru nimic în lume, domnule 
primar. Din ce să trăim până atunci noi, proprietarii? 

PRIMARUL lată o întrebare la care, cu părere de rău, cu greu îţi 
pot răspunde, domnule Aslaksen. Dar ce vrei să facem? Crezi 
dumneata că va mai veni vreun turist pe la noi când va ajunge să 
creadă că apa e infectată, că trăim într-un focar de infecţie, că tot 
oraşul... 

ASLAKSEN Şi asta ziceţi că e o simplă închipuire? 

PRIMARUL Cu toată bunăvoința mea, nu m-am putut convinge 
că ar fi altceva. 

ASLAKSEN În cazul acesta, doctorul Stockmann a comis o 
greşeală de neiertat. Vă rog să mă iertaţi, domnule primar, dar... 

PRIMARUL Spui un adevăr regretabil, domnule Aslaksen. Fratele 
meu a fost întotdeauna, din păcate, un zvăpăiat. 

ASLAKSEN Şi totuşi vreţi să-l sprijiniți, domnule Hovstad? 

HOVSTAD Cine şi-ar fi închipuit că... 


PRIMARUL Am întocmit o scurtă dare de seamă asupra situaţiei, 
aşa cum trebuie să fie concepută, judecând la rece. În ea am arătat 
cum s-ar putea remedia eventualele neajunsuri, cu mijloacele de care 
dispune administraţia băilor. 

HOVSTAD O aveţi la dumneavoastră, domnule primar? 

PRIMARUL (scotocindu-se în buzunar) Da, am adus-o pentru cazul 
când... 

ASLAKSEN (repede) Drace! El e! 

PRIMARUL Cine? Frate-meu? 

HOVSTAD Unde? Unde? 

ASLAKSEN E în tipografie. 

PRIMARUL Destul de prost! N-aş fi vrut să dau peste el aici; mai 
aveam de discutat unele chestiuni cu dumneavoastră. 

HOVSTAD (făcând semn spre uşa din dreapta) Până una, alta, intraţi 
acolo. 

PRIMARUL Bine, bine, dar? 

HOVSTAD Îl găsiţi numai pe Billing. 

ASLAKSEN Repede, repede, domnule primar! Uite-l că vine 


încoace! 

PRIMARUL Bine, însă căutaţi să-l expediaţi cât mai curând. (Iese 
pe uşa din dreapta, pe care Aslaksen o deschide şi o închide.) 

HOVSTAD Caută-ţi ceva de lucru, Aslaksen. (Se aşază la pupitru şi 
scrie, în timp ce Aslaksen scormoneşte un vraf de ziare pe un scaun, la 
dreapta.) 

DOCTORUL STOCKMANN (venind din tipografie) Mi s-a spus că 
nu e încă nicio corectură. 

ASLAKSEN (fără să se întoarcă) Păi cum aţi fi crezut, domnule 
doctor? 

DOCTORUL STOCKMANN Înţelegeți, sunt nerăbdător. Nu am 
tihnă până ce nu-mi văd articolul cules. 


HOVSTAD Hm! Asta va mai dura. Nu-i aşa, Aslaksen? 

ASLAKSEN Mă tem că da. 

DOCTORUL STOCKMANN Bine, dragii mei prieteni. Mai vin 
odată. Vin şi de două ori, dacă-i nevoie. O cauză atât de mare, binele 
întregului oraş... Nu trebuie să ne lăsăm pe tânjeală. (Dă să plece, dar 
se opreşte şi se întoarce.) Vreau să vă mai spun ceva. 

HOVSTAD Scuzaţi, dar nu poate să rămână pe altă dată? 

DOCTORUL STOCKMANN Numai două cuvinte. Mă gândeam 
ce va zice lumea când îmi va citi mâine dimineaţă articolul şi va afla 
că toată iarna am lucrat în linişte pentru binele oraşului... 

HOVSTAD Da, domnule doctor, însă... 

DOCTORUL STOCKMANN Ştiu ce vrei să spui. Credinţa 
dumitale e că mi-am îndeplinit o simplă datorie de cetăţean. Asta o 
ştiu şi eu. Concetăţenii mei însă, care țin la mine atât de mult... 

ASLAKSEN Da, domnule doctor, cetăţenii au ţinut mult la 
dumneavoastră, până azi. 

DOCTORUL STOCKMANN Tocmai de asta mă tem. De aceea 
spun: când vor citi articolul meu, mai ales păturile sărace, asta va fi 
pentru ele un apel să ia interesele oraşului în mâinile lor... 

HOVSTAD (ridicându-se) Hm! Nu vreau să vă ascund un lucru, 
domnule doctor... 

DOCTORUL STOCKMANN Aha! Bănuiam eu că aici se cloceşte 
ceva. Mă opun însă. Dacă se fac pregătiri... 

HOVSTAD Pentru ce? 

DOCTORUL STOCKMANN Pentru ceva, vreo demonstraţie, 
vreun banchet sau o subscripţie pentru un dar, te rog să-mi promiţi 
solemn că te vei opune. Te rog şi pe dumneata, domnule Aslaksen. 
M-ai auzit? 

HOVSTAD Vă rog să mă iertaţi, domnule doctor. În primul rând, 
nu vă putem spune adevărul curat. 


(Pe uşa din fund, în stânga, intră doamna Stockmann cu pălărie şi 
mantou.) 

DOAMNA STOCKMANN (văzându-l pe doctor) Bravo! 

HOVSTAD (ieşindu-i înainte) A venit şi doamna? 

DOCTORUL STOCKMANN Ce cauţi aici, Katrine? 

DOAMNA STOCKMANN Ştii bine ce caut. 

HOVSTAD Nu vreţi să luaţi loc, doamnă? Sau poate că... 

DOAMNA STOCKMANN Mulţumesc. Nu vă deranjaţi. Să nu 
credeţi că am venit să-l caut pe Stockmann. Trebuie să ştiţi însă că 
sunt mamă a trei copii. 

DOCTORUL STOCKMANN Vorbe! Asta o ştim şi noi. 

DOAMNA STOCKMANN Zău, parcă nu te-ai gândi la soţie şi la 
copii! Vrei să ne nenoroceşti pe toţi? 

DOCTORUL STOCKMANN Ai înnebunit, Katrine? Cum adică, 
un om cu soţie şi copii nu are voie să proclame adevărul, să fie un 
cetăţean folositor şi activ, să-şi slujească oraşul? 

DOAMNA STOCKMANN Toate cu măsură, Tomas! 

ASLAKSEN Aşa zic şi eu. Măsură în toate. 

DOAMNA STOCKMANN De-aia vă faceţi păcate cu noi, 
domnule Hovstad, când îl ademeniţi pe soțul meu să iasă din casă 
şi-l scoateţi din minţi cu toate poveştile astea de-aici. 

HOVSTAD Nu ademenesc şi nu scot pe nimeni din minţi. 

DOCTORUL STOCKMANN Eu, scos din minţi? Crezi că mă las 
scos din minţi? 

DOAMNA STOCKMANN Da, te laşi. Ştiu că eşti omul cel mai 
deştept din oraş, însă te laşi prostit foarte uşor. (Către Hovstad.) 
Gândiţi-vă numai că şi-ar pierde postul la băi. Doar pentru că tipăriţi 
ce a scris. 

ASLAKSEN Ei, aş! 

HOVSTAD Da, însă trebuie să ştiţi, domnule doctor, că... 


DOCTORUL STOCKMANN (zâmbind) Ha, ha! Să încercaţi 
numai... Ascultă, femeie! Ei se feresc. Eu însă am în spatele meu 
majoritatea compactă. 

DOAMNA STOCKMANN Da. Însă nenorocirea e tocmai că ai în 
spatele tău o astfel de grozăvie. 

DOCTORUL STOCKMANN Vorbe goale, Katrine! Du-te mai bine 
şi ocupă-te de gospodăria ta, iar pe mine lasă-mă să mă ocup de 
societate. Cum îţi poate fi teamă, când eu sunt atât de sigur şi de 
optimist? (Îşi freacă mâinile, plimbându-se în lung şi în lat.) Poţi fi sigură 
că adevărul şi poporul vor câştiga bătălia. Parcă văd toată burghezia 
liberală strângându-se într-o oaste triumfătoare! (Se opreşte lângă un 
scaun.) Ce dracu văd în faţa mea? 

ASLAKSEN (uitându-se într-acolo) Aoleu! 

HOVSTAD (acelaşi joc) Hm! 

DOCTORUL STOCKMANN Aici e într-adevăr piscul autorităţii! 
(Ia cu băgare de seamă chipiul primarului cu vârful degetelor şi îl ține în 
sus.) 

DOAMNA STOCKMANN Chipiul primarului! 

DOCTORUL STOCKMANN Uite şi bastonul de comandant! Ce 
dracu înseamnă asta? 

HOVSTAD Să vedeţi... 

DOCTORUL STOCKMANN Da, înțeleg. A fost aici să vă 
descânte. A venit şi când m-a văzut în tipografie... (ÎI pufneşte 
râsul)... a şters-o, domnule Aslaksen? 

ASLAKSEN (repede) A fugit, domnule doctor. 

DOCTORUL STOCKMANN Şi-a lăsat şi bastonul, şi... Ţi-ai găsit! 
Peter nu-şi lasă lucrurile nicăieri. Dar ce dracu aţi făcut totuşi cu el? 
Aha! E acolo, înăuntru. Să vezi acum, Katrine! 

DOAMNA STOCKMANN Tomas, te rog... 

ASLAKSEN Fiţi prudent, domnule doctor! (Doctorul şi-a pus în cap 


chipiul primarului şi i-a luat bastonul; apoi se duce spre uşa din dreapta, o 
deschide şi salută cu mâna la cozoroc. Primarul intră, mânios foc, urmat de 
Billing.) 

PRIMARUL Ce înseamnă gălăgia asta? 

DOCTORUL STOCKMANN Respectele mele, dragă Peter! Eu 
sunt acum autoritatea în oraş. (Se plimbă încoace şi încolo.) 

DOAMNA STOCKMANN (aproape plângând) Vai, Tomas! 

PRIMARUL (luându-se după doctor) Dă-mi chipiul şi bastonul! 

DOCTORUL STOCKMANN (ca şi înainte) Dacă tu eşti poliţai, eu 
sunt primar. Eu conduc oraşul, vezi? 

PRIMARUL Scoate chipiul din cap! Bagă de seamă că e chipiul de 
uniformă reglementară! 

DOCTORUL STOCKMANN Ei, aş! Crezi că poporul care se 
trezeşte se sperie de un chipiu de uniformă? O să vezi că mâine 
facem revoluţie în oraş. M-ai ameninţat că mă dai afară din postul 
meu. Acum însă te dau eu pe tine afară. Te dau afară din toate 
posturile de încredere pe care le ocupi. Crezi că nu sunt în stare? 
Bagă de seamă că am de partea mea forțele victorioase ale societăţii. 
Hovstad şi Billing vor tuna în „Curierul poporului”, iar tipograful 
Aslaksen va merge în fruntea întregii Uniuni a proprietarilor... 

ASLAKSEN Asta n-am s-o fac, domnule doctor. 

DOCTORUL STOCKMANN Ba ai s-o faci! 

PRIMARUL Aha! lar domnul Hovstad va adera şi el la agitaţie? 

HOVSTAD Nu, domnule primar. 

ASLAKSEN Nu, domnul Hovstad nu e nebun să se distrugă, 
distrugând şi gazeta, pentru o simplă închipuire. 

DOCTORUL STOCKMANN (privind împrejur) Ce vasăzică asta? 

HOVSTAD Aţi expus cauza dumneavoastră într-o lumină falsă, 
domnule doctor. De aceea n-o pot sprijini. 

BILLING În urma celor ce domnul primar a binevoit să-mi 


povestească în camera de alături... 

DOCTORUL STOCKMANN Minciuni toate! Nu vă potriviţi! 
Tipăriţi-mi articolul şi voi şti eu să-l apăr. 

HOVSTAD Nu-l tipăresc. Nu pot, nu vreau şi nu mă încumet să-l 
tipăresc. 

DOCTORUL STOCKMANN Nu te încumeţi? Ce vorbă e asta? 
Eşti doar redactor şi cred că redactorii conduc presa. 

ASLAKSEN Nu ei, domnule doctor, ci abonaţii. 

PRIMARUL Da, ei din fericire. 

ASLAKSEN Opinia publică, oamenii luminaţi, proprietarii şi toți 
ceilalţi. Iată cine conduce gazetele! 

DOCTORUL STOCKMANN (calm) Şi toate puterile astea sunt 
împotriva mea? 

ASLAKSEN Da. Pentru burghezie ar fi o adevărată ruină să se 
publice articolul dumneavoastră. 

DOCTORUL STOCKMANN Am înţeles. 

PRIMARUL Chipiul şi bastonul meu! (Doctorul îşi scoate chipiul din 
cap şi îl pune pe masă lângă baston.) Funcțiunea ta de primar a luat 
sfârşit. 

DOCTORUL STOCKMANN Mai e până la sfârşit. (Către Hovstad.) 
Vasăzică, domnule Hovstad, articolul meu nu poate fi publicat în 
„Curierul poporului”? 

HOVSTAD E absolut imposibil. Chiar şi din consideraţie pentru 
familia dumneavoastră. 

DOAMNA STOCKMANN O! Nu trebuie să purtaţi de grijă 
familiei noastre, domnule Hovstad. 

PRIMARUL (scoțând o hârtie din buzunar) Pentru orientarea 
publicului va fi de ajuns să se publice aceste rânduri. Ele sunt o 
declaraţie autentică. Vă rog. 

HOVSTAD (luând hârtia) Bine. Vom publica-o cu toată grija. 


DOCTORUL STOCKMANN lar pe a mea, vasăzică, nu. Să nu vă 
închipuiţi însă că mă veţi reduce la tăcere şi veţi înăbuşi adevărul! 
Nu merge treaba chiar atât de uşor cum credeţi voi. Domnule 
Aslaksen, te rog să-mi tipăreşti manuscrisul ca foaie volantă pe 
socoteala mea şi în editura mea. Am nevoie de patru sute de 
exemplare, adică de fapt, de cinci sau şase sute. 

ASLAKSEN Nu, domnule doctor. Chiar dacă m-aţi plăti în aur, 
n-aş avea curajul să vă pun la dispoziţie tipografia pentru aşa ceva. 
M-aş teme de opinia publică. Nu puteţi tipări articolul 
dumneavoastră nicăieri, în tot oraşul. 

DOCTORUL STOCKMANN Daţi-mi-l atunci înapoi. 

HOVSTAD (întinzându-i manuscrisul) Poftim! 

DOCTORUL STOCKMANN (căutându-şi pălăria şi bastonul) La 
lumină va ieşi oricum. ÎI voi citi la o mare întrunire publică. Toţi 
concetăţenii mei vor auzi glasul adevărului. 

PRIMARUL În acest scop, nimeni în tot oraşul nu-ţi va pune la 
dispoziţie un local. 

ASLAKSEN Absolut nimeni. Asta o ştiu sigur. 

BILLING Zadarnic veţi încerca, domnule doctor. 

DOAMNA STOCKMANN Asta ar fi din cale-afară de ruşinos. De 
ce e toată lumea împotriva ta? 

DOCTORUL STOCKMANN (mân1os) Îţi spun eu de ce. Pentru că 
aici, în oraş, toţi sunt nişte laşi, ca tine. Toţi se gândesc numai la 
familie, şi nu la binele societăţii. 

DOAMNA STOCKMANN (luându-l de braț) O să le arăt eu că şi 
un laş poate fi un om în toată puterea cuvântului, măcar o dată în 
viaţa lui. Acum sunt de partea ta, Tomas! 

DOCTORUL STOCKMANN Bravo, Katrine! Lumea va lua 
cunoştinţă de articolul meu. Dacă nu pot închiria un local, voi tocmi 
un toboşar să colinde cu mine oraşul şi-l voi citi la toate colţurile de 


stradă. 

PRIMARUL Nu cred că eşti chiar atât de nebun! 

DOCTORUL STOCKMANN Ba da, sunt! 

ASLAKSEN Nu veţi găsi nici un singur om în tot oraşul să vă 
însoțească. 

BILLING Sigur că nu! 

DOAMNA STOCKMANN Nu te lăsa, Tomas. Voi ruga băieţii să 
meargă cu tine. 

DOCTORUL STOCKMANN Luminată idee! 

DOAMNA STOCKMANN Morten va fi bucuros, iar Eilif nu va 
zice nu! 

DOCTORUL STOCKMANN Va merge şi Petra. Vei merge şi tu 
Katrine! 

DOAMNA STOCKMANN Eu nu, însă te voi privi de la fereastră. 
Da, dragul meu. 

DOCTORUL STOCKMANN (o cuprinde cu brațele şi o sărută) Îţi 
mulţumesc. Şi acum, domnilor, vom lupta. Vreau să văd dacă 
răutatea omenească are atâta putere să închidă gura unui patriot 
care vrea să facă un act de salubritate socială. (Iese cu soția pe uşa 
stângă din fund.) 

PRIMARUL (dând din cap neliniştit) A înnebunit-o acum şi pe ea! 


Actul IV 


(O sală mare de modă veche în casa căpitanului de marină 
Horster. În fund, o uşă mare cu două canaturi, deschisă spre o 
anticameră. Peretele lung din stânga are trei ferestre. La mijlocul 
peretelui opus e montată o estradă, iar pe aceasta e aşezată o măsuţă 
cu două lumânări, o sticlă cu apă, un pahar şi un clopoțel. Sala e 
luminată de altfel cu sfeşnice fixate în pereţi între ferestre. La stânga, 


în primul plan e o masă şi un scaun pe care se află o lumânare 
aprinsă. La dreapta în faţă, o uşă, iar lângă ea câteva scaune. 

O mare adunare a cetăţenilor de toate clasele, în mulţime se văd 
câteva femei simple şi nişte şcolari. Lumea intră mereu prin fund 
până ce se umple sala.) 


UN CETĂȚEAN (vorbind către altul, de care se sprijină) Ai venit şi tu 
astă-seară aici, Lamstad? 

CELĂLALT CETĂŢEAN Eu vin la toate întrunirile publice. 

UN CETĂȚEAN DE ALĂTURI Ţi-ai luat ţignalul? 

CELĂLALT CETĂŢEAN Da, l-am luat. Şi dumneata ti l-ai luat? 

AL TREILEA CETĂŢEAN Da, şi eu. Căpitanul Evensen aud că a 
venit cu o trâmbiţă mare. 

CELĂLALT CETĂŢEAN Are haz, Evensen. (Se apropie de grup.) 

AL PATRULEA CETĂŢEAN (apropiindu-se) Vreţi să-mi spuneţi şi 
mie, oameni buni, ce o să fie astă-seară aici? 

CELĂLALT CETĂȚEAN Se pare că doctorul Stockmann ţine o 
conferinţă împotriva primarului. 

NOUL VENIT Păi primarul e frate-său! 

PRIMUL CETĂŢEAN Ce-are a face! Doctorul Stockmann nu e om 
fricos. 

AL TREILEA CETĂŢEAN Nu are însă dreptate. Aşa scrie în 
„Curierul poporului”. 

CELALALT CETĂŢEAN De data asta e sigur că nu are dreptule. 
Nici Uniunea proprietarilor, nici Clubul cetăţenilor n-au vrut să-i 
închirieze o sală. 

PRIMUL CETĂŢEAN N-au vrut să-i dea nici măcar sala băilor. 

CELĂLALT Ei, uite că nu! 

UN OM (în alt grup) Şi cine o să-l susţină pe doctor, în toată 
afacerea asta? 


ALT OM (în acelaşi loc) Cred că tipograful Aslaksen. 

BILLING (cu o servietă subsuoară, îşi face drum prin mulțime) Scuzaţi, 
domnilor. Îmi daţi voie să trec? Trebuie să fac reportajul pentru 
„Curierul poporului”. Mulţumesc frumos! (Se aşază la masa din 
stânga.) 

UN MUNCITOR Cine-o mai fi şi ăsta? 

ALT MUNCITOR Nu-l cunoşti? E Billing, care lucrează la gazeta 
lui Aslaksen. 

HORSTER (conducând pe doamna Stockmann şi pe Petra prin uşa din 
dreapta, în primul plan, urmaţi de Eilif şi Morten) Aici cred că e bine să 
stea familia, ca să se poată retrage uşor, dacă se întâmplă ceva. 

DOAMNA STOCKMANN Credeţi că va fi scandal? 

HORSTER Nimeni nu poate şti, când e atâta lume. Staţi însă 
liniştită. 

DOAMNA STOCKMANN (aşezându-se) Cât de amabil aţi fost, 
oferindu-i lui Stockmann sala. 

HORSTER Dacă nu s-a găsit nimeni altcineva. 

PETRA (care s-a aşezat şi ea) Aţi avut mare curaj, domnule căpitan. 

HORSTER Cred că nu-i nevoie de prea mult curaj pentru atâta 
lucru. 

(Hovstad şi tipograful Aslaksen sosesc în acelaşi timp, fiecare făcându-şi 
singur loc prin mulțime.) 

ASLAKSEN (apropiindu-se de Horster) Domnul doctor nu a venit 
încă? 

HORSTER Aşteaptă dincolo. (Mişcare la uşa din fund.) 

HOVSTAD (către Billing) A venit şi primarul. ÎI vezi? 

BILLING Da, îl văd. Nu prea e bine dispus. 

(Primarul îşi face drum încet prin adunare, salută politicos şi se opreşte 
lângă peretele din stânga. Puțin mai pe urmă intră doctorul pe uşa din 
dreapta, primul plan. E îmbrăcat în negru, cu pardesiu şi fular alb la gât. 


Câțiva aplaudă sfios, dar sunt întâmpin ti de țistuieli. Se face linişte.) 

DOCTORUL STOCKMANN (cu jumătate de glas) Cum te simţi, 
Katrine? 

DOAMNA STOCKMANN Mă simt bine. (Mai încet.) Caută de 
vorbeşte calm, Tomas. 

DOCTORUL STOCKMANN Las” că ştiu eu să mă stăpânesc. (Se 
uită la ceasornic, se urcă pe estradă şi se înclină.) Am întârziat un sfert de 
ceas, aşa că voi începe. (Scoate manuscrisul.) 

ASLAKSEN Trebuie să alegem mai întâi un preşedinte. 

DOCTORUL STOCKMANN Nu-i nevoie. 

CÂŢIVA DOMNI (strigând) Ba da! Ba da! 

PRIMARUL Şi eu sunt de părere să fie ales un preşedinte. 

DOCTORUL STOCKMANN Eu însă, Peter, am convocat 
întrunirea asta ca să ţin o conferință. 

PRIMARUL Conferinţa medicului băilor s-ar putea întâmpla să 
dea loc la divergențe de păreri. 

MAI MULTE GLASURI DIN MULŢIME Un preşedinte! Un 
preşedinte! 

HOVSTAD Vointa tuturor cetăţenilor este, după cum se pare, să 
fie ales un preşedinte. 

DOCTORUL STOCKMANN . (stăpânindu-se) Prea bine! Facă-se 
voia cetățenilor! 

ASLAKSEN Nu vrea domnul primar să primească această 
sarcină? 

TREI DOMNI (aplaudând) Bravo! Bravo! 

PRIMARUL Diferite motive uşor de înţeles mă obligă să refuz. 
Din fericire, avem însă în mijlocul nostru un om pe care cred că toţi îl 
vor accepta. Mă refer la preşedintele Uniunii proprietarilor, la 
domnul tipograf Aslaksen. 

DIFERITE GLASURI Da! da! Trăiască Aslaksen! Ura, Aslaksen! 


(Doctorul îşi ia manuscrisul şi coboară de pe estradă.) 

ASLAKSEN Faţă de încrederea cu care mă onorează concetăţenii 
mei, accept bucuros. (Aplauze şi urale. Aslaksen se urcă pe estradă.) 

BILLING (scriind) Aşadar, „domnul tipograf Aslaksen ales cu 
aclamații”... 

ASLAKSEN Ocupându-mi locul de preşedinte al acestei adunări, 
cer îngăduinţa de a rosti câteva cuvinte. Sunt un om liniştit şi paşnic, 
căruia îi place moderaţia chibzuită şi chibzuinţa moderată. Oricine 
mă cunoaşte ştie bine acest lucru. 

DIFERITE GLASURI Da, da, Aslaksen! 

ASLAKSEN Şcoala vieţii şi a experienței m-au învăţat că 
moderaţia e virtutea care şade cel mai bine unui cetăţean... 

PRIMARUL Just! 

ASLAKSEN Că moderaţia şi chibzuinţa slujesc cel mai bine 
societatea. Propun deci onoratului concetățean care a convocat 
această întrunire să-şi dea silinţa să nu depăşească limitele 
cumpătării. 

UN OM (în picioare la uşă) Trăiască întrunirea cumpătării! 

UN GLAS Dracu să mai înţeleagă! 

DIFERITE GLASURI Linişte! Linişte! 

ASLAKSEN Fără întreruperi, domnilor! E cineva care cere 
cuvântul? 

PRIMARUL Domnule preşedinte! 

ASLAKSEN Domnul primar Stockmann are cuvântul. 

PRIMARUL Având în vedere înrudirea mea apropiată, cred că 
destul de binecunoscută, cu medicul băilor noastre, nu aş fi dorit să 
iau cuvântul în seara asta. Situaţia pe care o ocup însă în 
administraţia băilor şi marile interese ale oraşului mă obligă să fac o 
propunere. Presupun că niciunul dintre cetăţenii aflaţi aici de faţă nu 
e de părere că e bine să se împrăştie în cercuri mai largi informaţii 


nesigure şi exagerate despre starea sanitară a băilor şi a oraşului. 

DIFERITE GLASURI Nu, nu! Asta nu! Protestăm! 

PRIMARUL Propun deci ca adunarea să nu permită medicului 
băilor să-şi citească ori să-şi rostească expunerea. 

DOCTORUL STOCKMANN  (clocotind de mânie) Să nu-mi 
permită... Ce înseamnă asta? 

DOAMNA STOCKMANN (fuşind) Hm! Hm! 

DOCTORUL STOCKMANN  (calmându-se) Nu mi se permite 
aşadar... 

PRIMARUL În darea de seamă pe care am publicat-o în „Curierul 
poporului” am adus la cunoştinţa publică faptele esenţiale, astfel 
încât oricare cetățean bine intenţionat să poată judeca situaţia cu 
uşurinţă. Se va vedea că propunerea medicului băilor, pe lângă 
faptul că constituie un vot de blam împotriva conducerii oraşului, 
urmăreşte în fond să pună în sarcina contribuabililor oraşului o 
cheltuială inutilă de cel puţin o sută de mii de coroane. 

(Câţiva îşi exprimă dezaprobarea servindu-se de țignale.) 

ASLAKSEN (sunând clopoțelul) Silentium, domnilor! Sprijin, cu 
voia dumneavoastră, propunerea domnului primar. Şi eu sunt de 
părere că agitația pe care o provoacă domnul doctor ascunde ceva. 
Vorbeşte de băi, însă dumnealui urmăreşte o revoluţie. Vrea să 
treacă în alte mâini conducerea oraşului. Nimeni nu pune la îndoială 
intenţiile cinstite ale domnului doctor. În privinţa asta nu poate 
exista niciun dubiu. Şi eu sunt pentru conducerea autonomă a 
poporului, dar cu condiţia să nu-i coste prea scump pe contribuabili. 
În cazul de faţă nu pot fi însă de partea domnului doctor. Poate 
cumpăra cineva şi aur, plătindu-l prea scump. Asta e părerea mea. 
(Aprobări puternice din toate părțile.) 

HOVSTAD Mă simt dator şi eu să-mi exprim punctul de vedere. 
La început, agitația doctorului Stockmann se pare că n-a urmărit alt 


scop decât să câştige adeziuni personale, iar eu l-am sprijinit cu toată 
nepărtinirea. Pe urmă însă ne-am dat seama că am fost induşi în 
eroare cu o expunere falsă... 

DOCTORUL STOCKMANN Falsă?... 

HOVSTAD Nu prea exactă, dacă vreţi. Darea de seamă a 
primarului a dovedit acest lucru. Sper că în oraşul nostru nimeni nu 
pune la îndoială sentimentele mele liberale. Toată lumea cunoaşte 
bine orientarea „Curierului poporului” în marile probleme politice. 
De la oameni chibzuiţi şi cu experiență am învăţat însă că în 
probleme pur locale o gazetă trebuie să procedeze cu o anumită 
prudenţă. 

ASLAKSEN În cazul de faţă e însă neîndoielnic că doctorul 
Stockmann are opinia publică împotriva lui. Care e, totuşi, domnilor, 
prima şi cea mai de seamă datorie a unui ziarist? Nu e oare aceea de 
a lucra de comun acord cu cititorii săi? Nu a primit el oare un 
mandat tacit tocmai pentru a promova cu stăruinţă şi tenacitate tot 
ceea ce se face spre binele lor? Sau poate mă înşel în privinţa asta? 

DIFERITE GLASURI Nu, nu! Domnul Hovstad are dreptate! 

HOVSTAD Am dat o luptă grea pentru a reuşi să mă despart de 
un om în casa căruia am fost adeseori oaspete în ultimul timp, de un 
om care până azi s-a bucurat de toată bunăvoința concetăţenilor săi, 
de un om a cărui greşeală unică, sau în orice caz esenţială, e că-şi 
consultă mai mult inima decât capul. 

CÂTEVA GLASURI ÎMPRĂȘTIATE Adevărat! Trăiască doctorul 
Stockmann! 

HOVSTAD Datoria mea faţă de societate m-a obligat însă să rup 
orice legătură cu el. Şi mai este un motiv care mă sileşte să lupt 
împotriva lui: acela de a-l opri, dacă va fi posibil, să meargă mai 
departe, pe drumul fatal pe care a pornit. E vorba de familia lui. 

DOCTORUL STOCKMANN Mărgineşte-te la conducte şi la apa 


murdară. 

HOVSTAD Da, de soţia lui şi de copiii lui care vor rămâne pe 
drumuri. 

MORIEN E vorba de noi, mamă? 

DOAMNA STOCKMANN Sst! 

ASLAKSEN Pun deci la vot propunerea domnului primar. 

DOCTORUL STOCKMANN Nu e nevoie! În seara asta nu am de 
gând să vorbesc despre toată murdăria de la băi. Veţi auzi cu totul 
altceva. 

PRIMARUL (cu jumătate de glas) Ce mai este? 

UN BEŢIV (în picioare, la uşa de intrare) Plătesc impozit! E dreptul 
meu să-mi spun şi eu părerea. Ei bine, părerea mea, pe care mi-o 
susțin până la moarte este că... 

DIFERITE GLASURI Stai acolo, liniştit! 

ALTE GLASURI E beat! Daţi-l afară! (Beţivul se aşază în fața uşii.) 

DOCTORUL STOCKMANN Am cuvântul? 

ASLAKSEN (sunând clopoțelul) Domnul doctor Stockmann are 
cuvântul. 

DOCTORUL STOCKMANN Sunt câteva zile de când unii 
încearcă aşa cum s-a văzut şi aici în seara asta, să mă reducă la 
tăcere. Ar trebui să-mi apăr ca un leu drepturile mele sfinte de om. 
Acum însă întâmple-se orice cu mine — îmi este indiferent, pentru că 
am de vorbit despre lucruri mult mai mari decât persoana mea. 
(Lumea se îmbulzeşte tot mai strâns în jurul lui. În mijlocul ei apare şi 
Morten Kiil.) M-am gândit şi am cugetat mult în zilele astea, m-am 
gândit în fel şi chip, şi am ajuns în cele din urmă să simt că-mi 
plesneşte capul... 

PRIMARUL (fuşind) Hm! 

DOCTORUL STOCKMANN Pe urmă însă am început să mă 
dumiresc, să mă lămuresc, am început să fac legătura între idei. lată 


de ce mă aflu astă-seară aici. Vreau să vă fac nişte destăinuiri mari, 
dragi concetăţeni. Vreau să vă comunic o descoperire mult mai 
importantă decât aceea că ţevile de apă sunt infectate şi băile noastre 
sunt instalate pe un teren otrăvit. 

DIFERITE GLASURI (strigând) Nu vorbi de băi. Nu vrem să te 
ascultăm. Nimic despre băi. 

DOCTORUL STOCKMANN Am spus că vreau să vorbesc despre 
marea descoperire pe care am făcut-o în ultimele zile, descoperirea 
că toate izvoarele vieţii noastre spirituale sunt otrăvite şi că toată 
societatea noastră este clădită pe terenul otrăvit al minciunii. 

DIFERITE VOCI ULUITE (cu jumătate de glas) Ce vrea să spună? 

PRIMARUL Insinuări, oameni buni! 

ASLAKSEN (cu mâna pe clopotel) Vorbitorul este invitat să se 
modereze. 

DOCTORUL STOCKMANN Mi-am iubit oraşul natal, aşa cum îşi 
iubeşte oricine locul unde a copilărit. Nu eram bătrân când am plecat 
de aici, iar depărtarea, lipsurile şi amintirile parcă au dat o strălucire 
şi mai mare oraşului şi oamenilor. (Se aud câteva aplauze şi aclamații.) 
Am trăit astfel mulţi ani într-un bârlog îngrozitor, departe, în nordul 
ţării. Când mă întâlneam cu vreun om care trăia pe-acolo, printre 
stânci, mă gândeam uneori că ar fi fost mai bine pentru acele 
sărmane fiinţe degerate să fi avut printre ele un veterinar, în locul 
unui om ca mine. (Murmure în sală.) 

BILLING (punând tocul pe masă) Asemenea vorbe n-am auzit de 
când sunt! 

HOVSTAD Insulte aduse poporului cinstit, de jos! 

DOCTORUL STOCKMANN Răbdare! Nu cred că e cineva care să 
spună că am dat uitării, acolo sus, oraşul meu natal. Stăteam pe ouă 
ca o cloşcă şi ce credeţi că am clocit? Am clocit planul pentru băile 
noastre de aici. (Aplauze şi proteste.) lar când soarta s-a îndurat în 


sfârşit de mine şi m-a ajutat să mă întorc acasă, cred, dragi 
concetăţeni, că nu am avut o dorinţă mai mare, da, decât dorinţa 
aprigă şi arzătoare să lucrez pentru ţară şi pentru interesul general. 

PRIMARUL (privind în gol) Modest om, hm! 

DOCTORUL STOCKMANN Am venit astfel aici şi am trăit cu 
multe iluzii. leri dimineaţă însă, mai bine zis alaltăieri seara, mi s-au 
deschis ochii într-o largă perspectivă şi primul lucru pe care l-am 
văzut a fost prostia nemărginită a autorităţilor... (Gălăgie, strigăte şi 
râsete. Doamna Stockmann tuşeşte de zor.) 

PRIMARUL Domnule preşedinte! 

ASLAKSEN (sunând clopoțelul) În virtutea autorităţii mele... 

DOCTORUL STOCKMANN E meschin să se agaţe cineva de un 
cuvânt, domnule Aslaksen. Am vrut să spun numai că am văzut 
marea porcărie de care s-au făcut vinovaţi conducătorii, în această 
problemă a băilor. Pe conducători nu i-am putut suferi niciodată. 
M-am săturat de astfel de oameni, am avut timp să-i tot cunosc. Sunt 
ca ţapii într-o livadă tânără. Fac stricăciuni peste tot. Stau în calea 
omului liber, se pun de-a curmezişul la tot pasul şi tare-aş vrea să-i 
văd stârpiţi, ca pe oricare alte animale vătămătoare... (Nelinişte în 
sală.) 

PRIMARUL Domnule preşedinte, se pot îngădui astfel de 
expresii? 

ASLAKSEN (cu mâna pe clopotel) Domnule doctor!... 

DOCTORUL STOCKMANN Nu-mi dau seama de ce abia acum 
i-am cunoscut bine pe aceşti domni, am avut doar, aproape zi de zi, 
în faţa ochilor un exemplar atât de strălucit aici, în oraş, în persoana 
fratelui meu Peter, mocăit la treabă şi tenace în prejudecăţii... 
(Râsete, gălăgie şi fluierături. Doamna Stockmann tuşeşte mereu. Aslaksen 
agită clopoțelul cu toată puterea.) 

BEŢIVUL (care a intrat iarăşi în sală) De mine e vorba? Păi da, mă 


cheamă Pettersen. Ba nu, dracu să mă ia! 

GLASURI MÂNIOASE Afară cu beţivul! Afară! Să iasă? (Omul e 
scos din nou afară.) 

PRIMARUL Cine era persoana? 

UN OM DIN APROPIERE Nu-l cunosc, domnule primar. 

UN ALTUL Nu-i de la noi. 

AL TREILEA O fi vreun negustor de lemne de prin alte părți... 
(Restul nu se aude.) 

ASLAKSEN Era, se vede, ameţit de bere. Continuaţi, domnule 
doctor, însă păstraţi măsura. 

DOCTORUL STOCKMANN Ei bine, dragi concetăţeni! Nu mă 
voi ocupa mai îndeaproape de conducătorii noştri. Dacă-şi închipuie 
cineva, ţinând seama de cele spuse adineauri, că vreau să mă răzbun 
astă-seară pe aceşti domni, se înşală amarnic. Am toată încrederea că 
aceste fosile ale unei lumi în dispariţie nu au nevoie de niciun doctor 
care să le grăbească sfârşitul. Şi nu astfel de oameni constituie 
primejdia cea mai mare pentru societate. Şi nu ei sunt cei mai 
capabili să infecteze izvoarele noastre de viaţă spirituală şi terenul 
de sub noi. Nu ei sunt duşmanii cei mai periculoşi ai adevărului şi ai 
libertăţii în societatea noastră. 

STRIGĂTE DIN TOATE PĂRŢILE Da’ cine-s ăia? Cum îi cheamă? 

DOCTORUL STOCKMANN Puteţi fi siguri că le voi spune pe 
nume. Căci tocmai asta-i descoperirea cea mare pe care am făcut-o 
ieri. (Ridicând glasul.) Cel mai periculos duşman al adevărului şi al 
libertăţii din mijlocul nostru e majoritatea compactă. Da, blestemata 
majoritate, compactă şi liberală. Ea este. Ştiţi acum de cine e vorba. 

(Gălăgie imensă în sală. Cei mai mulți strigă, bat din picioare şi fluieră. 
Câțiva domni mai în vârstă schimbă priviri pe furiş şi par a face haz. 
Doamna Stockmann se ridică neliniştită de pe scaun. Eilif şi Morten se 
îndreaptă amenințători spre şcolarii care fac gălăgie. Aslaksen agită 


clopotelul şi cheamă lumea la ordine. Hovstad şi Billing spun ceva amândoi, 
însă nu pot fi auziti. În cele din urmă, se face linişte.) 

ASLAKSEN Preşedintele aşteaptă ca vorbitorul să-şi retragă 
cuvintele nechibzuite pe care le-a rostit. 

DOCTORUL STOCKMANN Pentru nimic în lume, domnule 
Aslaksen. Marea majoritate a societăţii noastre e cea care-mi răpeşte 
libertatea şi mă opreşte să spun adevărul. 

HOVSTAD Majoritatea are totdeauna dreptatea de partea ei. 

BILLING Şi adevărul. Ca să se ştie! 

DOCTORUL STOCKMANN Majoritatea nu are niciodată 
dreptate! Niciodată. E o minciună socială, care revoltă pe orice om 
liber şi capabil să cugete. Din cine e alcătuită majoritatea populaţiei 
într-o ţară? Din oameni inteligenţi sau din proşti? Cred că toată 
lumea este de acord că proştii formează majoritatea covârşitoare pe 
tot globul pământesc. Nu ar fi însă drept ca proştii să-i conducă pe 
cei inteligenţi. (Gălăgie şi strigăte.) Da, da, puteţi striga mai tare decât 
mine, dar nu mă puteţi dezminţi. Puterea e din păcate în mâna 
majorităţii, însă dreptatea nu e de partea ei. Dreptate am eu. 
Dreptate au de asemeni oamenii simpli şi puţini la număr. 
Minoritatea are totdeauna dreptate! (Din nou gălăgie mare.) 

HOVSTAD Bravo, domnule doctor Stockmann! De alaltăieri ai 
devenit aşadar aristocrat. 

DOCTORUL STOCKMANN Am spus că nu vreau să stric nici o 
singură vorbă despre mica turmă de astmatici şi rahitici din spatele 
meu. Ei nu mai au nimic comun cu marea mişcare a vieţii. Mă 
gândesc însă la cei puţini şi simpli din rândurile noastre, care şi-au 
însuşit toate adevărurile noi. Aceşti oameni se află în avangardă, 
destul de departe de majoritatea compactă pentru ca ea să-i poată 
ajunge. Ei apără acolo adevărurile prea proaspete pentru viața 
conştientă, pentru ca majoritatea să fi avut vreme să se grupeze în 


jurul lor. 

HOVSTAD lată-l pe doctor şi revoluționar! 

DOCTORUL STOCKMANN Da, domnule Hovstad! Vreau să 
răstorn această minciună că adevărul ar fi de partea majorităţii. Ce 
fel de adevăruri cultivă majoritatea? Pe cele care s-au învechit atât de 
mult, încât sunt pe cale să ajungă vetuste, caduce. Un adevăr care s-a 
învechit însă atât de mult, domnilor, e sortit să ajungă o minciună! 
(Râsete şi ironii.) Da, da, puteţi să mă credeţi. Adevărurile nu sunt 
nişte matusalemi cum îşi închipuie lumea. Un adevăr de structură 
normală, să va spun eu, trăieşte 17, 18, cel mult 20 de ani; rareori mai 
multă vreme. Asemenea adevăruri vechi sunt însă de obicei 
îngrozitor de zdrenţuite. Şi cu toate acestea, majoritatea se ocupă 
abia atunci de ele, recomandându-le ca o hrană spirituală sănătoasă. 
Vă pot asigura, totuşi, că o astfel de hrană e lipsită de orice valoare 
nutritivă, lucru pe care eu, ca medic, îl înțeleg. Toate aceste 
adevăruri cultivate de majoritate seamănă cu conservele vechi, cu 
slănina râncedă şi mucegăită. Asta e originea scorbutului moral care 
roade societatea noastră. 

ASLAKSEN Mi se pare că onoratul vorbitor s-a îndepărtat prea 
mult de la subiect. 

PRIMARUL În esenţă, eu sunt de părerea domnului preşedinte. 

DOCTORUL STOCKMANN Tu, Peter, pesemne că ai înnebunit! 
Eu mă ţin cât mai strâns de subiect. Ceea ce vreau să spun e tocmai 
că masa, majoritatea, blestemata asta de majoritate compactă, e cea 
care otrăveşte izvoarele vieţii noastre spirituale şi că infectează 
terenul de sub noi. 

HOVSTAD Marea majoritate liberală a poporului face acest lucru 
tocmai fiindcă e destul de chibzuită ca să aibă încredere în 
adevărurile sigure şi recunoscute! 

DOCTORUL STOCKMANN O, dragă domnule Hovstad! Nu-mi 


vorbi mie de adevăruri sigure. Adevărurile pe care masa şi mulţimea 
le aprobă sunt cele pe care le-au considerat sigure luptătorii de 
avangardă pe vremea strămoşilor noştri. Noi, luptătorii de 
avangardă de azi, nu le mai aprobăm. Şi eu cred că nu există adevăr 
mai sigur decât acela că societatea nu poate trăi o viaţă sănătoasă, 
dacă se întemeiază pe astfel de adevăruri, vechi şi lipsite de 
vitalitate. 

HOVSTAD Totuşi, în loc să vorbim aici vrute şi nevrute, ar fi 
poate mai interesant să aflăm care sunt adevărurile vechi şi lipsite de 
vitalitate cu care trăim noi. (Aprobări din diferite părți.) 

DOCTORUL STOCKMANN O! Multe-aş putea să enumăr! 
Deocamdată însă, mă limitez la un adevăr care de fapt e o minciună 
odioasă şi pe care se bazează viața domnului Hovstad, a „Curierului 
poporului” şi a tuturor prozeliţilor acestei gazete. 

HOVSTAD Care-i adevărul acela? 

DOCTORUL STOCKMANN Doctrina pe care aţi moştenit-o de la 
părinţii voştri şi pe care o propovăduiţi cu nesocotinţă în lung şi lat, 
doctrina că masa, mulţimea, reprezintă elita poporului şi chiar 
poporul însuşi, că omul de rând, ignorant şi necioplit, are acelaşi 
drept să condamne, să aprobe şi să conducă pe care-l au indivizii 
superiori ai elitei intelectuale. 

BILLING Mai auzii una! 

HOVSTAD (concomitent) Ţineţi minte, cetățeni, vorbele astea! 

CÂTEVA GLASURI IRITATE Aha! Nu noi, poporul! Numai cei 
„superiori” să conducă! „Elita”! 

UN MUNCITOR Afară cu omul care trăncăneşte aşa! 

ALŢII Daţi-l pe uşă afară! 

UN CETĂȚEAN (stri gând) Sună din trâmbiţă, Evensen! 

(Se aud sunete puternice de trâmbiţă. Fluierături şi zgomot asurzitor în 
sală.) 


DOCTORUL STOCKMANN (după ce larma s-a potolit oarecum) Fiţi 
cuminţi, oameni buni! Nu puteţi asculta glasul adevărului măcar o 
singură dată? Nu pretind ca toţi să vă declaraţi dintr-odată de acord 
cu mine. Mă aşteptam totuşi ca domnul Hovstad să-mi dea dreptate 
după ce s-a recules puţin. Dumnealui pretinde că e liber-cugetător. 

CÂTEVA ÎNTREBĂRI UIMITE ŞI DISCRETE Liber-cugetător a 
spus? Cum? Domnul redactor Hovstad — liber-cugetător? 

HOVSTAD (cu glas tare) Dovedeşte acest lucru, domnule doctor 
Stockmann! Când şi unde am scris eu aşa ceva? 

DOCTORUL STOCKMANN (reflectând puțin) Da, da, aveţi 
dreptate. Nu aţi avut acest curaj. Nu vreau să vă pun în încurcătură, 
domnule Hovstad. Lăsaţi-mă pe mine să fiu liber-cugetător. Şi acum 
vreau să vă spun tuturor că domnul Hovstad şi „Curierul 
poporului” vă duc de nas în chip ruşinos când susţin că voi, plebea, 
masa, mulţimea sunteţi floarea naţiunii. E o simplă minciună 
gazetărească, dacă vreţi să ştiţi! Plebea e materia primă din care 
evoluţia va putea să creeze națiunea. (Bombăneli, râsete şi nelinişte în 
sală.) Nu se întâmplă la fel în tot restul regnului animal? Care e 
deosebirea dintre o familie de animale cultivate şi una de animale 
necultivate? Luaţi ca exemplu o găină de la ţară. Ce valoare poate să 
aibă trupul ei pipernicit, ce valoare calitativ nutritivă are carnea ei. 
Prea mare, fireşte că nu! Şi ce fel de ouă face? Oricare cioară sau 
femelă de corb, poate să le facă aproape la fel de bune. Dacă luaţi 
însă o găină de rasă spaniolă sau japoneză, un fazan sau un curcan, 
veţi vedea numaidecât deosebirea. Dacă vreţi hai să pomenesc şi de 
câini, cu care noi, oamenii, avem legături atât de apropiate! 
Închipuiţi-vă deci un dulău miţos de la ţară, care vagabondează 
mereu pe ulițe şi murdăreşte zidurile caselor. Ei bine, aşezaţi-l pe 
acest dulău urâcios lângă un pudel frumos care descinde după multe 
generaţii dintr-un neam de soi, e hrănit cu mâncăruri fine şi a avut 


ocazia să asculte nişte glasuri armonioase, ori o muzică aleasă. Nu 
credeți că craniul acestui pudel s-a dezvoltat cu totul altfel decât cel 
al dulăului de la ţară? Puteţi fi siguri de aceasta. Sunt cățeluşi 
civilizaţi, pe care scamatorii îi dresează să facă tot felul de 
giumbuşlucuri. Un câine de rând nu va învăţa niciodată astfel de 
lucruri. (În jur se aude larmă şi glume.) 

UN CETĂŢEAN (strigând) Nu cumva vrei să ne faci şi pe noi 
câini? 

ALT OM Nu suntem animale, domnule doctor! 

DOCTORUL STOCKMANN Ba animale suntem cu toţii, şi încă 
animale cât se poate de bune. Animale de soi nu se găsesc însă multe 
printre noi. O! E o diferenţă îngrozitor de mare între oamenii-pudeli 
şi oamenii-dulăi. Partea nostimă e că domnul redactor Hovstad e de 
acord pe deplin cu mine când e vorba de patrupezi... 

HOVSTAD Lăsaţi patrupezii în pace. 

DOCTORUL STOCKMANN Când e vorba însă de bipezi, domnul 
Hovstad se zborşeşte imediat. Nu mai are curajul să-şi urmărească 
şirul ideilor. Răstoarnă toată doctrina şi proclamă în coloanele 
„Curierului” că găina şi dulăul de la ţară sunt exemplarele cele mai 
frumoase ale menajeriei. Aşa se întâmplă însă totdeauna când omul 
nu a eliminat vulgaritatea din el, ca să ajungă la adevărata distincţie 
spirituală. 

HOVSTAD Nu pretind că sunt distins. Mă trag din ţărani simpli 
şi sunt mândru că rădăcina mea se înfige adânc în plebea care aici e 
luată în batjocură. 

DIFERIŢI MUNCITORI Trăiască Hovstad! Ura! Ura! 

DOCTORUL STOCKMANN Plebea de care vorbesc eu nu trebuie 
să fie căutată în straturi prea adânci. Ea mişună în jurul nostru până 
la culmile scării sociale. Uitaţi-vă bunăoară la primarul nostru, 
elegant şi cochet. Primarul oraşului nostru! Fratele meu e doar şi el 


un om din popor ca oricare altul. (Râsete şi țistuieli.) 

PRIMARUL Protestez împotriva unor astfel de atacuri directe, la 
persoane... 

DOCTORUL STOCKMANN  (netulburat) Şi nu doar pentru 
motivul că se trage, ca şi mine, dintr-un fost pirat odios, din 
Pomerania sau din părțile acelea, lucru autentic... 

PRIMARUL O legendă absurdă, împotriva căreia mă ridic! 

DOCTORUL STOCKMANN E însă aşa cum e, deoarece gândeşte 
întotdeauna la fel cum gândesc superiorii lui, este totdeauna de 
părerea lor. Oricine se poartă aşa e plebeu din punct de vedere 
spiritual. lată de ce frate-meu Peter e departe de a fi un om distins şi 
un spirit liberal. 

PRIMARUL Domnule preşedinte! 

HOVSTAD Vasăzică numai oamenii distinşi sunt liberali în ţara 
noastră. Interesantă noutate! (Râsete în sală.) 

DOCTORUL STOCKMANN Şi asta face parte din noua mea 
descoperire. Şi încă ceva: liberalism şi moralitate sunt aproape exact 
acelaşi lucru. lată de ce „Curierul poporului” comite o greşeală de 
neiertat când proclamă zi de zi doctrina falsă că masa şi mulțimea, 
majoritatea compactă, deţin monopolul moralității, în timp ce pătura 
intelectuală stârneşte viciul, corupția şi tot felul de murdării 
spirituale, aşa cum murdăriile de la tăbăcăriile de sus, din Valea 
Morii, contaminează apele noastre. (Scandal şi întreruperi. Târât de 
ideile sale, doctorul strigă netulburat.) Ba încă aceeaşi foaie predică sus 
şi tare că masa şi mulţimea au dreptul la condiţii mai bune de viaţă. 
Dacă s-ar admite însă doctrina „Curierului”, masa ar fi pur şi simplu 
cufundată în viciu şi corupţie. Din fericire, e vorba numai de o veche 
minciună populară. Nu cultura îl degradează pe individ, ci 
abrutizarea, sărăcia şi mizeria din casele care nu sunt aerisite şi 
măturate în fiecare zi. Soţia mea, Katrine, susţine că până şi podeaua 


trebuie spălată în fiecare zi. Cei care locuiesc în case neaerisite pierd 
facultatea de a gândi şi trăi conform preceptelor morale. Lipsa de 
oxigen atrofiază conştiinţa şi se pare că e foarte mare lipsă de oxigen 
în multe case din oraşul nostru, fiindcă majoritatea compactă e 
destul de inconştientă ca să tragă nădejde că oraşul va prospera prin 
minciună şi înşelăciune. 

ASLAKSEN Nu se poate aduce întregii societăţi o acuzaţie atât de 
monstruoasă! 

UN DOMN Propun domnului preşedinte să retragă cuvântul 
vorbitorului. 

CÂTEVA GLASURI IRITATE Da, da. Să i se retragă cuvântul. 

DOCTORUL STOCKMANN  (clocotind) Voi proclama atunci 
adevărul la fiecare colţ de stradă. Voi scrie în gazetele din alte oraşe. 
Toată ţara va afla ce se petrece aici! 

HOVSTAD Se pare că domnul doctor şi-a pus în gând să distrugă 
oraşul. 

DOCTORUL STOCKMANN Da, ţin atât de mult la oraşul meu 
natal, încât prefer să-l distrug decât să-l văd înflorind prin minciună. 

ASLAKSEN Grele vorbe! 

(Gălăgie şi fluierături. Doamna Stockmann tuşeşte zadarnic. Doctorul 
nu o mai aude.) 

HOVSTAD (strigând în toiul gălăgiei) Omul acesta e un duşman al 
cetăţenilor, vrea să distrugă toată societatea! 

DOCTORUL STOCKMANN (din ce în ce mai agitat) Nicio putere 
din lume nu poate împiedica distrugerea unei societăţi bazate pe 
minciună! O atare societate trebuie rasă de pe fața pământului! Cei 
ce trăiesc din minciună să fie stârpiţi ca animalele vătămătoare! Veţi 
infecta până la urmă toată ţara. Veţi face totul ca să devină o 
necesitate distrugerea ei. Dacă e vorba să ajungă lucrurile atât de 
departe, ascultați ce vă spun eu, din adâncul sufletului: să fie 


distrusă toată ţara, iar poporul ei să fie stârpit! 

UN OM DIN MULTIME Vorbeşte ca un adevărat duşman al 
poporului! 

BILLING Pe legea mea! Se aude glasul poporului! 

TOATĂ MULȚIMEA (strigând) Da, da! E duşmanul poporului! Îşi 
urăşte ţara. Urăşte tot poporul! 

ASLAKSEN Ca cetăţean şi ca om sunt indignat de tot ce am auzit 
spunându-se aici. Doctorul Stockmann şi-a dat arama pe faţă mai 
rău decât mi-aş fi putut închipui vreodată. Regret, dar mă văd nevoit 
să mă asociez la părerea exprimată adineauri de câţiva cetățeni 
onorabili, şi cred că ar fi bine să sprijinim cu toţii această părere 
printr-o moţiune. Eu propun formula următoare: „Adunarea se 
pronunţă clar: îl consideră pe medicul băilor, doctorul Tomas 
Stockmann, duşman al poporului. 

(Urale şi aplauze furtunoase. Mulţi îl împresoară pe doctor şi îl 
huiduiesc. Doamna Stockmann şi Petra s-au ridicat de la locurile lor. 
Morten şi Eilif se iau la bătaie cu ceilalți şcolari, care au huiduit şi ei. 

Câţiva inşi îi despart.) 

DOCTORUL STOCKMANN (către cei care îl huiduiesc) Ticăloşilor! 
Vă arăt eu vouă! 

ASLAKSEN  (sunând clopotelul) Domnul doctor nu mai are 
cuvântul. Pun moţiunea la vot. Pentru evitarea oricăror motive 
personale, votul va fi în scris şi nesemnat. Aveţi hârtie curată, 
domnule Billing? 

BILLING Am şi albastră, şi albă. 

ASLAKSEN (coborând de pe estradă) Foarte bine. Aşa o să meargă 
treaba mai repede. Tăiaţi hârtia în bucățele. Da, aşa. (Către adunare.) 
Albastrul înseamnă nu; albul înseamnă da. Voi trece personal pe la 
fiecare să strâng voturile. 

(Primarul părăseşte sala. Aslaksen şi alți câțiva cetățeni trec pe la cei din 


sală cu bucățelele de hârtie în pălării.) 

UN DOMN (către Hovstad) Ce e cu doctorul? Ce va zice lumea de 
afacerea asta? 

HOVSTAD Lumea îl ştie pe doctor ca pe un smintit. 

ALT DOMN (către Billing) Dumneavoastră aţi fost de multe ori în 
casa lui. Aţi băgat de seamă că îi place băutura? 

BILLING Nu ştiu, însă grogul nu lipseşte niciodată de pe masa 
lui. 

AL TREILEA DOMN Eu, unul, cred că e cam într-o ureche. 

PRIMUL DOMN O fi, poate, vreo boală ereditară în familie? 

BILLING N-ar fi exclus. 

AL PATRULEA DOMN Nu trebuie să credem totul. Lumea e rea 
şi scorneşte multe din răzbunare. 

BILLING L-am auzit deunăzi vorbind de un spor de salariu, pe 
care însă nu l-a obținut. 

TOŢI DOMNII ÎN COR Păi vedeţi? Acum e uşor de înţeles. 

BEŢIVUL (în multime) Daţi-mi şi mie o hârtie albastră! Şi una albă! 

STRIGĂTE Iar a apărut beţivul! Afară cu el! 

MORTEN KIIL (apropiindu-se de doctor) Ei, Stockmann! Vezi ce-a 
ieşit din trăncănelile tale? 

DOCTORUL STOCKMANN Mi-am făcut pur şi simplu datoria. 

MORTEN KIIL Ce-ai spus despre tăbăcăriile din Valea Morilor? 

DOCTORUL STOCKMANN Ai auzit doar. Am spus că toată 
murdăria se scurge de acolo. 

MORIEN KIIL Şi de la tăbăcăria mea? 

DOCTORUL STOCKMANN Din păcate! A dumitale e cea mai rea 
dintre toate. 

MORTEN KIIL Şi vrei să publici asta la gazete? 

DOCTORUL STOCKMANN Vreau să se facă lumină. 

MORTEN KIIL O să te coste scump, Stockmann. (lese.) 


UN DOMN GRAS (îndreptându-se spre Horster, fără a le saluta pe 
doamne) Şi zi aşa, domnule căpitan, îţi pui casa la dispoziţia 
duşmanilor poporului? 

HORSTER Cred că pot să fac ce vreau în proprietatea mea, 
domnule negustor. 

NEGUSTORUL N-o să te superi atunci dacă voi face şi eu la fel cu 
a mea? 

HORSTER Ce vreţi să spuneţi? 

NEGUSTORUL Vei afla mâine. (Îi întoarce spatele şi iese.) 

PETRA Nu era armatorul dumneavoastră, domnule căpitan? 

HORSTER Da, angrosistul Vik. 

ASLAKSEN (cu buletinele de vot în mână, se urcă pe estradă şi agită 
clopotelul) Vreau să vă comunic rezultatul, domnilor! Toate voturile, 
minus unul... 

UN DOMN TÂNĂR Al beţivului! 

ASLAKSEN Cu toate voturile, minus unul singur, al unui beţiv, 
adunarea noastră cetăţenească l-a declarat pe medicul băilor, 
doctorul Tomas Stockmann, duşman al poporului! (Strigăte şi 
aplauze.) Trăiască vechea şi onorabila noastră societate civilă! 
(Aplauze.) Trăiască vrednicul şi harnicul nostru primar care, cu atâta 
abnegaţie, şi-a înăbuşit glasul sângelui! (Urale.) Ridic şedinţa. 
(Coboară de pe estradă.) 

BILLING Trăiască preşedintele nostru! 

TOATĂ MULȚIMEA Trăiască tipograful Aslaksen! 

DOCTORUL STOCKMANN (adresându-se fiicei sale) Dă-mi pălăria 
şi pardesiul, Petra! Spune-mi, te rog, domnule căpitan: ai locuri pe 
vapor pentru Lumea Nouă? 

HORSTER Pentru dumneata şi familia dumitale se vor găsi locuri, 
domnule doctor. 

DOCTORUL STOCKMANN (în timp ce Petra îl ajută să-şi pună 


pardesiul) Bine! Hai, Katrine! Haideţi, băieţi! (Îşi ia soția de brat.) 

DOAMNA STOCKMANN (încet) Să ieşim pe uşa din dos, dragă 
Tomas. 

DOCTORUL STOCKMANN Nici nu vreau să aud de uşa din dos. 
(Cu glasul ridicat, către mulțime.) Nici nu-mi voi scutura bine praful de 
pe tălpi, şi veţi avea ştiri de la duşmanul poporului! Eu nu sunt om 
bun, cum e o anumită persoană. Nu spun: vă iert, căci nu ştiţi ce 
faceţi. 

ASLAKSEN Comparaţia dumitale e o insultă, domnule doctor 
Stockmann! 

BILLING Un om serios nu poate îngădui să i se vorbească astfel. 

UN GLAS GROSOLAN Mai şi ameninţă, după toate! 

GLASURI IRITATE Haidem să-i spargem geamurile! Să-l 
aruncăm în fiord! 

UN OM DIN MULTIME Sună din trâmbiţă, Evensen! 

(Sunete de trâmbiță, fluierături, strigăte sălbatice. 

Doctorul se îndreaptă cu ai săi spre ieşire. Horster le deschide drumul) 

TOATĂ MULTIMEA (huiduindu-l pe doctor) Duşmanul poporului! 
Duşmanul poporului! Duşmanul poporului! 

BILLING (punându-și în ordine însemnările) În seara asta ştiu bine 
că nu beau grog în casa lui Stockmann! 

(Lumea se îmbulzeşte spre ieşire. Gălăgia continuă afară. Din stradă se 
aud strigătele: „Duşmanul poporului!” „Duşmanul poporului!”) 


Actul V 


(Cabinetul de lucru al doctorului Stockmann. 

De-a lungul pereţilor, etajere şi dulapuri cu cărţi şi diferite piese 
anatomice. În fund, ieşirea spre vestibul. În faţă, la stânga, uşa spre 
salon. Pe peretele din dreapta se văd două ferestre cu geamurile 


sparte. La mijloc, biroul doctorului, cu diferite cărţi şi hârtii. Camera 
e răvăşită. Înainte de amiază. Doctorul, în halat şi papuci, cu tichie 
pe cap, stă aplecat şi scotoceşte cu o umbrelă sub unul din dulapuri; 
în cele din urmă, scoate afară o piatră.) 


DOCTORUL STOCKMANN (vorbind prin uşa întredeschisă dinspre 
salon) Katrine, am mai găsit una. 

DOAMNA STOCKMANN Fii liniştit, o să mai găseşti şi altele. 

DOCTORUL STOCKMANN (aşezând piatra pe masă lângă o 
grămadă de alte pietre) Am să păstrez pietrele astea ca pe nişte lucruri 
sfinte. Eilif şi Morten se vor uita la ele în fiecare zi, iar când vor creşte 
mari le vor moşteni de la mine. (Scotocind iar pe sub etajeră.) Fata aia — 
cum dracu o cheamă? — nu s-a dus încă după geamgiu? 

DOAMNA STOCKMANN (intrând în cabinet) Ba s-a dus, dar i-a 
spus că nu ştie dacă poate veni astăzi. 

DOCTORUL STOCKMANN Eu cred că nu îndrăzneşte să vină. 

DOAMNA STOCKMANN Şi Randine crede că nu îndrăzneşte, de 
teama vecinilor. (Vorbind prin uşă, spre salon.) Ce vrei, Randine? Aha! 
(Iese şi se întoarce imediat.) O scrisoare pentru tine, Tomas. 

DOCTORUL STOCKMANN S-o văd! (O deschide şi o citeşte.) Da, 
da! 

DOAMNA STOCKMANN De la cine e? 

DOCTORUL STOCKMANN De la proprietar. Ne reziliază 
contractul. 

DOAMNA STOCKMANN Adevărat? El, un om atât de bun? 

DOCTORUL STOCKMANN (uitându-se la scrisoare) Zice ca n-are 
încotro. Îi pare rău, dar e nevoit, din consideraţie pentru concetăţeni 
şi pentru opinia publică. Nu poate să treacă peste anumite persoane 
influente... 

DOAMNA STOCKMANN Vezi, dragă Tomas? 


DOCTORUL STOCKMANN Da, da, văd destul de bine. Toţi sunt 
laşi. Nimeni nu are curajul să facă ceva, de teama celorlalți. 
(Aruncând scrisoarea pe masă.) Pentru noi, însă, e totuna, Katrine. 
Plecăm în Lumea Nouă şi pe urmă... 

DOAMNA STOCKMANN Da, Tomas. Nu ştiu însă dacă plecarea 
asta a noastră e chibzuită. 

DOCTORUL STOCKMANN Vrei cumva să mai rămân aici după 
ce m-au țintuit la stâlpul infamiei şi mi-au spart toate geamurile? 
Stai, dragă, că încă n-ai văzut tot. Uite cum mi-au rupt pantalonii cei 
negri! 

DOAMNA STOCKMANN Vai, Tomas! Cei mai buni pe care-i 
aveai! 

DOCTORUL STOCKMANN Nimeni nu trebuie să poarte 
pantalonii cei mai buni când iese în stradă, să lupte pentru libertate 
şi adevăr. Puțin îmi pasă de pantaloni! O să mi-i cârpeşti tu, când o 
să ai timp. Ceea ce nu pot tolera însă, e faptul că plebea şi gloata îşi 
permit să se apropie de mine şi să mă trateze pe picior de egalitate. 

DOAMNA STOCKMANN Da, toţi s-au purtat rău cu tine, dragă 
Tomas, dar ăsta nu-i motiv să ne părăsim țara. 

DOCTORUL STOCKMANN Crezi poate că oamenii de rând din 
alte oraşe sunt mai puţin obraznici decât ăştia de-aici? Ce mi-s unii, 
ce mi-s alţii! Dar javrele n-au decât să latre. Nu asta-i partea cea mai 
proastă. Partea proastă e că oamenii din toată ţara sunt robii 
prejudecăţilor. Las’ că nici în Occidentul liber nu stau lucrurile mai 
bine! Şi acolo e cu majoritate compactă, cu opinie publică liberală şi 
cu toate celelalte drăcii. Situaţia de acolo e însă cu totul alta. Lumea 
te ucide, dar nu te schingiuieşte, iar la nevoie te dai la o parte. 
(Plimbându-se în lung şi în lat.) O! Dacă aş şti unde se poate cumpăra 
cu bani puţini o pădure virgină sau o insuliță din mările 
meridionale! 


DOAMNA STOCKMANN Şi băieţii, Tomas? 

DOCTORUL STOCKMANN (oprindu-se) Ciudată mai eşti, 
Katrine! Vrei poate ca băieţii să crească într-o societate ca a noastră? 
Doar ai văzut aseară că jumătate din populaţie e nebună de legat; iar 
dacă cealaltă jumătate nu şi-a pierdut minţile este numai pentru că 
nişte dulăi nu pot pierde ceea ce nici nu au. 

DOAMNA STOCKMANN Fii prudent, dragă Tomas, şi 
controlează-ţi vorbele. 

DOCTORUL STOCKMANN Ce? Nu-i adevărat ce spun? 
Mulțimea nu răstoarnă toate ideile? Nu amestecă ea tot ce e drept şi 
nu e drept în aceeaşi ciorbă? Nu spune ea că e minciună ceea ce eu 
susţin că e adevăr? Nebunia cea mare e însă că aici liberalii mişună 
pretutindeni, închipuindu-şi că sunt în adevăr liberali, atât ei, cât şi 
ceilalţi. S-a pomenit aşa ceva, Katrine? 

DOAMNA STOCKMANN Da, da, o nebunie curată, însă... (Intră 
Petra din salon.) 

DOAMNA STOCKMANN Te-ai şi întors de la şcoală? 

PETRA Da, am fost concediată. 

DOAMNA STOCKMANN Concediată? 

DOCTORUL STOCKMANN Şi tu? 

PETRA Da, doamna Busk m-a concediat şi am plecat numaidecât. 

DOCTORUL STOCKMANN Bine-ai făcut, draga mea! 

DOAMNA STOCKMANN Cine şi-ar fi închipuit că doamna Busk 
e o femeie atât de rea? 


PETRA Vai, mamă! Doamna Busk nu e cum spui. Am văzut bine 
cât de rău i-a părut. Dar nu avea încotro, aşa că am rămas 
concediată. 

DOCTORUL STOCKMANN  (zâmbeşte, frecându-şi mâinile) Nu 
avea nici ea încotro! Frumos! 

DOAMNA STOCKMANN După spectacolul odios de aseară... 


PETRA Nu-i numai asta. Să vezi, tată! 

DOCTORUL STOCKMANN Spune, hai! 

PETRA Doamna Busk mi-a arătat trei scrisori, nu mai puţine, pe 
care le-a primit azi-dimineaţă... 

DOCTORUL STOCKMANN Anonime, de bună seamă. 

PETRA Da. 

DOCTORUL STOCKMANN Bineînţeles! Nimeni nu are curajul să 
semneze. 

PETRA lar în două dintre ele se scria că un domn care vine 
adeseori în casa noastră a spus aseară la club că eu am nişte păreri 
extrem de libere despre anumite lucruri... 

DOCTORUL STOCKMANN Şi n-ai tăgăduit asta? 

PETRA N-am tăgăduit. Şi doamna Busk are unele păreri libere, 
când stăm de vorbă între patru ochi. Dacă însă acum i s-a scris şi asta 
despre mine, nu mă mai putea reţine în şcoală. 

DOAMNA STOCKMANN Băgaţi de seamă! E vorba de cineva 
care vine deseori la noi în casă. Vezi prin urmare, Tomas, ce ţi-a adus 
ospitalitatea ta? 

DOCTORUL STOCKMANN Murdării în mijlocul cărora nu mai 
putem trăi. Fă bagajele cât mai repede, Katrine! Să plecăm cât mai 
degrabă. 

DOAMNA STOCKMANN Mi se pare că e cineva în coridor. 
Du-te şi vezi, Petra. 

PETRA (deschide uşa) O! Dumneavoastră eraţi, domnule căpitan 
Horster? Poftiţi, vă rog. 

HORSTER (din vestibul) Bună ziua. Am venit să văd ce mai e nou. 

DOCTORUL STOCKMANN (strângându-i mâna) Mulţumesc! Cât 
sunteţi de amabil! 

DOAMNA STOCKMANN Vă mulțumim şi pentru că aţi fost atât 
de bun să ne conduceţi până acasă. 


PETRA Şi cum aţi ajuns pe urmă la dumneavoastră acasă? 

HORSTER Foarte simplu. Am destulă putere în braţele mele, 
slavă Domnului! Aşa-i făcută lumea: să trăncănească. 

DOCTORUL STOCKMANN Destul de ciudat, pentru cât e de 
laşă! Veniţi să vă arăt ceva, domnule căpitan! Aveţi aici toate pietrele 
pe care gloata le-a aruncat în geamurile casei noastre. Numai două 
din toată grămada sunt mai mari; restul doar nişte pietricele. Şi 
totuşi zbierau afară, în stradă, şi jurau că mă vor face una cu 
pământul! Vorbe! Cu fapte nu se poate lăuda nimeni în oraşul ăsta. 

HORSTER Bine că a fost aşa, domnule doctor! 

DOCTORUL STOCKMANN Da, aveţi dreptate. Dacă ar fi vorba 
însă de o încăierare serioasă, opinia publică şi-ar lua tălpăşița, iar 
majoritatea compactă ar lua-o la fugă spre pădure, ca o turmă de oi. 
Destul de trist şi mă doare inima pentru toate astea. În definitiv, 
simple prostii. Dacă lumea a spus însă că sunt duşmanul poporului, 
voi fi, într-adevăr, duşmanul poporului. 

DOAMNA STOCKMANN Nu vei fi niciodată duşmanul 
poporului, Tomas. 

DOCTORUL STOCKMANN Să nu spui vorbă mare, Katrine. Un 
cuvânt greu e ca o înţepătură de ac în plămân. Şi cuvintele acelea 
grele nu pot să le uit. Mi s-au aşezat aici, în furca pieptului, unde mă 
ustură şi mă rod ca o zeamă acră. Şi nici sarea amară nu le vine de 
hac. 

PETRA Lasă, tată. Tu bate-ţi joc de ei. 

HORSTER Lumea se va întoarce odată şi odată la gânduri mai 
bune, domnule doctor. 

DOAMNA STOCKMANN Da, Tomas, de asta poţi fi sigur ca de 
lumina zilei. 

DOCTORUL STOCKMANN Va fi prea târziu. Se prea poate să se 
căiască amarnic, că au făcut — cu atâta inconştienţă — ca un patriot să 


se expatrieze. Când plecaţi, domnule căpitan? 

HORSTER Hm! Tocmai de asta venisem să stau de vorbă cu 
dumneavoastră... 

DOCTORUL STOCKMANN S-a întâmplat ceva cu vaporul? 

HORSTER Nu s-a întâmplat nimic, însă nu mai pot pleca. 

PETRA Aţi fost concediat poate şi dumneavoastră? 

HORSTER (zâmbind) Exact! 

PETRA Şi dumneavoastră! 

DOAMNA STOCKMANN Ai văzut, Tomas? 

DOCTORUL STOCKMANN Pentru adevăr! O! Dacă mi-aş fi 
închipuit asta... 

HORSTER Nu vă faceţi inimă rea. Îmi găsesc eu un alt post, la o 
companie de navigaţie din alt oraş. 

DOCTORUL STOCKMANN Şi când mă gândesc că angrosistul 
Vik e un om bogat, care nu depinde de nimeni! Ptiu, drace! 

HORSTER De altfel, e un om foarte loial. Mi-a spus că m-ar reţine 
bucuros, dacă ar avea curajul să nu mă concedieze. 

DOCTORUL STOCKMANN Păi asta-i, nu l-a avut! Se înţelege! 

HORSTER Nu-i lucru atât de uşor, mi-a spus el, când faci parte 
dintr-o partidă. 

DOCTORUL STOCKMANN E un om cinstit şi are multă dreptate. 
O partidă e ca o maşină de tocat carne. Macină toate capetele până le 
face terci, şi ale celor deştepţi, şi ale celor proşti. 

DOAMNA STOCKMANN Lasă asta, Tomas. 

PETRA (către Horster) Dacă nu ne-ai fi condus acasă, poate că 
lucrurile n-ar fi ajuns până la concediere. 

HORSTER Nu mă căiesc deloc că v-am condus. 

PETRA (întinzându-i mâna) Vă mulțumesc. 

HORSTER (către doctor) Asta voiam să vă spun: dacă sunteţi 
hotărâți să plecaţi, m-am gândit la altă soluţie. 


DOCTORUL STOCKMANN Foarte bine. Numai să putem 
pleca... 

DOAMNA STOCKMANN Bate cineva la uşă. 

PETRA E unchiul, cu siguranţă. 

DOCTORUL STOCKMANN Aha! (Cu glas tare.) Intră! 

DOAMNA STOCKMANN Dragă Tomas, promite-mi, în sfârşit... 
(Din vestibul intră primarul.) 

PRIMARUL (din prag) Văd că eşti ocupat. În cazul ăsta, prefer 
să... 
DOCTORUL STOCKMANN Nu, nu. Intră. 
PRIMARUL Aş dori totuşi să stau de vorbă cu tine între patru 
ochi. 

DOAMNA STOCKMANN Foarte bine. Noi ne retragem în salon. 

HORSTER lar eu mă întorc mai târziu. 

DOCTORUL STOCKMANN Nu, domnule căpitan. Treceţi şi 
dumneavoastră în salon. Vreau să-mi daţi şi alte amănunte... 

HORSTER Bine. Atunci aştept aici. (Iese în salon în urma doamnei 
Stockmann şi a Petrei.) 

DOCTORUL STOCKMANN E curent azi la mine, nu-i aşa? 
Pune-ţi chipiul pe cap. 

PRIMARUL Îţi mulţumesc, dacă-mi dai voie. (Îşi pune chipiul pe 
cap.) Mi se pare că am răcit ieri. Am tremurat de frig. 

DOCTORUL STOCKMANN Da? Era, parcă, destul de cald. 

PRIMARUL Regret că n-am putut împiedica excesele de aseară. 

DOCTORUL Ai să-mi comunici ceva deosebit? 

PRIMARUL (scoțând un plic mare din buzunar) Da, ţi-am adus 
această adresă din partea direcţiei băilor. 

DOCTORUL STOCKMANN M-au concediat? 

PRIMARUL Da, începând de astăzi. (Punând plicul pe masă.) Ne 
pare rău; însă, la drept vorbind, n-am avut încotro din cauza opiniei 


publice. 

DOCTORUL STOCKMANN (zâmbind) N-ai avut încotro? Am mai 
auzit astăzi vorbele astea. 

PRIMARUL Te rog să-ţi aranjezi situaţia. De azi înainte nu mai 
poţi practica medicina aici, în oraş. 

DOCTORUL STOCKMANN S-o ia dracu de medicină. Dar de 
unde ştii că n-o mai pot practica? 

PRIMARUL Uniunea proprietarilor a făcut ieri o listă care circulă 
din casă în casă. Toţi cetăţenii sunt invitaţi să nu se mai folosească de 
serviciile tale, iar eu rămân răspunzător ca s-o semneze toţi capii de 
familie. N-avem încotro, pur şi simplu. 

DOCTORUL STOCKMANN Nu mă îndoiesc. Mai departe? 

PRIMARUL Dacă pot să-ţi dau un sfat, să părăseşti oraşul pentru 
câtva timp. 

DOCTORUL STOCKMANN Tocmai mă gândesc să plec din 
localitate. 

PRIMARUL Foarte bine. Şi dacă, după o jumătate de an de 
gândire, după o matură chibzuinţă, te vei hotărî să aşterni pe hârtie 
câteva cuvinte prin care să-ţi recunoşti greşeala... 

DOCTORUL STOCKMANN Vrei poate să spui că mi-aş recăpăta 
postul? 

PRIMARUL Poate. Nu e imposibil. 

DOCTORUL STOCKMANN Şi cum ar rămâne atunci cu opinia 
publică? Doar din cauza ei nu îndrăzniţi... 

PRIMARUL Opinia este un lucru extrem de variabil. De altfel, la 
drept vorbind, pentru noi prezintă o deosebită importanţă să avem o 
asemenea declaraţie scrisă de mâna ta. 

DOCTORUL STOCKMANN Puteţi să vă puneţi pofta în cui! Îţi 
aduci sper aminte ce ţi-am mai spus şi altădată despre aceste 
stratageme. 


PRIMARUL Poziţia ta era atunci foarte favorabilă şi puteai 
presupune că ai tot oraşul de partea ta, pentru a te susţine. 

DOCTORUL STOCKMANN În schimb, acum trebuie să-mi dau 
seama că am tot oraşul împotriva mea? (Clocotind de mânie.) Nu! 
Chiar dacă Satana şi tot neamul lui ar fi împotriva mea! Niciodată nu 
veţi avea o asemenea declaraţie din partea mea. Niciodată! Mă 
înţelegi? 

PRIMARUL Un tată de copii nu-şi poate îngădui să se poarte ca 
tine. Nu-ţi poţi îngădui, Tomas. 

DOCTORUL STOCKMANN Nu pot? Un singur lucru nu-şi poate 
îngădui un om liber în lumea asta. Ştii care e? 

PRIMARUL Nu. 

DOCTORUL STOCKMANN Sigur că nu ştii, dar ţi-l spun eu. Un 
om liber nu se poate terfeli ca un golan. Nu se poate purta în aşa fel, 
încât să aibă toate motivele să se scuipe singur în ochi. 

PRIMARUL Argumentele tale par foarte plauzibile. lar dacă 
încăpăţânarea ta nu-şi are altă explicaţie, atunci... 

DOCTORUL STOCKMANN Ce vrei să spui? 

PRIMARUL Ştii foarte bine ce vreau să spun. Ca frate şi ca om 
chibzuit, nu te sfătuiesc să te bazezi prea mult pe speranţe şi 
perspective care ar putea foarte lesne să dea greş. 

DOCTORUL STOCKMANN Ce Dumnezeu vrei să mai spui cu 
vorbele astea? 

PRIMARUL Cred că nu ignori dispoziţiile testamentare pe care 
le-a luat tăbăcarul Kiil. 

DOCTORUL STOCKMANN Atâta ştiu, că bruma de avere pe 
care o are va fi lăsată unui azil pentru meseriaşii lipsiţi de mijloace. 
Ce mă priveşte asta pe mine? 

PRIMARUL În primul rând, nu-i vorba de o bagatelă. Tăbăcarul 
Kiil e un om destul de bogat. 


DOCTORUL STOCKMANN Niciodată n-am bănuit... 

PRIMARUL Serios? N-ai bănuit aşadar nici că o parte destul de 
importantă din averea lui va reveni copiilor tăi, şi că prin urmare tu 
şi soţia ta veţi putea beneficia toată viața de uzufructul acestei averi? 
Nu ţi-a spus? 

DOCTORUL STOCKMANN Zău că nu! Dimpotrivă, l-am auzit 
plângându-se mereu că e supus la impozite prea grele. Ştii însă sigur 
asta, Peter? 

PRIMARUL Ştiu dintr-o sursă demnă de toată încrederea. 

DOCTORUL STOCKMANN O, Doamne! Vasăzică, soţia mea şi 
copiii sunt asiguraţi. Vreau să afle şi ei noutatea (Strigă.) Katrine! 
Katrine! 

PRIMARUL (reținându-l). Sst! Nu le spune încă niciun cuvânt. 

DOAMNA STOCKMANN (deschizând uşa) Ce s-a întâmplat? 

DOCTORUL STOCKMANN Nimic, dragă. Mai aşteaptă puţin. 
(Doamna Stockmann închide uşa. Doctorul se plimbă prin cameră.) Pe 
viaţă. Ce fericire, să fii asigurat! 

PRIMARUL Da, însă vorba e tocmai că nu eşti asigurat. Tăbăcarul 
Kiil îşi poate anula testamentul în orice clipă. 

DOCTORUL STOCKMANN Nu o va face, dragă Peter. Bursucul 
e prea bucuros că te-am dat de gol pe tine, şi pe anumiţi prieteni ai 
tăi. 

PRIMARUL (privindu-l mirat şi cu ochi scrutători) Aha! Asta aruncă 
lumină asupra anumitor lucruri. 

DOCTORUL STOCKMANN Asupra căror lucruri? 

PRIMARUL Totul a fost aşadar o manevră combinată. Toate 
atentatele violente şi brutale pe care tu le-ai comis, în numele 
adevărului, împotriva conducătorilor oraşului... 

DOCTORUL STOCKMANN Ce vrei să spui? 

PRIMARUL Nu au fost altceva decât recompensa pentru 


testamentul acestui bătrân Morten Kiil, dornic de răzbunare. 

DOCTORUL STOCKMANN (aproape mut) Peter, eşti omul cel mai 
odios pe care l-am cunoscut în viaţa mea. 

PRIMARUL Între noi nu mai există nimic. Concedierea ta este 
irevocabilă. Avem însă acum o armă împotriva ta! (lese.) 

DOCTORUL STOCKMANN Ptiu! (Strigă.) Katrine! Pune să spele 
podeaua pe unde a călcat! Spune ăleia — cum dracu o cheamă? — aia 
care umblă mereu cu funinginea pe nas, să aducă un hârdău de apă. 

DOAMNA STOCKMANN (din prag) Taci, dragă Tomas! Taci! 

PETRA (fot din prag) Tată, a venit bunicu şi întreabă dacă poate sta 
de vorbă numai cu tine. 

DOCTORUL STOCKMANN Desigur (La uşă) Poftim, tată socrule! 
(Intră Morten Kiil, iar doctorul închide uşa după el.) Despre ce e vorba? 
Stai jos, te rog. 

MORTEN KIIL Nu stau deloc. (Se uită în jur.) E frumos la voi 
astăzi, Stockmann. 

DOCTORUL STOCKMANN Aşa ţi se pare? 

MORTEN KIIL Foarte frumos. Aveţi şi aer proaspăt. Aveţi şi 
oxigenul despre care ai vorbit ieri. Cred că azi ai şi cugetul curat. 

DOCTORUL STOCKMANN Da, îl am. 

MORTEN KIIL Îmi închipui. (Bătându-se în piept.) Ştii însă ce am 
eu aici? 

DOCTORUL STOCKMANN Sper că ai şi dumneata un cuget 
curat. 

MORTEN KIIL Am ceva şi mai bun. (Scoate de la piept un portofel 
gros, îl deschide şi arată nişte hârtii.) 

DOCTORUL STOCKMANN (privindu-l mirat) Acțiuni ale 
stabilimentului balnear? 

MORTEN KIIL N-a fost greu să pun mâna pe ele azi. 

DOCTORUL STOCKMANN Ai fost în oraş să le cumperi? 


MORTEN KIIL Cu toţi banii pe care i-am avut la mine. 

DOCTORUL STOCKMANN Dar, dragă tată socrule, în situaţia 
desperată în care se află băile noastre... 

MORTEN KIIL Dacă vei fi om chibzuit, ai să ştii să pui băile iar pe 
picioare. 

DOCTORUL STOCKMANN Da, vezi bine că fac tot ce pot, însă 
lumea din oraşul ăsta a înnebunit. 

MORTEN KIIL Ai spus ieri că toate murdăriile, toate porcăriile 
vin de la tăbăcăria mea. Dacă asta ar fi adevărat, înseamnă că 
bunicul şi tatăl meu, cum şi eu însumi, am otrăvit oraşul ani de zile 
în şir, ca nişte ucigaşi. Crezi că pot răbda o asemenea ruşine? 

DOCTORUL STOCKMANN O rabzi, n-ai încotro! 

MORTEN KIIL Asta s-o crezi tu. Eu ţin la numele meu şi la 
reputaţia mea. Am auzit că oamenii m-au poreclit „Bursucul”. Un 
bursuc e un fel de porc şi eu nu vreau să-i dau nimănui dreptul să 
mă creadă un porc. Eu vreau să trăiesc şi să mor ca un om curat. 

DOCTORUL STOCKMANN Şi cum vrei să ajungi la acest 
rezultat? 

MORTEN KIIL Tu o să mă speli, Stockmann. 

DOCTORUL STOCKMANN Eu? 

MORTEN KIIL Ştii câţi bani mă costă acţiunile astea? N-ai de 
unde să ştii. Îţi spun eu. Sunt banii pe care Katrine, Petra şi băieții tăi 
îi vor moşteni de la mine. 

DOCTORUL STOCKMANN (clocotind de mânie) Şi plasezi banii 
Katrinei în asemenea... 

MORTEN KIIL Da, toţi banii sunt plasați acum în băi. Şi acum 
vreau să văd, Stockmann, dacă mai faci pe nebunul. Dacă mai susţii 
că toate murdăriile şi toate infecțiile provin de la tăbăcăria mea! Asta 
ar însemna să tai fâşie cu fâşie carnea Katrinei, a Petrei şi a copiilor 
tăi, şi cred că un tată nu poate face una ca asta decât dacă e nebun în 


toată puterea cuvântului. 

DOCTORUL STOCKMANN (plimbându-se agitat de colo până colo) 
Ei da, sunt nebun! Sunt nebun! 

MORTEN KIIL Nu poţi fi atât de nebun, când e vorba de soţia şi 

DOCTORUL STOCKMANN (oprindu-se în faţa lui) De ce n-ai venit 
să stai de vorbă cu mine înainte de a cumpăra hârțoagele astea? 

MORTEN KIIL Ce s-a făcut rămâne bun făcut. 

DOCTORUL STOCKMANN (plimbându-se neliniştit) Dacă n-aş fi 
atât de sigur de mine! Dar sunt convins că am dreptate. 

MORTEN KIIL (cântărind portofelul în mână) Dacă stărui în 
nebunia ta, să ştii, hârtiile astea nu mai au nicio valoare. (Bagă 
portofelul în buzunar.) 

DOCTORUL STOCKMANN Ştiinţa însă — ce dracu! — cred că 
trebuie să găsească un mijloc preventiv, într-un fel sau altul. 

MORTEN KIIL Te gândeşti tu la un mijloc de stârpire a 
microbilor? 

DOCTORUL STOCKMANN Da, sau de a-i face inofensivi. 

MORTEN KIIL Nu ai putea încerca să-i stârpeşti cu o otravă? Cu 
şoricioaică, de pildă! 

DOCTORUL STOCKMANN Auzi, ce idee! Toată lumea susține 
de altfel că e vorba de o simplă închipuire. Auzi dumneata, 
închipuire! Nu are decât să creadă fiecare ce vrea! Nu m-au declarat 
oare ignoranţii duşman al poporului, nu erau gata să-mi sfâşie 
hainele de pe mine? 

MORTEN KIIL Unde mai pui geamurile pe care ţi le-au spart? 

DOCTORUL STOCKMANN lar alţii îmi vorbesc de datoriile pe 
care le am faţă de familie. Am să vorbesc cu soţia mea, ea e foarte 
scrupuloasă în astfel de chestiuni. 

MORTEN KIIL Foarte bine. Ascultă şi tu odată sfatul unei soţii 


înțelepte. 

DOCTORUL STOCKMANN (răstindu-se la el) Nu mă aşteptam 
din partea dumitale să procedezi cu atâta nesocotinţă, să rişti banii 
Katrinei, ca să mă pui acum pe mine într-o situaţie îngrozitoare! 
Când mă uit la dumneata, parcă văd pe Necuratul!... 

MORTEN KIIL Atunci mai bine plec. Dar până la ora două vreau 
să am un răspuns din partea ta: da sau nu. Dacă răspunsul va fi nu, 
acţiunile vor fi date azilului, şi asta chiar astăzi. 

DOCTORUL STOCKMANN Şi Katrine cu ce se va alege? 

MORTEN KIIL Cu absolut nimic. (Uşa de la vestibul se deschide. 
Redactorul Hovstad şi tipograful Aslaksen îşi fac apariția.) Uite-i pe 
amândoi! 

DOCTORUL STOCKMANN (privindu-i țintă) Ce înseamnă asta? 
Mai aveţi curajul să intraţi în casa mea? 

HOVSTAD Uite că-l avem! 

ASLAKSEN Vorba e că avem ceva de discutat cu dumneavoastră. 

MORTEN KIIL (în şoaptă) Da sau nu, până la ora două. 

ASLAKSEN (aruncând o privire spre Hovstad) Aha! 

DOCTORUL STOCKMANN Hai, spuneţi, ce aveţi! cu mine? Vă 
rog, însă, fără multă vorbărie. 

HOVSTAD Îmi dau seama prea bine că sunteţi supărat din cauza 
atitudinii noastre la adunarea de ieri. 

DOCTORUL STOCKMANN Atitudine, zici? Frumoasă atitudine! 
Atitudine de laşi! Ptiu! 

HOVSTAD Spuneţi-i cum vreţi, dar n-am avut încotro. 

DOCTORUL STOCKMANN Adică n-aţi avut curajul să faceţi 
altfel. Nu-i aşa? 

HOVSTAD Cum vreţi dumneavoastră. 

ASLAKSEN De ce nu ne-aţi prevenit măcar cu un cuvânt? Să ne fi 
făcut barem un semn cât de mic, mie sau domnului Hovstad. 


DOCTORUL STOCKMANN Un semn? Despre ce? 

ASLAKSEN Despre cele ce se petreceau în culise. 

DOCTORUL STOCKMANN Nu înţeleg ce vreţi să spuneţi. 

ASLAKSEN (dând din cap semnificativ) Ba înţelegeţi foarte bine, 
domnule doctor. 

HOVSTAD Nu mai poate fi vorba de un secret. 

DOCTORUL STOCKMANN (uitându-se când la unul, când la altul) 
Ce dracu mai e la mijloc? 

ASLAKSEN Daţi-mi voie să vă pun o întrebare. E adevărat că 
socrul dumneavoastră colindă oraşul şi cumpără toate acţiunile 
societăţii balneare? 

DOCTORUL STOCKMANN Da, a cumpărat nişte acţiuni astăzi, 
însă... 

ASLAKSEN Ar fi fost mai prudent să încredințaţi o astfel de 
misiune altcuiva, unei persoane care să nu aibă legături atât de 
apropiate cu dumneavoastră. 

HOVSTAD În felul acesta, nu v-aţi fi descoperit. Nu trebuia să ştie 
nimeni că atacul împotriva staţiunii balneare a pornit din iniţiativa 
dumneavoastră. Trebuia să vă consultaţi cu mine, domnule doctor. 

DOCTORUL STOCKMANN (uitându-se drept în fata lui; ca şi când 
l-ar fi orbit brusc o lumină, spune uluit) E de închipuit aşa ceva? Se 
poate face aşa ceva? 

ASLAKSEN (zâmbind) Fireşte că se poate face, însă trebuia să se 
facă mai fin. Asta-i! 

HOVSTAD Şi s-o facă mai mulţi, nu unul singur. Răspunderea e 
mai mică dacă-i ai şi pe alţii de partea ta. 

DOCTORUL STOCKMANN (resemnat) Pe scurt, domnii mei, ce 
vreţi de la mine? 

ASLAKSEN Să vă spună domnul Hovstad. 

HOVSTAD. Ba nu. Spune dumneata, Aslaksen. 


ASLAKSEN Chestiunea e următoarea: acum, acum când ştim 
cum stau lucrurile, credem că putem pune „Curierul poporului” la 
dispoziţia dumneavoastră. 

DOCTORUL STOCKMANN Aveţi acum curajul să faceţi acest 
lucru? Dar cum rămâne cu opinia publică? Nu vă temeţi că se va 
stârni o furtună împotriva noastră? 

HOVSTAD Vom căuta s-o abatem. 

ASLAKSEN Imediat ce atacul dumneavoastră îşi va produce 
efectul. 

DOCTORUL STOCKMANN Cu alte cuvinte, vreţi să spuneţi că 
de vreme ce eu şi cu socrul meu am pus mâna pe acţiuni la un preţ 
ieftin... 

HOVSTAD De fapt, numai interese ştiinţifice vă determină să 
aspiraţi la conducerea băilor. 

DOCTORUL STOCKMANN Se înţelege. Numai interese 
ştiinţifice m-au determinat să-l iau pe bătrânul bursuc în combinaţia 
asta. Vom cârpăci conductele pe ici, pe colo, vom scormoni puţin 
plaja, şi astfel oraşul nu va avea de cheltuit mai nimic. Nu credeţi că 
merge şi aşa? Ce ziceţi? 

HOVSTAD Cred că da, dacă aveţi „Curierul poporului” de partea 
dumneavoastră. 

ASLAKSEN Într-o societate liberă, presa e o forţă, domnule 
doctor. 

DOCTORUL STOCKMANN Desigur. Ca şi opinia publică. Şi 
dumneavoastră, domnule Aslaksen, dacă luaţi pe răspunderea 
dumneavoastră Uniunea proprietarilor. 

ASLAKSEN Şi Uniunea proprietarilor şi pe membrii Societăţii 
„Temperanţa”. Fiţi sigur de acest lucru. 

DOCTORUL STOCKMANN Dar, domnii mei... Mi-e şi ruşine să 
vă întreb... Ce-mi cereţi în schimb? 


HOVSTAD Am prefera să vă putem ajuta în mod dezinteresat. 
„Curierul poporului” merge însă prost. Greu l-am mai putea pune 
pe picioare. Şi să opresc gazeta tocmai acum, când sunt atâtea de 
făcut în materie de politică, vorbesc de politica mare, nu mi-ar veni 
deloc bine la socoteală. 

DOCTORUL STOCKMANN Se înţelege. Ar fi greu pentru un 
prieten al poporului ca dumneata. (Clocotind.) Eu sunt însă 
duşmanul poporului! (Plimbându-se agitat.) Unde mi-e bastonul? 
Unde dracu l-am pus? 

HOVSTAD Ce vreţi să spuneţi? 

ASLAKSEN Nu vreţi, aşadar, nicidecum?... 

DOCTORUL STOCKMANN (oprindu-se) Şi dacă nu v-aş da nicio 
lăscaie din toate acţiunile mele? Trebuie să ştiţi că noi, bogătaşii, nu 
ne despărțim atât de uşor de banii noştri. 

HOVSTAD Însă dumneavoastră trebuie să ştiţi că afacerea cu 
acțiunile poate fi prezentată în două feluri. 

DOCTORUL STOCKMANN Da, la asta vă pricepeţi bine. Dacă 
nu vin în ajutorul „Curierului poporului”, n-o să vă convină deloc. Şi 
atunci o să mă urmăriţi, o să căutaţi să mă sugrumaţi cum sugrumă 
câinele de vânătoare iepurele. 

HOVSTAD Legea naturii: fiecare animal vrea să se hrănească. 

ASLAKSEN lei hrana de unde o găseşti. 

DOCTORUL STOCKMANN Aveţi grijă să căutaţi ceva în hazna, 
(plimbându-se agitat) fiindcă acum se va vedea care din noi trei e 
animalul cel mai puternic. (Găseşte umbrela şi o învârteşte în aer.) 
Haide! 

HOVSTAD Vreti să ne atacați? 

ASLAKSEN Luaţi seama la umbrelă! 

DOCTORUL STOCKMANN leşi pe fereastră, domnule Hovstad. 

HOVSTAD (lângă uşa de la vestibul) Aţi înnebunit? 


DOCTORUL STOCKMANN leşi pe fereastră, domnule Aslaksen! 
Sări pe fereastră! Mai bine primul decât ultimul. 

ASLAKSEN (alergând în jurul biroului) Potoliţi-vă, domnule 
doctor. Sunt un om debil. Nu am voie să fac niciun efort. (Strigă.) 
Ajutor! Ajutor! 

(Intră din salon doamna Stockmann, Petra şi Horster.) 

DOAMNA STOCKMANN O, Doamne, Tomas! Ce s-a întâmplat? 

DOCTORUL STOCKMANN (agitând umbrela) Săriţi pe fereastră, 
vă spun încă o dată! Jos, în hazna! 

HORSTAD Atac împotriva unor oameni nevinovaţi! Vă iau ca 
martor, domnule căpitan Horster! (Se grăbeşte să iasă pe uşa dinspre 
vestibul.) 

ASLAKSEN (nehotărât) Dacă aş cunoaşte cel puţin situaţia locului. 
(Se strecoară prin salon.) 

DOAMNA STOCKMANN  (oprindu-l pe doctor) Vai, Tomas, 
stăpâneşte-te! 

DOCTORUL STOCKMANN (aruncând umbrela) Vezi dacă au 
plecat, draga mea! Descotoroseşte-te de ei cât mai repede. 

DOAMNA STOCKMANN Ce voiau de la tine? 

DOCTORUL STOCKMANN Îţi spun eu. Acum am alte lucruri la 
care să mă gândesc. (Se duce la masă şi scrie ceva pe o carte de vizită.) 
Uită-te bine, Katrine! Ce am scris aici? 

DOAMNA STOCKMANN Trei „nu” cât roata carului de mari. Ce 
înseamnă asta? 

DOCTORUL STOCKMANN O să afli îndată. (Întinde Petrei cartea 
de vizită.) Ascultă, Petra: du-te la... la — cum dracu o cheamă? — aia cu 
funingine pe nas şi spune-i să alerge imediat cu asta la Bursucu. Hai, 
fugi! (Petra iese cu cartea de vizită, prin vestibul.) Da, azi m-au vizitat 
toţi emisarii diavolului, dar acum îmi voi ascuţi condeiul! Voi scrie 
cu sulița împotriva lor, nu cu penita! Voi muia-o în venin şi în fiere şi 


le voi arunca în scăfârlie călimara. 

DOAMNA STOCKMANN Bine, bine, Tomas, dar noi plecăm. 
(Petra se întoarce) 

DOCTORUL STOCKMANN Gata? 

PETRA Da, s-a dus. 

DOCTORUL STOCKMANN Bine. (Către soție.) Ai zis că plecăm? 
Nu vom pleca, draga mea. Rămânem unde suntem. 

PETRA Rămânem! 

DOAMNA STOCKMANN Aici în oraş? 

DOCTORUL STOCKMANN Da, chiar aici. Aici e câmpul de 
luptă. Aici se va desfăşura bătălia. Aici vreau să înving! Dacă îmi 
coşi pantalonii, ies în oraş să caut casă. Până la iarnă trebuie să avem 
căminul nostru. 

HORSTER ÎL veţi avea la mine. 

DOCTORUL STOCKMANN Da? 

HORSTER Fireşte. Am loc destul, mai ales că sunt mai mult 
plecat. 

DOAMNA STOCKMANN Cât de amabil sunteţi, domnule 
căpitan! 

PETRA Vă mulţumim din suflet. 

DOCTORUL STOCKMANN  (strângându-i mâna) Mulţumesc, 
domnule căpitan. Am scăpat de o grijă. Aşa că mă pun serios pe 
treabă, începând chiar de azi. Sunt o mulţime de lucruri de făcut, 
Katrine. Bine barem că am acum tot timpul la dispoziţie, fiindcă 
trebuie să ştiţi: Direcţia băilor m-a concediat. 

DOAMNA STOCKMANN (oftând) O! Mă aşteptam la asta. 

DOCTORUL STOCKMANN Nici medicina nu mai am voie s-o 
practic. Nu-i nimic. Bolnavii săraci, care nu plătesc nimic, pe ăştia îi 
păstrez. De altfel, ei se îmbulzesc mai mult la mine. Vor avea voie să 
mă asculte. Voi predica pentru ei mereu, aşa cum scrie undeva. 


DOAMNA STOCKMANN Ai văzut însă, dragul meu, cât de 
puţine foloase îţi aduce predica? 

DOCTORUL STOCKMANN Zău că ai haz, Katrine! Vrei să mă 
dau bătut de „opinia publică” de „majoritatea compactă” şi de toate 
drăciile astea? Foarte-ţi mulţumesc! Ceea ce vreau eu e simplu şi 
uşor. Vreau să le intre în cap neghiobilor că liberalii sunt duşmanii 
cei mai perfizi ai oamenilor liberi, că programele partidelor noastre 
sucesc gâtul tuturor adevărurilor tinere şi viabile, că toate 
considerentele de utilitate răstoarnă morala şi dreptatea, şi toate 
astea la un loc fac până la urmă ca viaţa să fie un chin. Nu sunteţi de 
părere, domnule căpitan, că trebuie să mă străduiesc ca poporul să 
înţeleagă aceste adevăruri? 

HORSTER Ba da, numai că eu nu mă prea pricep la de-alde astea. 

DOCTORUL STOCKMANN Staţi să vă spun eu! Trebuie să fie 
distruşi politicienii aşa-zişi liberali. Un politician „liberal” e ca un 
lup lacom. Are nevoie de un anumit număr de oi pe an, ca să poată 
trăi. Uitaţi-vă numai la Hovstad şi la Aslaksen. Câte oi nu dau ei 
gata! Sau le mutilează, le ciopârțesc, ca să nu fie decât proprietari şi 
abonaţi la „Curierul poporului”. (Se aşază pe un colț de masă.) Vino 
încoace, Katrine, să vezi ce frumos luminează soarele astăzi. Ce aer 
proaspăt de primăvară am tras în piept! Binecuvântată fie 
primăvara! 

DOAMNA STOCKMANN Nu putem trăi, dragă Tomas, numai 
cu lumina soarelui şi cu aerul de primăvară. 

DOCTORUL STOCKMANN Tu eşti femeie econoamă şi mai pui 
un ban deoparte. De asta n-am eu grijă. Ce mă doare pe mine e că nu 
cunosc un om liber şi evoluat care să-mi continue opera. 

PETRA Nu te gândi la asta, tată. Ai destulă vreme înaintea ta. Pe 
urmă, băieţii. 

(Eilif şi Morten vin din salon.) 


DOAMNA STOCKMANN V-au dat drumul de la şcoală? 

MORTEN Nu, dar ne-am bătut cu băieţii în recreatie. 

EILIF Nu-i adevărat. Băieţii s-au bătut cu noi. 

MORTEN Da, şi atunci domnul Rorlund a spus că e mai bine să 
stăm câteva zile acasă. 

DOCTORUL STOCKMANN (sare de pe masă, plesnind din degete) 
Ce bine-mi pare! Ce bine-mi pare! De azi înainte n-o să vă mai calce 
piciorul la şcoală. 

BĂIEȚII Nu ne mai ducem la şcoală? 

DOAMNA STOCKMANN Stai, dragă Tomas... 

DOCTORUL STOCKMANN Niciodată! Am spus şi aşa rămâne! 
Vă voi învăţa eu carte! Vreau să spun că n-o să mai învăţaţi lucruri 
de prisos. 

MORTEN Ura! 

DOCTORUL STOCKMANN Vreau să fac din voi oameni liberi şi 
evoluaţi. O să mă ajuţi şi tu, Petra, nu-i aşa? 

PETRA Da, tată, fii sigur. 

DOCTORUL STOCKMANN lar cursurile noastre vor fi ţinute în 
sala în care am fost declarat duşman al poporului. Dar am nevoie de 
mai mulţi elevi. Cel puţin doisprezece la început. 

DOAMNA STOCKMANN E greu să-i găseşti aici, în oraş. 

DOCTORUL STOCKMANN Vom vedea. (Adresându-se băieților.) 
Nu cunoaşteţi voi câteva haimanale, câţiva golani? 

MORIEN Cunoaştem destui, tata. 

DOCTORUL STOCKMANN Bine. Să-mi aduceţi aici câţiva. 
Vreau să fac o experienţă cu ei. Se găsesc uneori printre ei şi 
specimene de calitate. 

MORTEN Ce vom face noi însă, când vom fi oameni liberi şi 
evoluaţi? 

DOCTORUL STOCKMANN Îi veţi goni pe toţi lupii la capătul 


lumii, băieţi! (Eilif rămâne dus pe gânduri; Morten sare şi strigă „Ura!”) 

DOAMNA STOCKMANN O! Barem de n-ar rămâne aici lupii 
care te gonesc pe tine! 

DOCTORUL STOCKMANN Nu vorbi prostii, Katrine! Să mă 
gonească pe mine? Acum, când sunt omul cel mai puternic din 
oraşul ăsta? 

DOAMNA STOCKMANN Cel mai puternic, acum? 

DOCTORUL STOCKMANN Da, am curajul să spun un adevăr 
atât de mare: sunt acum unul dintre cei mai puternici oameni din 
lume. 

MORIEN Ei, cum? 

DOCTORUL STOCKMANN (mai încet) Sst! Nu vreau să vă spun 
încă nimic, dar am făcut o mare descoperire. 

DOAMNA STOCKMANN Încă una? 

DOCTORUL STOCKMANN Fireşte! (Îi adună pe toți în jurul său şi 
îi priveşte cu drag.) Adevărul e acesta: că omul cel mai puternic din 
lume e cel care e mai mult singur. 

DOAMNA STOCKMANN (dă din cap, zâmbind) O, Tomas!... 

PETRA (apucându-l de mâini, plină de încredere) Tată! 

